[bookmark: _GoBack]Л.Н. Гумилев атындағы Еуразия ұлттық университеті



ӘОЖ 327(470+571+51)                                                                  Қолжазба құқығында



ӘКІМОВА ЖАҚСЫГҮЛ БЕКЖАНҚЫЗЫ



Каспий аймағындағы көпжақты ынтымақтастық контекстіндегі АҚШ - Түркия қатынастары



8D03105 – Аймақтану



Философия докторы (PhD) 
дәрежесін алу үшін дайындалған диссертация



Отандық ғылыми кеңесші
тарих ғылымдарының кандидаты, 
доцент 
Қилыбаева П.Қ.

Шет елдік ғылыми кеңесші
саясаттану ғылымдарының докторы, 
профессор 
Сари Яшар
(Иззет Байсал университеті, 
Түркия)






Қазақстан Республикасы 
Астана, 2026

МАЗМҰНЫ

	НОРМАТИВТІК СІЛТЕМЕЛЕР...................................................................
	3

	АНЫҚТАМАЛАР, БЕЛГІЛЕУЛЕР МЕН ҚЫСҚАРТУЛАР...................
	4

	КІРІСПЕ............................................................................................................
	6

	1 КАСПИЙ АЙМАҒЫНЫҢ ГЕОСАЯСИ ЖӘНЕ ЭКОНОМИКАЛЫҚ КЕҢІСТІГІНІҢ ТРАНСФОРМАЦИЯСЫ...................................................
	
24

	1.1 Каспий аймағы геосаяси кеңістік ретінде: теориялық және тұжырымдамалық негіздері..............................................................................
	
24

	1.2  Каспий маңы елдерінің ұстанымдары мен мүдделері.............................
	40

	1.3 [bookmark: _Hlk201119131]Энергетикалық фактор Каспий теңізінің халықаралық режимін қалыптастырудың триггері ретінде............................................................
	
54

	2 КАСПИЙ МАҢЫ МЕМЛЕКЕТТЕРІНІҢ КӨПЖАҚТЫ ӘРЕКЕТТЕСУ ФОРМАТТАРЫ..............................................................
	
76

	2.1 Каспий маңы мемлекеттерінің көпжақты өзара іс-қимылының негізгі форматтары.......................................................................................................
	
76

	2.2 Каспий теңізінің құқықтық мәртебесі: тараптардың ұстанымдары және проблемаларды шешу перспективалары..........................................................
	
87

	2.3 Каспий теңізіндегі экологиялық проблемаларды шешудегі көпжақты дипломатияның рөлі..........................................................................................
	
99

	3 КАСПИЙ АЙМАҒЫНЫҢ КӨПЖАҚТЫ ФОРМАТТАРЫНДАҒЫ АМЕРИКАЛЫҚ-ТҮРІКТІК ӨЗАРА ІС-ҚИМЫЛ..............................
	
113

	3.1 Каспий аймағындағы американ-түрік саясатының генезисі.....................
	113

	3.2 АҚШ пен Түркияның аймақтық бастамаларға қатысуы: энергетикалық және транспорттық вектор................................................................................
	
130

	[bookmark: _Hlk213069906]3.3 АҚШ пен Түркияның Каспий аймағына әскери-саяси қатысуы..............
	141

	ҚОРЫТЫНДЫ..................................................................................................
	152

	ПАЙДАЛАНЫЛҒАН ӘДЕБИЕТТЕР ТІЗІМІ.............................................
	157

	ҚОСЫМША А – Түрікменстан-Өзбекстан-Қазақстан-ҚХР газ құбыры...
	176

	ҚОСЫМША Ә – Каспий маңы мемлекеттеріндегі ірі мұнай кен орындары.............................................................................................................
	
177

	ҚОСЫМША Б – Картада аймақтағы құбыр жолдарының кең желісі........
	178

	ҚОСЫМША В – Оңтүстік газ дәлізі..............................................................
ҚОСЫМША Г – «Көгілдір ағын» газ құбыры арқылы Түркияға газ жеткізу.................................................................................................................
	179

180












НОРМАТИВТІК СІЛТЕМЕЛЕР

Диссертациялық жұмыста келесідей мемлекеттік үлгіқалыптарға сілтемелер жасалды:
Ресей Кеңестік Федеративтік Социалистік Республикасы және Персия арасындағы келісім (Мәскеу, 1921).
Кеңестік Социалистік Республикалар Одағы мен Иран арасындағы сауда және навигация туралы шарт (Тегеран, 1940).
1998 жылғы 6 шілдедегі Ресей Федерациясы мен Қазақстан Республикасы арасындағы жер қойнауын пайдалануға егеменді құқықтарды жүзеге асыру мақсатында Каспий теңізінің солтүстік бөлігінің түбін ажырату туралы келісім (Мәскеу, 2002).
2001 жылғы 29 қарашадағы Қазақстан Республикасы мен Әзербайжан Республикасы арасындағы Каспий теңізінің түбін ажырату туралы келісім (Мәскеу, 2001).
Ресей Федерациясы мен Әзербайжан Республикасы арасындағы Каспий теңізі түбінің іргелес учаскелерін бөлу туралы 2002 жылғы 23 қыркүйектегі келісім (Мәскеу, 2002).
2003 жылғы 14 мамырдағы Ресей Федерациясы, Әзербайжан Республикасы және Қазақстан Республикасы арасындағы Каспий теңізі түбінің іргелес учаскелерін ажырату сызықтарының түйісу нүктесі туралы келісім (Алматы, 2003).
Қазақстан Республикасы мен Түрікменстан арасындағы түбін ажырату туралы келісім. Қазақстан Республикасы мен Түрікменстан арасындағы Каспий теңізі (Ашхабад, 2014).
1998 жылғы 6 шілдедегі жер қойнауын пайдалануға егеменді құқықтарды жүзеге асыру мақсатында Каспий теңізінің солтүстік бөлігінің түбін ажырату туралы Ресей Федерациясы мен Қазақстан Республикасы арасындағы келісімге Хаттамаға өзгерістер енгізу туралы хаттама (Санкт-Петербург, 2006).
1998 жылғы 6 шілдедегі Ресей Федерациясы мен Қазақстан Республикасы арасындағы жер қойнауын пайдалануға егеменді құқықтарды жүзеге асыру мақсатында Каспий теңізінің солтүстік бөлігінің түбін ажырату туралы келісімге хаттама (Астана, 2015).
Каспий теңізінің құқықтық мәртебесі туралы Конвенция (Ақтау, 2018).
V Каспий саммитінің коммюникесі (Ақтау, 2018).
2010 жылғы 18 қарашадағы Каспий теңізіндегі қауіпсіздік саласындағы ынтымақтастық туралы келісімге Каспий теңізіндегі терроризмге қарсы күрес саласындағы ынтымақтастық туралы хаттама (Ақтау, 2018).
2010 жылғы 18 қарашадағы Каспий теңізіндегі қауіпсіздік саласындағы ынтымақтастық туралы келісімге Каспий теңізіндегі ұйымдасқан қылмысқа қарсы күрес саласындағы ынтымақтастық туралы хаттама (Ақтау, 2018).



АНЫҚТАМАЛАР, БЕЛГІЛЕУЛЕР МЕН ҚЫСҚАРТУЛАР

Диссертациялық жұмыста төмендегідей анықтамаларға сәйкес терминдер қолданылды:
BP («Би-Пи») – трансұлттық мұнай-газ компаниясы (2001 жылдың мамырына дейін British Petroleum), штаб пәтері Лондонда орналасқан. 
Big game – Геосаяси тұрғыдан «Big Game» ұғымы XIX ғасырдағы Ұлыбритания мен Ресей империялары арасындағы Орталық Азиядағы стратегиялық бәсекені білдіретін «The Great Game» концепциясымен байланысты қарастырылады. Бұл термин кейін халықаралық қатынастарда ірі державалардың ықпал аймақтары, ресурстар және транспорттық бағыттар үшін күресін сипаттайтын геосаяси метафораға айналды. Қазіргі жағдайда Каспий аймағы да жаңа «Big Game» кеңістігі ретінде қарастырылады. Геосаяси әдебиетте Каспий аймағы кейде «New Great Game» деп аталады. Бұл ұғым аймақтағы державалар арасындағы көпдеңгейлі бәсекелестікті сипаттайды.
Орталық Азия өңірлік ынтымақтастық (ОАӨЭЫ/ CAREC) бағдарламасы – халықаралық ұйым, оның мақсаты көлік, энергетика, сауда және басқа да салаларда қатысушы елдердің өңірлерін бірлесіп дамыту болып табылады. Ол 1997 жылы құрылды, 2001 жылы ОАӨЭЫ хатшылығының функцияларын Азия Даму Банкі орындай бастады.
«С5+1» – бұл жалпы проблемаларды шешу және қауіпсіздік, экономика, энергетика, экология және орнықты даму салаларындағы ынтымақтастықты нығайту үшін Орталық Азияның бес елін (Қазақстан, Қырғызстан, Тәжікстан, Түрікменстан және Өзбекстан) Америка Құрама Штаттарымен біріктіретін аймақтық дипломатиялық платформа. Формат 2015 жылы іске қосылды, ал 2022 жылдан бастап қызметті үйлестіру және кездесулерді жоғары деңгейде жоспарлау үшін ресми хатшылығы бар.
CACI (CACI International) – кәсіби қызметтер мен ақпараттық технологиялар саласындағы америкалық көпұлтты компания. АҚШ федералды үкіметінің көптеген филиалдарына, соның ішінде қорғаныс, ішкі қауіпсіздік, барлау, және денсаулық сақтау салаларына қызмет көрсетеді.
[bookmark: _Hlk225926675]TANAR – Түркия аумағы арқылы өтетін және Оңтүстік газ дәлізінің негізі болып табылатын Трансанатолий газ құбыры. Газ Әзербайжаннан (Шах-Дениз кен орны) Грузияға ары қарай TANAR арқылы TAP-қа қосылып Оңтүстік Еуропа елдеріне (Греция, Албания, Италия) жеткізіледі.
Twenty-foot Equivalent Unit – бұл бір стандартты 20 футтық контейнердің көлеміне тең халықаралық контейнерлік тасымалдардағы стандартты өлшем бірлігі.
USAID – АҚШ-тың халықаралық даму агенттігі, әлемнің 100-ден астам елінде гуманитарлық көмек, кедейлікпен күресу және демократиялық реформаларды нығайтуды қоса алғанда, шет мемлекеттерге азаматтық көмек көрсетуге және олардың дамуына ықпал етуге жауапты АҚШ үкіметінің жетекші агенттігі болып табылады. Агенттік 1961 жылы Шет мемлекеттерге көмек туралы Заңның ережелерін жүзеге асыру үшін құрылды, содан бері ол білім беру, денсаулық сақтау және экология салаларына ықпал етті.
	БТД 
	– Баку-Тбилиси-Джейхан мұнай құбыры 

	ЕАЭО
	– Еуразиялық экономикалық одақ   

	ЕО 
	– Еуропалық Одақ

	КТ 
	– Каспий теңізі 

	КА
	– Каспий аймағы 

	КЭФ
	– Каспий экономикалық форумы 

	ХКД
	– Халықаралық көлік дәлізі 

	КЭЫҰ 
	– Каспий экономикалық ынтымақтастығы ұйымы

	ТМҰ 
	– Түркі мемлекеттерінің ұйымы

	КММ
	– Каспий маңы мемлекеттері

	ТАСИС 
	– ЕО-тың Шығыс Еуропа, Кавказ және ОА (TACIS) елдерімен экономикалық және саяси байланыстарын дамытуға жәрдемдесу бағдарламасы

	КО 
	– Кедендік Одақ

	КСО
	– Каспий саяси орталығы/ Caspian Policy Center

	ОА
	– Орталық Азия

	ШЫҰ
	– Шанхай ынтымақтастық ұйымы

	АзКСР
	– Әзербайжан Кеңестік Социалистік Республикасы

	РКФСР 
	– Ресей Кеңестік Федеративтік Социалистік Республикасы    

	ҚазКСР
	– Қазақ Кеңестік Социалистік Республикасы 

	ТКСР
	– Түрікменстан  Кеңестік Социалистік Республикасы

	ОББ 
	– АҚШ-тың Орталық барлау басқармасы

	Ақтау теңіз порты АЭА
	– «Ақтау теңіз порты» арнайы экономикалық аймағы» акционерлік қоғамы

	ADA
	– Әзербайжанның жоғары оқу орны

	BP 
	– British Petroleum

	ӨБК
	– өнімді бөлу туралы келісім (Солтүстік Каспий бойынша)

	ТХКБ
	– Транскаспий халықаралық көлік бағыты

	МГҚ
	– Магистральдық газ құбыры

	TEU
	– Twenty-foot Equivalent Unit


















КІРІСПЕ

ХХ ғасырдың 80-ші және 90-шы жылдарының басында әлемде терең геосаяси өзгерістер орын алды. Олар Каспий теңізіне шығатын мемлекеттерге де ықпал етті. КСРО ыдырағанға дейін Каспий теңізінің аймағын екі ел - КСРО мен Иран бақылаған болса, қазіргі уақытта мұндай бес мемлекет бар. КСРО-ның мұрагері ретінде болған Ресей мен Иранға посткеңестік кеңістікте пайда болған мемлекеттер, Әзербайжан, Қазақстан, Түрікменстан қосылды.
Зерттеу тақырыбының өзектілігі Каспий аймағындағы көпжақты ынтымақтастық тұрғысынан АҚШ пен Түркия қарым-қатынастарын зерттеу тақырыбы Еуразияның қазіргі заманғы геосаяси архитектурасының терең өзгерістеріне, көлік-энергетикалық бағыттар үшін бәсекелестіктің күшеюіне және аймақтық қауіпсіздік жүйесінің өзгеруіне негізделеді. КСРО ыдырағаннан кейін Каспий аймағы аймақтық және аймақтан тыс акторлардың мүдделерінің қиылысу кеңістігіне айналды, олардың арасында АҚШ пен Түркия айрықша орын алды. АҚШ Каспийді Еуропаны энергетикалық әртараптандыру, Ресей мен Иранның ықпалын шектеу, сондай-ақ Еуропа мен Азия арасындағы баламалы көлік дәліздерін дамыту тұрғысынан стратегиялық маңызды аймақ ретінде қарастырады [1].
Стратегиялық қызығушылыққа қарамастан, АҚШ-тың аймақта тікелей қатысуы шектеулі болды, оны одақтастары, яғни, Түркия және энергетикалық компаниялар арқылы жүзеге асырады. Бұл америкалық стратегияны серіктестердің саяси тұрақтылығына тәуелді етті. 
Түркияның стратегиясы энергетикалық дипломатия мен мәдени-саяси байланыстарға негізделген. Алайда оның ықпалы Ресеймен және Қытаймен бәсекелестікпен, басқа мемлекеттердің энергетикалық ресурстарына тәуелділікпен, АҚШ пен ЕО-мен мерзімді саяси дағдарыстармен шектелді. 
Сонымен бірге, тақырыптың өзектілігі американ-түрік қатынастарының сипатының өзгеруімен де айқындалады. Таяу Шығыс және аймақтық қауіпсіздік мәселелері бойынша АҚШ пен Түркия арасында қайшылықтардың болуына қарамастан, екі тарап Каспий аймағының энергетикалық және көлік салаларындағы ынтымақтастыққа мүдделілігін сақтауда. Түркия Каспий, Орталық Азия және Еуропа арасында маңызды делдал болып табылады, ал АҚШ оны энергетикалық әртараптандыру және Еуразиядағы геоэкономикалық байланыстарды нығайту жобаларын іске асырудағы негізгі серіктестерінің бірі ретінде қарастырады [2]. 
Қазіргі жағдайда Каспий аймағы бәсекелестік кеңістігі ғана емес, сондай-ақ, АҚШ, Түркия, Орталық Азия, Оңтүстік Кавказ елдерінің және сыртқы державалардың мүдделері қиылысатын, бір мезгілде өзара толықтырылатын көпжақты ынтымақтастықтың жаңа модельдерін қалыптастыру алаңына айналды [3].
Осылайша, Каспий аймағындағы көпжақты ынтымақтастық тұрғысынан АҚШ пен Түркия қатынастарын зерттеу маңызды теориялық және практикалық маңызға ие, бұл қазіргі еуразиялық геосаясаттың өзгеру ерекшеліктерін айқындауға, күштердің аймақтық теңгерімін қалыптастырудағы сыртқы акторлардың рөлін айқындауға және Каспий кеңістігінде көлік-энергетикалық және саяси процестерді дамыту перспективаларын бағалауға мүмкіндік береді 
2020-2025 жылдардағы геосаяси өзгерістер халықаралық қатынастар жүйесінің трансформациясымен, көпполярлықтың күшеюімен, қақтығыстардың өршуімен және әлемдік экономиканың фрагментациялануымен сипатталады. Геосаяси өзгерістер Каспий аймағына тікелей әсер етіп, оның Еуропа, Ресей, Орталық Азия және Таяу Шығыс арасындағы стратегиялық көлік-логистикалық және энергетикалық торап ретіндегі маңызын айтарлықтай арттырды. Осы кезеңдегі геосаяси өзгерістер Каспий аймағына тікелей және жанама түрде бірнеше негізгі бағытта ықпал етті. 
Біріншіден, халықаралық қатынастар жүйесіндегі көпполярлыққа өтудің күшеюі Каспийдің стратегиялық маңызын арттырды.  АҚШ, Қытай, Ресей, Түркия және ЕО аймақты энергия, транзит және қауіпсіздік тұрғысынан бәсекелестік алаңы ретінде қарастыра бастады. 
Екіншіден, Ресей-Украина қақтығысы (2022) Каспийдің баламалы көлік-логистикалық бағыттағы рөлін күшейтті. Еуропа мен Азияның арасында жеткізу тізбектерін әртараптандыру қажеттілігі «Орта дәліздің» маңызын арттырды [4].
Үшіншіден, жаһандық энергетикалық дағдарыс пен санкциялық саясат Каспий көмірсутегіне деген сұранысты өсіріп, аймақты энергетикалық қауіпсіздіктің балама көзіне айналдырды. 
Төртіншіден, әлемдік экономиканың фрагментациялануы Каспий маңы мемлекеттерін көпвекторлы саясатты күшейтуге итермеледі, бұл сыртқы акторлармен (АҚШ, Түркия, Қытай, Ресей) параллель ынтымақтастық модельдерін қалыптастырады. 2020-2025 жылдардағы геосаяси өзгерістер, Каспийді ресурстық аймақ емес Еуразияның стратегиялық көлік-энергетикалық және геосаяси тораптық кеңістігіне айналдырды [5].
Зерттеудің өзектілігі аймақтық ынтымақтастық пен бәсекелестіктің жаңа нысандарын ғылыми тұрғыдан кешенді зерделеу қажеттілігімен  айқындалады. Қазіргі кезеңде Каспий кеңістігі энергетикалық ресурстар, көлік-транзиттік дәліздер, қауіпсіздік және геосаяси ықпал тұрғысынан халықаралық акторлардың мүдделері тоғысқан стратегиялық аймаққа айналды. Осыған байланысты халықаралық қатынастардың аймақтану үдерісі Каспий маңы мемлекеттері арасындағы саяси диалог пен көпжақты өзара іс-қимылды күшейтті. Әсіресе Каспий маңы мемлекеттері саммиттері, Транскаспий халықаралық көлік бағытын, энергетикалық жобалар мен аймақтық кооперация тетіктерін дамыту жөніндегі бастамалар  өзара іс-қимылдың көпжақты форматтарының мәнін арттырды.
Каспий аймағындағы қазіргі кезеңдегі әскери, саяси, экономикалық проблемалармен қатар, экологиялық қауіпсіздікті қамтамасыз ету аймақтық саясаттың маңызды басымдықтарының біріне айналды. Экологиялық факторлардың күрделенуі энергетикалық игеру мен көлік белсендігінің артуына байланысты  экологиялық мәселенің ұлттық деңгейден шығып, жаһандық басқару объектісіне айналғанын көрсетеді.
Экологиялық саясаттың маңыздылығы мемлекеттердің өзара тәуелділігінің күшеюін және жаһандық қауіптерге қарсы келісілген, институционалданған әрекет қажеттігін көрсетеді. Бұл Қ.-Ж. Тоқаевтың 2026 жылы Астана экологиялық саммитінде экологияның жаһандық қауіпсіздік пен тұрақты дамудың стратегиялық факторы екені туралы тұжырыммен расталады. Саммитте экология мен экономиканың байланысы атап өтіліп, климат өзгеруі, су тапшылығы және биоалуантүрлілік мәселелері трансшекаралық сипатта екені және оларды шешу көпжақты ынтымақтастықты талап ететіні көрсетіледі. Экологиялық саясат елдерді біріктіру құралы ретінде қарастырылып, Қазақстан Каспийді қорғау, су ресурстарын басқару және «жасыл энергетикаға» көшу бастамаларын ұсынды. Сонымен қатар, саммиттің негізгі идеясы ортақ экологиялық болашақ қалыптастыру үшін аймақтық серіктестікті және БҰҰ сияқты халықаралық ұйымдармен ынтымақтастықты күшейту екені тұжырымдалды [6].
Аймақтағы геосаяси қайшылықтар, энергетикалық ресурстар мен транзиттік бағыттар үшін бәсекелестік, сыртқы державалардың ықпалы Каспий кеңістігіндегі ынтымақтастықтың толық институционалдануын шектеп отыр. Ресей, АҚШ, Түркия, Қытай және ЕО сияқты акторлардың мүдделері аймақта бір мезгілде тоғысып отыр. Бұл жағдай аймақты тек ынтымақтастық алаңы ғана емес, сонымен қатар  жасырын геосаяси бәсекелестік кеңістігі ретінде сипаттауға негіз болады. Сондықтан Каспийдегі көпжақты өзара іс-қимылдың эволюциясын, оның институционалдық мүмкіндіктері мен шектеулерін зерделеу қазіргі халықаралық қатынастар теориясы мен аймақтық зерттеулер үшін маңызды міндеттер болып табылады.
Зерттеу нысаны саяси, экономикалық, энергетикалық және стратегиялық аспектілерді қамтитын мемлекеттер арасындағы өзара іс-қимыл мен ынтымақтастықтың кең саласы ретінде тұжырымдалады. АҚШ пен Түркияның аймақтық процестерге әсерін жан-жақты талдауға мүмкіндік беретін Каспий аймағындағы көпжақты бастамалар, сыртқы державалар аймақтық келісімдер шеңберінде қатысатын энергетика және ресурстар транзиті,  ресми мемлекеттік институттарды, ынтымақтастықтың саяси-экономикалық тетіктерін  қамтиды.
Зерттеу пәні - Каспий аймағындағы көпжақты ынтымақтастық шеңберіндегі америкалық-түрік өзара іс-қимылының тетіктері, нысандары мен бағыттары.
Зерттеудің мақсаты: Каспий аймағындағы көпжақты ынтымақтастық контекстінде аймақтық мемлекеттердің және АҚШ пен Түркияның геосаяси және геоэкономикалық мүдделерін, сондай-ақ, аймақтық саясат пен көпжақты форматтарға ықпалын кешенді түрде талдау. 
Қойылған мақсатқа сәйкес зерттеуге келесідей міндеттер қойылды:
1. Каспий аймағындағы көпжақты ынтымақтастықтың қалыптасу алғышарттары, институционалдық негіздері және даму үрдістерін талдау. 
2. АҚШ пен Түркияның Каспий аймағындағы геосаяси және геоэкономикалық мүдделерін айқындау.
3. Каспий аймағындағы көпжақты форматтар шеңберінде мемлекеттер арасындағы өзара іс-қимыл тетіктерін сараптау.
4. Энергетика және көлік-логистика салаларындағы ынтымақтастықтың негізгі бағыттарын қарастыру.
5. Аймақтағы көпжақты қатынастардың күштер теңгеріміне мен аймақтық тұрақтылыққа әсерін бағалау.
6. АҚШ пен Түркияның аймақтың даму үрдісіне қатысу эволюциясын және Каспий аймағының өңірлік саясатына әсерін анықтау.
7. Каспий аймағындағы көпжақты қатынастар мен өзара іс-қимылдың аймақтық форматтары тұрғысынан АҚШ пен Түркияның рөлін талдау.
8. Каспий аймағындағы қауіпсіздік пен геосаяси балансқа АҚШ-Түркия қатынастарының ықпалын бағалау.
Зерттеудің әдістемесі жұмыста кешенді, тарихи-логикалық, жүйелік және салыстырмалы талдау, контент және  SWOT талдау әдістері қолданылды.
Тарихи-логикалық әдіс АҚШ пен Түркияның Каспийге қатысты саясаттын уақыт бойынша даму динамикасында және себеп-салдарлық байланыстар арқылы түсіндіруге мүмкіндік береді. Тарихи-логикалық әдіс Каспий аймағындағы олардың саясатын әрекеттер жиынтығы ретінде емес, керісінше тарихи жағдайларға жауап ретінде қалыптасқан, біртіндеп эволюцияланған және энергетикалық-геосаяси мүдделермен анықталатын ұзақ мерзімді стратегиялар ретінде түсіндіруге мүмкіндік береді. АҚШ пен Түркияның Каспий аймағындағы саясатының даму-динамикасын, екі актордың іс-қимылының посткеңестік кезеңнен бастап біртіндеп күшейген және өзгермелі халықаралық жағдайға бейімделгенін көрсетеді. АҚШ-тың саясаты бастапқыда энергетикалық ресурстарға қол жетімділік пен Ресей ықпалын шектеуге бағытталса, уақыт өте келе Қытайдың күшеюі мен жаһандық бәсекенің артуына байланысты геосаяси тепе-теңдікті сақтауға бағытталған стратегияға трансформацияланады.
Түркияның саясаты А. Давутоглу ұсынған «стратегиялық тереңдік» логикасы негізінде дамып, мәдени-тарихи байланыстардан бастап энергетикалық және транзиттік хабқа айналу мақсатына дейін эволюцияланды. Осылайша, Каспий аймағындағы АҚШ пен Түркия саясатының даму динамикасының тұрақты біркелкі процесс емес, керісінше халықаралық жүйедегі күштер балансының өзгеруіне сәйкес бейімделіп отыратын көпқабатты геосаяси стратегия ретінде сипаттауға негіз болды, мұнда әр кезеңдегі мүдделер энергетикалық ресурсттар, транзиттік бағыттар және аймақтық ықпал үшін бәсекенің күшеюімен анықталады. 
Жүйелік талдау халықаралық қатынастарды өзара байланысқан элементтерден тұратын тұтас құрылым ретінде қарастырып, Каспий аймағындағы процестерді кешенді түсіндіруге мүмкіндік береді. Бұл тәсіл бойынша аймақ жеке мемлекеттердің әрекеттерінің жиынтығы емес, керісінше ішкі және сыртқы акторлар өзара ықпал ететін динамикалық жүйе ретінде зерделенді. Каспий аймағындағы саяси өзгерістерді жүйелік талдау барысында бірнеше деңгей айқындалды. Біріншіден, аймақішілік мемлекеттер Қазақстан, Әзербайжан, Түрікменстан, Иран, Ресейдің саяси-экономикалық мүдделері мен қатынастары, екіншіден аймақтан тыс акторлардың АҚШ, Түркия, Қытай, ЕО-тың энергетикалық транзиттік және қауіпсіздік мүдделері, үшіншіден, жаһандық деңгейдегі күштер балансының өзгеруі және халықаралық энергетикалық нарықтың трансформациялануы. Осы элементтердің өзара әрекеттесуі нәтижесінде Каспий аймағында бәсекелестік пен ынтымақтастық қатар жүретін күрделі жүйе қалыптасады. 
Энергетикалық ресурстар мен транспорттық дәліздер негізгі байланыс тораптарына айналып, мемлекеттердің сыртқы саяси стратегиясын айқындайтын басты фактор ретінде қызмет етеді. Жүйелік талдау нәтижесінде Каспий аймағындағы процестердің тұрақты емес екені, керісінше ішкі саяси-экономикалық жағдайлар мен сыртқы геосаяси ықпалдардың үздіксіз өзара әрекеттесуі арқылы қалыптасатын көпдеңгейлі өзара тәуелді геосаяси жүйе екені нақтыланады.
Салыстырмалы талдау тәсілі Каспий аймағындағы АҚШ пен Түркияның стратегияларын, сондай-ақ олардың басқа аймақтық акторлармен өзара әрекеттесуін салыстыруға бағытталады. АҚШ, Түркия және Каспий маңы елдеріндегі процестерді жан-жақты талдауға, халықаралық саяси және экономикалық байланыстарға негіз болған факторларды, зерттеу объектілерін салыстыруға арналған критерийлерді айқындауға бағытталды.
Талдау тәсілі Каспий аймағындағы АҚШ пен Түркияның стратегияларын, сондай-ақ, олардың Ресей, Қытай және ЕО сияқты аймақтық және жаһандық акторлармен өзара әрекеттесуін жүйелі түрде салыстыруға мүмкіндік береді. Бұл әдіс арқылы әрбір актордың мақсаттары, құралдары және ықпал ету тетіктері арасындағы ұқсастықтар мен айырмашылықтар анықталады. АҚШ стратегиясы негізінен энергетикалық әртараптандыруды қолдау, Ресей ықпалын шектеу және транзиттік бағыттарды, әсіресе Батысқа бағытталған дәліздерді дамытуға бағытталған. 
Түркияның стратегиясы болса, мәдени-тарихи байланыстарға сүйене отырып, өзін аймақтық энергетикалық және логистикалық хаб ретінде қалыптастыруға, сондай-ақ түркітілдес мемлекеттермен интеграцияны күшейтуге бағытталды. Салыстырмалы тұрғыдан алғанда, Ресей аймақта дәстүрлі қауіпсіздік пен ықпал аймағын сақтауға ұмтылса, Қытай экономикалық-инфрақұрылымдық жобалар арқылы ұзақ мерзімді экономикалық ықпалын кеңейтеді, ал ЕО энергия қауіпсіздігін қамтамасыз ету мен баламалы жеткізу бағыттарын әртараптандыруға басымдық береді. Осылайша, салыстырмалы талдау Каспий аймағындағы халықаралық қатынастардың бәсекелестік пен ішінара ынтымақтастық элементтері қатар жүретін күрделі көпакторлы жүйе екенін көрсетеді.
Жұмыста контент-талдау Каспий аймағына қатысты АҚШ пен Түркияның сыртқы саяси дискурсының басымдықтарын, стратегиялық ұстанымдарын және олардың уақыт өте өзгеру динамикасын анықтауға мүмкіндік беретін эмпирикалық зерттеу әдісі ретінде қолданылды. Контент-талдау барысында ресми құжаттар мен саяси мәтіндер сапалық тұрғыдан талданып, негізгі тақырыптар, ұғымдар мен дискурстық категориялардың мазмұны айқындалды. Сонымен қатар, негізгі ұғымдардың қолданылу жиілігі мен саяси риториканың уақыт бойынша өзгеру үрдістері сарапталды.
SWOT талдау аймақтағы америкалық саясаттың әсерін, мүмкіндіктері мен шектеулерін жүйелі бағалау үшін пайдаланылды.  АҚШ-тың қатысуының тиімділігіне әсер ететін ішкі және сыртқы факторларды құрылымдауға және стратегиялық тәуекелдер мен перспективаларды анықтауға мүмкіндік береді.
Зерттеудің хронологиялық шеңбері КСРО-ның ыдырауы, Каспий аймағы елдерінің тәуелсіздігі жарияланған 1991 жылдан 2025 жылға дейінгі кезеңдерді қамтиды. Посткеңестік кезең және аймақтық мемлекеттердің қатысуымен көпжақты форматтарды нығайту, Каспий аймағындағы геосаяси өзгерістер мен жаңа сын-қатерлер контекстіндегі қарым-қатынастардың даму кезеңдері қамтылады. «Қырғи қабақ соғыс» жағдайындағы шектеулі стратегиялық өзара әрекеттесуден бастап көпполярлы геосаяси ортаға бейімделген икемді, көп қырлы серіктестікке дейінгі американ-түрік қатынастары сипатталады.
Диссертацияның деректік негіздері. Құжаттық, нормативтік, ғылыми және аналитикалық материалдардың жиынтығын қамтиды. Жұмыс кешенді сипатта, тақырыпты ашуда әртүрлі сипаттағы дереккөздердің кең ауқымы тартылды, олардың арасында ғылыми айналымға енгізілгендер және негізінен осы зерттеу аясында алғаш рет қолданылатындары да бар. Зерттеудің деректік негіздерін  бірнеше тармаққа бөліп қарастырамыз. 
1. Каспий маңы елдерінің нормативтік құқықтық актілері және стратегиялық құжаттар.
2. Каспий маңы елдері көшбасшыларының Каспий саммиттерінде, ресми кездесулерде сөйлеген сөздері, ресми мәліметтері.
3.Каспий аймағындағы халықаралық ынтымақтастықтың құқықтық негізін құрайтын негізгі мемлекетаралық құжаттар, шарттар мен келісімдер. 
4.Орталық Азия талдау орталықтары мен сараптамалық платформаларының аналитикалық материалдары - ҚР Президенті жанындағы Қазақстандық стратегиялық зерттеулер институты (ҚСЗИ), Астана қаласындағы Орталық Азия стратегиялық зерттеулер институты (CAISS) және  Әлемдік экономика және саясат институты (ИМЭП), Ташкенттегі Орталық Азияның халықаралық институты (ОАХИ), Өзбекстан Республикасы Президентінің жанындағы стратегиялық және аймақаралық зерттеулер институты (ИСМИ), Өзбекстан стратегиялық байланыс орталығы (IAIS), Қырғыз Республикасы Президентінің жанындағы ұлттық стратегиялық бастамалар институты (НИСИ), Тәжікстанның стратегиялық зерттеулер орталығы (СЗО), Каспий стратегиялық зерттеулер институты (Мәскеу), «Каспий теңізінің проблемалары» ғылыми-зерттеу орталығы (Әзербайжан). 
5. Каспий саясаты, аймақтық қауіпсіздік және көпжақты ынтымақтастық мәселелерін қоса алғанда, америкалық-түрік қатынастарын талдауда зерттеулері мен жарияланымдары жиі қолданылатын АҚШ пен Түркияның негізгі сараптамалық орталықтары мен сараптамалық алаңдары– Stratfor,  Rand Corporation талдау орталықтары, Каспий Саясат Орталығы және Кеннан институты, Гарвард университетінің Каспий зерттеу орталығы (АҚШ), SIPRI,  International Affairs, Түрік Азия Стратегиялық зерттеу орталығы (TASAM), Анкара мен Вашингтонда өкілдігі бар «Саяси, Экономикалық және Әлеуметтік Зерттеулер қоры (SETA)» ірі түрік талдау орталығы материалдары кеңінен қолданылды.
6. Қазақстан Республикасы үкіметінің, Ресей Федерациясы сыртқы істер министрлігінің, ҚХР үкіметінің, ИИР үкіметінің, Түрікменстан үкіметінің және РФ, Қазақстан, Түрікменстан, ИИР, Әзербайжан елшіліктерінің ресми сайттары, Әзербайжан президенті И. Әлиевтің ресми сайты, Қазақстан Республикасының Президенті Қ.-Ж. Тоқаевтың ресми сайты.
[bookmark: _Hlk222059642]7. Ресей, Қазақстан, Әзербайжан, Түрікменстан, Иран, т.б. жетекші ақпараттық агенттіктерінің хабарламалары мен материалдары: РИА «Новости», TASS, Tehran Times, Tasnim News, Reuters, Вестник Кавказа, Axar.az., Caspian Policy Center, Сaspian Energy Media, Вестник Кавказа, Каспий инфо т.б. Бұл ретте ақпараттық агенттіктердің материалдарымен жұмыс негізінен интернет желісі арқылы жүзеге асырылды.
8. Мерзімді басылымдардың ішінде: «Независимая газета», «Эксперт», «Коммерсант», «Время новостей», «Каспий», «Turkish Policy», «Вестник Прикаспия» журналы жарияланымдары қамтылды.
[bookmark: _Hlk222095854]9. Каспий баррелі», «Орталық Азия және Кавказ», «Кавказ аналитикалық дайджесті», POLITIK Центральная Азия, «Каспийский Вестник», LogiStan. ЦентрАзии, Caspian insight, PetroCouncil, NewsCentralAsia (nCa) ғылыми-аналитикалық журналдар басылымдары мен телеграм-арналардың ақпараттық-талдау агенттігі жарияланымдары.
Тақырыптың зерттелу деңгейі. Жұмыс кешенді сипатта, тақырыпты ашуда нақты аспектілеріне қарай аймақтағы америкалық-түрік өзара іс-қимылының саяси, экономикалық, энергетикалық және геосаяси компоненттерін қамтитын дереккөздердің кең ауқымы тартылды. 
Каспий маңы аймағында мемлекеттердің стратегиялық мүдделерін анықтау проблемасы халықаралық қатынастар тарихы, халықаралық құқық, аймақтану, саясаттану, геосаясат және экономика  салаларының тоғысуындағы  күрделі міндеттерді анықтау болып табылады.
Сонымен қатар, Каспий теңізінің құқықтық мәртебесі, Каспий маңы мемлекеттері ынтымақтастығының жекелеген халықаралық-құқықтық мәселелері мен экологиялық тақырыптағы зерттеу еңбектері кіреді.
Аталған тақырып бойынша деректер шетелдік және отандық зерттеушілер мен ғалымдардың, саясаттанушылар мен сарапшылар зерттеулеріне байланысты үш негізгі топқа бөлінді. 
Дереккөздердің бірінші тобын отандық ғалымдардың еңбектері құрайды. Каспий аймағы туралы зерттеулер жаһандық процестерді де, аймақтық дамудың ерекшеліктерін де түсіну үшін тұжырымдамалық мәнге ие.
Қазақстан Республикасының Президенті Қ.-Ж. Тоқаевтың «Дипломатия Президента Токаева» монографиясы [7] Қ.-Ж. Тоқаевтың Қазақстан Республикасының Президенті ретіндегі сыртқы саяси бағытына жан-жақты талдау жасалады. Тату көршілік саясатына, аймақтық интеграцияға және жетекші әлемдік державалармен - Ресей, Қытай, АҚШ және Еуропалық Одақпен өзара іс-қимылға ерекше назар аударылады. Қазақстанның сындарлы диалогқа, мүдделер теңгеріміне және өсіп келе жатқан геосаяси турбуленттілік жағдайында жаһандық тұрақтылықты нығайтуға деген ұмтылысы көрсетіледі. 
М. Лаумулиннің «Центральная Азия в эпоху трансформации» [8] монографиясында Орталық Азиядағы трансформациялық процестер жағдайында аймақтық интеграция мен дамудың маңызды факторы ретінде көлік дәліздерінің рөлі талданады. Автор аймақ елдеріне ішкі саяси шекаралардан асып, халықаралық көлік және транзиттік маршруттарға қосылуға мүмкіндік беретін жобаларды талдайды. Бұған тек ұлттық теміржол және автожолдар ғана емес, сонымен қатар Еуропа мен Азияны байланыстыратын көпжақты көлік дәліздері де кіреді. Көлік дәліздерінің тек экономикада ғана емес, геосаясатта да маңызды ықпалы, олардың ынтымақтастықтың көпжақты стратегияларын іске асыру, Еуразиялық кеңістіктегі аймақ елдерінің ықпалын кеңейту және олардың жаһандық логистикалық тізбектердегі рөлін нығайту құралына айналатыны атап өтіледі.
С. Кушкумбаевтың 2022 жылы жарық көрген «Казахстан и Центральная Азия: между вызовами из прошлого и грядущего» жинағында аймақаралық байланыс, энергетика, интеграция және сыртқы саяси стратегиялар мәселелері қозғалады. «Транспортировка каспийских энергоресурсов: проблемы и перспективы» [9] тарауында автор Каспий энергоресурстарын (мұнай және газ) аймақтың геоэкономикасына, сыртқы саясатына және қауіпсіздігіне әсер ететін маңызды элемент ретінде қарастырады. Каспий энергоресурстары үшін көлік маршруттары (құбырлар, коммуникациялар) күрделі, бірақ негізгі міндет және бір мезгілде мүмкіндік болып табылатыны атап көрсетілген. Орталық Азияның халықаралық энергетикалық процестерге қалай қатысатынын кеңірек талдаудың бір бөлігі ретінде Каспий ресурстарын қоса алғанда, энергия тасымалдаудың логистикасы мен саяси-экономикалық аспектілерінің проблемалары талданады. 
Каспий теңізінің геосаяси және аймақтық қатынастар жүйесіндегі рөлі мен орны «Каспийский регион: актуальные проблемы развития (экспертный взгляд)» [10] ұжымдық монография да кеңінен талданады, аймақтың экономикасы, саясаты және халықаралық ынтымақтастық, АҚШ, Қытай және Ресейдің Каспий аймағындағы стратегиялық мүдделері көрсетіледі.
ҚР Президенті жанындағы ҚСЗИ-ның авторлық ұжымы Б. Сұлтановтың редакциясымен дайындаған «Центральная Азия и Каспийский регион: риски, вызовы, угрозы» [11] монографиясында  аймақ ірі державалардың бәсекелестік аймағы ретінде сараланады, авторлар бәсекелестік тек әскери ғана емес, инфрақұрылымдық-энергетикалық сипатта да (құбырлар, көлік дәліздері) екенін көрсетеді. Орталық Азия мен Каспий аймағының қауiпсiздiгi геосаяси бәсекелестiктiң, энергетикалық факторлар мен трансұлттық қатерлердiң әсерiнен қалыптасатыны  қарастырылады.
Қазіргі халықаралық қатынастардағы экономика, энергетикалық ынтымақтастық және мемлекет мүдделері арасындағы терең өзара байланысты түсіндіруге Д. Келімбетов бастамасымен қазақ тіліне аударылған «Ақша. Дүниежүзінің қаржы тарихы» (Ниалл Фергюсонның The «Ascent of Money») еңбегінің тұжырымдары теориялық негіз ретінде пайдаланылды [12].
[bookmark: _Hlk222485315]Д. Наурызбеков [13] еңбегінде Қазақстан арқылы өтетін транзиттік дәліздер туралы, Транскаспий бағыты мен Қазақстан арқылы өтетін Орта дәліз  мультимодальды логистикалық бағытының маңызды жолдары мен инфрақұрылымы жан-жақты сарапталады. 
Отандық зерттеушілер [14] еңбектерінде ОА елдерінің стратегиялық жағдайына және олардың жаһандық өзгерістер жағдайындағы сыртқы саяси мүдделеріне, жаңа геосаяси сын-қатерлер мен мүмкіндіктеріне баса назар аударылды. Сонымен бірге, аймақтағы АҚШ пен Қытайдың геосаяси және геоэкономикалық мүдделері, энергетикалық және қауіпсіздік мәселелері қамтылған зерттеулер [15] басты орын алады. 
[bookmark: _Hlk222485993]Каспий теңізіндегі Қазақстанның теңіз порттары арқылы жүк тасымалдаудың тиімділігі мен қауіпсіздігі туралы халықаралық конференция материалдарының жинағында [16] Каспийдегі қазақстандық порттардың  инфрақұрылымын, логистика мен жүк ағындарының проблемалары талданады. 
Орталық Азия, халықаралық қатынастар және геосаясатқа байланысты негізгі бағыттар бойынша әдебиеттерге анықтамалық-ақпараттық шолу еңбегі зерттеу барысында мол мүмкіндіктер туғызды [17]. 
Саясаттанушылар А. Оспанова, А. Шениннің монографиясы Қазақстан-Америка қатынастарына арналған және екіжақты ынтымақтастықтың бірнеше негізгі аспектілерін талдауды қамтиды [18].
Қазақстандық зерттеуші А. Молдалиеваның ғылыми зерттеуінде Иран мен Орталық Азия елдері арасындағы ынтымақтастық саяси, экономикалық, көлік-логистикалық және энергетикалық бағыттарды қамтитын көпвекторлы жүйе ретінде қарастырылады. Зерттеуде ынтымақтастықтың әлеуеті жоғары болғанымен, оның дамуы геосаяси бәсекелестік, санкциялар және сыртқы акторлардың ықпалына тәуелді екені көрсетіледі [19].
 Қазақстандық сарапшылар Б. Сейлхан, С. Тайшанова, Ж. Акимованың аналитикалық жарияланымында үлкен Каспий аймағы елдеріндегі АҚШ-тың мүдделері көрсетіледі  [20]. Каспий аймағындағы АҚШ, Түркия және басқа ойыншылардың өзара әрекеттесуі, ықпал ету үшін бәсекелестік, бірлескен стратегиялар, экономика мен саясаттағы ынтымақтастық пен қарама-қайшылық перспективалары зерттеушілер А. Оспанова, П. Килыбаева, Ж. Акимова еңбектерінде зерделенген [21]. 
[bookmark: _Hlk222486938]Көрсетілген кезеңдегі зертеушілер А. Нурша [22], А. Әліпбаев, С. Джакубаева [23], Ф. Фарнир, А. Ермекбаев, С. Туркеева [24], т.б. сарапшылар еңбектерінде Азия мен Еуропа арасындағы стратегиялық логистикалық көлік бағытының әлеуеті сараланып, зерттеулер жүргізілген.
[bookmark: _Hlk222465746][bookmark: _Hlk198655724]Деректердің екінші тобын шетелдік ғалымдар еңбектері құрайды. Әлемдегі жалпы мәселелерге, жаһандық саяси, экономикалық және әлеуметтік процестерге, сондай-ақ қазіргі кезеңде жетекші мемлекеттердің Еуразиядағы және Каспий теңізі аймағындағы рөлі мен орнын зерттеуге қатысты жұмыстар қамтылады. Каспий аймағының геосаяси мәселелері бойынша тақырыптар қамтылған Л. Коффейдің «Time for a U.S. Strategy in the Caspian» («АҚШ-тың Каспийдегі стратегиясының кезеңдері») [25] монографиясы  АҚШ-тың геосаяси стратегиясына арналған. Автор Каспий мемлекеттерінің саясатына қысқаша шолу жасайды, АҚШ-тың Каспийдегі негізгі мүдделерін талдайды, аймақтың Америка үшін де, бүкіл әлемдік қауымдастық үшін де саяси және экономикалық маңыздылығын көрсетеді. 
Орталық Азия бойынша ең ірі америкалық ғалым М. Олкоттты атап өту қажет. Посткеңестік елдердің қауіпсіздік, энергетика және мемлекеттік даму призмасы арқылы Каспий аймағы проблемаларын қарастырады. Ол АҚШ-тың аймақтағы мүдделерін, аймақтық мемлекеттердің көп векторлы сыртқы саясат жүргізуі және Ресей, АҚШ және басқа да күш орталықтары арасында тепе-теңдік орнату арқылы өз тәуелсіздігін нығайту құралы ретінде пайдаланғанын атап өтеді [26].  
Үлкен Орталық Азия тұжырымдамасының авторы, америкалық сарапшы С. Старр Каспий маңы мемлекеттерінің тәуелсіздігін КСРО ыдырағаннан кейін Еуразиядағы күштер тепе-теңдігін түбегейлі өзгерткен геосаяси бетбұрыс ретінде қарастырады. Старрдың пікірінше, Қазақстан, Әзербайжан және Түрікменстан сияқты мемлекеттердің тәуелсіздік алуы дербес сыртқы саясатты қалыптастыру, энергетикалық маршруттарды әртараптандыру және әлемдік экономикаға интеграциялау үшін мүмкіндіктер ашты. Өз еңбектерінде ол аймақтың  бір державаның перифериясы болуды тоқтатып, әлемдік күш орталықтарының бәсекелестік кеңістігіне айналғанын атап өтті.  Орталық Азия мен Каспий маңы мемлекеттерінің тәуелсіздігі оларды егемендікті нығайтуға және Ресейге тәуелділікті төмендетуге ықпал ететін жаңа көпжақты жобалар мен көлік-энергетикалық дәліздерге тарту үшін жағдай жасағанын зерделеді [27, 28].
Зб. Бжезинский [29] АҚШ-тың әлемдегі орнын талдайды, америкалық сыртқы саясаттың алдында тұрған мәселелер мен шақыруларды қарастырады және америкалық үстемдікті жаһандық деңгейде сақтау стратегияларын ұсынады. АҚШ-тың геосаяси ықпалының негізгі аймағы ретінде Еуразияға ерекше назар аударылады. Зб. Бжезинский ұсынған «Еуразиялық Балқан»  тұжырымдамасы посткеңестік кеңістіктің геосаяси маңызын түсіндіруге бағытталған. 
Г. Киссинджер [30] Түркияны аймақтағы басты серіктес деп атайды, сондай-ақ, оның пікірінше, басты міндет-америкалық қуатты «моральдық консенсусқа» айналдыру, нарықтық және демократиялық құндылықтарды басқа халықтарға таңу емес, енгізу, бұл құндылықтар әлемде қабылдануы мүмкін жағдайлар жасау деп түйіндейді. 
Германдық сарапшы P. Taller «Völkerrechtliche Rechtslage des Kaspischen Meeres» еңбегі Каспий теңізінің халықаралық құқықтық мәртебесіне арналған. Автор халықаралық құқықтың осы бірегей су қоймасына қалай қолданылатынын және оның ресурстарын пайдалануды қандай құқықтық режимдер реттей алатынын талдайды [31].
Түрік зерттеушілері өз еңбектерінде Каспиймен шекаралас мемлекеттердің КСРО ыдырағаннан кейін өздерінің энергетикалық саясатын қалай қалыптастыратынын, олардың бір-бірімен қалай әрекеттесетінін және қандай геосаяси, экономикалық кедергілердің ынтымақтастыққа кедергі келтіретінін саралайды [32]. Сонымен бірге, түрік зерттеушілері еңбектерінде Каспий теңізінің мәртебесі, су деңгейін бөлу ережелері, теңіз шекарасы, т.б. мәселелері қамтылады. Мысалы, 2018 жылғы келісімдердің жағалаудағы түркі мемлекеттерінің саяси және экономикалық қатынастарына әсері [33], Түркия мен Иранның Каспий аймағында мүдделері, әсіресе энергетикалық маршруттар, қауіпсіздік және саясат немесе осы саладағы бәсекелестік мәселелері талданады [34].
Белгілі ғалым Б. Араз Түркияның Кавказдағы және Орталық Азиядағы рөлінің өзгеруінің себептері және осы салалардағы түрік ықпалын ілгерілету мәселелерін талдайды. Түркияның сыртқы саясатының аймақтағы тұрақсыздыққа қалай ықпал еткенін көрсетеді. Ол сондай-ақ Түркия бұрынғы Кеңес Одағы республикаларымен қарым-қатынасын жақсарту үшін ұстануға болатын бірқатар балама тәсілдерді ұсынады. «Каспий аймағы үшін ең маңызды қауіпсіздік мәселелері мен мүмкіндіктер: түрік перспективасы» мақаласында қауіпсіздік және стратегиялық қиындықтар мәселелері  қарастырылған [35].
Батыс елдері тарапынан халықаралық санкциялар жағдайында елдің оқшаулануын болдырмау үшін Иранның сыртқы саясатының маңызды элементі ретінде Каспий аймағы елдерімен ынтымақтастық ирандық зерттеушілердің еңбектерінде кеңінен қарастырылады. ИИР-ның Каспий теңізін бөлудегі қазіргі жағдайы, Каспийдегі халықаралық құқық пен Иран саясаты сараланған ирандық зерттеушілер Mehdi Parvizi Amineh және Henk Houweling [36] еңбектері маңызды. 
Ресейлік сарапшылар басылымдарда Каспий аймағындағы энергетикалық қауіпсіздік және көмірсутектерді экспорттау бағыттары,  геосаяси бәсекелестік және күштер теңгерімі, Каспий теңізінің құқықтық мәртебесі,  транзит мүмкіндігі, ресурстарды бөлісу және дәліздерді қалыптастыру мәселелеріне баса назар аударады.
Зерттеушілер мен зерттеу ұжымдарының негізгі жарияланымдары мен ғылыми жұмыстары, академиялық мақалалар да, конференциялар мен диссертациялардың материалдары жұмыстың маңыздылығын арттырады.
[bookmark: _Hlk222610061][bookmark: _Hlk222608500]Сонымен қатар, өзара іс-қимылдың көпжақты тетіктерін құру және инфрақұрылымдық жобалар, жаңа көлік дәліздері, құбырлардың жаңа архитектурасының қалыптасуы, Каспийдің халықаралық-құқықтық статусы, геосаяси жағдай, энергетика саласындағы ынтымақтастықтың әр түрлі аспектілері К. Гаджиев [37], Р. Мамедов [38], И. Прокофьев [39], С. Жильцов [40-43], К. Маркелов [44], Р. Алиев [45], Б. Тулинов [46], т.б. бірқатар авторлардың еңбектерінде қарастырылады.
[bookmark: _Hlk222614771]К. Бенашвилидің «Экономические перспективы развития российских нефтегазовых проектов в Каспийском регионе» [47] кандидаттық жұмысы (2025) Каспийдің мұнай-газ жобаларына ресейлік компаниялардың қатысуының экономикалық факторын, перспективалары мен кедергілерін, оның ішінде инфрақұрылымның, инвестициялық климаттың және халықаралық бәсекелестің әсерін бағалайды. 
И. Алиевтің [48] монографиясында (2025) газ құбырларының инфрақұрылымын басқарудың оңтайландыру әдістері мен цифрлық тәсілдерін қоса алғанда, газ тасымалдау жүйелерін реконструкциялау кезінде басқарушылық шешімдер қабылдаудың технологиялық негіздері талданады.
Халықаралық логистикалық жобалар Иранда 17-18 ақпан 2025 жылы өткен ІІІ Каспий экономикалық форумында Ресей, Иран және Орталық Азия елдерінің көлік желілерін  интеграциялау «Солтүстік-Оңтүстік» халықаралық көлік дәлізі Солтүстік Еуропа мен Оңтүстік Азия арасындағы балама жолды қалыптастырудағы негізгі жобалардың бірі ретінде ұсынылады. Тасымалдарды цифрландыруға, кедергілерді азайтуға және дәліздің бәсекеге қабілеттілігін арттыруға ерекше назар аударылды [49].
S. Khavarinejadтың [50] академиялық мақаласы Каспий аймағындағы Ресей мен Иран арасындағы транзиттік маршруттардың кеңеюі экономикалық қауіпсіздік элементі және сыртқы қысымға жауап ретінде талданды, логистиканың негізгі кемшіліктері мен инфрақұрылымдық шектеулер анықталады.
[bookmark: _Hlk222645288]Каспий аймағының стратегиялық жағдайы, негізгі көлік және энергетикалық дәліздердің қиылысы, сондай-ақ жаһандық акторлардың ықпалы және Ресейдің бәсекелестік жағдайындағы (оның ішінде АҚШ пен Қытаймен) геосаяси мүдделері  С. Черницынаның [51] зерттеу еңбегінде, ресейлік сарапшы О. Столетов [52] «Каспий бестігі» елдерінің энергетика, көлік және логистика саласындағы ынтымақтастығы, сондай-ақ сыртқы қысым жағдайында Ресей үшін геосаяси сын-қатерлері,  Ресейдің Каспий аймағындағы геосаяси және геоэкономикалық мүдделері кеңінен қамтылады.
Ресейлік саясаттанушылар [53-55] Каспий аймағындағы ұжымдық қауіпсіздік және халықаралық ынтымақтастық мәселелерін егжей-тегжейлі талдайды.
Дереккөздердің үшінші тобын орталықазиялық авторлардың еңбектері құрайды.
Зерттеушілер сыртқы акторлардың ықпалын қоса алғанда, Орталық Азияның геосаяси жағдайы мен стратегиялық мүдделерін талдайды. 
Каспий аймағының Өзбекстанның сыртқы саясатына, көлік дәліздеріне, энергетикалық ынтымақтастыққа әсері, көлік дәліздерінің логистика мен халықаралық сауда байланыстарына, ОА елдерінің геосаяси және геоэкономикалық мүдделеріне әсері өзбекстандық сарапшылардың еңбектерінде кеңінен қарастырылады [56-59].
Түрікмендік ғалымдар ХХІ ғасырдың басында Түрікменстанның Орталық Азия мен Каспий аймағындағы геосаяси рөлін талдауға, арналған, республиканың сыртқы саяси стратегиясын, оның ұлы державалар арасындағы ұстанымын және бейтараптық ерекшеліктерін қарастырады. Елдің геосаяси жағдайын, инфрақұрылым мен халықаралық байланыстарды (дәліздер, мультимодальды байланыстар) ескере отырып, Түрікменстанның көлік‑логистикалық жүйесінің жай-күйін кешенді талдауда,  Каспий мен Орталық Азияның логистикалық аспектілерін зерттеу үшін өзекті болып табылады [60-64]. Логистика, халықаралық сауда және инфрақұрылым туралы аналитикалық мәліметтер [65] қамтылды.
[bookmark: _Hlk222498912]Орталық Азиядағы саяси процестерді зерттеуші ғалымдардың бірі- қырғыз саясаттанушысы Н. Омаров [66]. Оның зерттеулерінде Орталық Азия елдерінің тәуелсіздік кезеңіндегі саяси дамуы, мемлекеттік институттардың қалыптасуы және халықаралық қатынастар жүйесіндегі орны кешенді түрде қарастырылады. Халықаралық көлік дәліздері мен экономикалық байланыстар мәселелері, сондай-ақ көліктік-логистикалық әлеуетті бағалау (оның ішінде оны кең ауқымды мультимодальды желілерге интеграциялау мүмкіндіктері) зерттеушілер еңбектерінде [67] жүйелі түрде қарастырылған. Бұл жұмыс Қырғызстанның халықаралық тізбектердегі логистикалық мүмкіндіктерін, сондай-ақ оның көлік жүйесінің экономикалық әлеуетін бағалау мен түсіну үшін өзекті болып табылады.
Әзербайжан ғалымы С. Алиева Әзербайжан, Иран, Қазақстан, Ресей және Түрікменстан (2018 жылғы 12 тамызда Ақтауда өткен V Каспий саммиті шеңберінде) қол қойған Каспий теңізінің құқықтық мәртебесі туралы конвенцияда Каспийдің құқықтық режиміне байланысты  мәселелердің аймақ үшін де, әлемдік қоғамдастық үшін тарихы мен маңызына қатысты мәселелерді көрсетеді [68].
[bookmark: _Hlk222658546]Тәжік ғалымы Б. Сафаров [69] ішкі және халықаралық көлік дәліздерінің дамуы және олардың Орталық Азия аймағындағы транзит-ел ретінде Тәжікстанның логистикасы мен геоэкономикасына әсерін, Тәжікстанның көлік секторы мен инфрақұрылымын аймақтық дәліздердің бөлігі ретінде талдайды. Зерттеуде Тәжікстан үшін көлік инфрақұрылымының стратегиялық рөлі қарастырылып, Орталық Азиядағы көлік және энергетикалық дәліздердің қауіпсіздігі мәселелері талданады. Тәжіктік авторлардың [70, 71] халықаралық көлік дәліздері туралы көптеген зерттеу еңбектері Тәжікстанның осы дәліздердің қатысушысы ретіндегі орнын, көлік инфрақұрылымының стратегиялық рөлін, Орталық Азиядағы көлік және энергетика дәліздерінің қауіпсіздігі мәселелерін жан-жақты қарастыруға негіз болды.
[bookmark: _Hlk222100943]Зерттеу жұмысының теориялық және тәжірибелік маңыздылығы Каспий аймағындағы көпжақты ынтымақтастық  аясындағы акторлардың қатынасын талдау арқылы аймақтану мен геосаяси зерттеулерді толықтырумен айқындалады. Каспий аймағын зерттеуде оның геосаяси, құқықтық, экономикалық және қауіпсіздік аспектілерін кешенді талдауға мүмкіндік беретін негізгі теориялық тәсілдер қолданылады: 
[bookmark: _Hlk211585687]Геосаяси теория: аймақты ірі державалардың мүдделері тоғысқан стратегиялық кеңістік ретінде, Еуропа мен Азия арасындағы көлік, экономикалық және мәдени ағындар қиылысатын Еуразияның стратегиялық дәлізі және осі ретінде қарастыруға негіз береді: 
Неореализм теориясы: мемлекеттердің халықаралық жүйеде ұлттық мүдде мен қауіпсіздікті басты орынға қоя отырып әрекет ететіні зерделенеді. Каспий аймағы контекстінде бұл мұнай-газ ресурстарын игеру, тасымалдау бағыттарын бақылау және ТХКБ сияқты стратегиялық көлік дәліздеріне ықпал ету жолындағы мемлекетаралық бәсекелестіктің күшеюінен көрінеді. 
Неолиберализм теориясы: халықаралық институттар, келісімшарттар және бірлескен жобалар арқылы ынтымақтастық тетіктерін зерделейді. 2018 жылғы Каспий теңізінің құқықтық мәртебесі туралы  Конвенция және Каспий маңы мемлекеттерінің саммиттері арқылы тұрақты ынтымақтастық нормаларын қалыптастыру, қайшылықтарды азайту және ортақ бастамаларды дамыту үрдісінен көрінеді.
Аймақтану теориялары: аймақтық жүйе теориясы, жаңа регионализм теориясы, көпқабатты аймақ тұжырымдамасы және аймақтық қауіпсіздік кешені теориялары аймақ ішіндегі саяси, экономикалық және қауіпсіздік байланыстарын, сондай ақ сыртқы акторлардың  ықпалын кешенді талдауға мүмкіндік береді.
Зерттеудің ғылыми жаңалығы.  
Диссертациялық жұмыстың ғылыми жаңалығы Каспий аймағын халықаралық қатынастар жүйесінде бәсекелестік пен ынтымақтастық элементтері қатар үйлесетін гибридті геосаяси кеңістік ретінде қарастыруымен айқындалады. Зерттеу барысында Каспий өңіріндегі саяси үдерістер тек ірі державалардың ықпал ету алаңы ретінде емес, әртүрлі халықаралық акторлардың мүдделері тоғысатын, өзара тәуелділік пен стратегиялық бәсекелестік қатар қалыптасқан көпдеңгейлі ынтымақтастық жүйесі ретінде талданады.
Диссертациялық жұмыстың ғылыми жаңалығы АҚШ–Түркия қатынастарының Каспий кеңістігіндегі геосаяси үдерістермен өзара байланысын халықаралық қатынастардың қазіргі трансформациясы жағдайында жүйелі және салыстырмалы талдау негізінде ашып көрсетуінде. Зерттеуде АҚШ пен Түркияның аймақтағы стратегиялық мүдделері, сыртқы саяси басымдықтары және көпжақты ынтымақтастық механизмдеріне ықпалы энергетикалық қауіпсіздік, көлік дәліздері, ресурстық дипломатия және аймақтық тұрақтылық факторлары арқылы кешенді қарастырылады.
Жұмыстың маңызды ғылыми жаңалықтарының бірі-Каспий аймағындағы көпжақты ынтымақтастықтың қазіргі халықаралық қатынастар жүйесіндегі орны мен рөлінің кешенді қарастырылуы.  Каспий кеңістігі тек энергетикалық ресурс көзі ретінде емес, Еуразияның стратегиялық ықпал кеңістігі әрі халықаралық көлік-коммуникациялық торап ретінде қарастырылды.
Сонымен қатар, зерттеуде Каспий аймағындағы АҚШ, Түркия, Ресей, Қытай және ЕО арасындағы геосаяси бәсекелестік көпқабатты аймақтық жүйе тұрғысынан қарастырылып, сыртқы державалардың аймақтағы стратегияларының өзара байланысы мен айырмашылықтары салыстырмалы түрде талданды. 
Бұл Каспий кеңістігіндегі халықаралық қатынастардың жаңа динамикасын түсіндіруге мүмкіндік береді.
Диссертациялық жұмыстың тағы бір ғылыми жаңалығы Каспий аймағындағы энергетикалық және көлік дәліздерінің халықаралық саясаттағы стратегиялық маңызын қазіргі геосаяси өзгерістер жағдайында қайта бағалаудан көрінеді. Зерттеу барысында Каспий кеңістігіндегі мұнай-газ инфрақұрылымы, көлік-коммуникациялық желілер және мультимодалды логистикалық жүйелер тек экономикалық байланыс құралдары ретінде ғана емес, сонымен қатар мемлекеттердің геосаяси ықпалын қалыптастыратын стратегиялық ресурстар ретінде қарастырылады.
Зерттеуде Орта дәліздің (ТХКД-ның) қазіргі кезеңдегі рөлі жан-жақты талданып, оның Еуразиялық кеңістіктегі көлік-логистикалық байланыстарды қайта құрылымдаудағы, Еуропа мен Азия арасындағы транзиттік өзара тәуелділікті арттырудағы және аймақтық геоэкономикалық үдерістерге ықпал етудегі стратегиялық маңызы айқындалды. Сонымен қатар, Орта дәліздің дамуы Каспий аймағындағы жаңа көлік архитектурасының қалыптасу факторы ретінде қарастырылып, оның халықаралық акторлардың, соның ішінде АҚШ пен Түркияның аймақтық стратегияларымен өзара байланысы сараланды.
Диссертацияда Каспий аймағындағы экологиялық қауіпсіздік мәселелері халықаралық саясат пен аймақтық тұрақтылықтың маңызды құрамдас бөлігі ретінде қарастырылды. Каспий теңізі деңгейінің төмендеуі, биоалуантүрліліктің азаюы, мұнай-газ өндірісінің экологиялық салдары және трансшекаралық экологиялық қатерлер халықаралық ынтымақтастықты күшейтуді талап ететін факторлар ретінде талданды. Осы  тұрғыда Қазақстанның экологиялық дипломатиясы, Каспий бойынша халықаралық бастамалары және Астана экологиялық саммитінің аймақтық экологиялық ынтымақтастықты дамытудағы рөлі ғылыми айналымға енгізілді.
Жалпы алғанда, диссертацияда Каспий аймағындағы  АҚШ-Түркия қатынастары көпжақты ынтымақтастық, геосаяси бәсекелестік, энергетикалық қауіпсіздік, көлік дәліздері және экологиялық дипломатия контекстінде алғаш рет кешенді түрде зерттеліп, қазіргі халықаралық қатынастар жүйесіндегі Каспий аймағының стратегиялық маңызы жаңа ғылыми тұрғыда негізделді.
Зерттеудің негізгі гипотезасы
Зерттеудің негізгі гипотезасы АҚШ пен Түркияның Каспий аймағындағы саясаты энергетикалық ресурстарға, транзиттік дәліздерге және аймақтық ықпалға байланысты ортақ стратегиялық мүдделерге негізделгенімен, олардың геосаяси мақсаттары мен аймақтық рөлдері халықаралық жүйедегі күштер балансының өзгеруіне сәйкес әртүрлі бағытта қалыптасады. Аймақтағы күштер балансының өзгеруі екі мемлекеттің саясатына тікелей әсер етті. Ресей-Украина соғысынан кейін Каспий арқылы өтетін Орта дәліздің маңызы артты,  бұл Түркияның транзиттік рөлін күшейтті. Ал АҚШ үшін бұл Ресейге балама логистикалық және энергетикалық маршруттарды қолдау мүмкіндігіне айналды. Сонымен қатар, Қытайдың «Бір белбеу-бір жол» бастамасы Түркияны Қытаймен экономикалық ынтымақтастықты күшейтуге итермелесе, АҚШ Қытай ықпалын тежеуге көбірек назар аудара бастады. Осылайша, АҚШ Каспий аймағындағы көбіне сыртқы теңгеруші және геосаяси бақылаушы рөлін атқарса, Түркия өзін аймақішілік белсенді актор әрі транзиттік-энергетикалық орталық ретінде қалыптастыруға ұмтылды. Бұл айырмашылық олардың халықаралық жүйедегі орны мен стратегиялық басымдықтарының әртүрлілігімен түсіндіріледі. 
Қорғауға мынадай негізгі тұжырымдар шығарылады:
1. Каспий аймағындағы көпжақты ынтымақтастық 1991 жылдан кейін қалыптасқан жаңа геосаяси жағдайлар негізінде дамып, аймақтық қауіпсіздік пен экономикалық өзара тәуелдіктің маңызды тетігіне айналады. Аймақтан тыс акторлардың қалыптасуы Каспийдегі күштер теңгеріміне әсер етіп, көпжақты дипломатиялық механизмдердің рөлін күшейтеді.
2. Каспий аймағының геосаяси рөлі Шығыс пен Батысты энергетикалық қауіпсіздік пен халықаралық қатынастарда жоғары маңыздылықпен байланыстыратын Еуразияның негізгі стратегиялық кеңістігі ретінде сараланды. Ресей, АҚШ, ЕО, Түркия, Қытай және Иран сияқты жаһандық және аймақтық ойыншылардың қайшылықты мүдделері, сондай-ақ геосаяси факторлардың аймақтың құқықтық мәртебесі мен қауіпсіздігіне ықпалы көрсетіледі. 
3. Аймақтың энергетикалық әлеуетіне, оның әлемдік энергетикалық нарықтарға ықпалына және ресурстар мен көлік маршруттарын бақылауға байланысты геосаяси бәсекелестікке ерекше назар аударылады, бұл Каспий аймағының халықаралық жүйедегі стратегиялық маңызын айқындайды. Энергетика аймақтың геосаяси рөлін айқындайтын негізгі фактор ретінде қарастырылады.
4. ХХІ ғасырдағы геосаяси өзгерістер, әсіресе санкциялық саясаттың күшеюі және жаһандық логистикалық жүйелердің қайта құрылуы, Каспий аймағының транзиттік және энергетикалық маңызын айтарлықтай арттырады, бұл өз кезегінде баламалы көлік дәліздерінің дамуына, аймақтың халықаралық саудадағы рөлінің күшеюіне және мемлекетаралық бәсекелестіктің жаңа формаларының қалыптасуына алып келді.
5. АҚШ пен Түркияның Каспий аймағындағы саясаты олардың геоэкономикалық және геосаяси мүдделерін жүзеге асыруға бағытталған және көпжақты форматтарға ықпал етеді. АҚШ өзінің әскери және саяси қатысуын Әзербайжанды түрік территориясымен байланыстыратын «Зангезур дәлізі» (немесе «Трамп бағыты») ретінде жобалар арқылы күшейтіп, жаңа көлік және әскери стратегиялық хаб құрды. Бұл дәліз Каспий өңірінде және одан әрі Орталық Азияда Анкараның ықпалын нығайта отырып, «түркі дәлізі» түрік тұжырымдамасын іске асыруға ықпал етеді. АҚШ үшін бұл ынтымақтастық Ресей мен Иранның аймақтағы ықпалына қарсы тұру құралы болып табылады, маңызды энергетикалық және көлік бағыттарына америкалық бақылауды кеңейтеді. 
6. Каспий конвенциясы ірі дипломатиялық жетістік ретінде жағалаудағы мемлекеттердің «айрықша құқықтарын» қамтамасыз ететін, ресурстарды пайдалану, тасымалдау режимі мен қоршаған ортаны реттейтін, сондай-ақ, үшінші тараптардың араласуын шектейтін негізгі құқықтық құрал ретінде нақтыланды.
7. АҚШ Каспий аймағын Еуразия құрлығындағы саяси және экономикалық процестерге ықпал ете алатын Еуразияның аса маңызды «геосаяси осі» ретінде қарастырады. 1994 жылдан бастап аймақ АҚШ-тың ұлттық мүдделер аймағы болып жарияланды. АҚШ аймақтың ірі мұнай-газ қорларын бақылауға тырысады, бірақ оларды стратегиялық резерв ретінде қарастырады. Әзербайжан аумағы арқылы жүзеге асатын Баку-Тбилиси-Джейхан мұнай құбыры сияқты жобалар мысалында Ресей мен Иранды айналып өтетін Каспий мұнайы мен газын тасымалдаудың балама бағыттарын құру және қолдау қарастырылады. Сонымен қатар, Транскаспий халықаралық көлік бағыты (Орта дәліз) Каспий аймағын Еуропа мен Азия арасындағы негізгі транзиттік хабқа айналдыруда шешуші рөл атқарады.
8. Каспий аймағындағы мемлекетаралық қатынастар бір мезгілде ынтымақтастық пен бәсекелестік элементтерін қамти отырып, оның толық институционалдану деңгейін шектейді, бұл өз кезегінде Каспийлік стратегияларды бейімдеу мен қайта қарауды талап ететін күрделі міндеттерді айқындайды.
9. Каспийдің энергетикалық перспективаларындағы басты рөл Қазақстанға беріледі. Республиканың мұнай және газ секторы үш нұсқа бойынша дами алады: 1) жоғары валюталық түсімдердің көзі ретінде шикі мұнайды жеткізуге экспорттық бағдарлауды жалғастыру; 2) аумақтары арқылы көлік маршруттары өтуі мүмкін серіктес мемлекеттермен неғұрлым белсенді интеграция негізінде өндіруді және оны тасымалдау базасын ұлғайту; 3) елдің қажеттіліктерін қамтамасыз ету үшін шикі мұнайды қайта өңдеу көлемін ұлғайту. Қазақстанның артықшылығы, оның аумағы арқылы жаһандық Еуразиялық көлік дәліздерінің өтуі, бұл өз кезегінде елдің транзиттік әлеуетін арттырып, басқа мемлекеттерді ынтымақтастыққа тартуға мүмкіндік береді.
Қазақстан «көпір» немесе негізгі ойыншы, көптеген келіссөздердің бастамашысы, Конвенцияға қол қоюды оң қабылдаған және оның маңыздылығын атап өткен елдердің бірі ретінде ұсынылады.
Зерттеу нәтижелерін апробациялау. Диссертациялық зерттеудің негізгі қағидалары автордың жетекші рецензияланатын ғылыми журналдар мен басылымдарда, Қазақстан Республикасы Ғылым және жоғары білім министрлігінің Ғылым және жоғары білім саласындағы сапаны қамтамасыз ету комитетінде, сондай-ақ халықаралық ғылыми- тәжірибелік конференцияларда жарияланған еңбектерінде көрсетілген. Оның ішінде Scopus базасына кіретін:
1. «Turkish-American relations in the context of multilateral competition in the Caspian region» // International Journal: Canada’s Journal of Global Policy Analysis. – 2024. – Vol. 79, №1. – P. 5-21.
ҚР ҒЖБМ Ғылым және жоғары білім саласындағы сапаны қамтамасыз ету комитеті тізіміне кіретін:
1. Интересы США в странах большого Каспийского региона // Известия КазУМОиМЯ имени Абылай хана. Серия «Международные отношения и регионоведение». - 2024. - №4(58). - С. 279-294.
2. Kazakhstan as a Center of Gravity in Central Asia in the Clash between the USA and China // Вестник Евразийского национального университета имени Л.Н. Гумилева. - 2024. - №3(140). - С. 162-172.
Халықаралық конференциялар:
1. Түркияның Каспий Аймағындағы Энергетикалық Саясаты // “GYLYM JANE BILIM - 2022” XVII Халықаралық студенттер мен жас ғалымдар ғылыми конференциясының баяндамалар жинағы, Л.Н. Гумилев атындағы Еуразия ұлттық университеті (Астана, 2022. – Б. 2201-2206).
2. Contradictions Between The Usa аnd Turkey Under President Donald Trump // Materials of the XVII international scientific and practical conference areas of Scientific Thought (Sheffield. 2022. – Р. 77-83).
3. U.S. Turkey Relations: A History of Relationships // Materiály XVIII Mezinárodní vĕdecko - praktická conference (Praha, 2022. – Р. 60-64).
4. Особенности трудовой миграции в Кыргызской Республике // «Әлемдік қоғамдастықтағы көші-қон процестері: халықаралық, аймақтық және ұлттық аспектілері» халықаралық ғылыми-практикалық конференция материалдарының жинағы (Астана, 2022. – Б. 140-144).
5. [bookmark: Kazakhstan's_activities_at_the_regional_]ХХІ ғасырдағы ҚР мен АҚШ жоғары деңгейдегі әріптестік және үкіметаралық қарым-қатынастары // «Аймақтанудың қазіргі кезеңдегі мәселелері» халықаралық ғылыми-практикалық конференция материалдарының жинағы (Астана, 2023. – Б. 20-25).
Диссертацияның құрылымы мен көлемі. Зерттеу жұмысы нормативтік сілтемелерден, анықтамалар, белгілеулер мен қысқартулардан, кіріспеден, үш бөлім және тоғыз тараудан, қорытындыдан және пайдаланылған әдебиеттер тізімі және қосымшалардан тұрады. Диссертациялық зерттеудің жалпы көлемі 180 бетті құрайды.

1 КАСПИЙ АЙМАҒЫНЫҢ ГЕОСАЯСИ ЖӘНЕ ЭКОНОМИКАЛЫҚ КЕҢІСТІГІНІҢ ТРАНСФОРМАЦИЯСЫ

1.1 Каспий аймағы геосаяси кеңістік ретінде: теориялық және тұжырымдамалық негіздері 
Каспий аймағы әлемдік саясатта ерекше орын алады, өйткені ол геостратегиялық, экономикалық және мәдени-өркениеттік маңыздылықты біріктіреді. Г. Маккиндердің классикалық геосаяси теориясы негізінде Еуразияның ішкі аумақтары, соның ішінде Каспий аймағы, континенттік кеңістіктің стратегиялық тірек аймағы ретінде қарастырылады (Mackinder H.J. The Geographical Pivot of History. – 1904).
Сонымен қатар Каспий аймағын энергетикалық ресурстар мен транзиттік бағыттарға байланысты бәсекелестік пен ынтымақтастық қалыптасқан маңызды геосаяси кеңістік ретінде қарастыру керек.  Каспий теңізі маңындағы Қазақстан, Ресей, Әзербайжан, Иран және Түрікменстан арасындағы саяси, экономикалық, энергетикалық және қауіпсіздік салаларындағы өзара ықпалдастық пен бәсекелестік негізінде қалыптасқан көпдеңгейлі халықаралық қатынастар жүйесі. Бұл жүйе ресурстарды пайдалану, көлік логистика және аймақтық қауіпсіздікті реттеу арқылы ортақ геосаяси кеңістік ретінде Каспийдің стратегиялық маңызын айқындайды.
Каспий теңізі әлемдік мұхитқа тікелей шыға алмайтын әлемдегі ең ірі жабық су айдыны, сондықтан оның геосаясаты Еуразияның құрлықішілік байланыстарымен тығыз байланысты. Бұл аймақты Еуразиялық  «континентальдық ядроның» (Heartland) бір бөлігіне айналдырады. Каспий Орталық Азияны, Кавказды, Ресей мен Таяу Шығысты байланыстырады, Еуразияның көлік және энергетикалық дәліздерінің (мұнай құбырлары, темір жолдар, транзиттік маршруттар) торабы ретінде қызметі континенттік сипаттағы негізгі белгілері болып табылады. Аймақтағы саяси және экономикалық процестер континентальды державалар мен құрлықтағы коммуникацияларға көбірек тәуелді. Сондықтан геосаясатта Каспий көбінесе классикалық теңіз кеңістігі ретінде емес, Еуразиялық континенттік кеңістіктің бөлігі ретінде қарастырылады. Континенталдылығына қарамастан, қайраңдағы мұнай мен газдың едәуір қоры, теңіз кеме қатынасы мен порт инфрақұрылымын дамыту, Каспий маңы мемлекеттері үшін әскери-стратегиялық маңызы, оның маңызды теңіздік геосаяси функциялары бар екенін көрсетеді. ХХІ ғасырда көмірсутектерді өндіру, кеме қатынасы және теңіз түбін бөлу мәселелері ерекше маңызға ие болды, бұл аймақтың геосаясатының теңіздік аспектісін күшейтті. Каспийде теңіз аймағының белгілері бар (акватория, ресурстар, әскери-теңіз күштері), бірақ әлемдік мұхитқа шығу жолының жоқтығынан және еуразиялық көлік-энергетикалық дәліздермен тығыз байланыста болғандықтан, ол негізінен континенттік геосаяси кеңістік ретінде әрекет етеді. Зерттеу жұмысы КСРО ыдырағаннан кейін Каспий аймағының трансформациясын талдайды және оны Еуразияда маңызды әскери-көліктік және стратегиялық маңызы бар дамып келе жатқан геосаяси кеңістік ретінде қарастырады.
Аймақтық зерттеулерде қолданылатын «геосаяси кеңістік» ұғымы мемлекеттер мен акторлардың мүдделері тоғысатын және бәсекелестік пен ықпал ету процестері жүретін стратегиялық орта, «аймақтық жүйе» өзара байланысқан мемлекеттер, институттар және қатынастар жиынтығынан тұратын тұрақты құрылым, ал «көпқабатты аймақ» бір мезгілде жергілікті, аймақтық және жаһандық деңгейлерде ықпалдар қабаттасып әрекет ететін күрделі кеңістік ретінде қарастырылады. 
Каспийге байланысты «геосаяси кеңістік» ұғымы Каспий теңізі мен оның айналасындағы аумақтарды мемлекеттер мен сыртқы акторлардың (АҚШ, Түркия, Қытай, ЕО) саяси, экономикалық және қауіпсіздік мүдделері тоғысатын, ресурстарға (мұнай-газ), көлік дәліздеріне және стратегиялық коммуникацияларға бақылау үшін бәсекелестік пен ынтымақтастықтың қатар жүретін көпвекторлы ықпал ету аймағы. Бұл кеңістік тек географиялық шекарамен шектелмейді, ол энергия тасымалы, транзиттік инфрақұрылым және  және аймақтық қауіпсіздік режимдері арқылы қалыптасатын динамикалық геосаяси жүйе болып табылады. 
Каспий аймағы көпдеңгейлі (көпқабатты) жүйе ретінде зерделенеді, жергілікті деңгейде Каспий маңы мемлекттері, аймақтық деңгейде Кавказ-Орталық Азия байланыстары, жаһандық деңгейде АҚШ, Қытай, ЕО  және Түркия сияқты сыртқы акторлар Каспийдің энергетикалық ресурстары мен транзиттік маңызына ықпалы қарастырылады. Зерттеуді жүйелі жүргізу үшін теориялық тәсілдерді кешенді түрде қолдану,  деректерді көпдеңгейлі талдау және аймақтық геосаяси әрі институционалдық факторларды өзара байланыста қарастыру қажет. Осы мақсатта келесіде зерттеудің теориялық тәсілдері мен олардың қолданылу бағыттары жүйеленіп берілді.

Кесте 1 – Каспий аймағын зерттеудің теориялық және тұжырымдамалық негіздері

	Теория /тұжырымдама
	Негізгі мазмұны
	Каспий аймағына қолданылуы

	1
	2
	3

	Аймақтық жүйе теориясы 
	Аймақты өзара байланысқан мемлекеттер мен акторлар жүйесі ретінде қарастырады 
	Каспий маңы елдерінің саяси, экономикалық және қауіпсіздік байланыстарын талдау

	Жаңа регионализм теориясы 
	Аймақтануды экономика лық, көлік, энергетикалық және институционалдық бай ланыстар арқылы түсіндіреді 
	Каспийдегі энергетикалық, көлік және көпжақты ынтымақтастық жобаларын зерттеу

	Көпқабатты аймақ тұжырым дасы
	Аймаққа жергілікті, өңірлік және жаһандық деңгейдегі ықпалдардың қатар әсер етуін қарастырады
	АҚШ, Ресей, Қытай, Түркия және ЕО ықпалының тоғысуын түсіндіреді

	Аймақтық қауіпсіздік кешені теориясы
	Қауіпсіздік мәселелерінде географиялық жақын мемле кеттер өзара тәуелді болады деп түсіндіреді
	Каспийдегі энергетикалық, экологиялық және әскери қауіпсіздік мәселелерін талдайды

	Геосаяси теория
	Кеңістік, ресурстар және стратегиялық ықпал үшін 
	Мұнай-газ ресурстары мен Транскаспий халықаралық

	1-кестенің жалғасы


	1
	2
	3

	
	бәсекелестікті зерттейді
	көлік бағыты үшін күресті түсіндіреді

	Неореализм теориясы
	Мемлекеттер халықаралық жүйеде ұлттық мүдде, күш және қауіпсіздікті басты орынға қояды
	Каспийдегі мұнай-газ ресурс тары, транзиттік бағыттар және стратегиялық ықпал үшін мемлекетаралық бәсеке лестікті түсіндіреді 

	Неолиберализм теориясы
	Халықаралық институттар, келісімдер және өзара тәуелділік арқылы ынтымақ тастықты зерттейді
	2018 жылғы Каспий конвенциясы, саммиттер және көпжақты келісімдер арқылы аймақтық ынтымақ тастықты талдайды

	Ескерту - Әдебиеттер негізінде құралған [72-74]



1-кестеде көрсетілген теориялар Каспий аймағын әртүрлі қырынан түсіндіруге мүмкіндік береді және оларды бірге қарастыру аймақтың күрделі геосаяси мәнін толық ашады.
[bookmark: _Hlk232875148]Аймақтық жүйе теориясы Каспийді өзара байланысқан мемлекеттер жүйесі ретінде қарастырады. Бұл тұрғыда Қазақстан, Әзербайжан, Түрікменстан, Ресей және Иран арасындағы саяси шешімдер бір-біріне тікелей әсер етеді. Яғни, аймақтағы кез келген өзгеріс (энергетика, қауіпсіздік, көлік) жалпы жүйелік тепе теңдікті өзгертеді (1-кесте).
Жаңа регионализм теориясы. Каспийді тек мемлекетаралық кеңістік емес, экономикалық және функционалдық байланыстар алаңы ретінде түсіндіріледі. Мұнда мұнай-газ жобалары, транзиттік дәліздер және көпжақты экономикалық ынтымақтастыққа (мысалы, көлік және энергетикалық дәліздер)  басты назар аударылады. Бұл аймақтанудың «төменнен жоғары» және «жоғарыдан төмен» процестерін бірге қамтитынын көрсетеді. «Төменнен жоғары» процесі ішкі факторлар негізінде қалыптасуын білдіреді. Каспий контекстінде ол мемлекеттердің сауда-экономикалық байланыстарының кеңеюі, көлік және энергетикалық жобалардың дамуы, сондай-ақ, мәдени, тарихи және әлеуметтік жақындық пен өзара прагматикалық ынтымақтастық арқылы қалыптасатын өңірлік өзара байланыстардан туындайды. Қазақстан, Әзербайжан, Түрікменстан арасындағы энергетика, транзит және логистика салаларындағы бірлескен жобалар аймақтық интеграцияны «төменнен жоғары»  қағидаты бойынша қалыптасуына ықпал етеді.
  «Жоғарыдан төмен» процесі аймақтық құрылымдардың сыртқы күштер немесе халықаралық институттар (сыртқы геосаяси)  ықпалымен қалыптасуын білдіреді, мұнда ірі державалар (АҚШ, Ресей, Қытай, ЕО) және халықаралық ұйымдар геосаяси стратегиялар, қауіпсіздік және энергетикалық саясат арқылы аймақтық даму бағытын анықтайды. Каспий контекстінде сыртқы акторлардың энергетикалық саясаттары, санкциялық режимдер, инвестициялық жобалар және қауіпсіздік стратегиялары аймақтық құрылымның дамуына «жоғарыдан» ықпал етіп, оның геосаяси және экономикалық бағытын айқындайды., инвестициялық жобалар мен қауіпсіздік стратегиялары аймақтық құрылымға «жоғарыдан» әсер етеді. Каспий аймағының дамуы осы екі процестің үйлесімі арқылы жүреді.  Нәтижесінде Каспий көпдеңгейлі және көпвекторлы аймақтық жүйе ретінде қалыптасады (1-кесте).
Көпқабатты аймақ тұжырымдамасы Каспийдің бір уақытта жергілікті, аймақтық және жаһандық деңгейде қалыптасатынын көрсетеді. Мысалы, жергілікте деңгейде Каспий маңы мемлекеттерінің ұлттық мүдделері, аймақтық деңгейде өңірлік ынтымақтастық, ал жаһандық деңгейде АҚШ, Қытай, ЕО сияқты акторлардың ықпалы қатар жүреді. Бұл Каспийдің күрделі «көпдеңгейлі  геосаяси кеңістік» екенін дәлелдейді (1-кесте).
Аймақтық қауіпсіздік кешені теориясы Каспийдегі қауіпсіздік мәселелерінің өзара тәуелді екенін көрсетеді. Энергетикалық инфрақұрылымның қауіпсіздігі, экологиялық тәуекелдер және әскери-саяси факторлар бір-бірімен тығыз байланысты.  Сондықтан бір елдегі қауіпсіздік өзгерісі бүкіл аймаққа әсер етеді.
Геосаяси теория Каспийді стратегиялық ресурс пен ықпал кеңістігі үшін бәсекелестік алаңы ретінде түсіндіреді. Мұнай-газ ресурстары, экспорт маршруттары және Транскаспий халықаралық көлік бағыты (ТХКБ) сияяқты дәліздер үшін күрес негізгі геосаяси фактор болып табылады (1-кесте).
Неолиберализм теориясы керісінше, Каспийдегі ынтымақтастық тетіктерін көрсетеді. Халықаралық келісімдер мен институционалдық форматтар, соның ішінде Каспий теңізінің құқықтық мәртебесі туралы конвенция аймақтағы нормалар мен ережелерді қалыптастырып, қақтығыстарды азайтуға бағытталған.
Неореализм теориясы Каспий аймағын мұнай-газ ресурстары, көлік дәліздері және стратегиялық ықпал үшін мемлекетаралық бәсекелестік жүретін кеңістік ретінде түсіндіреді. Әсіресе ресурстарды бақылау және сыртқы акторлардың (АҚШ, Қытай, Түркия) ықпалын күшейту мәселелері негізгі фактор ретінде қарастырылады. Бұл теория бойынша мемлекеттер өздерінің ұлттық мүддесін, қауіпсіздігін және күш тепе-теңдігін басты орынға қояды (1-кесте).  
Осылайша, Каспий аймағында геосаяси тәсіл стратегиялық кеңістік пен транзиттік дәліздерді, неореализм геосаяси бәсекелестік пен ресурстар үшін күресті, неолиберализм халықаралық келісімдер мен институттарды, аймақтану теориялары көпдеңгейлі аймақтық құрылымды түсіндіруде қолданылды [72, р. 4-560; 73, р. 543-570; 74, р. 7-27].
Каспий маңы мемлекеттерінің ортақ және әртүрлі ұлттық мүдделеріне,  сыртқы ойыншылардың, АҚШ, Еуропалық Одақ, Қытай және Түркияның тұрақты тікелей және жанама әсері  ықпал етеді. Олардың әрқайсысы Каспий аймағын өз мүдделеріне сәйкес, Еуразияны саяси және экономикалық бақылау үшін аса маңызды стратегиялық кеңістік ретінде қарастырады. Әлемдік державалардың Каспийге өз ықпалын күшейтуге мүдделігі, біріншіден, мұнай және газ қорларымен, екіншіден, аймақтың Еуразияның орталығы болып табылуымен байланысты, мұнда Еуропаны Азияның түрлі өңірлерімен байланыстыратын көліктік транзиттік дәліз өтеді [75]. 
Еуропа мен Азия арасында орналасқан көлік дәліздері, атап айтқанда, Ресейді Иранмен және одан әрі Үндістанмен байланыстыратын «Солтүстік–Оңтүстік» халықаралық көлік дәлізі, Қытай мен Еуропа арасындағы «Орта дәліздің» бөлігі Транскаспий бағыты Каспий аймағын кең еуразиялық логистикалық жүйенің бөлігі етеді. Аймақ Орталық Азия, Кавказ, Оңтүстік Азия, Шығыс Еуропаны байланыстырады. «Бір белдеу-бір жол» бастамасы аясында Каспий құрлық және теңіз логистикасының маңызды элементі ретінде сараланады. Яғни, көліктік-экономикалық мағынада Каспий Еуразияның негізгі транзиттік көпірі ретінде де қарастырылады.
Егер қауіпсіздік тұрғысынан  қарасақ, Каспий ең алдымен геосаяси аймақ, экономика тұрғысынан бұл стратегиялық транзиттік буын, жүйелік позиция тұрғысынан оның транзиттік функциясы оның геосаяси мәртебесін күшейтеді.  
Алайда, бір жағынан, аймақтың транзиттік тұрғыдан сыртқы сауда жүйелеріне тәуелділігі, көмірсутектер экспортының ЕО мен Қытайға бағытталуы, инфрақұрылымдық жобаларды халықаралық құрылымдардың қаржыландыруы, санкциялық және саяси қысым  аймақтың әлемдік экономикаға құрылымдық тәуелділігін көрсетеді. 
2018 жылғы Конвенцияда бекітілген сыртқы әскери күштердің араласпау принципі, акваторияны бөлудің ерекше режимі, жағалау мемлекеттерінің егемендік құқықтарын саралау аймақтың дербестігін және тәуелсіз геосаяси кеңістік ретінде  жабық аймақтық қауіпсіздік режимінің қалыптасуын растайды.
Осылайша, аймақ «шектеулі интернационализм» режимін рәсімдеді, өзара іс-қимылға жол беріледі, бірақ қауіпсіздік пен құқықтық режимді бақылау толығымен шектелді.
Каспий аймағы саяси егемендік пен экономикалық ашықтықтың үйлесімінің бірегей үлгісі болып табылады. Оның ерекшелігі «жабық» аймақтық режимнің институционалды рәсімделуімен бірге жаһандық нарықтарға терең тартылуынан көрінеді. Бұл ұлтүсті органдарға өкілеттіктерді берусіз аймақтандырудың мысалы. Осы автономия мен интеграция арасындағы қосарлас позициясы оның қазіргі геосаяси және геоэкономикалық ерекшелігін қалыптастырды.
Каспий аймағының ерекшелігін тереңірек түсіну үшін халықаралық қатынастардың екі ықпалды теориясы неореализм мен неолибералдық институционализмді қарастырамыз. Оларды салыстыру аймақтың күштік бәсекелестік кеңістігі ретінде және институционалды ынтымақтастық аймағы ретіндегі қос ұстанымын анықтауға мүмкіндік береді.
Неореалистік талдауда Каспий аймағындағы сыртқы араласуды ұжымдық тежеу механизмі, аймақтық күштер теңгерімі мен қауіпсіздік сипаттамаларына тоқталады. Яғни, үшінші елдердің қарулы күштерінің болуына тыйым салу, сыртқы акторларға (АҚШ, НАТО, ЕО, Қытай) қарсы теңгерімдеу құралы қарастырылады.
Неолибералдық институционализм теориясы институттандырылған ынтымақтастық, яғни, институттардың аймақты тұрақтандырудағы рөлі, экономикалық өзара тәуелділік,  аймақтық  «институттандырылған егемендік» моделі мен кооперация механизмінің өміршеңділігін, бірлескен әрекеттің нәтижелігін көрсетеді. Аймақтағы ынтымақтастық механизмдерінің маңыздылығын Каспий саммиттері, Каспий теңізінің құқықтық мәртебесі туралы конвенция негізінде түсіндіреді. Бұл тәсіл мемлекеттердің өзара тәуелдігін арттыруға, ортақ мүдделерді үйлестіруге және қақтығыстарды бейбіт жолмен реттеуге мүмкіндік береді. Неолибералдық теорияға сәйкес, Каспий маңы елдері бір-бірімен тек бәсекелес емес, сонымен қатар серіктестік ретінде әрекет етеді. 
Қорыта келгенде, Каспий аймағын біржақты түсіндіру мүмкін емес. Неореализм егемендікке қатты назар аударуды, үшінші елдердің әскери қатысуына тыйым салуды және күштердің тепе-теңдігін түсіндіреді. Неолибералдық институционализм ынтымақтастықтың тұрақтылығын, құқықтық нормалардың дамуын және экономикалық интеграцияны түсіндіреді. Осылайша, Каспий аймағы күштердің институттандырылған теңгерімінің мысалы болып табылады, егемендік пен кооперация бір-біріне қайшы келмейтін, өзара толықтырылатын аймақтандыру нысаны ретінде қарастырылады.
Каспий аймағын «ось», «дәліз» немесе «хаб» деп сипаттау ғылыми әдебиеттерде оның халықаралық қатынастар жүйесіндегі ерекше саяси-географиялық қызметін түсіндіру үшін қолданылады. Каспий теңізі Еуропаны, Орталық Азияны, Кавказды және Таяу Шығысты байланыстыратын стратегиялық кеңістік және мемлекеттер арасындағы көлік, энергетика және саяси өзара әрекеттесудің маңызды торабы саналады. Геосаяси зерттеулерде Каспий аймағы көбінесе Шығыс пен Батыс арасындағы «дәліз» ретінде сипатталады, өйткені ол арқылы Орталық Азия елдерін еуропалық нарықтармен байланыстыратын халықаралық көлік және энергетикалық маршруттар өтеді. Бұл тұрғыда аймақ Қытай, Орталық Азия, Кавказ және Еуропаны байланыстыратын Транскаспий халықаралық көлік бағыты сияқты транзиттік жобалардың бөлігі болып табылады [76]. 
Сонымен қатар, Каспий «энергетикалық хаб» ретінде де қарастырылады, себебі, өңірде мұнай мен газдың едәуір қоры, сондай-ақ әлемдік нарықтарға энергия ресурстарының экспортын қамтамасыз ететін құбырлар мен теңіз порттарының дамыған жүйесі шоғырланған. Мұндай рөл сыртқы державалардың-АҚШ, Ресей, Қытай және Түркияның-аймақтағы инфрақұрылым мен саяси ынтымақтастықты дамытуға деген қызығушылығын арттырады. Осылайша, «ось», «дәліз» және «хаб» сипаттамасы Каспий аймағының Еуразияның әртүрлі экономикалық және геосаяси орталықтары арасындағы байланыстырушы буын ретіндегі ерекше саяси қызметін көрсетеді және оның халықаралық энергетикалық және көлік саясатындағы маңыздылығын түсіндіреді. Бұл тұжырымдамалар аймақтың энергетикалық қауіпсіздікте, халықаралық саудада және геосаяси бәсекелестікте неліктен маңызды рөл атқаратынын түсіндіруге негіз болады.
Каспий кеңістігінің геосаяси ерекшелігі қосарлас мәнде, оның  теңіздік және континентальды сипаттамаларды біріктіруінде. Алайда, стратегиялық мағынада континентальдық байланыстар анағұрлым шешуші рөл атқарады. Талассократиялық аспект оның әлемдегі ең үлкен жабық су айдыны екендігі, жағалаулық мемлекеттерінің (Ресей, Иран, Қазақстан, Әзербайжан, Түрікменстан) әскери-теңіз күштерінің болуы,  қайраңдағы мұнай мен газдың мол ресурстары, теңіз түбі және акваторияны бөлу мәселелері (2018 жылғы Конвенция) геосаяси қорытынды жасауға негіз болады.  Алайда, бұл жаһандық теңіздік коммуникациямен байланысты емес аймақтық талассократия. Ол теңіз логикасын (флот, континенттік қайраң, ресурстар, коммуникациялар) қайталайды, бірақ континенттік (жергілікті сипаттағы) кеңістіктегі талассократия. Теллурократиялық аспекттің маңыздылығы Шығыс-Батыс және Солтүстік-Оңтүстік көлік дәліздерінің түйіні, Шығыс Еуропа, Кавказ, Орталық Азия және Таяу Шығыс арасындағы байланыстырушы буын, құрлықтық энергетикалық маршруттардың (мұхит жолдарын айналып өтетін құбырлар) бөлігі болуында. Түйіндейтін болсақ, Каспий теңізі теңіздік және континентальдық ерекшеліктерді біріктіреді, бірақ стратегиялық маңыздылығы әртүрлі.
Каспийді әртүрлі ғылыми мектептер әрқалай түсіндіреді. Кеннет Уолтц теориясы бойынша мемлекеттер қауіпсіздік пен күш тепе-теңдігін қамтамасыз етуге ұмтылады («Theory of International Politics» 1979). Копенгаген мектебі өкілдері Б. Бузан, О. Уэйвердің «Regions and Powers: The Structure of International Security» еңбегі аймақтандыру және аймақтық жүйелер призмасы арқылы халықаралық қатынастар мен халықаралық қауіпсіздікті зерттеуге арналған. Еңбекте аймақтардың қалыптасуы мен динамикасы халықаралық қауіпсіздік құрылымын қалай анықтайтыны, сондай-ақ осы аймақтардағы күштердің арақатынасы жаһандық процестерге қалай әсер ететіні зерттелген. Сондай-ақ,  тек әскери ғана емес, саяси, экономикалық, қоғамдық және экологиялық секторларды өзара байланыста қарастыратын Бузан қауіпсіздігінің кеңейтілген тұжырымдамасы, күштер теңгерімі және қақтығыстардың алдын алу теориясына негізделген аймақтық қауіпсіздік тұжырымдамасы ретінде танымал [77].
Каспий аймағын зертеудің тұжырымдамалық тәсілдеріне, энергетикалық саясат саласы бойынша, Д. Ергин, Зб. Бжезинский еңбектерін басшылыққа аламыз [29, с. 3-254; 78]. Геоэкономикалық тәсілде Каспий экономикалық ағындар мен инфрақұрылымның торабы ретінде қарастырылады. Өркениеттік көзқарас ислам, түркі, парсы және славян әлемдерінің қиылысы тұжырымдамасы С. Хантингтон, Лапидус еңбектері арқылы беріледі [79, 80].
Геосаясат мемлекеттің аумақтық проблемаларымен, оның шекараларымен, ресурстарды, соның ішінде адами ресурстарды ұтымды пайдалану мен бөлумен байланысты мәселелерді зерттейді. Бұл процестерді түсіну қазіргі интеграциялық құрылымдардың қалыптасуының әртүрлілігімен, сондай-ақ күрделі геосаяси және әлеуметтік-экономикалық трансұлттық және трансконтинентальды жүйелерді іске асыру процесіне байланысты.
Сонымен қатар, Каспий аймағын шетелдік зерттеулердегі теориялық-тұжырымдамалық негіздер тұрғысынан қарастыратын болсақ, ең алдымен геосаяси реализм және «Big game» тұжырымдамалары алдыңғы қатарға шығады.   Геосаяси реализм халықаралық қатынастарды күш, мүдде және қауіпсіздік үшін күрес ретінде түсіндіреді. Бұл бағытта Каспий аймағы  ірі державалардың бәсекелестік алаңы, стратегиялық ресурстарға (мұнай мен газ) бай кеңістік,  географиялық тұрғыдан маңызды транзиттік торап ретінде қарастырылады. Зб. Бжезинский өз еңбегінде Еуразияны «геосаяси шахмат тақтасы» ретінде сипаттап, Каспий аймағын осы кеңістіктегі шешуші буындардың бірі ретінде көрсетеді.
SIPRI және аймақтық қауіпсіздік зерттеулері Каспийді Ресей, АҚШ, Қытай, Иранның мүдделері түйісетін бәсекелестік кеңістік деп көрсетеді [81]. «Big game» тарихи тұрғыда XIX ғасырда Ұлыбритания мен Ресей арасындағы Орталық Азия үшін бәсекені сипаттау үшін қолданылған. Қазіргі зерттеулерде бұл ұғым жаңаша мағынада Каспийге де қолданылады. Бұл концепция бойынша Каспий аймағы Ресей, АҚШ, Қытай, Иран және ЕО мүдделері түйіскен кеңістік, энергетикалық ресурстар мен құбыр жолдары үшін күрес алаңы, геосаяси ықпал аймақтарын бөлу процесі. 
С. Бланк еңбектерінде [82] Каспий маңы аймағы посткеңестік кеңістіктегі жаңа «үлкен ойынның» орталық элементі ретінде сипатталады. Негізгі идея аймақтағы саясат-үздіксіз бәсекелестік пен стратегиялық текетірес процесі. Шетелдік зерттеулерде геосаяси реализм және «Big game» концепциялары Каспий аймағын ірі державалардың мүдделері қақтығысатын стратегиялық геосаяси кеңістік ретінде сипаттайды. Көптеген батыстық зерттеулер Каспийді ең алдымен энергетикалық ресурс орталығы ретінде түсіндіреді. Мысалы, зерттеулерде Каспий ресурстарының жаһандық энергетикалық жүйедегі рөлі ерекше көрсетіледі.  Геоэкономикалық тәсіл Каспийді геоэкономикалық хаб ретінде қарастырады [74, р. 7-27]. 
Либералдық-институционалдық тәсіл Каспийді тек бәсекелестік емес, ынтымақтастық кеңістігі ретінде де түсіндіреді. Каспий теңізінің құқықтық мәртебесі туралы конвенция осы тәсілдің негізгі мысалы ретінде қарастырылады. Геоэкономика, транзиттік кеңістік концепциясы Каспий аймағы қазіргі зерттеулерде Еуразиялық транзиттік көпір ретінде жиі талданады. Мысалы, Орта дәліз Еуропа мен Азияны байланыстыратын стратегиялық бағыт ретінде сипатталады. Бұл концепция жаһандық сауда, логистика, энергия тасымалы идеяларына негізделген [83]. Заманауи зерттеулерде Каспий тек «объективті кеңістік» емес, саяси дискурс арқылы құрылған кеңістік ретінде де қарастырылады.  Шетелдік ғылымда Каспий аймағы бір ғана теориямен түсіндірілмейді. Ол көпдеңгейлі, көпакторлы, динамикалық геосаяси кеңістік ретінде қарастырылады, мұнда күш, экономика, құқық және дискурс бір уақытта әсер етеді.
Ресейлік ғалым Л. Вардомский жетекшілігімен дайындалған «Каспийский регион в процессах регионализации Евразии» атты ұжымдық ғылыми еңбекте Каспий аймағы Еуразиядағы аймақтандыру үрдістерінің бөлігі ретінде қарастырылады. Авторлар Каспийді бірнеше деңгейде (геосаяси, геоэкономикалық, институционалдық) талдайды. Каспий аймағындағы регионализацияның бірқатар ерекшеліктері, формальды институттардың әлсіздігі, мемлекеттердің егемендікке басымдық беруі, сыртқы акторлардың күшті ықпалы, экономикалық байланыстардың институционалданудан озық дамуы көрсетіледі. Каспий аймағы шекараларын анықтау халықаралық қатынастар мен геосаясаттағы ең күрделі мәселелердің бірі болып саналады, өйткені бұл кеңістіктің шекарасы физикалық-географиялық өлшемдермен шектелмейді. Аймақтың қалыптасуына саяси мүдделер, энергетикалық ресурстар, транспорттық байланыстар және өркениеттік факторлар тікелей ықпал етеді, өйткені дәл осы факторлар Каспий кеңістігінің геосаяси маңызын, мемлекеттердің сыртқы саяси стратегияларын және өзара әрекеттесу сипатын айқындайды [84]. Каспий аймағы шекарасы тұрақты белгіленген кеңістік емес, керісінше географиялық, саяси, экономикалық және өркениеттік факторлардың өзара ықпалы арқылы қалыптасатын динамикалық геосаяси жүйе ретінде сипатталады. 
«Үлкен Каспий» Каспий аймағын кеңейтілген геосаяси түсіндіруді білдіретін ғылыми-концептуалдық ұғым. Бұл термин Каспийді тек жағалаулық мемлекеттермен шектемей, кең аймақтық жүйе ретінде қарастыруға мүмкіндік береді. Аймақ тек Каспий теңізі елдерімен ғана емес, оған ықпал ететін және онымен байланысқан кеңестіктермен бірге зерделенеді. Каспий геосаяси кеңістігінің біртұтас қауіпсіздік кеңістігі, қауіпсіздік мәселелері көпқырлы (әскери, энергетикалық, экологиялық), аймақта бәсекелестік пен ынтымақтастық қатар жүреді, тұрақтылық тек көпжақты келісімдер арқылы қамтамасыз етіледі [85]. 
Геосаясатта шекара кеңейтіледі және ықпал аймағы ретінде Орталық Азия, Кавказ, Қара теңізге дейінгі кеңістік ретінде сараланады. Зб. Бжезинский еңбектерінде Еуразия кеңістігі тұтас стратегиялық жүйе ретінде айқындалып, Каспий оның орталық түйіндерінің бірі ретінде сипатталады. Б. Бузан теориясына сәйкес, аймақ шекарасы өзара байланысты қауіпсіздік, әскери және саяси тәуелділікке негізделеді. Сондықтан Каспий аймағы қауіпсіздік тұрғысынан Орталық Азия–Кавказ кешенімен бірге зерттеледі. Сондықтан бұл термин қатаң географиялық емес, геосаяси және экономикалық ұғым ретінде қолданылады.
«Кавказ аймағы» ұғымының ежелгі тарихы бар, ал «Каспий аймағы» ұғымы посткеңестік кезеңде пайда болды. Бұл ұғымдардың әрқайсысы тәуелсіз өмір сүруге де, басқа біріктірілулерге де құқылы. Бүгінде көпполярлы әлемнің қалыптасуы жағдайында Кавказ-Каспий аймағы халықаралық, аймақаралық, мемлекетаралық ынтымақтастық пен бәсекелестік үшін «полигонға» айналуда. Каспий аймағы Кавказ бен Орталық Азияны біріктіреді. Каспий аймағы Түркия үшін Батыс (Еуропа) пен Шығысты (Орталық Азия мен Қытай) жалғайтын географиялық кеңістік. 
Жаңа геосаяси нақтылықта Каспий аймағы  Еуразияның кең аумағының құрамдас бөлігі; Орталық Азия мен Қара теңіз кеңістігі арасындағы байланыстырушы буын немесе Солтүстік- Оңтүстік бағытының байланыстырушы буыны (Ресей-Парсы шығанағы) ретінде сипатталады [86].
[bookmark: _Hlk227516504][bookmark: _Hlk227727552][bookmark: _Hlk199587060]Қазақстандық ғалым С. Кушкумбаевтың «Центральная Азия на путях интеграции: Геополитика. Этничность. Безопасность» [87] монографиясында бұрыңғы одақтас республикалардың мемлекеттілігін қалыптастыру және нығайту барысында посткеңестік кеңістікте болып жатқан геосаяси және геоэкономикалық процестердің маңызды аспектілерін қарастырады, сонымен бірге, геосаяси бәсекелестік, этникалық күрделілік және қауіпсіздік тәуекелдері тоғысқан аймақ ретінде сипаттайды. Каспий факторын ескере отырып, аймақты кеңірек Еуразиялық интеграциялық жүйенің бөлігі ретінде қарастырады. 
Каспий аймағын кейбір шетелдік зерттеулерде жағалаудағы мемлекеттер сыртқы державалардың ықпалын шектеу арқылы бақылауда ұстайтын жартылай жабық геосаяси кеңістік ретінде сипаттайды. Бұл ұстаным аймақтың ерекше құқықтық режимімен, атап айтқанда Каспий теңізінің құқықтық мәртебесі туралы Конвенция нормаларымен байланыстырылады. Осы тұрғыда мемлекеттердің өз аймағын бақылауда ұстауға ұмтылысы Каспийдің ерекше геосаяси моделі ретінде бағаланады, онда ішкі бәсекелестік сақталғанымен, сыртқы акторларға қатысты шектеулі қолжетімділік принципі үстемдік етеді [88] 
Отандық, шетелдік және ресейлік зерттеулердегі «Каспий аймағы» ұғымын түсіндіру және «Каспий аймағы» терминін геосаяси кеңістік ретінде анықтауда өзіндік көзқарастар айқындалды. 
Каспий теңізі аймағындағы энергетикалық ресурстар көптеген державалар мен ойыншылардың назарын аударды. 1998 жылы 11-12 наурызда Вашингтонда Фридрих Эберт қорының демеушілігімен Каспий теңізі аймағындағы мұнай мен газ мәселесіне арналған Трансатлантикалық мәселелер бойынша өткен «Геосаяси және аймақтық қауіпсіздік»  тақырыбындағы семинарда неміс саясаткері Г. Эрлер (Gernot Erler) «Каспий Теңізі аймағындағы мұнай мен газ» («Oil and Gas in the Caspian Sea Region») тақырыбында баяндамасында аймақтағы соңғы оқиғаларды ескере отырып, осы ықтимал қақтығыс аймағының іргелі экономикалық, саяси және стратегиялық динамикасын талдады [89]. Г. Эрлердің талдауы энергетикалық ресурстар геосаяси бәсекелестіктің негізгі факторы болып қала беретінін растайды, ал аймақтық үйлестіру мен ынтымақтастықты нығайту тұрақтылық пен қауіпсіздікті қамтамасыз етудің негізгі шарты болып табылады.
В. Сченснович өз еңбектерінде посткеңестік кеңістіктегі геосаяси процестерді қарастырады, мемлекетаралық интеграцияға, аймақтық  акторлардың өзара іс-қимылына және халықаралық байланыстарды қалыптастырудағы геосаяси факторлардың рөліне назар аударады. Ол Орталық Азия мемлекеттерінің ынтымақтастығы мен Иранмен аймақтық  өзара іс‑қимыл мәселелеріне, сондай-ақ көпполярлы әлем жағдайындағы әлеуметтік-саяси трансформацияларға арналған нақты ғылыми еңбектерді талдайды, бұл көршілес өңірлердегі, соның ішінде Каспий кеңістігіндегі геосаяси динамиканы синтездеп стратегиялық бағалауға мүмкіндік береді. Мұндай тәсілдер Каспий аймағын аумақтың ресурстық, көліктік және стратегиялық маңыздылығына байланысты Каспий маңы мемлекеттері мен сыртқы акторлардың мүдделері қиылысатын геосаяси маңызды аймақ ретінде қарастыруға мүмкіндік береді [90].
Жаңа ойыншыларды (ҚХР, ЕО, АҚШ) бәсекелестікке біртіндеп тарту, сондай-ақ аймақтағы шешілмеген проблемалардың артуы Еуразияның осы жеріндегі әскери-саяси жағдайды ушықтырады. Аймақтық мемлекеттер Каспий теңізін милитаризациялау арқылы Каспийдегі геосаяси жағдайды бақылауға алуға тырысады. 
Каспий аймағындағы геосаяси процестердің жандануына байланысты болып жатқан аймақтық өзгерістерді және аймақтың геосаяси даму перспективаларын одан әрі кешенді талдау қажет етілді. Каспий аймағының әлемдегі рөлінің артуына байланысты, бүгінгі таңда Каспий аймағына арналған зерттеулерде аймақтық геосаяси процестердің динамикасы өте терең баяндалады.  Ынтымақтастық аймақ мемлекеттерінің ХХІ ғасырдың басындағы сыртқы саясатының императивтерінің біріне айналуда. Каспий аймағындағы ынтымақтастықты дамыту перспективалары үлкен қоғамдық және ғылыми қызығушылыққа ие, өйткені Каспий аймағы мемлекеттерінің өздерінің ұлттық мүдделерін қамтамасыз ету мүмкіндіктері, аймақтық ынтымақтастықтың қалай дамитынына байланысты болады. Аймақ әлемдік экономиканың маңызды ресурстық базасына айналды және оның маңызы Жер шарының басқа бөліктерінде энергия ресурстарының сарқылуына байланысты арта түсті.
Аймақ мемлекеттерінің сыртқы әлеммен қатынастарды әртараптандыру жөніндегі шешімді әрекеттері Каспийдің саясаты мен экономикасына жаңа акторлардың қатысуына жол ашты. Осы сәттен бастап әлемдік ғылыми қауымдастықтың алдына жаңа геосаяси жағдайдың ерекшеліктерін, сондай-ақ халықаралық қатысудың артуы себептерін, оның негізгі тенденцияларын, ынтымақтастықтың өзгеріп отыратын нысандарын, негізінен аймақтың энергетикасы мен қауіпсіздігі салалары мен т. б. ерекшеліктерін түсіну міндеті қойылды.
Бүгінгі таңда аймақтағы әртүрлі процестердің негізгі қатысушыларын шартты түрде келесі санаттарға бөлуге болады:
1. Каспий маңы мемлекеттері: Ресей, Қазақстан, Түрікменстан, Әзербайжан және Иран. Бұл елдер шикізатты одан әрі экспорттау мақсатында теңіз ресурстарын игеруге мүдделі, бұл олардың экономикалық мәселелерін шешуге мүмкіндік береді.
2. Транзиттік елдер: Түркия, Грузия, Армения, Қытай және т.б. Бұл мемлекеттер өз аумақтары арқылы құбыр тарту мүдделерін ілгерілете отырып, Каспий мұнай-газ кен орындары мен әлемдік нарық арасындағы географиялық жағдайынан пайда табуға тырысады.
3. Жаһандық және аймақтық державалар: АҚШ және ЕО елдері. Олар аймақтағы позицияларды нығайтуға және оны әлемнің басқа стратегиялық маңызды аймақтарында жоспарларды жүзеге асыру үшін платформа ретінде пайдалануға тырысады.
[bookmark: _Hlk224102930]Каспий аймағында  жаңа Каспий маңы мемлекеттерінің пайда болуы, Иранның геосаяси күш ретіндегі рөлін едәуір күшейтуі және аймақтағы жаңа «ойыншылардың» - аймақтық (бірінші кезекте Түркия) және жаһандық (АҚШ, ЕО, ҚХР) мүдделері ресурстар, көлік дәліздері және стратегиялық ықпал үшін өзара іс-қимыл мен бәсекелестікті күшейтетін күрделі көпполярлы жағдай туғызды. Бұл ретте аймақтық акторлар, ең алдымен Түркия, Каспий маңындағы жекелеген елдермен, әсіресе Әзербайжанмен байланыстарын нығайтып, бірлескен энергетикалық және инфрақұрылымдық жобаларды ілгерілетуде, бұл оның Каспийдегі геосаяси рөлінің өсуін көрсетеді. Мүдделердің бұл конфигурациясы аймақтық күштер тепе-теңдігінің өзгеруін және Каспий аймағының геосаяси ландшафтының күрделенуін көрсетеді [91].
Каспийдегі геосаяси кеңістіктің өзгеруі бастапқыда бірнеше негізгі бағыттар бойынша жүрді. Каспий теңізінің жаңа халықаралық-құқықтық мәртебесін әзірлеу мәселесі неғұрлым өзекті болды. Аймақтың болашақ дамуы осы мәселені шешуге байланысты болды, сонымен қатар, Каспий кен орындарында жаңа мүмкіндіктерге жетуге ұмтылған әлемнің жетекші елдері мен мұнай-газ компанияларының энергетикалық стратегиялары мақсатына айналды. Халықаралық көлік дәліздерін құруға, кеме қатынасын дамытуға және жағалаудағы инфрақұрылым объектілерін салуға бағытталған жобаларды жүзеге асыруға байланысты негізгі экономикалық проблемалар бойынша мәселелерді талқылау көпжақты ынтымақтастықтың маңызды құрамдас бөлігі болды.
Каспий аймағының геосаяси дамуына әсер ететін негізгі факторлар оның географиялық жағдайы, бай минералдық және табиғи ресурстардың болуы, барлық Каспий маңы мемлекеттерінің ұлттық мүдделерін іске асыру кезінде негізгі элемент ретінде қарастырылатын транзиттік әлеуеттің маңыздылығының артуы болып қала береді. Каспий кеңістігінің геосаяси трансформациясын анықтаған негізгі фактор құбыр жобалары болды. 
[bookmark: _Hlk224107335][bookmark: _Hlk224107350][bookmark: _Hlk224107385][bookmark: _Hlk224105355]Каспийдің әлемдік энергетикалық геосаясат аренасына шығуы аймақтың көптеген зерттеулердің объектісіне айналуына әкелді  олардың көпшілігі саяси мүдделерге байланысты болды. Каспий тақырыбымен мақсатты түрде айналыса бастаған мамандандырылған басылымдар, талдау орталықтары мен зерттеу институттары пайда болды. «Каспий баррелі», «Орталық Азия және Кавказ» академиялық журналы (Швеция), «Кавказ аналитикалық дайджесті» (АҚШ) электронды басылымы және т.б. сияқты басылымдар белсенділігімен ерекшеленеді. «Каспий баррелі» (https://caspianbarrel.org/ru/) [92] ғылыми-аналитикалық журналы Каспий аймағын энергетикалық және экономикалық тұрғыдан зерттейді және әлемдік энергетикалық нарыққа әсер ететін стратегиялық аймақ ретінде қарастырады. «Орталық Азия және Кавказ» (https://www.ca-c.org/index.php/cac) [93] халықаралық әлеуметтік-саяси зерттеулер журналы Орталық Азия мен Кавказ аймағындағы саясатты зерттейді. Каспий мәселесі тек энергетика емес, сонымен қатар аймақтық қауіпсіздік пен геосаясаттың негізгі факторы ретінде зерттеледі. Ал «Кавказ аналитикалық дайджесті» (https://css.ethz.ch/en/publications/cad.html) [94] Кавказ және Каспий аймағының саяси мәселелерін зерттейтін халықаралық электрондық аналитикалық журналында Каспий аймағы үлкен державалардың бәсекелестік аймағы ретінде қарастырылады. Энергетикалық қауіпсіздік, аймақтық тұрақсыздық негізі талдау тақырыптарын құрайды. Бұл ғылыми басылымдардың талдауы бойынша Каспий проблемасы бірнеше фактордан тұрады. Негізгілері мұнай мен газ ресурстарын игеру, энергетикалық  тасымалдау маршруттары үшін күрес, Каспий теңізінің құқықтық мәртебесі, аймақтағы ірі державалардың геосаяси бәсекелестігі мәселелерін қамтиды.
Орталық Азия мен Кавказдың Солтүстік Еуразияның жаңа мезоаймағы ретінде трансформациялануының посткеңестік тенденциялары К. Гаджиевтің еңбегінде қарастырылады [95].
Қазіргі уақытта теоретиктер де, практиктер де Каспийдің «Шығыс -Батыс»,  «Солтүстік-Оңтүстік» координаттар жүйесіндегі кеңістіктік даму тақырыбына көп көңіл бөледі. «Каспий аймағы» ұғымының нақты түсіндірмесі болмауына қарамастан, қазіргі әдебиеттерді талдау бізге ғылыми дискурста осы терминнен басқа, Каспий маңы аймағы мен Үлкен Каспий сияқты терминдерді бір уақытта қолдануға мүмкіндік берді. Бұл аудандастырудың әртүрлі тәсілдерімен, әртүрлі әдіснамалық мектептермен және жаһандық геосаяси трансформация жағдайында ескі және жаңа әлемдік тәртіпті қайта құру жағдайындағы әлемдік саясат акторларының күресімен түсіндіріледі.
Каспий маңы аймағы немесе «Каспий маңы бестігі» Үлкен Каспийдің жалпы геосаяси кеңістігінің бөлігі ретінде кеңірек қарастырылады. Оның ауқымында жетекші экономикалардың халықаралық қатынастарының әртүрлі формалары және әлемдегі жаңа геоэкономикалық қауіпсіздіктің негіздері жасалады. Каспий аймағының кеңістіктік моделі оны бірінші деңгейдегі көп деңгейлі  «өзін-өзі дамытатын» жүйе ретінде ұсынуға мүмкіндік береді. Бір жағынан, Каспий елдері әртүрлі интеграциялық ұйымдардың ТМД және ЕАЭО, екінші жағынан, ШЫҰ, БРИКС мемлекетаралық бірлестігі сияқты дамушы ауқымды халықаралық бірлестіктердің мүшелері мен қатысушылары болып табылады. Сондықтан Үлкен Каспийді жоғары (екінші) деңгейдегі Еуразияның геосаяси осі ретінде қарастыру, Каспий кеңістігі мен жалпы Еуразияның жаңа геосаяс-экономикалық модель ретінде түсіндіреді, онда өңір транзиттік аймақ емес, жаһандық жүйелерді қайта құратын торап ретінде қарастырылады [96]. «Шығыс-Батыс» ұғымы Каспийдің геоэкономикалық көпір ретіндегі рөлін көрсетеді.  Бұл көзқарас Каспий мен Еуразияны жаһандық жүйенің шеткі бөлігі емес, керісінше Шығыс пен Батысты байланыстыратын және әлемдік экономикалық құрылымдарды қайта форматтайтын стратегиялық геосаяси кеңістік ретінде сипаттайды.
Геоэкономикалық анықтамалық сөздігінде «Үлкен Каспий» Кеңес Одағының ыдырауы нәтижесінде Еуразияда пайда болған геосаяси өңір ретінде айқындалады. Каспий аймағына теңізге тікелей шығатын бес ел кіреді. Кеңейтілген интерпретацияда Оңтүстік Кавказ және Орталық Азияны қамтиды  [96, с. 8-16]. Осы тұрғыда берілген анықтама жекелеген тарихи геосаяси сипаттаманы, ал мазмұны жағынан «энергетикалық және экономикалық ықпал ету» геосаяси жобаларының жиынтығын қамтиды.
Каспийдегі геосаяси жағдайды шартты түрде 2022 жылдың ақпанына дейін және одан кейінге бөлуге болады. 2022 жылдың басына дейін аймақтағы жағдай Кеңес Одағы ыдырағаннан кейін қалыптасқан тенденциялар аясында дамыды. Каспий теңізінің халықаралық-құқықтық мәртебесі мәселесі бойынша «Каспий бестігінің» келіссөздер процесі 2018 жылы Конвенцияға қол қоюмен аяқталды
2022 жылдың ақпанынан кейін, Ресейдің Батыспен қарым-қатынасы күрт шиеленіскен кезде, Каспий аймағының рөлі тез өзгере бастады. Өзгерістер Каспий маңындағы жекелеген мемлекеттердің саясатында да орын алды. Каспий маңы мемлекеттері перспективалы мұнай және газ кен орындарына шетелдік инвестицияларды тартуға көп көңіл бөле бастады. Каспий маңы мемлекеттері энергетика және көлік салаларында белсенді саясат жүргізді. Бұл бағыт Батыс мемлекеттерімен саяси диалогты нығайту ретінде қарастырылады. Атап айтқанда, Түрікменстан тарапынан белсенділіктің артуы байқалады, ол Галкыныш газ кен орнын игеруде шетелдік инвесторларды тартуға үміт артады. Әзербайжан, Қазақстан және Түрікменстан Батыс мемлекеттерімен сыртқы саяси байланыстарды едәуір кеңейтті. ЕО және АҚШ әскери және сыртқы саяси ведомстволарының өкілдерімен белсенді өзара іс-қимыл жүріп жатыр, олардың барысында кең ауқымды мәселелер бойынша ынтымақтастықтың перспективалық бағыттары талқыланады. Каспий аймағында геосаяси тәуекелдердің күшеюі, Каспий маңы мемлекеттерінің сыртқы саяси бағытын реттеу мүмкіндігі Ресей үшін өз мүдделерін қорғауға және батыстық санкциялардан теріс әсерді азайтуға байланысты жаңа сын-қатерлер туғызады [97].
Каспий теңізі аймағының энергетикалық әлеуеті өңірден тыс субъектілердің мүдделерін білдіретін тағы бір фактор болып табылады. Бұл әсіресе Каспий Теңізі мен Оңтүстік Кавказ арқылы мұнай-газ экспорты құбырларының құрылысын белсенді түрде ілгерілетіп жатқан АҚШ-қа қатысты [98].
Энергетикалық ресурстардың өткір тапшылығын бастан кешіріп жатқан және стратегиялық себептерге байланысты ресейлік мұнай мен газға шамадан тыс тәуелділігін азайтуға тырысатын Шығыс Еуропаның ірі елі Украина да украинаның аумағы арқылы Каспий аймағын Еуропамен байланыстыратын көлік дәлізін құруды белсенді түрде қолдайды.
Каспий теңізі аймағынан мұнай-газ тасымалдау маршруттарына қатысты даулар Түркияның экологиялық қауіпсіздік мақсатында Босфор мен Дарданелл бұғазы арқылы өтетін танкерлердің қозғалысына шектеулер енгізу қаупімен одан әрі күрделене түседі.
Қытай, Еуропалық Одаққа (ЕО) мүше мемлекеттер аймақта энергияға деген қажеттіліктің артуына және Каспий аймағында қалыптасып жатқан жаңа стратегиялық жағдайды бағалауға негізделген белсенді саясат жүргізуде. Энергетикалық қауіпсіздік ЕО-тың сыртқы саясатының негізгі бағыттарының бірі болып табылады, өйткені ЕО мұнай мен газ импортына өте тәуелді және жеткізу көздерін, оның ішінде Каспий аймағының ресурстары есебінен әртараптандыруға ұмтылады [99]. Қытайдың энергиямен өзін-өзі қамтамасыз ету деңгейі тез төмендеп келеді, осыған байланысты Каспий теңізі аймағының энергетикалық ресурстарына тұрақты қол жеткізуге ерекше мүдделілік танытып отыр. Сондықтан Қытай энергия көздерін әртараптандыруға және елдің ұзақ мерзімді энергетикалық қауіпсіздігін нығайтуға ықпал ететін Орталық Азия мен Каспий аймағынан мұнай мен газ жеткізудің құрлықтық бағыттарын дамытуға ұмтылды [100]. Бұл Каспий теңізі аймағындағы стратегиясының басқа аспектілеріне қатты әсер ете отырып, оның сыртқы саясатындағы бірінші кезектегі міндетке айналды
Мұның бәрі Каспийдің энергетикалық ресурстарына сыртқы әлемнің қол жеткізуге ұмтылысы Каспий теңізі аймағындағы қауіпсіздік жағдайына тікелей әсер ететін негізгі факторлар болып табылатынын білдіреді.
2018-2025 жылдар аралығында Каспийдің маңызы артты, ол тек энергия көзі ғана емес, экономикалық, стратегиялық және көлік жобаларының ынтымақтастығына негізделген институттандырылған платформаға айналды. Яғни, институционализация, бәсекелестік және көп полярлық кезеңге өтті. Каспий экономикалық форумы (2019 жылдан бастап) және одан кейінгі іс-шаралар ынтымақтастықтың тұрақты институционалдық форматтарына көшуді көрсетеді. 2020 жылдары халықаралық энергетикалық жобалар жанданды: көмірсутектерді бірлесіп өндіру туралы жаңа келісімдер, халықаралық корпорациялардың қатысуы және газ/мұнай экспорты кеңейді.
2018-2025 жылдары Каспий аймағының мемлекеттері бірлескен жобалар мен инфрақұрылымдық дәліздер Орталық Азияны Еуропа және Азия нарықтарымен байланыстыратын көлік бағыттары, Транс‑Каспий маршруттарын, оның ішінде құбырлар мен құрлық маршруттарын дамытты. Каспий маңы елдерінің қауіпсіздікті, экономикалық ынтымақтастықты және ресурстарды пайдалануды дербес реттеуі үшін алғышарттар жасады. Бұл әсіресе 2020 жылдардағы жаһандық күш тепе‑теңдігінің өзгеруі жағдайында маңызды бола бастады. Батыс мемлекеттері энергиямен қамтамасыз етудің балама бағыттарына көбірек көңіл бөле бастады, аймақ елдері энергетика секторында өз дербестігін нығайтуға ұмтылды, ірі державалар арасындағы геосаяси бәсекелестік аймақтық альянстар мен ынтымақтастық тетіктерінің пайдасына қайта бөлінеді [101].
2018-2025 жылдар кезеңі Каспий аймағын аймақтандыруды арттыру және оның халықаралық саясаттағы дербес рөлін нығайту уақыты болды. 
Транскаспий газ құбыры Түрікменстанды (Түркіменбашы қаласы) Әзербайжанмен байланыстыратын суасты трассасының жобасы газды Оңтүстік газ дәлізі (Southern Gas Corridor) арқылы еуропалық нарықтарға жеткізу. Ол көптен бері талқыланып келеді, бірақ әлі іске асырылмаған. 2022 жылдың желтоқсанында Әзербайжан, Түрікменстан және Түркияның үшжақты саммиті өтті, онда газ тасымалдау мәселесі көтерілді, бірақ нақты келісімдерге қол жеткізілген жоқ [102]. 2018 жылы Каспий теңізінің құқықтық мәртебесі туралы Конвенцияға қол қойылғаннан кейін жоба заңдық негізге ие болды. Конвенцияның ережелері мемлекеттерге теңіз түбіндегі секторлары арқылы өтетін тараптардың келісімімен құбырлар салуға мүмкіндік береді. Бұл бұрын болған айтарлықтай құқықтық кедергіні алып тастады. Дегенмен, жоба әлі де саяси және экологиялық даулы сұрақтармен (мысалы, Иранның алаңдаушылығы және басқа тәуекелдер), сондай-ақ инвестицияларды тарту және негізгі қатысушылар арасында келісімдер жасау қажеттілігімен баяулауда. Нәтижесіне келсек, 2018 жылғы Конвенция Транскаспий құбырына ресми түрде жағдайлар жасағанымен, саяси және экологиялық даулар, сондай- ақ ірі ойыншылардың мүдделері оны жүзеге асыруға әлі де кедергі келтіруде.
[bookmark: _Hlk222878235]Оңтүстік газ дәлізі бойынша Әзербайжаннан Грузия мен Түркия арқылы грек шекарасына дейін жеткізетін Трансанатолиялық газ құбыры (TANAP 2018) мен оның жалғасы болып табылатын Греция мен Италия арқылы Оңтүстік Еуропаға тасымалдайтын Трансадриатикалық газ құбыры (TAP 2019) іске асырылған энергетикалық маршрут Каспий газын дәстүрлі экспорттаушылардың, ең алдымен Ресейдің қатысуынсыз ЕО нарықтарына тікелей жеткізуге болатындығын білдірді [103]. Бұл Каспий маңы елдері өзінің экспорттық дербестігі мен Еуропаның энергетикалық қауіпсіздігін нығайта отырып, ресейлік инфрақұрылымдардан тәуелсіз маршруттар құратын энергетикалық аймақтандырудың нақты мысалы.
Батыс саясаты, ЕО-ның Ресей отынына тәуелділігін әлсірету және аймақтың энергетикалық қауіпсіздігін нығайту мақсатында Транскаспий газ экспортының жобаларына қызығушылығы жалғасуда. Бұл тармақты АҚШ тың сыртқы саяси ортасы сарапшылары мен өкілдері де талқылауда [104]. Сонымен қатар, мерзімді кездесулер мен сапарлардың жалғасында Вашингтон энергетикалық кооперацияны талқылау үшін, көбінесе Батыс нарықтарына газ жеткізуді әртараптандыру аясында Каспий маңы елдерімен байланыстарды нығайтуда.  2025 жылы халықаралық BP компаниясы Каспий бассейніндегі мұнай-газ активтерін кеңейтуге, соның ішінде Шах Дениз газ кен орнын кеңейтуге және газ экспортын ұлғайтуға шамамен 2,9 млрд. $ инвестиция салғанын жариялады. Бұл Батыс энергетикалық корпорацияларының аймақты ұзақ мерзімді перспективаларында  көретіндігін көрсетеді [105]. 
Түркияның рөлі Каспий газын TANAP және басқа маршруттар арқылы тасымалдауға қатысудың арқасында айтарлықтай өсті. Таяу Шығыс аймақтарына Каспий газын жеткізу туралы жаңа келісімдер (Сирияға Әзербайжан газын экспорттау) Түркияның энергетикалық ықпалының кеңеюін көрсетеді. Әзербайжан газын Сирияға Түркия арқылы транзитпен экспорттау тек Еуропада ғана емес, Таяу Шығыс пен көршілес аймақтарда да Түркияның энергетикалық ықпалының кеңеюін көрсетеді. 2025 жылдың 2 тамызында Әзербайжанның табиғи газы Түркия аумағынан Сирияға Килис-Алеппо құбыры арқылы экспортталды, бұл елдер арасындағы энергетикалық ынтымақтастықтың жаңа кезеңі ретінде атап өтілді [106]. 
2018-2025 жылдар кезеңіндегі Каспий аймағындағы өзгерістер Транскаспий инфрақұрылымдық жобаларының құқықтық негіз алуы, Еуропаға тікелей жеткізуді қамтамасыз ете отырып, ірі энергетикалық дәліздерді (Оңтүстік газ дәлізі) ішінара іске асырды. Сонымен қатар, АҚШ және ірі батыс корпорациялары сияқты сыртқы ойыншылардың қызығушылығының артуынан халықаралық энергетикалық саясатта орын алып, нығайды, Каспий маңы мемлекеттері аймақтық энергетикалық орталықтар және жаһандық аренадағы серіктестер ретінде өз рөлін күшейте бастады. Алайда, ЕО-ға газ жеткізу үшін Түрікменстан және Әзербайжан арасында Оңтүстік газ дәлізіне (TANAP және TAP арқылы) қосылатын суасты құбырын салуды көздейтін жоба 2018 жылғы Конвенциядан кейінгі ресми мүмкіндіктерге қарамастан, жоғарыда аталған, факторлар жиынтығы бойынша іске асырылмаған күйінде қалып отыр. Геосаяси кедергілер де орын алды. Ресей дәстүрлі түрде жобаға күмәнмен қарады, өйткені ол түркімен газын Еуропаға жеткізетін балама бағыт болады, ал бұл Ресей Федерациясының Еуразиядағы транзиттік және нарықтық рөлін төмендетеді деген ұстанымда. Иран сонымен бірге экологиялық тәуекелдер мен Каспий маңы мемлекеттерімен келісу қажеттілігін алға тартып, алаңдаушылық білдірді. Каспий теңізінің құқықтық мәртебесі туралы Конвенция маршрут секторлары арқылы өтетін елдердің келісімімен құбырлар төсеуге мүмкіндік берсе де, экологиялық күн тәртібі саяси қысымның құралы болып қала беруде. Оңтүстік Кавказ (армян-әзербайжан динамикасы, сыртқы акторлардың бәсекелестігі) аймақтық қауіпсіздіктің белгісіздік нүктесі болып қалуда, бұл инвесторларды инфрақұрылымға әсер етуі мүмкін эскалация тәуекелдерін ескеруге итермелейді. Түрікменстан «тұрақты бейтараптық» саясатын жүргізеді және ұзақ мерзімді кепілдендірілген келісімшарттарды қалайды. Бүгінгі таңда түрікмен газының негізгі экспорты Қытайға бағытталған, бұл еуропалық нарыққа шығару жеделдігін төмендетеді. су асты бөлігін салу, Түрікменстандағы инфрақұрылымды жаңғырту, TANAP және TAP өткізу қабілеттілігін кеңейту  жобаның құнының бірнеше миллиардқа әртүрлі бағалануы экономикалық кедергілерді туғызды. Ұзақ мерзімді келісімшартсыз қаржыландыру да күрделі болды.
2022 жылдан кейін энергетиканы жаһандық қайта құру және санкция жағдайында Каспийдің институттандыру, аймақтандыру және жаңа стратегиялық жүктемесінің кезеңі болды. Каспий тек «ресурстық резерв» болуды тоқтатты, енді ол Еуропаның қазіргі энергетикалық құрылымының бөлігіне айналды. Аймақ тек энергетикалық су қоймасы болудан, Еуразияның тораптық транзиттік хабына айналып өзгерді. Сыртқы бәсекелестік аймақтық тепе-теңдікке жол берді.
Қорыта келгенде, Каспий аймағы қазіргі заманғы халықаралық қатынастардың негізгі акторларының геосаяси мүдделері қақтығысатын Еуразияның негізгі геосаяси кеңістіктерінің бірі болып табылады. Сондықтан табиғи-ресурстық және көліктік-коммуникациялық әлеуеттер тұрғысынан Каспий проблематикасы ерекше өзектілікке ие. Аймақта Каспий маңы мемлекеттерінің де, сыртқы әлемдік державалардың да экономикалық, энергетикалық және стратегиялық мүдделері қиылысады, бұл оның аймақтық тұрақтылық пен халықаралық энергетикалық қауіпсіздікті қамтамасыз етудегі шешуші рөлін айқындайды. Каспий геосаяси кеңістігінің қазіргі жағдайы мен дамуының ерекшеліктері қарастырылды, қолданған тәсілдер мен теориялық зерттеулер тақырыпқа кең ғылыми маңыз беруге негіз болды.

[bookmark: _Hlk200988598][bookmark: _Hlk199802990]1.2 Каспий маңы елдерінің ұстанымдары мен мүдделері
Каспий маңы елдерінің ұстанымдары аймақтың құқықтық мәртебесі, энергетикалық ресурстары, қауіпсіздік және транспорттық дәліздер мәселесімен тығыз байланысты. Каспий маңы мемлекеттерінің ұстанымдары көбінесе энергетикалық әлеуетті дамыту және тұрақтылықты сақтау мәселелерінде сәйкес келеді, алайда ұлттық мүдделер мен экономикалық басымдықтардағы айырмашылықтар кейде оларды тасымалдау ресурстары мен бағыттары үшін бәсекелестікке әкелді. Әрбір мемлекет Каспийдегі құқықтық режим мен ынтымақтастық тетіктерін қалыптастыруға қатыса отырып, аймақтағы өзінің экономикалық және геосаяси позицияларын нығайтуға ұмтылады.
Қазақстан үшін Каспий аймағындағы негізгі мүдделер бірнеше стратегиялық бағытпен анықталады. Біріншіден, Каспий мұнай-газ ресурстарын халықаралық нарыққа тиімді шығару Қазақстанның энергетикалық қауіпсіздігі мен мен экономикалық дамуының басты факторы болып табылады. Осы мақсатта ел Каспий құбыр консорциумы, Транскаспий бағыттары және Орта дәліз сияқты экспорттық маршруттарды дамытуға мүдделі. Екіншіден, Қазақстан көпвекторлы сыртқы саясат жүргізу арқылы Ресей, Қытай, АҚШ, Түркия және ЕО арасындағы тепе-теңдікті сақтауға ұмтылаы, Орта дәліз сияқты экспорттық маршруттарды дамытуға мүдделі. Үшіншіден, транзиттік әлеуетті дамыту Қазақстанды Еуропа мен Азия арасындағы маңызды логистикалық торапқа айналдыру мақсатын көздейді. Осыған байланысты Ақтау және Құрық порттары, ТХКБ және «Орта дәліз» жобалары стратегиялық маңызға ие. Төртіншіден, аймақтық тұрақтылықты сақтау Қазақстан үшін экономикалық ынтымақтастық пен қауіпсіз дамудың негізгі шарты болып саналады. Сондықтан, Қазақстан Каспий аймағында халықаралық құқық нормаларын, дипломатиялық диалогты және көпжақты ынтымақтастықты қолдайды.
Каспий маңы мемлекеттері  Ресей, Қазақстан, Түрікменстан, Әзербайжан және Иранның мүдделері бір-біріне сәйкес келеді, бірақ бірқатар стратегиялық мәселелер бойынша қайшылықтар да болып отыр. Бес елде аймақтық тұрақтылық пен қауіпсіздікке мүдделі, яғни, Каспий аймағында үшінші мемлекеттердің әскери қатысуына жол бермеу, терроризмге, контрабандаға, браконьерлікке қарсы күрес, саяси тұрақтылықты сақтау мәселелері басты күн тәртібінде тұрды. Барлық мемлекеттер кен орындарын игеру, инвестицияны тарту,  көмірсутектерді әлемдік нарықтарға экспорттаумен қатар,  «Солтүстік–Оңтүстік» бағытын (Ресей-Иран-Үндістан) және Транскаспий бағыттарын (Қазақстан-Әзербайжан) қоса алғанда, халықаралық дәліздерді дамытуда мүдделері ортақ. Аймақтың барлық елдері  Каспийдегі су деңгейінің төмендеуі, бекіре тұқымдас балықтардың азаюы, теңіздің ластануы сияқты экологиялық мәселелермен бетпе-бет келді. Биоресурстарды сақтауға (әсіресе бекіре тұқымдас балықтар) деген мүдделері ортақ, алайда тәсілдері бақылаудың қатаңдығымен және басымдықтарымен ерекшеленеді.
[bookmark: _Hlk222907171]Экология және ресурстарды ұтымды пайдалану негізінде Каспийдің теңіз ортасын қорғау жөніндегі негіздемелік конвенция (ең бірінші экологиялық  келісім Тегеран конвенциясы, 2003) қолданылады, онда елдер ластанудың алдын алуға, биоәртүрлілікті сақтауға және теңіз ресурстарын тұрақты пайдалануға міндеттенеді [107]. 
John C.K. Daly-дің «Caspian Littoral States Sign Cooperation Document» зерттеуінде Каспий  маңы мемлекеттері арасындағы ынтымақтастықтың саяси және геосаяси маңызы қарастырылады. Автор Каспий аймағын тек энергетикалық ресурс аймағы ретінде емес, сонымен қатар аймақтық қауіпсіздік пен халықаралық бәсекелестік кеңістігі ретінде сипаттайды. Зерттеуде Каспий маңы елдерінің ынтымақтастық құжаттарына қол қоюы аймақтағы құқықтық және саяси тұрақтылықты нығайтуға бағытталған қадам ретінде бағаланады. Сонымен қатар, Каспийдегі көпжақты келісімдер сыртқы державалардың ықпалын шектеуге және аймақтық мәселелерді Каспий маңы мемлекеттерінің өзара келісім арқылы шешуге ұмтылысын көрсететінін атап өтеді. Автордың негізгі тұжырымдарының бірі Каспий аймағындағы ынтымақтастық пен бәсекелестік қатар жүретін құбылыс екендігі. Бір жағынан, мемлекеттер энергетика, қауіпсіздік және транзит саласындағы өзара әрекеттесуге мүдделі болса, екінші жағынан Ресей, Иран, АҚШ және Түркия арасындағы геосаяси мүдделер қақтығысы аймақтағы тұрақты институционалдық интеграцияны шектейді. Осылайша, зерттеу Каспий кеңістігін аймақтық кооперация мен жасырын геосаяси бәсекелестік қатар жүретін стратегиялық аймақ ретінде түсіндіреді [108].
[bookmark: _Hlk230156443]Каспий маңы мемлекеттерінің саясатындағы басым бағыттарды жүйелейтін болсақ, Түрікменстанда газ экспортының басымдығы байқалады, газ экспортын әртараптандыру елдің энергетикалық саясатының басты мақсаты екенін ресми түрде мәлімдейді [109]. 
Оңтүстік газ дәлізі Каспий өңірінің табиғи газын Еуропаға жеткізуге арналған стратегиялық жоба. Қазақстан бұл жобаға тікелей қатыспаса да, көмірсутек экспортын әртараптандыру мақсатында Әзербайжан арқылы және БТД бағыты бойынша мұнай  жетілімдерін дамытуға мүдделі [110]. 
Ресей транзиттің негізгі бағыттарды бақылауда, Каспий Құбыр Консорциумының (КҚК) - ең ірі маршруттың иесі болып қала береді. Каспий Құбыр Консорциумы Каспий мұнайын Қазақстандағы Теңіз кен орнынан Новороссийск-2 теңіз терминалына, Ресейдің Қара теңіздегі Новороссийск портындағы экспорттық терминалға тасымалдайтын консорциум және мұнай құбыры [111]. 
Иран «Солтүстік - Оңтүстік» дәлізін қоса алғанда, халықаралық көлік дәліздерін дамытуға қатысады. «Солтүстік-Оңтүстік» - Ресей, Үндістан, Иран және көрші елдер арасындағы халықаралық көлік дәлізі (барлығы 11 ел) [112]. Жүк тасымалы үшін Қазақстан мен Әзербайжан арқылы Орта транзиттік маршрутты (Middle Corridor) дамыту [113]. Каспий маңы аймағының мәртебесі мен қауіпсіздігі бойынша шешімдер елдердің бейбітшілік пен тұрақтылықты сақтауға деген ұмтылысын көрсететін Каспий саммиттерінде қабылданады. Елдер қоршаған орта мәселелерін және Каспий теңізінің су деңгейінің қауіпсіздік пен экономикаға әсерін бірлесіп талқылайды.
Каспий маңы мемлекеттерінің көпвекторлы саясаты, бұл олардың геосаяси жағдайына байланысты нақты ұзақ мерзімді стратегиясы мен теңдестіру моделі. КСРО ыдырағаннан кейін Каспий аймағы ірі державалардың  Ресей, Қытай, АҚШ және Түркияның бәсекелестік кеңістігіне айналды. Мұнай мен газдың мол қоры, сондай-ақ транзиттік әлеует жаңа тәуелсіз мемлекеттерге сыртқы қысымды күшейтті. Қазақстан көпвекторлы саясатты дәйекті жүргізеді, инвестиция тарту, қауіпсіздікті нығайту және кез-келген серіктестің үстемдігіне жол бермеу. Ел бір мезгілде ЕАЭО пен ҰҚШҰ -ға қатысады, ЕО-пен ынтымақтастықты дамытады. Қытайдың «Бір белбеу-бір жол» бастамасына белсенді қатысады.  Бұл Қазақстанның сыртқы саясатының моделін көпполярлы әлемдегі екінші мемлекеттер үшін тиімді стратегияға айналдырады [114].
Көп векторлық геосаяси тепе-теңдікпен де байланысты, бұл ретте Қытайға газ экспорты экономикалық тәуелділікті қалыптастырғандықтан, бейтараптық (1995) саясатының бір бөлігі ретінде Ашхабад газ экспорты мен серіктестіктерді әртараптандыруға тырысады. Бұл инфрақұрылымның шектеулілігі және қуатты ойыншылар Қытай, Ресей, АҚШ саясатына қарсы әрекеті. Ел ресми түрде бейтараптық стратегиясын ұстанады, іс жүзінде мәжбүрлі экономикалық тепе-теңдікке ұмтылады [109]. 
Жалпы алғанда, Орталық Азия елдері өзінің геосаясатында Ресей, Қытай, ЕО, АҚШ, Түркия және т.б. ықпалына қарсы көпвекторлы тәсілді қолданады. Бұл Орталық Азия мемлекеттерінің сыртқы саясатының көпвекторлығы туралы аймақтық зерттеулерде көрініс табады [115]. Ресей мен Иран үшін Каспий стратегиялық қауіпсіздік кеңістігі. Каспий теңізінің құқықтық мәртебесі туралы Конвенцияға қол қою (Ақтау 2018) үшінші елдердің әскери қатысуына жол бермеу қағидатын бекітті. Олардың саясаты «көп векторлы» сыртқы әсерді шектеуге бағытталған. Осылайша, көпвекторлық Қазақстан мен Әзербайжан үшін нақты стратегия, ол институттандырылған және экономикалық және дипломатиялық тетіктермен нығайтылған. Түрікменстан үшін ресурстық және көліктік тәуелділіктен туындаған мәжбүрлі теңгерім. Ресей мен Иран классикалық көпвекторлықтан гөрі аймақты стратегиялық тұрақтандыруға басымдық береді. Ұлы державалардың бәсекелестігінің күшеюі жағдайында көпвекторлық державалардың егемендігін сақтау механизмі ретінде әрекет етеді.
1990 жылдардың басы мен ортасында орталық биліктің әлсіздігі мен Каспийге қатысты нақты стратегиялық бағытының болмауына байланысты Ресейдің мұндағы әрекеттері негізінен ТМД бойынша Каспий маңы көршілерінің бастамаларына жауап ретінде немесе ұлттық мұнай өндіруші компаниялардың («Лукойл», «ЮКОС» және т.б.) мүдделеріне бағынышты болды.
Мәскеу 2000 жылдардың басынан бастап аймақтың мұнай-газ әлеуетін монополияландыру өзінің Еуразиядағы геосаяси мәртебесін арттыру шараларының негізі ретінде қарастырды. В. Путиннің билікке келуімен жағдай айтарлықтай өзгерді. 2000 жылдардан бастап Кремльдің күші мүмкіндігінше Каспий маңы мемлекеттері экспорттайтын көмірсутектердің үлкен көлемін бақылауға бағытталды. Атап айтқанда, «Газпромды» Орталық Азиядан батыс және шығыс бағыттарда газ тасымалдауда монополист ету, сондай-ақ ресейлік корпорациялардың Каспий мұнай және газ өндіру жобаларына, негізінен Каспийдің қазақстандық секторына қатысуын барынша кеңейту көзделді [116].
[bookmark: _Hlk197017289]Вашингтон посткеңестік кеңістіктегі құбыр жүйесін әртараптандыруды Еуропада кеңірек және тұрақты сыртқы қуат көздерін құру құралы ретінде, сондай-ақ, бұл жерде империялық жүйені қалпына келтірудің, болашақта,  Зб. Бжезинскийдің сөзімен айтқанда  «Американың жетекші рөліне қарсы тұруға қабілетті» [117] мүмкіндіктердің алдын-алуды қарастырды.
Түркия Каспий аумағы арқылы ЕО кеңістігімен байланыстыратын құбыр жүйесін (Баку-Тбилиси-Джейхан, Баку-Тбилиси-Эрзерум, «Набукко») дамытуға мүдделі, ол осы ресурстардың транзитінен алатын кірістерімен қатар Еуразиядағы ең маңызды таратушы энергетикалық торапқа айналуының дивидендтік саясаты да ынталандырды. Қазіргі уақытта 2022-2027 жылдарға арналған Қазақстан, Әзербайжан және Түркия аумақтарындағы «тар» жерлерді синхронды жою және орта дәлізді дамыту жөніндегі жол картасы [118] іске асырылуда. Осы құжат шеңберінде әрбір тарап өз аумағында іс-шаралар мен инфрақұрылымдық жобаларды іске асырады.
ҚР-ның Президенті Қ.-Ж. Тоқаев 2024 жылдың 10 наурызында Әзербайжанға мемлекеттік сапары қарсаңындағы берген «Қазақстан мен Әзербайжан жаңа ынтымақтастық дәуіріне қадам басты» атты сұхбатында екі ел арасындағы қатынастардың стратегиялық деңгейге көтерілгені көрсетіледі.                                     Қ.-Ж. Тоқаев Қазақстан мен Әзербайжанның Каспий аймағындағы көлік-логистикалық, энергетикалық және сауда-экономикалық ынтымақтастығын қазіргі геосаяси жағдайда ерекше маңызды деп бағалайды. Әсіресе ТХКБ-ның дамуы Еуропа мен Азия арасындағы баламалы маршрут ретінде қарастырылып, Каспийдің геоэкономикалық маңызының артқанын көрсетеді. Сұхбатта Қазақстан мен Әзербайжанның көпвекторлы сыртқы саясат ұстанып, аймақтық  тұрақтылық пен өзара тиімді серіктестікті нығайтуға мүдделі екені байқалады. Сонымен қатар, екі мемлекеттің энергетикалық және транзиттік жобалар арқылы Каспий кеңістігін халықаралық сауда мен коммуникацияның маңызды тораптарының біріне айналдыруға ұмтылысы айқын көрінеді [119]. 
Иран, батыстық компаниялардың Каспийдің көмірсутек ресурстарын игеруіне мүдделілік танытпады. Иран-америкалық қарым-қатынасындағы шиеленістік жағдайда, Батыс корпорацияларының соңын ала, елдің солтүстік шекараларында АҚШ пен оның НАТО бойынша  одақтастарының әскери-саяси ықпалының элементтері пайда болуы мүмкіндігінен қауіптенеді. 
АҚШ-пен шиеленістік қатынас Тегеранды Еуразияда америкалық ықпалдың кеңеюіне қарсы тұруда ең басты күш ретінде Ресеймен жақындасу жолдарын іздеуге мәжбүр етті. Сонымен қатар, Иран билігі Ресей Федерациясына әскери техника мен технологияның негізгі жеткізушісі ретінде қарады.
Сонымен қатар, Иран «мұнай-газ» бағдары үшін өзінің геосаяси тұрғыдан тиімді жағдайын барынша пайдалануға және транзиттік әлеуетін дамытуға ұмтылады. Трансазиялық теміржол жобасы аясында 1996 жылы Иран мен Орта Азияның теміржол желісін байланыстыратын Теджен- Серахс-Мешхед учаскесі пайдалануға берілді. Мешхед-Бафк және Керман-Захедан теміржол магистральдары ашылды. Бұл жол Орталық Азия республикаларынан Бендер-Аббасқа (2 430 км) халықаралық транзиттік тасымалдау бағытын 800 км. қысқартады. Нәтижесінде Орта Азия елдері әлемдік мұхитқа шығу үшін ең қысқа темір жол желісін иеленді.
Иран ЭЫҰ-ның көлік бағдарламаларын әзірлеуге және жүзеге асыруға белсенді қатысады, ол ТРАСЕКА жобасына қосылуға дайын екенін білдірді.
Энзели портынан Түркіменбашы мен Оляға, сондай-ақ Махачкала-Баку -Ноушехр порттарынан шығатын теңіз паромдарын дамытуға, одан әрі Лагань (Қалмақия) - Ноушахр арқылы Біріккен Араб Әмірліктеріне шығатын теміржол паромдық қатынасының жобасын дайындауға көп көңіл бөлді.
Алайда, бұл паромдардың үздіксіз жұмыс істеуі, Каспий арқылы еркін жүзу, жаңа көлік жобаларын жүзеге асыру осы су бассейнінің барлық құқықтық мәселелерін шешкен жағдайда ғана мүмкін болды.
Қазақстан Каспий маңындағы жаңа тәуелсіз мемлекеттер арасында айтарлықтай мұнай қорларына ие. Мұнайды тасымалдаудың негізгі бағыты Ресей аумағы (Каспий құбыр консорциумының мұнай құбыры және Атырау-Самара мұнай құбыры) арқылы өтеді. 
Сонымен бірге, бұл жағдай Қазақстанның дербестігін шектеді, өйткені Ресей өз мүдделеріне байланысты өз аумағы арқылы тасымалданатын мұнай көлемін біржақты тәртіппен реттеді. Қазақстан әлемдік энергетикалық нарықтарда Ресейдің бәсекелесі болып табылатын жағдайда, аталған  қысым көрсету рычагін қолдануы мүмкін. Осыны түсіне отырып, Астана 1990 жылдардың соңынан бастап мұнай экспорты бағыттарын әртараптандыруға ұмтылды, батыста  Ақтау теңіз порты және БТД мұнай құбыры арқылы (Әзербайжанмен тиісті келісімге 2007 жылдың қаңтарында қол қойылды), шығыс бағытта Атасу-Алашанькоу мұнай құбыры (қазақстандық мұнайды ҚХР-ға жеткізуге бағдарланған бұл мұнай құбыры 2006 жылы пайдалануға берілді) және оңтүстік бағыттарда (қазақстандық мұнайды Ақтаудан Иран порты Некаға тасымалдау мүмкіндігі қарастырылды).
[bookmark: _Hlk199893422]Сонымен қатар Ақтау теңіз порты Каспий теңізінің шығыс жағалауында, бірнеше халықаралық көлік дәліздерінің (ТХКБ-ның орта дәлізі, «Солтүстік-Оңтүстік», ТРАСЕКА) қиылысатын жерінде орналасқан, бұл құрғақ жүктерді, шикі мұнайды және мұнай өнімдерін шығыстан батысқа, солтүстіктен оңтүстікке және кері қарай Әзербайжан, Иран, Ресей мен Түрікменстан бағытында жыл бойы және тәулік бойы тасымалдауды қамтамасыз етуге мүмкіндік береді.
Ақтау теңіз порты батыстағы елдердің көлік жүйесін республиканың шығысындағы Достық және Қорғас ірі логистикалық тораптарымен байланыстырады. Порттың бірнеше көлік дәліздерінің қиылысында орналасуы мемлекеттің дамуы үшін стратегиялық маңызға ие.
Порт қуаттарын арттыру Қазақстанға жаһандық стратегиялық бағдарламалар, атап айтқанда «Бір белдеу, бір жол» бастамасы шеңберінде халықаралық жүк ағындарына қызмет көрсетудің белсенді қатысушысы болуға мүмкіндік береді. Әзербайжанмен теңіз тасымалы және логистика саласындағы ынтымақтастықтың әлеуеті өте жоғары.
Баку портымен екіжақты теңіз қатынасы аясында тығыз ынтымақтастық орнаттылды. Транскаспий халықаралық көлік бағыты (ТХКБ) шеңберінде тұрақты контейнерлік тасымалдар жүргізілуде, сондай-ақ Ақтау-Баку-Тбилиси-Джейхан бағыты бойынша қазақстандық мұнай экспорты жүзеге асырылуда. Түрікменбашы портымен Қазақстанның контейнерлік тасымалдарды дамыту жөнінде келісімі бар, ал Махачкала портына КҚК құбыры арқылы тасымалдау үшін мұнай экспортталады.
Аймақтық транзит пен сауданың өзегі Әзербайжанның порттары (Баку, Алят Говсан, Сангачал) Каспийдің негізгі логистикалық хабы, Иранның порттары (Анзали, Амирабад, Ноушахр, Астара, Каспий) Солтүстік-Оңтүстік дәлізінде маңызды рөл атқарады,  Ресей мен Үндістан бағытындағы саудада транзиттік буын, Ресейдің Махачкала  порты Солтүстік Каспийдегі негізгі порт, ішкі ресейлік және аймақтық тасымалды қамтамасыз етеді, ал Түрікменстанның Түрікменбашы порты Орталық Азияны Каспий арқылы байланыстыратын, Қытай-Кавказ бағытының бөлігі, бұлар Каспий аймағындағы негізгі порттар арқылы жүзеге асатын теңіздік тасымал жүйесін құрайды. 
Әлемде болып жатқан геосаяси процестерді ескере отырып, Каспий аймағы көмірсутектерді өндіру мен тасымалдаудың ірі әлемдік орталықтарының бірі ретінде қарқынды дамып келеді, сондай-ақ жаһандық деңгейдегі көлік хабына айналуда. Жүктердің негізгі қозғалысы Қытай мен Үндістан аумағынан Еуропа елдеріне, сондай-ақ Сауд Арабиясы мен Парсы шығанағының басқа мемлекеттеріне қарай жүзеге асырылады.
Бүгінде Каспийде автомобиль және темір жолдар, сондай-ақ мұнай құбырлары бойынша жүктерді одан әрі ілгерілету үшін дамыған инфрақұрылымы мен мүмкіндіктері бар 12 порт жұмыс істейді. Сонымен қатар, қолданыстағы порт кешендерін жаңғырту және олардың әлеуетін айтарлықтай арттыру үшін барлық алғышарттар бар.
Мұндай әртараптандыру Қазақстанның Ресей мұнай құбырларына тәуелділігін азайтады және Астанаға саяси маневр жасауға үлкен мүмкіндіктер береді. Бұл ретте Қазақстан басқа Каспий маңы елдеріндегі ағымдағы жағдайды ескере отырып, өз мұнайын ұзақ мерзімді экономикалық және саяси мүдделері тұрғысынан тасымалдау бағыттарын таңдауды негіздейді [120].
Түрікменстан Каспий маңы елдерінің арасында сұйық және газ тәрізді көмірсутектер қоры бойынша үшінші орында тұр және әлемдік нарыққа еркін қол жеткізе алмағандықтан, экспорттық бағыттардың кең желісін дамытуға аса мүдделі. Түрікмен газын тасымалдаудың басты бағыты Ресей аумағы арқылы өтеді және Қазақстан сияқты Ашхабад мүмкіндігінше газ экспорты маршруттарын әртараптандыруға ұмтылады. 2006 жылдың 3 сәуірінде Қытай мен Түрікменстан құбыр салу және ұзақ мерзімді газ жеткізу туралы келісімге қол қойды [121]. 2006 жылғы түрікмен-қытай уағдаластықтарына сәйкес Түрікменстан 30 жыл ішінде жылына 30 млрд.текше метр көлемінде ҚХР-ға газ жеткізуі тиіс болды. 2007 жылғы маусымда Қытайға сапары кезінде Түрікменстан президенті Гурбангулы Бердімұхаммедов Түрікменстаннан газ құбырын салу жобасын іске асыруды жеделдету туралы келісімге қол қойды [122]. 2009 жылы Қытайға (Түрікменстан-Өзбекстан-Қазақстан-ҚХР) түркімен газын жеткізу үшін газ құбыры ашылды (Қосымша А).
2009 жылдан бастап Түрікменстан 30 жыл бойы Қытайға жыл сайын 40 миллиард текше газ жеткізуге міндеттеме алды. Бұрын (2006) жылына 30 миллиард текше метр табиғи отын жеткізу туралы болса, алайда келіссөздер нәтижесінде бұл көрсеткіш артты. Оның орнына Қытай «Түркменгаз» мемлекеттік корпорациясына төрт миллиард доллар несие беруге міндеттенеді [123]. Бұл газ құбыры Ресейге тәуелділікті азайтып, Орталық Азия энергия экспортын әртараптандырып, Қытайды аймақтың басты энергетикалық серіктесіне айналдырған стратегиялық жоба болды. Нәтижесінде Орталық Азияда жаңа энергетикалық және геосаяси баланс қалыптасты. 
Сонымен қатар, Түрікменстан Иран аумағында энергия шикізатын тасымалдауға қызығушылық танытты. 2010 жылдың қаңтарында Довлетабад газ кен орны мен Хангеран (Иран) аймағын байланыстыратын газ құбыры пайдалануға беріліп,  Түрікменстан газын Иранға тікелей жеткізу мүмкіндігін кеңейтті. Бүгінгі таңда оның маңызы аймақтық деңгейде сақталғанымен, негізгі экспорттық бағыты Қытай болып отыр. Соған қарамастан, бұл құбыр Түрікменстан үшін экспортты әртараптандыру құралы және Иран үшін солтүстік өңірлерді газбен қамтамасыз етудің маңызды көзі болып қалуда. 2010 жылдардың басында Ашхабад транзиттік маршруттарды әртараптандырды. 2010 жылы елдің шығысындағы «Довлетабад» және «Оңтүстік Иолотань» (Галканыш) кен орындарын Каспий теңізінің жағалауымен байланыстыратын Шығыс–Батыс газ құбырының құрылысы басталды [124]. Бүгінде құбыр ел ішіндегі газ жүйесін біріктіріп, батыс бағыттағы экспорттық инфрақұрылымды күшейтті, бірақ Каспий арқылы Еуропаға шығатын жобалар толық іске аспағандықтан оның сыртқы әсері шектеулі болып отыр. Бұл жоба Түрікменстанға стратегиялық икемділік берді, алайда Қытай бағытының басымдығына байланысты толық ашылмады. Бұл жобаларға 2012 жылдың 23 мамырында қол қойылған ТАПИ келісімі (Түрікменстан газын Ауғанстан, Пәкістан арқылы Үндістанға жеткізу) қосылады. Бүгінде бұл жобада толық іске аспады, құрылыс баяу жүріп жатыр, негізгі себептері қауіпсіздік мәселелері мен қаржыландыру қиындықтары. ТАПИ стратегиялық тұрғыда өте маңызды (нарықты әртараптандыру), бірақ нәтижесі шектеулі болып отыр және әлеуеті әлі толық жүзеге асқан жоқ.
[bookmark: _Hlk230161121]Түрікменстан мен Әзербайжан арасында Каспий арқылы тікелей газ жеткізетін газ құбыры жоқ. Түрікменстан үшін батыс бағытта әртараптандыруда Транскаспий газ құбырының жүргізілмеуі және Каспийдегі даулы кен орындарына қатысты Әзербайжанмен шиеленісті қатынасы Еуропа нарығына шығу мүмкіндігін тежейді, ынтымақтастыққа кедергі келтіреді [124].  Түрікменстанның ресми СІМ Транскаспий газ құбыры жобасында жұмысты жалғастыруға дайын екендігін растайды және Еуропаға жеткізілімдерді әртараптандыру экономикалық тұрғыдан негізделген деп санайды. Ал Бакумен келісімге саяси және экономикалық кедергілердің жоқтығын мәлімдейді [125]. 2025-2026 жылдардығы жағдай бойынша жоба іске қосылмады және іс жүзінде салынбай тұр. Ол әлі белсенді жоба емес, болашақта іске асыру үшін ұсыныс ретінде қарастырылады.Ұзындығы шамамен 300 км., ал қуаты жылына шамамен 16-30 миллиард м3 болады деп  жоспарлануда, бірақ құрылыс пен қаржыландыру туралы ресми келісімдер әлі жоқ. Каспийдің құқықтық мәртебесі анықталғанмен, Түрікменстан мен Әзербайжан арасындағы теңіз түбінің  нақты делимитациясы (демаркациясы) әлі аяқталған жоқ.  Іске асыруды бастау үшін Әзербайжан мен Каспий түбін демаркациялау шешуші фактор болып отыр. 
Әзербайжан белсенді сыртқы саясат жүргізе отырып, Батыстың жетекші мемлекеттерімен тығыз қарым-қатынасты сақтауда мұнай факторын кеңінен қолданады. Сондай-ақ, ел Каспий мұнайын Ресейдің айналып өтіп тасымалдау үшін өз мүмкіндіктерін пайдаланады. 1991 жылдың 18 қазанында тәуелсіздік алғаннан кейін Әзербайжан Ресей, Иран және Түркияның мүдделері түйісетін және кейде соқтығысатын «геосаяси үшбұрыштың» ортасында болды.
1990 жылдардың басында Әзербайжанның жоғарғы басшылығы сыртқы саяси бағытты таңдау алдында тұрды, осы бәсекелесуші күш орталықтарының бірін таңдау қажет болды. Сайып келгенде, батыстық стратегия,  Түркия және Батыстың жетекші державаларымен тығыз қарым-қатынасқа баса назар аудара отырып, таңдалды. 
1994 жылғы 20 қыркүйекте қол қойылған және кейіннен халықаралық аренада «ғасыр келісімшарты» атауын алған келісім президент Г. Алиев негізін қалаған мұнай стратегиясы елдің  тәуелсіздік шежіресіне енді. «Ғасыр келісімшартына» қол қойылған күннен бастап басты талқылау тақырыбы шикі мұнайды әлемдік нарықтарға тасымалдау бағыты болды. Бұл мәселе бойынша бірнеше ұсыныстар мен идеялар ұсынылды. Бірінші кезекте 1996 жылғы қаңтарда Ресей Федерациясы мен Әзербайжан Республикасы арасында «Баку-Новороссийск бағыты бойынша Әзербайжан мұнайын тасымалдау туралы» үкіметаралық келісімге қол қойылды (Ресей Федерациясы Үкіметінің 05.05.2013 ж. бұйрығынан кейін, қазір күші жойылды). 1997 жылдың қазан айында пайдалануға берілді, бұл Каспий мұнайын экспорттаудың маңызды бағыты болды. Сол жылы мұнайды Қара теңізге шығару үшін Әзербайжан мен Грузия арасында Баку-Тбилиси-Супса бағыттары бойынша мұнай тасымалдау туралы келісімге қол қойылды, 1999 жылы 17 сәуірде ел тарихындағы маңызды оқиға болып саналатын жыл сайынғы өткізу қабілеті 5 миллион тоннаға тең, ұзындығы 850 км Баку-Супса мұнай құбыры  және Грузияның Қара теңіздегі экспорттық терминалы пайдалануға берілді [126].
Әзербайжан президенті Г. Алиев Баку-Тбилиси-Джейхан (БTД) бағыты туралы (1995) ұсыныс жасады. Бұл жобаның басталуына саяси негіз болған декларацияға 1998 жылы 29 қазанда Анкарада Әзербайжан президенті Г. Алиев, Грузия президенті Э. Шеварднадзе, Қазақстан Президенті Н. Назарбаев, Түркия президенті С. Демирель және Өзбекстан президенті И. Каримов, АҚШ-тың энергетика министрі Билл Ричардсонның қатысуымен қол қойылғаннан кейін, Баку-Тбилиси-Джейхан құбырының  құрылысы жүзеге асырыла бастады [127]. Батыс елдері (әсіресе АҚШ) жобаны белсенді қолдай бастады. Инвесторларды тарту және техникалық дайындық кезеңі жеделдеді. 2005 жылдың 18 мамырында мұнай құбырын мұнаймен толтыру жүргізілді. Мұнай құбыры 25 мамырда Әзербайжан учаскесі ашылған кезде іске қосылды. 2005 жылғы 12 қазанда Грузия учаскесінің салтанатты ашылуы өтті. 2006 жылдың 4 маусымында алғашқы мұнай жүргізу басталды, бұдан әрі мұнай құбыры тәулігіне 1,2 млн. баррель өнімділікке шықты. 2006 жылдың 13 шілдесінде Түркияда мұнай құбырының ресми ашылу салтанаты өтті.
Баку-Тбилиси-Джейхан мұнай құбыры іске қосылғанға дейін Каспий аймағынан мұнай тасымалдау Ресей аумағынан өтетін құбыр жүйелері арқылы жүзеге асырылды. Жаңа мұнай құбырын салудың негізгі мақсаты мұнайды әлемдік нарықтарға жеткізудің баламалы бағытын құру болды, бұл аймақтағы әлеуетті геосаяси тәуекелдерді төмендетуге мүмкіндік берді. Жобаны қолдаған және қаржыландырған АҚШ пен Ұлыбритания аргумент ретінде әлемдік энергетикалық нарықты тұрақтандыру үшін энергия экспорты бағыттарын әртараптандыру қажеттілігі туралы идеяны алға тартты. Баку- Тбилиси-Джейхан мұнай құбыры жұмысының басталуымен Орталық Азия, Кавказ және Каспий теңізінің акваториясын қамтитын кең аймақта күштердің геосаяси орналасуы тағы да айтарлықтай өзгерді. Ресей аумағы арқылы Баку-Новороссийск мұнай құбыры бойымен тасымалданатын мұнайдың едәуір көлемін енді жаңа маршрут бойынша тасымалдауға мүмкіндік туды.
Ең басында БTД жобасы Бакуден Джейханға тікелей жүргізілетін құбыр ретінде ойластырылды, ол өзінің географиялық орналасуына байланысты Армения арқылы өтуі керек еді. Г. Алиев Армения арқылы өтетін құбырды келешекте Таулы Қарабақты қайтару әрекеті ретінде пайдалануға үміттенді. Ереван бас тартқан кезде, Әзербайжан (Түркияның қолдауымен) Арменияны аймақтық жобаларға қатыстырудан бас тартып, Түркия арқылы Батыс нарықтарына қол жеткізу мүмкіндігінен айырды. Баку-Джейхан құбырының грузин бағыты бойынша елді айналып өтуіне байланысты Армения елеулі шығындарға ұшырады. Армения басқа аймақтық жобалардан алынып тасталды, бұл оны Ресей мен Иранның қолдауына тәуелді етті [128]. 
Әзербайжан мен Қазақстан 2002 жылдан бері қазақстандық мұнайды әлемдік нарықтарға экспорттау үшін БТД пайдалану туралы келіссөздер жүргізді. 2006 жылғы 16 маусымда сол кезеңдегі Қазақстан Президенті Н. Назарбаев Қазақстанның мұнай құбыры жобасына қосылуы туралы шартқа қол қойды. Шарт қазақстандық мұнайды Ақтаудан Бакуге Каспий арқылы танкерлік тасымалдауды және оны БТД мұнай құбыры арқылы одан әрі тасымалдауды ұйымдастыруды көздейді. 2008 жылдың 3 қарашасынан мұнай құбыры арқылы қазақ мұнайын тасымалдау басталды [129]. 
ХХІ ғасырдың бірінші онжылдығында Әзербайжан Каспий теңізі аймағындағы геосаяси жағдайдың жаңа даму тенденцияларына тап болды, оның негізгі одақтасы АҚШ-тың кешегі бәсекелесі Ресеймен позицияларының айтарлықтай жақындасуына әкелген оқиғалар орын алды. 2000 жылдардың басында В. Путин мен кіші Дж. Буш кезеңінде, екі ел арасында терроризмге қарсы күрес, энергетикалық қауіпсіздік, аймақтық тұрақтылық бойынша белгілі бір ынтымақтастық орнады.  Бұрыңғыдай қатаң қарсылықтың орнына шектеулі бәсеке, прагматикалық келісімдер пайда болды. Әзербайжан осы жағдайды пайдаланып, көпвекторлы сыртқы саясат жүргізді, энергетикалық тәуелсіздігін нығайтты, өзін аймақтық маңызды ойыншы ретінде бекітті. Бұл Бакуге Мәскеумен, оның ішінде мұнай-газ саласында өзара тиімді экономикалық ынтымақтастықты орнатудың жаңа жолдарын іздеу қажеттілігін тудырды.  Әзербайжан БТД мұнай құбыры арқылы Батыспен, ал Баку-Новороссийск бағыты арқылы Ресеймен байланысты сақтады. Яғни, бір тарапқа ғана тәуелді болмау стратегиясы қалыптасты. Каспий аймағында Ресей ірі транзиттік құрылымға ие, энергетикалық нарыққа ықпалы күшті. Оны айналып өту толықтай мүмкін емес еді. Ресеймен ынтымақтастық қосымша экспорт бағыттарын сақтауға, тарифтер мен транзит шарттарын тиімді реттеуге мүмкіндік берді. Сонымен қатар, президент И. Әлиев өзінің  «Каспийская нефть Әзербайжана» [130] еңбегінде болашақта Әзербайжан тіпті делдал рөлін атқарады деген болжам жасалды.
2022 жылы Қазақстан Республикасының Президенті Қ.-Ж. Тоқаев Транскаспий дәлізі бойынша мұнай тасымалдау көлемін ұлғайтуды тапсырды. Осы тапсырмаға сәйкес «ҚазМұнайГаз» ҰК АҚ және Әзербайжан мемлекеттік мұнай компаниясы SOCAR «Баку – Тбилиси – Джейхан» мұнай құбыры бағытында Теңіз кен орнынан жылына 1,5 млн. тонна мұнай тасымалдауды көздейтін келісім жасасты.
2022 жылдан кейін Каспий аймағы жеделдетілген трансформация кезеңіне кірді. Каспий теңізінің құқықтық мәртебесі туралы Конвенция қабылданғаннан кейін әсіресе 2022 жылдан кейін Каспий аймағы құқықтық белгісіздік кезеңінен институционалдандырылған, бірақ бәсекеге қабілетті регионализм моделіне көшті. Сыртқы саяси ортаның өзгеруі және санкциялық қысым аясында Әзербайжан мен Түрікменстан арқылы өтетін Орта дәліздегі көлік  маршруттарының рөлі күшейіп, оларды транзит пен инфрақұрылымдық инвестициялардың өсуі есебінен негізгі бенефиционерге айналдырды, сонымен бірге Ресей мен Иран Еуразиялық дәліздерді (соның ішінде, «Солтүстік-Оңтүстік») қайта бағдарлау есебінен ішінара жеңіске жетті, бірақ санкциялар мен институционалдық кедергілерге байланысты шектеулерге тап болды.
2024 жылғы қаңтарда экспорт мақсатында Ақтау портынан қазақстандық мұнайды тасымалдау көлемі 287 мың тоннаны құрады, бұл өткен жылдың сәйкес кезеңімен салыстырғанда 76 мың тоннаға артық. Ақтау портынан Баку порты бағыты бойынша мұнай тасымалдау көлемі 60 мың тоннаға артып, 116 мың тоннаны құрады. Махачкала портының бағыты бойынша Ақтау портынан 171 мың тонна қазақстандық мұнай жөнелтілді, бұл 2023 жылғы қаңтардағы көрсеткішпен салыстырғанда 17 мың тоннаға артық [131].
ҚазМұнайГаз (ҚМГ) және Әзербайжан Республикасының мемлекеттік мұнай компаниясы SOCAR 2024 жылғы 11 наурызда Әзербайжан аумағы арқылы қазақстандық мұнай транзитінің көлемін кезең-кезеңімен ұлғайту туралы келісімге және қазақстандық мұнайды сатып алу-сату жөніндегі стратегиялық ынтымақтастық туралы Меморандумға қол қойды. Екіжақты құжаттарға Қазақстан Президенті Қ.-Ж. Тоқаев пен Әзербайжан Президенті И. Әлиевтің қатысуымен ҚМГ Басқарма төрағасы М.Мырзағалиев пен SOCAR президенті Р. Наджаф қол қойды [132].
Әзербайжандық SOCAR Баку-Тбилиси-Джейхан (БТД) магистральдық мұнай құбыры бойынша қазақстандық Қашаған мұнай-газ кен орнынан мұнай транзитіне кірісті. 2025 жылғы 25 қаңтарда Ақтау портындағы мұнай құю танкеріне тиелген көлемі 6 мың тоннаға жуық Қашаған мұнайының бірінші партиясы 2025 жылғы 27 қаңтарда Сангачал терминалына жеткізіліп, БТД бойынша Джейхан портына тасымалданатын болды [132].
Каспий маңы мемлекеттерінің өзекті ұстанымдарын анықтау мақсатында 2020-2025 жылдары жарияланған ғылыми жарияланымдар мен сараптамалық-талдамалық материалдарды сапалық контент талдау әдісі қолданылды. Ғылыми еңбектерде жиі кездесетін түсініктер мемлекеттердің ұстанымын нақтылауға мүмкіндік берді.
2000-2025 басылымдарының мазмұнын талдау келесі қорытындыларға келуге мүмкіндік береді.
[bookmark: _Hlk226591734]Талданған басылымдарда Ресей аймақтағы қауіпсіздіктің негізгі кепілі ретінде дәйекті түрде орын алады. Ең жиі қодталған  категориялар «қауіпсіздік» және көлік» [52, с. 34-41]. «Солтүстік-Оңтүстік» халықаралық көлік дәлізін дамытуға деген қызығушылықтың артуы байқалады, әсіресе 2022 жылдан кейін Ресей сыртқы әскери күштердің қатысуына жол бермеу бойынша қатаң ұстанымды ұстанады және оның транзиттік рөлін төмендетуге қабілетті жаңа энергетикалық маршруттарға ішкі бір күдікпен қарайды [133, 134]. 
[bookmark: _Hlk226591941][bookmark: _Hlk226592253]Қазақстан «энергетика», «транзит», «логистика»  және «экология» категориялары арасында кодтардың біркелкі бөлінуінен көрінетін теңдестірілген ұстанымды көрсетеді [135-137]. Жарияланған басылымдар елдің экспорттық бағыттарды әртараптандыруға және Еуропа мен Азия арасындағы транзиттік тораптың мәртебесін нығайтуға деген ұмтылысын көрсетеді. Каспийдегі порт инфрақұрылымын дамытуға ерекше көңіл бөлінеді [138, 139]. 
Иранның ұстанымы Каспий ресурстарын бөлудің қолданыстағы тетіктеріне сыни көзқараспен ерекшеленеді. Ең жиі кездесетін категориялар «құқықтық мәртебе» және «қауіпсіздік». Басылымдарды Иранның Каспий теңізін өзара бөлініс бойынша кейбір ережелерді қайта қарауға деген ұмтылысы және Батыстың аймақтық жобаларға қатысуына қатысты сақтығы көрсетілген. Аймақтық емес державалардың болуына қарсы тұру (АҚШ, НАТО). «Каспий-тек Каспий маңы мемлекеттері үшін» принциптерін қолдады [53, с. 502-518]. Иран Каспий аймағында мұқият, бірақ принципті актор ретінде көрсетілген , ол толық қолданыстағы құқықтық модельді қабылдамайды, теңізге аймақтық бақылауды сақтауға тырысады [140]. 
[bookmark: _Hlk226595390]Әзербайжанның дискурсы «энергетика», «энергетикалық экспорт» категориясының үстемдігімен сипатталады. Әзербайжан үш негізгі элементке, көлік-логистикалық көшбасшылық, Каспийдің қолданыстағы құқықтық режимін қолдау, өңірлік ынтымақтастықты дамытуға негізделген белсенді және прагматикалық Каспий дискурсын қалыптастыратын мемлекет ретінде сипатталады. Ел Транскаспий бағытына байланысты бастамалармен қоса көмірсутектерді тасымалдау жобаларын белсенді түрде ілгерлетуде. 2020 жылдан кейінгі басылымдарда сыртқы саяси сенімділіктің артуы және Әзербайжанның аймақтық энергетикалық хаб ретіндегі рөлінің артуы күшейді [141, 142].
Түрікменстан Каспий аймағында бейтарап, прагматикалық және инфрақұрылымға бағытталған стратегиясы бар мемлекет ретінде сипатталады. Түрікменстан дереккөздерде салыстырмалы түрде аз сипатталады, бірақ энергетикалық жобаларға қызығушылығының артуы байқалады. Сыртқы саясатта негізгі категориялар «энергетика» және «бейтараптық» ұстаным. Транскаспий газ құбырын ілгерілетудің шектеулі іске асырылуына қарамастан дискурстың негізгі элементі болып қала береді [65, с. 2-91].

Кесте 2 – Каспий маңы елдерінің негізгі ұстанымдарын нақтылауға арналған тақырыптық сөздерге контент талдау

	Елдер
	Негізгі мүдделері
контент талдау
	Негізгі дискурс (дискурсивті) талдау

	1
	2
	3

	Ресей
	Қауіпсіздік, көлік, энергетика
	«Қауіпсіздік», «геосаяси тұрақтылық», «аймақтық ықпал», «энергетикалық бақылау», «көпполярлы әлем» «әскери қатысу», батысқа қарсы дискурс

	Қазақстан
	энергетика, транзит, логистика, экология
	«Энергетикалық экспорт», «транзиттік дәліздер», «логистика», «аймақтық тұрақтылық», «көпвекторлы саясат», «экологиялық қауіпсіздік»

	Иран
	Құқықтық мәртебе, қауіпсіздік
	Сыртқы араласуға қарсы, Ислам ынтымақтастығы

	Әзербайжан
	Энергетика, логистика, энергетикалық экспорт
	Дамыту, жаңғырту

	2-кестенің жалғасы


	1
	2
	3

	Түрікменстан 
	Бейтараптық, энергетика
	Блоктан тыс, экономикалық пайда

	Ескерту – Әдебиет негізінде құралған [52, с. 34-41; 53, с. 502-518; 65, с. 2-91; 133, с. 11-33; 134, р. 1-84; 135, р. 183-202; 136, р. 70-82; 137; 138, с. 71-80; 139, р. 448-459; 140, с. 808-820; 151; 142] 



2-кесте, салыстырмалы талдау мемлекеттердің даму беталысының төрт моделі болуын көрсетеді:
· консервативтік-қауіпсіздік - Ресей, Иран;
· транзиттік-прагматикалық - Қазақстан;
· экспорттық-энергетикалық – Әзербайжан, Қазақстан;
· бейтараптық-күту - Түрікменстан.
Осылайша, Каспий маңы елдерінің негізгі ұстанымдарын нақтылау үшін тақырыптық сөздерге незізделген контент талдау әдісі қолданылды. Бұл әдіс мемлекеттердің ресми дискукурсында жиі қайталанатын ұғымдар мен басымдықтарды анықтауға мүмкіндік береді.
Мысалы, Каспий маңы мемлекеттерінің саммит материалдары, сыртқы саясат концепциялары, президенттердің мәлімдемелері мен ресми құжаттары талданғанда келесі тақырыптық сөздер жиі кездеседі. Контент талдау нәтижесінде Каспий аймағында бірнеше ортақ және бәсекелес дискурстар қалыптасқаны байқалады:
· «қауіпсіздік» дискурсы-негізінен Ресей мен Иран риторикасында басым;
· «транзит және логистика» дискурсы – Қазақстан мен Әзербайжан ұстанымдарының өзегін құрайды; 
· «энергетикалық экспорт» - Әзербайжан мен Түрікменстан үшін негізгі бағыт;
· «көпвекторлы ынтымақтастық» - Қазақстанның ерекшелігі ретінде көрінеді.
Энергетикалық дискурста Қазақстан Каспий ресурстарын халықаралық нарыққа қауіпсіз және әртараптандырылған бағыттар арқылы шығаруға басымдық береді. Бұл жерде «энергетикалық қауіпсіздік» және «экспортты әртараптандыру» ұғымдары негізгі риторикалық элементтер ретінде көрінеді.
Транзиттік және логистикалық дискурста Қазақстан өзін Еуропа мен Азияны байланыстыратын стратегиялық хаб ретінде көрсетуге ұмтылады. «Орта дәліз», «Транскаспий халықаралық көлік бағыты», «Ақтау және Құрық порттары» сияқты ұғымдардың жиі қолданылуы елдің геоэкономикалық стратегиясын айқындайды.
Саяси дискурста «көпвекторлы саясат» категориясы маңызды орын алады. Қазақстан Ресей, Қытай, АҚШ, Түркия және ЕО арасындағы тепе-теңдікті сақтауға бағытталған прагматикалық ұстанымды алға тартады. Бұл риторикада «ынтымақтастық», «диалог», «теңгерім» және «тұрақтылық» терминдері басым қолданылады.
Экологиялық дискурста Каспий теңізінің биоресурстарын қорғау, экологиялық қауіпсіздік және тұрақты даму мәселелері жиі көтеріледі. Бұл Қазақстанның аймақтық саясатында тек экономикалық емес, экологиялық жауапкершілік элементтерінің де бар екенін көрсетеді.
Жалпы алғанда, Қазақстанның негізгі дискурсы Каспий аймағын геосаяси қақтығыс алаңы ретінде емес, энергетика, транзит, қауіпсіздік және экология бағыттары тоғысқан көпжақты ынтымақтастық кеңістігі ретінде сипаттайды.
Осылайша, тақырыптық сөздерге жүргізілген контент-талдау Каспий маңы елдерінің сыртқы саяси басымдықтары мен геосаяси мүдделерін салыстырмалы түрде айқындауға мүмкіндік береді.  Бұл әдіс әсіресе мемлекеттердің ресми риторикасындағы өзгерістерді 2020-2025 жылдар аралығында 
Ресей риторикасында Каспий посткеңестік кеңістіктегі стратегиялық маңызы жоғары аймақ және ұлттық қауіпсіздікпен тікелей байланысты геосаяси кеңістік ретінде қарастырылады. Қауіпсіздік дискурсында Ресей Каспийді сыртқы ықпалдан қорғалуы тиіс аймақ ретінде сипаттайды. Осыған байланысты риторикада НАТО ықпалын шектеу, аймақта әскери тепе-теңдікті сақтау, Каспий маңы мемлекеттерінің қауіпсіздік ынтымақтастығы сияқты ұғымдар қолданылады.
Геосаяси дискурста Ресей Каспийді өзінің дәстүрлі аймағы ретінде қарастырады. Сондықтан «стратегиялық тұрақтылық», «еуразиялық қауіпсіздік», «аймақтық тәртіп» терминдері жиі кездеседі. Бұл Ресейдің посткеңестік кеңістіктегі жетекші рөлін сақтауға ұмтылысын  көрсетеді. Энергетикалық дискурста Ресей Каспийдегі мұнай-газ инфрақұрылымын және экспорттық бағыттарды бақылауға ұстауға мүдделі. Сонымен қатар Ресей дискурсында «көпполярлы әлем» концепциясы жиі қолданылады. Бұл АҚШ пен Батыс ықпалына қарсы балама халықаралық тәртіпті қолдау идеясымен байланысты. Жалпы алғанда, Ресейдің негізгі дискурсы Каспий аймағын  қауіпсіздік пен геосаяси бақылау тұрғысынан қарастырып, аймақтағы стратегиялық ықпалын сақтауға бағытталған мемлекеттік ұстанымын көрсетеді.
Қарастырып өткендей, Каспий теңізі Қазақстан, Ресей, Иран, Түрікменстан және Әзербайжанның экономикалық мүдделерінің орталығы болып табылады. Аймақ елдерінің интеграциясына көптеген жылдар бойы Каспийдің реттелмеген құқықтық мәртебесі кедергі келтірді, бірақ 2018 жылы Ақтау (Қазақстан) саммитінде қабылданған Каспий теңізінің құқықтық мәртебесі туралы Конвенция аймақ үшін өзіндік «Конституцияға» айналды. Бұл құжаттың негізінде тараптардың теңізге және оның ресурстарына қатысты егеменді құқықтарға ие екендігі, су айдынын сақтау және аймақтың орнықты дамуы үшін қазіргі және болашақ ұрпақтар алдында жауап беретіндігі, сондай-ақ Каспий теңізіне қатысты мәселелерді шешуде айрықша құзыреттілікке ие екендігі туралы тараптардың келісімі бекітілген.
Осылайша, Каспий маңы мемлекеттері ұлттық мүдделердегі айырмашылықтарға (ресурстарды бөлу, көлік маршруттары, сыртқы акторлардың тартылу деңгейі) қарамастан, тұтастай алғанда экономикалық ынтымақтастыққа, көлік дәліздерін дамытуға және сыртқы әскери қатысуды тежеу және егеменді ұстанымдарды сақтай отырып, тұрақтылықты сақтауға басымдық берілетін «шектеулі аймақтылық» моделіне сәйкес келеді. Каспий маңы елдерінің аймақтағы ұстанымдары прагматикалық мүдделердің үстемдігі кезінде бәсекелестік пен кооперацияның үйлесімін көрсетеді.

1.3 Энергетикалық фактор Каспий теңізінің халықаралық режимін қалыптастырудың триггері ретінде
Энергетика алдымен бәсекелестікті тереңдетті, бірақ кейіннен ынтымақтастықты  күшейтті. Каспий аймағының мұнайы мен газы ең алдымен Каспий маңы мемлекеттері үшін табыс көзі, ұлттық экономикаларды дамыту үшін база, шетелдік инвестицияларды тарту факторы болып табылады. Бұл тұрғыда көмірсутектер даму мен модернизацияны анықтайтын экономикалық ресурс болып табылады. Сонымен қатар, көмірсутектер ықпал ету құралы ретінде қолданылады маршруттарды бақылау, құбырлар елдердің бір-біріне тәуелділігін анықтайды, транзит қысым немесе ынтымақтастық құралына айналады. Аймақ елдері (мысалы, Қазақстан) энергетиканы көпвекторлы саясат үшін пайдаланады, серіктестерді таңдау (Ресей, Қытай, ЕО) бұл  геосаяси шешім.  Каспий көмірсутектері табиғаты бойынша экономикалық ресурс, ал пайдалану тәсілі бойынша геосаяси құрал болып табылады. Олардың стратегиялық маңыздылығы энергетиканы сыртқы саясат пен аймақтық  динамиканың негізгі факторына айналдырады.
1990-шы және 2000-шы жылдардың басында бәсекелестік айқын көрінді, КСРО ыдырағаннан кейін энергетикалық фактор өткір бәсекелестік көзіне айналды:
· жаңа тәуелсіз мемлекеттер мұнай-газ кен орындарын бақылауды нығайтуға ұмтылды;
· Каспийдің бірыңғай құқықтық мәртебесі болмады;
· теңіз түбін бөлу туралы (секторлық және ортақ режим) келіспеушілік орын алды;
· экспорт бағыттары (құбырлар) үшін күрес жүргізілді.
Осы кезеңде энергетикалық қайшылықтар күшейіп, аймақты тұрақсыздандырды.
Уақыт өте келе ынтымақтастыққа көшу қажеттігі белгілі болды:
· құқықтық анықтылықтың болмауынан инвестиция тарту мүмкін болмады;
· қақтығыстар ресурстарды дамытуға кедергі келтірді;
· инфрақұрылым елдер арасындағы үйлестіруді қажет етті.
Энергетика мемлекетаралық диалогты дамытуға итермеледі. Нәтижесінде,  ынтымақтастықты институцияландыру, Каспий теңізінің құқықтық мәртебесі туралы Конвенцияны қоса алғанда, шарттық базаны қалыптастыру басталды. 
Сонымен қатар, энергетика кооперацияның негізі болды: 
· теңіз түбін бөлу туралы екіжақты келісімдер;
· бірлескен тау-кен жобалары;
· экологиялық және қауіпсіздік саласындағы үйлестіру.
Каспий маңы елдерінің энергетикалық интеграциясы классикалық интеграция емес (мысалы, ЕО), бірақ ресурстарды бірлесіп игеруге және экспорттық ағындарды үйлестіруге негізделген прагматикалық, ішінара институттандырылған кооперация. Бүгінде нарықтар мен экспорт бағыттары үшін бәсекелестік, экология және қауіпсіздік мәселелеріндегі ынтымақтастық та сақталуда, бірақ өзара әрекеттесудің прагматикалық моделі басым. 
Қазақстан кооперацияға, маршруттарды әртараптандыруға және қақтығыстарды төмендетуге  бағытталған бастамаларды ілгерілете отырып, Каспий аймағының  энергетикалық интеграциясындағы басты рөлдердің бірін атқарады. Ол Ресей арқылы мұнай мен газ экспортының көпвекторлы стратегиясын (Каспий құбыр консорциумы)дәйекті түрде ілгерілетуде, Кавказ арқылы (Транскаспий маршруттары) және Қытай бағытында. Бұл бір транзитке тәуелділікті төмендетуге және өзара тәуелділікті күшейтуге бағытталды. Қазақстан Каспийді тек өндіріс аймағы ретінде ғана емес, сонымен қатар транзитік торап, логистикалық дәліз (энергия+көлік) ретінде де алға жылжыту идеясын ұсынады [143]. 
Каспий аймағының басты акторларының энергетикалық саясатын қалыптастырудың стратегиялық басымдықтарын трансформациялаудың негізгі кезеңдерін талдау нәтижелері өткен отыз жылдан астам кезеңде - Каспий көмірсутектері әлемдік энергетикада шешуші мәнге ие болған кезеңдегі аймақтың дамуындағы аса маңызды кезеңдерді бағалауға мүмкіндік береді. Тарихи тұрғыдан бұл трансформациялануды келесі бес негізгі кезеңге бөлу болады:
1. ХХ ғасырдың 90-шы жылдардың басы-халықаралық қатынастар жүйесінде қазіргі Каспий аймағының қалыптасу кезеңі (КСРО ыдырауымен және жаңа егемен мемлекеттердің – Әзербайжан, Қазақстан және Түрікменстанның пайда болуымен- аймақтық қатынастардың моделі екіжақты «КСРО-Иран» келісімінен «Каспий бестігі» көпполярлы қатынастарына өтті. Бұл кезеңде Каспий көмірсутектері қорларының барланған не бағалау көлемі туралы нақты мәлімет жоқ. Каспий аймағындағы 1990 -шы жылдар және 2000-шы жылдардың басында (немесе оған жақын) көмірсутектердің барланған және мүмкін қорларын бағалайтын бірнеше дерек көздерге тоқталсақ:
АҚШ энергетика департаментінің (DOE) мәліметтері бойынша 1990 жылдардың аяғында.
Мұнай: «Proven» (дәлелденген) ~ 15,3–31,8 миллиард баррель.
Мұнай: «Possible/шамамен» бағалаулар ~ 204 миллиард баррель [144]. Бұл бағалаулар Каспий теңізіне іргелес аймақты қамтыды.
United States Geological Survey (USGS) деректері бойынша Солтүстік Каспий бассейнінде  (Қазақстан және Ресей): табылған (discovered) қорлар: ~ 19,7 миллиард баррель мұнай мен конденсат және ~ 157 трлн текше фут газ.
Кейінірек, 2010 жылғы есепте-барланбаған ресурстарды бағалау: Каспийдің төрт бассейні үшін ~ 19,6 миллиард баррель мұнай және ~ 243 трлн. текше фут газға жетті [145].
2. ХХ ғасырдың 90-шы жылдарының ортасынан бастап ХХІ ғасырдың басына дейін-Каспий аймағының энергетикалық маңыздылығын қайта бағалау және «Каспий бестігі» мүшелерінің экономикалық сұраныстарын қалыптастыру кезеңі (Ресей мен Батыс арасындағы қатынастардағы геосаяси шиеленістер мен бәсекелестіктің төмендеуі аясында) Каспий мұнай-газ бассейнінің энергия ресурстарының жалпы әлемдік маңызы мен көлемі дәлелденді және саналы түрде жүзеге асырылды. Бұл Ресейге аймақтың посткеңестік республикаларына саяси ықпалды Каспий көмірсутектерін өз аумағы арқылы экспорттау арналарын төсеу үшін пайдалануға мүмкіндік берді, бұл Мәскеуді өте жоғары экспорттық транзиттік кірістермен қамтамасыз етті. Бұл өз кезегінде Каспий маңы елдерін  әлемдік нарыққа өз ресурстарын жеткізудің балама арналарын құру тетіктерін іздеуге мәжбүр етті).
3. ХХІ ғасырдың басынан 2014 жылға дейін-әлемдік экономиканың тұрақсыздығы мен Таяу Шығыстағы қақтығыстардың күшеюі аясында сыртқы акторлардың Каспий энергоресурстарын бөлуге қатысуға мүдделерінің қарқынды өсуін атап өткен жөн (Каспий аймағы ЕО мен Қытай үшін көмірсутектерді жеткізу арналарын әртараптандырудың баламалы көзі, сондай-ақ,  АҚШ- тың Ресейдің өсіп келе жатқан геосаяси ықпалын әлсірету құралына айналды).
4. 2014 жылдан 2020 жылға дейін-Батыс Орталық Азия елдері мен Әзербайжанның өндірілетін көмірсутек ресурстарының экспортын ұйымдастыру кезінде Ресейді айналып өту саясатын іске асыру, Ресейдің қатысуынсыз Үндістан мен Еуропаға Каспий энергетикалық ресурстарын жеткізу үшін бірқатар жаңа балама құбырларды келісу және іске қосуды көздеді.
2020-шы жыл ОПЕК+келісімін ұзарту және одан кейінгі баға демпингі туралы наурыз айындағы мәміле бұзылғаннан кейін көмірсутек шикізатына әлемдік сұраныстың күрт төмендеуі, сондай-ақ, Таулы Қарабахтағы әскери қимылдардың қайта жандануы нәтижесінде Әзербайжан арқылы Түркия мен ЕО-ға Каспий энергоресурстарын экспорттаудың құбыржол жобаларын іске асыру тәуекелдерінің өсуі байқалды [145, р. 1-42]. 
Қазіргі уақытта Каспий ресурстарын бөлуге қатысы бар барлық аймақтық елдер мен мемлекеттердің мүдделері қалайда Каспий энергоресурстарын тасымалдаудың Батыс векторын қалыптастыру жөніндегі АҚШ пен Еуроодақ стратегиясының жоспарында жатыр. Басқа да маңызды халықаралық акторлар, мысалы, Ресей Федерациясы батыстың экономикалық саясатына қарсы тұруға бағытталған өзінің мемлекеттік мүдделеріне жауап беретін аймақішілік қатынастар жүйесін құруға тырысады немесе Қытай Каспий маңы елдерін дамытудың экономикалық моделін өздерінің стратегиялық басымдықтарына сәйкес дәйекті түрде қайта бағыттауда. Өз кезегінде Түркия Каспий аймағы мен Кавказ сырты елдерінен Каспий энергоресурстарын Еуропаға экспорттауда жаңа логистикалық маршруттарын тұйықтау арқылы өзінің экономикалық және геосаяси ықпалын нығайту үшін батыстық мүдделі тараптардың жоспарларын пайдаланады. Аталған мемлекеттерден басқа, Каспий аймағының энергетикалық саласының жағдайына ықпал ететін саяси-экономикалық процестердің толыққанды қатысушылары Армения, Болгария, Грузия, Иран, Румыния және Украина сияқты аймақтан тыс елдер болып табылады. 
Каспий аймағының ресурстары есебінен осы халықаралық акторлардың геосаяси рөлі мен басымдықтағы мақсаттары негізінде, олардың геосаяси мүдделерін төрт топқа бөліп, жіктеуге болады (3-кесте). 
Кесте 3 –  Халықаралық акторлардың басымдық мақсаттары мен геосаяси мүдделері

	Геосаяси рөлі
	Мемлекеттер тобы
	Басымдықты мақсаттары

	Каспий бассейнінің жағалау елдері
	Ресей, Әзербайжан, Иран, Қазақстан, Түрікменстан
	Мемлекеттік экономиканы қолдау және ішкі проблемаларды шешу үшін әлемдік нарыққа энергия ресурстарының экспортын пайдалану

	Каспий энергоресур старының транзитін қамтамасыз ету
	Ресей, Армения, Болгария, Грузия, Иран, Қытай, Румыния, Түркия, Украина
	Каспий энергоресурстарының тұрақты транзиторы рөлін өзіне бекіту және оларды тасымалдаудан тұрақты табысты қамтамасыз ету

	Тарихи аймақтық акторлар
	Иран, Қытай, Ресей, Түркия
	Каспий аймағындағы геосаяси ықпалдарын барынша (максималды) арттыру

	Жаһандық акторлар
	Ресей, ЕО елдері, АҚШ, Қытай
	Жаһандық логистикалық маршруттарға үстемдік үшін күресте, сондай-ақ өзінің энергия қауіпсіздігін қамтамасыз ету тетіктерін әртараптандыру және қарсылас акторларга қарсы әрекет ету үшін Каспий аймағындағы ықпал ету позицияларын пайдалану

	Ескерту – Әдебиет негізінде құралған [146]



Каспий аймағының мол энергетикалық және транзиттік ресурстары халықаралық акторлардың геосаяси белсенділігін күшейтіп, аймақты  жаһандық бәсекелестік кеңістігіне айналдырды. Мұнай-газ қорлары мен Еуропа-Азия арасындағы көлік дәліздері Каспийді тек экономикалық емес, стратегиялық маңызы жоғары аймақ ретінде қалыптастырды. Осы ресурстар есебінен  халықаралық акторлардың геосаяси рөлі мен басымдықтағы мақсаттары бірнеше бағытта көрінеді: 
1. Ресей-аймақтағы ықпалын сақтап, энергетикалық және қауіпсіздік бақылауын күшейтуге ұмтылады.
АҚШ-Ресей мен Ираннан тәуелсіз энергия бағыттарын  дамыту және аймақтағы ықпалын арттыруды көздейді.
2. Түркия-Каспий ресурстарын Еуропаға тасымалдайтын транзиттік хаб болуға мүдделі.
Қытай-энергетикалық қауіпсіздігін қамтамасыз етіп, «Бір белбеу-Бір жол» бағытын дамытуға ұмтылады.
Еуропалық Одақ-энергия көздерін әртараптандырып, Ресейге тәуелділікті азайтуды мақсат етеді.
Осылайша, Каспий аймағының табиғи ресурстары халықаралық акторлардың геосаяси стратегияларын айқындайтын негізгі факторға айналды.
Каспийдегі энергетикалық ынтымақтастық күшейе түсті, бірақ аймақтағы бәсекелестік те маңызды фактор болып қала берді. Каспий теңізінің құқықтық мәртебесі туралы Конвенция жиырма жылдан астам созылған келіссөздерді аяқтап, Каспийдің құқықтық режимін анықтады. Бұл энергетикадағы ынтымақтастықтың маңызды қадамы болды, өйткені ол су асты құбырларын қоса алғанда, акваторияны пайдалану ережелерін анықтады және кейінгі жасалған бірлескен жобалардың негізін қалады. Бір мезгілде көліктік және логистикалық ынтымақтастықты дамыту бойынша бірнеше құжаттарға қол қойылды, бұл да энергетикалық өзара іс-қимылға ықпал етеді [147].
Каспий маңы елдері құқықтарды құқықтық негіздер арқылы реттеп қана қоймай, нақты мемлекетаралық келісімдер мен бірлескен энергетикалық бастамалар жасауда. Әзербайжан, Түркия және BP халықаралық компаниясымен Каспий қайраңында (Шафаг-Асиман) өнімді барлау, өндіру және бөлу жөніндегі шарттарға қол қойылды, бұл шын мәнінде Каспий бассейнінде нақты мемлекетаралық энергетикалық ынтымақтастықты қалыптастырады [148]. Сондай-ақ, Ресей мен Иран жылына 55 млрд текше метрге дейін газ жеткізу және бірлескен энергетикалық жобаларды дамыту, соның ішінде ресейлік компаниялардың мұнай және газ кен орындарын игеруге қатысуы және энергетикалық жеткізілімдер туралы келісімдерге қол жеткізді [149]. 
Энергетикалық құқық ұлттық заңдардан бастап энергияны өндіруді, тасымалдауды және тұтынуды реттейтін халықаралық келісімдерге дейінгі көптеген нормаларды қамтиды. Ол экологиялық, инвестициялық, келісімшарттық және әкімшілік құқықты қамтиды және жаңа технологиялар мен климаттық саясаттың әсерінен үнемі өзгеріп отырады.
2021 жылы Түрікменстан мен Әзербайжан Каспий теңізіндегі Достлуг мұнай-газ кен орнын (екі ел арасындағы даулы кен орны) бірлесіп барлау және игеру туралы меморандумға қол қойды, бұл ел арасындағы энергетикалық ынтымақтастықтың жаңа деңгейге шыққанын көрсетті. Бұл келісім Каспийдегі даулы кен орнын бірлесіп игеру арқылы саяси шиеленісті азайтуға, ресурстарды тиімді пайдалануды арттыруға және екі ел  арасындағы сенім мен стратегиялық серіктестікті нығайтуға бағытталды [150]. 
Энергетика Каспий теңізі аймағындағы ынтымақтастықты нығайтудың негізгі факторы болып табылады, өйткені ол ресурстарды құқықтық реттеуді, көмірсутектерді өндіру және тасымалдау жөніндегі бірлескен жобаларды ынталандырады, сондай-ақ Каспий маңы мемлекеттері арасындағы үйлестірудің институционалдық тетіктерін қалыптастырады.
Құқықтық режим мен бірлескен жобалардың болуы тараптардың аймақтағы  энергетикалық қызметті белсенді үйлестіретінін көрсетеді. Каспийдегі энергетика ынтымақтастықты күшейтті. Бірақ көптеген аспектілерде ол бәсекелестікті тереңдете түсті, өйткені аймақ елдері энергетикалық ресурстарды бақылау, экспорттық маршруттар және жалпы аймақтық экономикалық архитектураға әсер ету үшін бәсекелеседі. Қазақстандық мұнайға қызмет көрсететін ең ірі экспорттық мұнай құбыры жобасы - Каспий құбыр концерциумы (КҚК) қалыптасуы мен жұмыс істеуі бірнеше рет шиеленістің нысанасына айналды. 
2025-2026 жылдары Ресейдің Новроссийск портындағы терминалдағы инфрақұрылымды шектеу және техникалық проблемалар КҚК экспорттық әлеуетін қысқартты, бұл Қазақстанды мұнайдың бір бөлігін ішкі нарыққа және Қытайға қайта бағыттауға мәжбүр етті, бұл инфрақұрылымға тәуелділіктің нарықтарға қол жеткізу және көлік ағындарын бақылау үшін энергетикалық бәсекелестіктің факторына айналғанын көрсетеді [151]. 
Түркия, Әзербайжан және ірі халықаралық BP компаниясы қатысатын Шафаг-Асиман блогындағы газ өндіру сияқты жобалар Каспийдің энергетикалық ресурстары қатысу үлесі мен бақылау үшін мемлекеттер мен компаниялардың бәсекелестігін күшейте отырып, жаһандық бәсекелестік пен инвестициялардың нысанасына айналатынын көрсетеді [148]. Әзербайжан арқылы қазақстандық мұнайды тасымалдауға арналған Транскаспий мұнай тасымалдау жүйесі сияқты жобаларды Иран мен Ресей теріске шығарды, өйткені олар қазақстандық мұнайды тасымалдаудағы олардың позицияларын әлсіретуі мүмкін. Бұл Каспий энергетикасындағы мүдделердің терең құрылымдық қақтығысын көрсетеді.
Каспий көмірсутектері ықпал ету құралына айналуда, өйткені құбыр бағыттары саяси одақтарды анықтайды, газ бен мұнай экспорты келіссөздерде қолданылады, Ресей, ЕО, Қытай, Түркия және АҚШ мүдделері бәсекелеседі, көлік дәліздерін бақылау елдің ықпалын күшейтеді. Мысалы, Ресей, Оңтүстік Кавказ немесе Қытай бағытында құбырдың бағытын таңдау, бұл тек экономикалық қана  емес, саяси шешім  де болады. Экономикалық тұрғыдан стратегиялық ресурс болса, саяси тұрғыдан ықпал ету мен күштерді теңгерімдеу құралы. Әлемдік энергия бағасы неғұрлым жоғары болса және халықаралық жағдай неғұрлым шиеленісті болса, соғұрлым олар жай ресурстан геосаясат факторына айналады.
Ресей арқылы өтетін траекториялар немесе Қытайға, Еуропаға балама маршруттар сияқты құбыр жолдары мен экспорттық мүмкіндіктер келіссөздер мен сыртқы мүдделерді теңестіруде қолданылады. Мұндай инфрақұрылым іс жүзінде басқа елдермен қарым-қатынаста ықпал ету мен қысымның құралына айналады. Каспий маңы елдері әлемдік энергетикалық нарықта өзінің қатысуын кеңейтуге ниетті. Ресейдің Батыспен қарым-қатынасының шиеленісуін Каспий маңы мемлекеттері жаңа өткізу нарықтарына шығу және қазірдің өзінде құрылған құбырлар арқылы мұнай мен газ жеткізу көлемін кеңейту үшін ашылған мүмкіндіктер ретінде қарастырады. Көмірсутек ресурстарын экспорттаудың басқа баламалы бағыттарының потенциалды нұсқалар ретінде бірнеше рет талқыланғанымен, әртүрлі себептерге байланысты олардың барлығы іске асырылмады. 
2022 жылы қазақстандық тараптың ұстанымы өзгерді. Қазақстан көмірсутек ресурстарын тасымалдаудың баламалы бағыттарын құру идеясын белсенді жүзеге асыра бастады. Қазақстанның саяси басшылығы тұжырымдаған негізгі шарт жаңа бағыттардың Ресей аумағы арқылы өтпеуі болды. БТД) мұнай құбырына басты назар аударылады, ол арқылы қазақстандық тарап өз мұнайын сыртқы нарыққа жеткізеді деп күтіледі. Болашақта 20 миллион тоннаға жетуі керек көлемде мұнай жеткізу жоспарланды. 
Әзербайжан мен Қазақстан арасындағы қатынастар ХХІ ғасырда Каспий аймағындағы стратегиялық серіктестіктің маңызды үлгісіне айналды. 2023 жылғы маусымда қазақстандық «ҚазМұнайГаз» компаниясы мен Әзербайжан мемлекеттік мұнай компаниясы (SOCAR) Әзербайжан аумағы арқылы қазақстандық мұнайдың транзиті бойынша стратегиялық ынтымақтастық туралы Меморандумға қол қойды [152]. Бұл меморандум тек корпоративтік келісім емес, ол Каспий кеңістігіндегі энергетикалық-геосаяси қайта құрылымдаудың маңызды элементі болып саналады. Оның мәні «мұнай транзиті» шеңберінен әлдеқайда кең, бұл Қазақстанның экспорттық архитехтурасын және аймақтық күштер тепе-теңдігін өзгертетін қадам. 
Меморандумның негізгі мазмұны Қазақстан мұнайын БТД құбыры арқылы экспорттау көлемін арттыру, ең бастысы Жерорта теңізі арқылы әлемдік нарықтарға (ЕО, Жерорта теңізі аймағы) тікелей шығу. Каспий теңізі арқылы Ресейден тыс баламалы мұнай тасымалдау бағыттарын дамыту, яғни, «Каспий-Оңтүстік Кавказ» энергетикалық осін күшейту. Нәтижесінде  Каспий кеңістігі бәсекелі логистикалық хабқа айналды. 
Бұл жағдай Қазақстан мен Әзербайжан арасындағы ұзақ мерзімді энергетикалық және транзиттік ынтымақтастықты нығайтып, екі ел арасында стратегиялық энергетикалық серіктестік моделін қалыптастырады. Қысқаша айтқанда, бұл құжат жай коммерциялық келісім емес, ол Орта дәліздің энергетикалық бағытын институционалдандыруға бағытталған стратегиялық қадам, яғни, Қазақстан мұнайын Каспий арқылы Әзербайжан мен Түркия бағытымен тұрақты әрі жүйелі экспорттау тізбегін қалыптастыру әрекеті.
Меморандум Орта дәліздің ең маңызды элементіне қызмет етеді, олар, Каспий теңізі арқылы мұнай тасымалдау, Әзербайжан порттық және құбырлық инфрақұрылымын пайдалану, Түркия арқылы Еуропаға шығу.  Бұл Орта дәлізді  (Қытай-Қазақстан-Каспий теңізі-Әзербайжан-Грузия/Түркия-Еуропа) тек сауда маршруты емес, интеграцияланған мультимодалды жүйеге айналдырады.  
2022 жылы Ресей-Украина соғысы басталғаннан кейін Еуропа мен Азия арасындағы логистикалық бағыттарды әртараптандыру қажеттілігі артты, соның нәтижесінде Орта дәліздің стратегиялық маңызы күшейді. Дегенмен, инфрақұрылымдық шектеулер мен институционалдық үйлесімсіздік оның толық әлеуетін іске асыруға кедергі келтіреді [153]. Логистикалық өлшемде бұл қатынастар Орта дәліздің дамуын жеделдетіп, Каспий теңізін Еуразиялық жеткізу тізбектеріндегі негізгі түйінге айналдырады.  Геосаяси тұрғыдан алғанда, бұл серіктестік Еуразиядағы транзиттік бәсекенің күшеюімен тікелей байланысты. 
Қазақстан мен Әзербайжан «аралық буын мемлекеттері» ретінде ірі державалардың (Қытай, ЕО, Ресей, АҚШ) мүдделері тоғысатын кеңістікте көпвекторлы саясат жүргізуде. 
Әзербайжандық саясаттанушы Э. Алыоглу еңбегінде Әзербайжан-Қазақстан қатынастары Каспий өңіріндегі энергетикалық және логистикалық интеграцияның маңызды тетігі ретінде қарастырылады. Автор екі елдің бір-бірін толықтырушы рөлін көрсетеді Қазақстанресурстық база ретінде, ал Әзербайжан транзиттік-инфрақұрылымдық хаб ретінде. Бұл «ресурс-транзит» моделі Орта дәліздің дамуын жеделдетіп, Еуразияның жеткізу тізбектерін әртараптандыруға ықпал етеді [154]. 
Мұнай мен газ Каспий маңы елдерінің экспортының негізі болып қала береді. Қазақстан Теңіз кен орнын кеңейту есебінен өндірісті едәуір ұлғайтты-өндіріс 2025 жылы ~12%-ға өсті, бұл көмірсутектердің экспорттық ағындарын қолдайды [155].
Ресей әлемдегі ең ірі экспорттаушылардың бірі. Экспорттың негізгі бағыттары-Еуропа мен Азия, оның ішінде, әсіресе Қытай мен Үндістан. Ел экономикасы энергия ресурстарының экспортына қатты тәуелді. Бұл бюджетке үлкен табыс әкеледі, бірақ елді санкцияларға, бағаның өзгеруіне және саяси қысымға тәуелді етеді. Сондай-ақ, Ресей Еуропа мен Азия арасындағы ірі транзиттік мемлекет. Транзит геосаяси ықпалды күшейтеді, бірақ санкциялар мен маршруттардың өзгеруіне байланысты транзиттік мәннің бір бөлігі төмендеді. Сонымен қатар Ресей ядролық держава, Қауіпсіздік Кеңесінің тұрақты мүшесі,  үлкен армия және қорғаныс бюджеті бар. Алайда халықаралық оқшаулау сыртқы тәуекелдерді күшейтеді. Ресейдің даму моделі энергия экспортына және геосаяси ықпалға негізделген күшті ресурстық және әскери базасы бар мемлекетке сәйкестендірілген. Алайда әскери және транзиттік әлеуетіне қарамастан Ресейді энергетикалық экспортқа жоғары тәуелділік Ресейді экономикалық тұрғыдан осал етеді. 
Қазақстан мен Ресей арасындағы энергетикалық ынтымақтастықтың геосаяси және экономикалық маңызын талдау көрсеткендей, еліміздің экономикасында мұнай-газ секторының стратегиялық рөл атқаратынын және Ресейдің Қазақстан үшін негізгі энергетикалық әрі транзиттік серіктес болып қала беретінін көрсетеді [156]. Екі елдің ынтымақтастығы Еуразиялық интеграция, экспорттық маршруттар және энергетикалық қауіпсіздікпен тығыз байланысты екені белгілі. Жаһандық энергетикалық нарықтағы өзгерістер (энергия бағасының құбылуы, декарбонизация, Қытай факторы, Батыс санкциялары және жаңа транзиттік бағыттар)  Қазақстанның энергетикалық саясатын әртараптандыруға итермелейді. Соған қарамастан, Ресеймен энергетикалық байланыс Қазақстанның аймақтық тұрақтылығы мен экспорттық инфрақұрылымы үшін маңызды болып қала береді. Қазақстан көпвекторлы саясат ұстанып, Ресеймен серіктестікті сақтай отырып, Қытай, Еуропалық Одақ және Каспий бағыттары арқылы балама энергетикалық және көлік дәліздерін дамытуға ұмтылуда. Бұл Қазақстанның энергетикалық тәуелсіздігін күшейтуге, экспорттық бағыттарды әртараптандыруға және әлемдік энергетикалық нарықтағы геосаяси тәуекелдерді азайтуға бағытталған [157].
Әзербайжан мұнай-газ кірісіне тәуелді болып отыр, экспорттық түсімдердің 80%-дан астамы шикізаттық емес сектордың өсуіне қарамастан энергоресурстармен қамтамасыз ету мәселесі туып отыр [158]. Түрікменстан TAПИ (Ауғанстан–Пәкістан–Үндістан) жобаларына қатысумен, газ экспортын әртараптандыруға ұмтылады және Еуропаға қарай Транскаспийлік газ құбыры тасымалы идеясын қолдайды, бірақ жобаларды іске асыру геосаясатқа және Каспий теңізі бойынша дауларды реттеуге байланысты [159] болды.
Осылайша, аймақта энергетикалық экспорт басым болып қалады, бірақ оның тұрақтылығы геосаяси факторларға, инфрақұрылымға және сыртқы сұранысқа байланысты.
Әзербайжан Каспий аймағындағы маңызды мұнай, табиғи газ экспорттаушы ел. Басты жобалары БТД, Еуропаға газ тасымалдайтын Оңтүстік газ дәлізі, ал негізгі нарықтары ЕО елдері мен Түркия. Экономикасы мұнай-газ кірістеріне айтарлықтай тәуелді. Сонымен қатар, Ресейден жеткізілім қысқарғаннан кейін Еуропаға газ жеткізу елдің стратегиялық маңыздылығын күшейтті. Ол Орта дәліздің (Қытай-Орталық Азия–Каспий–Кавказ-Еуропа)  маңызды буыны. Негізгі инфрақұрылымы Каспийдегі Алят порты, Баку-Тбилиси-Карс теміржолы, ол Қазақстанды, Грузияны және Түркияны еуропалық нарықтармен байланыстырады [159]. Аймақтық тұрақтылық ұзақ мерзімді даму үшін маңызды болып қала беруде. Таулы Қарабақ төңірегіндегі  2020-2023 жылдардағы әскери оқиғалардан кейін Баку даулы аймақты бақылауды едәуір нығайтты. 
Қазіргі Армениямен жасалған  келісімдер мен бейбіт процестер (соның ішінде жаңа дәліздер шеңберіндегі энергетикалық жүйелердің ықтимал интеграциясы) аймақтық тұрақтылықты нығайтуда. Әзербайжан мен Арменияның энергетикалық жүйелерін біріктіру жобасы АҚШ қолдайтын TRIPP бастамасы аясында аймақтық интеграцияны күшейтуге бағытталған. Ол Оңтүстік Кавказда өзара тәуелділікті арттырып, АҚШ-тың геосаяси ықпалын күшейтеді және Ресей мен Иранның рөлін салыстырмалы түрде әлсіретеді [160]. 
Түрікменстан  ірі энергетикалық, әсіресе табиғи газ экспорттаушы. Ол әлемдегі ең ірі газ қорларына ие, экспорттың басым бөлігі Өзбекстан мен Қазақстан арқылы магистральдық газ құбыры арқылы Қытайға жіберіледі. Ел үкіметі елдің транзиттік әлеуетін «Солтүстік–Оңтүстік» осі бойынша да, «Шығыс–Батыс» осі бойынша да белсенді қолдануда. 
2022 жылы Түрікменстан 2022-2025 жылдарға арналған Көлік дипломатиясын дамыту Бағдарламасын бекітті, ол халықаралық көлік және транзиттік маршруттардың өңірлік торабы ретінде елдің позициясын нығайтуды көздейді (Түрікменстанның сыртқы істер министрлігі, 2022). Атап айтқанда, Азия Даму Банкінің экономикалық ынтымақтастық ұйымының (ЭЫҰ) және Орталық Азия өңірлік экономикалық ынтымақтастық бағдарламасының (ОАӨЭЫ) мүшесі ретінде Түрікменстан осы платформалар шеңберінде Көлік және транзиттік бастамаларға қатысады. 
2023 жылдың шілдесінде Түрікменстан ресми түрде «Солтүстік–Оңтүстік» халықаралық көлік дәлізіне (INSTC), ал сол жылдың қараша айында TRACECA (Еуропа – Кавказ – Азия көлік дәлізі) бағдарламасына қосылды. 2024 жылдың шілдесінен бастап ел Иран мен Қытай арасындағы жүк транзиттік дәлізі ретінде әрекет етті. ТАПИ (Түрікменстан–Ауғанстан–Пәкістан–Үндістан) құбырының түрікмен бөлігі 2024 жылы аяқталды және орта мерзімді перспективада түрікмен газының экспорттық бағыттарын әртараптандыруға үлес қосады деп күтіледі. Маршрутты дамыту елдің экономиканы және сауда серіктестерін әртараптандыру стратегиясына сәйкес келеді. 
Соңғы жылдары айтарлықтай инвестициялар Түрікменбашы портын дамытуға бағытталды. 2024 жылдың бірінші жарты жылдығында инфрақұрылымды ауқымды жақсартудың арқасында жүк және жолаушылар тасымалы екі еседен астам өсті. Алайда инфрақұрылымдық және географиялық шектеулер (ашық теңізге шығудың болмауы, кейбір көршілермен әлсіз байланыс) толық транзиттік әлеуетті жүзеге асыруға кедергі келтіреді. Транзит бар, бірақ түрікмен инфрақұрылымы үлкен халықаралық дәліздермен жаңғыртуды және интеграциялауды қажет етеді. 
Жалпы Түрікменстанның сыртқы және энергетикалық қауіпсіздігі оның энергетикалық активтерімен және бейтараптық саясатымен байланысты. Ашхабад ресми түрде бейтараптық саясатын ұстанады және барлық елдермен тең қарым-қатынас орнатуға тырысады [109].
Иран газ экспортының маңызды оңтүстік бағыты болып табылады. Негізгі құбырлары Корпедже–Куртгуйы, ол Түрікменстанның батысын Иранның солтүстігімен байланыстырады. Довлетабад-Серахс-Хангеран Иранның солтүстік-шығысына газ жеткізеді. Ынтымақтастық форматы тікелей газ жеткізу, Иранның солтүстігінде түрікмен газын алады да, газды СВОП келісімдер негізінде және баламалы көлемді оңтүстік клиенттеріне, Түркия мен Иракқа жеткізеді. 
Мұнай және мұнай өнімдері Иранның ең ірі экспортты тауары. Америкалық санкцияларға қарамастан, Иран мұнайды әлемдік нарықтарға, атап айтқанда, Қытай мен Малайзияға танкерлердің «көлеңкелі флоты» (санкцияларды айналып өту) арқылы жеткізе алады. Табиғи газдың айтарлықтай қорлары бар, бірақ санкциялар мен дамымаған инфрақұрылымға байланысты экспорттық-транзиттік әлеует шектеулі. Сонымен қатар Иран санкцияларды айналып өтіп, Ауғанстанға мұнай өнімдерін теміржол арқылы жеткізе бастады. Әлемдік мұнай мен сұйытылған табиғи газдың шамамен 20%-ы Иранмен шектесетін Ормуз бұғазы арқылы өтеді. Бұл Иран мұнайын және жалпы әлемдік энергия экспортын жеткізудің негізгі дәлізі. Аймақтағы әскери шиеленістер Ормуз бұғазын осал етеді: бұғазды жабудың нақты қауіптері жеткізілімдердің геосаяси жағдайға қаншалықты тәуелді екенін көрсетеді [161].
Газ құбырлары бойынша келіссөздер мен талқыланатын жобалар (мысалы, Иран-Пәкістан-Үндістан) саяси және техникалық кедергілерге байланысты ұзақ уақыт бойы талқылануда, балама ірі транзиттік дәліздер әлі жеткіліксіз. Аймақтағы әскери шиеленістер мен әскери жаттығулар Ормуз бұғазында қауіптілікті арттырады,  бұғазды жабу қаупі мұнай мен газдың жаһандық транзитіне қауіп төндіреді әрі жеткізілімдердің геосаяси жағдайға қаншалықты тәуелді екенін көрсетеді.
Халықаралық санкциялар Иранның халықаралық газ құбырларын салу және пайдалану мүмкіндігін шектеді, бұл газ экспортын азайтып, еуропалық нарыққа қосылуға кедергі келтіруде. Иранның энергетикалық қауіпсіздігі сыртқы факторлардың (санкциялар мен геосаясат) қысымына ұшырауда және қауіпті транзиттік дәліздерге айтарлықтай тәуелді. 
Каспий маңы аймағы (Әзербайжан, Қазақстан, Түрікменстан, Ресей, Иран) әлемдік энергетиканың стратегиялық орталықтарының бірі болып табылады. Каспий маңы елдерінің энергетикалық қауіпсіздігі экспорттық бағыттарды әртараптандыруға тікелей байланысты. Баламалы бағыттарды (Транскаспий бағыты, Оңтүстік газ дәлізі, теңіз тасымалы) дамыту өңірдің тұрақтылығын арттырады. Каспий ресурстар көзі ретінде ғана емес, сонымен қатар транзиттік стратегиялардың бәсекелестік кеңістігі ретінде де әрекет етеді. Осылайша, аймақтың энергетикалық қауіпсіздігінің болашағы маршруттардың кеңеюімен, саяси тәуелділіктің төмендеуімен және инфрақұрылымдық қорғаудың нығаюымен анықталады.
Энергетикалық фактор Каспийді ресурстарды өндіру аймағы ғана емес, транзит пен геосаяси ықпалдың стратегиялық кеңістігі етеді. Аймақ елдерінің де, сыртқы нарықтар Еуропа мен Азияның да энергетикалық қауіпсіздігі маршруттардың тұрақтылығына (құбырлар, теңіз тасымалдары), Каспий маңы мемлекеттерінің келісімділігіне және экспорттық бағыттардың әртараптандырылуына тікелей байланысты.
Каспий қайраңында жүзеге асырылатын энергетикалық жобалар (мысалы, мұнай мен газды барлаумен және өндірумен байланысты) қолданыстағы құқықтық режимді ескере отырып іске асырылуда. Жаңа құқықтық база инвесторлар мен жағалау мемлекеттері үшін нақты тәртіпті бекітті, оның ішінде жер қойнауын пайдалану құқықтары, теңіз түбіне құбыр төсеу және Каспий арқылы энергия тасымалдау бар [162]. 
Каспий қайраңындағы көптеген ірі энергетикалық жобалар белсенді жұмыс істейді және құқықтық режим орнатылғаннан кейін кеңеюін жалғастыруда. Мысалы, Каспийдің Әзербайжан секторындағы Шах Дениз газ жобасын кеңейту сияқты газ және мұнай өндіру жобалары 2018 жылдан кейін де инвестицияларды дамытуды және жаңа қуаттарды құруды жалғастырды, бұл олардың аймақтың келісілген құқықтық режимі жағдайында жұмыс істейтіндігін көрсетеді. Бұрын жоспарланған немесе талқыланған бірқатар жобалар, әсіресе транс-каспийлік құбырлардың бастамалары (мысалы, су астындағы газ немесе мұнай магистралінің жобалары), аймақтың құқықтық мәртебесінің келісілуіне қарай жаңа нормаларға бейімделу кезеңіне өтті. Қазір Каспий түбімен құбырларды төсеу үшін, жағалаудағы барлық қатысушы бес ел емес, тек осындай трассалар өтетін мемлекеттердің келісімі қажет. 
«Шах Дениз-2» кезеңінің іске асырылуы Әзербайжанның табиғи газын ұлғайтып, Оңтүстік газ дәлізі арқылы Каспий ресурстарын Еуропа нарығына жеткізу мүмкіндігін кеңейтті. Бұл жоба Әзербайжанның энергетикалық транзиттік рөлін арттырып қана қоймай, Еуропалық Одақтың ресейлік газға тәуелділігін төмендетуге бағытталған энергетикалық әртараптандыру саясатының маңызды элементіне айналды. Жоба Каспий аймағындағы халықаралық бәсекелестікті күшейтіп, Түркия, ЕО және трансұлттық энергетикалық компаниялардың аймақтағы ықпалын арттырды. Осы тұрғыдан алғанда, «Шах Дениз» сияқты ірі мұнай-газ жобалары Каспий аймағының әлемдік энергетикалық жүйедегі стратегиялық орнын нығайтып, аймақтың геоэкономикалық және геосаяси маңызын жаңа деңгейге көтерді [163]. 
Қазақстанның Каспий теңізіндегі негізгі мұнай-газ жобалары елдің энергетикалық қауіпсіздігі мен экспорттық әлеуетін күшейтетін стратегиялық бастамалар болып табылады. Олардың қатарында ең ірі жобалар Қашаған, Қаламқас-Теңіз, Қайраң, Ақтоты және Оңтүстік-Батыс Қашаған кен орындары. Бұл жобалар Солтүстік Каспий жобасы аясында игерілуде [164]. 
Солтүстік Каспий жобасы Қазақстанның алғашқы ірі оффшорлық мұнай-газ жобасы болып табылады. Жоба бірнеше кен орындарын қамтиды. Коммерциялық мұнай өндіру 2013 жылы басталды және жоба аймақтың жаңа құқықтық жағдайларына бейімделген өнімді бөлу туралы халықаралық келісімдерге сәйкес дамыды.  Жобаның өзегі Қашаған кен орны, ол әлемдегі ең ірі мұнай ашылымдарының бірі ретінде бағаланады [165].  
Қазақстанның егізгі жобалары мен кен орындары:
1. Қашаған-соңғы онжылдықтарда ашылған әлемдегі ең ірі теңіз мұнай өндірісіндегі негізгі драйвер саналады.
2. Қаламқас-Теңіз және Хазар жобалары-Каспий қайраңындағы перспективалы бағыттардың бірі. Бұл жоба аясында теңіз платформалары, суасты құбырлары және жаңа мұнай-газ өңдеу инфрақұрылымы салынуда. Кейінгі кезде игерілуде.
3. Қашаған газ өңдеу жобасы-сұйытылған мұнай газын өндіру мен өңдеуге бағытталған. Жоба ішкі неоықты газбен қамтамасыз ету және экспорттық әлеуетті арттыру мақсатында іске асырылуда.
4. Қайраң-Каспий қайраңындағы мұнай-газ құрылымы. 
5. Ақтоты-Солтүстік Каспий жобасының маңызды оффшорлық кен орындарының бірі.
Оңтүстік-Батыс Қашаған, Қашаған кен орнының  қосымша құрылымдық бөлігі ретінде қарастырылады.
Жобаның негізгі инфрақұрылымдық нысандары:
- болашақ жерүсті өңдеу зауыты;
- жасанды теңіз аралдары;
- мұнай мен газды экспорттауға арналған құбыр жүйелері [166].
Өндірісті ұлғайту жөніндегі қосымша кезеңдер және инфрақұрылымды кеңейту жөніндегі инвестициялық жоспарлар (2А және 2Б кезеңдері) Каспийдің жер қойнауын пайдалану жөніндегі қолданыстағы халықаралық құқықтық нормаларды ескере отырып орындалады.
Солтүстік Каспий жобасындағы (әсіресе Қашаған кен орны) 2А және 2Б кезеңдері кен орнын толық игерудің кеңейту фазалары болып табылады. 2А кезеңі Қашаған өндірісін тұрақтандыру және кеңейту (қосымша ұңғымалар, өндіріс көлемін арттыру). 2Б кезеңі өндірісті әрі қарай ұлғайту және Қаламқас-Теңіз, Қайраң сияқты жаңа құрылымдарды енгізу арқылы жобаны кеңейту [167].
Қазақстан Орта дәліздің орталық транзиттік мемлекет ретінде Еуропа мен Азия арасындағы негізгі құрлықтық көпір қызметін атқарады. Қазақстан бірнеше дәліздердің тоғысқан нүктесіне айналып, тек транзиттік мемлекет емесЕуразиялық логистикалық жүйенің стратегиялық буыны ретінде қалыптасуда. Қазақстан арқылы өтетін негізгі халықаралық дәліздер:
1. Орта дәліз (Орта дәліз/Транскаспий бағыты) -Қытай-Қазақстан-Каспий-Еуропа.
2. Солтүстік дәліз-Қытай-Қазақстан-Ресей-Еуропа (Ресей арқылы өтетін бағыт).
3. Оңтүстік бағыт/Солтүстік-Оңтүстік дәлізі - Ресей-Қазақстан-Түрікменстан-Иран-Парсы шығанағы (Қазақстанды Парсы шығанағы мен Оңтүстік нарықтармен байланыстырып, елдің логистикалық географиясын кеңейтеді).
4. TRACECA (Еуропа-Кавказ-Азия) – Қара теңіз-Кавказ-Каспий арқылы Еуропа мен Орталық Азияны байланыстырады.
5. Қытай-Еуропа темір жол бағыттары (Бір белбеу-Бір жол) – Қазақстан аумағы арқылы өтетін негізгі жүк транзиті.
Орта дәліздегі Қазақстанның рөлі:
1. Қазақстан-Қытай мен Еуропаны байланыстыратын негізгі транзиттік буын.
2. Негізгі өткелдер-Достық және Алтынкөл теміржол тораптары.
3. Ақтау және Құрық порттары арқылы Каспий теңізі логистикасы қамтамасыз етіледі.
4. Транзиттік табыс пен инфрақұрылымдық дамуды күшейтеді.
5. Ресей бағытына балама ретінде геосаяси маңызын арттырады.
Қазіргі таңда Орта дәліз (ТХКБ) арқылы жүк тасымалы қарқынды өсуде. 2024 жылы дәліз арқылы тасымал көлемі 62%-ға артып, 4,5 млн. Тоннаға жетті. 2025 жылы бұл көрсеткішті 5,2 млн. тоннаға дейін ұлғайту жоспарланған. Бұл көлемнің 2,5 млн. тоннасын құрғақ жүк құрайды (96 мың тоннаға TEU), ал 1,7 млн тонна - мұнай. 2027 жылға қарай дәліздің жылдық өткізу қабілеті 10 млн тоннаны құрауы мүмкін [168]. Ресей-Украина әскери қақтығысынан кейін  Еуропа мен Азия арасындағы сауда бағыттарын әртараптандыру күшейіп, Қазақстан-Әзербайжан-Грузия арқылы өтетін Транскаспий бағытының стратегиялық маңызы артты [169].

Кесте 4 – Орта дәліз (Middle Corridor) арқылы тасымалдау, 2020-2025 жж.
	Жылдыр
	Тасымалдау көлемі
	Ескертпе

	2020
	0,8 млн. тонн
	Бағыттың бастапқы өсуі

	2021
	0,84 млн. тонн
	Транзитті белсендіру

	2022
	1,5–1,7 млн. тонн
	Ресей-Украина қақтығысы басталғаннан кейінгі өсім

	2023
	2,76 млн. тонн
	65%-ға ұлғайту

	2024
	4,5 млн. тонн
	62% өсу

	2025
	5,2 млн. тонн
	Жоспарланған/қол жеткізілген көрсеткіш

	Ескерту – Әдебиет негізінде құралған [169; 170-172]



Берілген деректер Орта дәліз арқылы жүк тасымалының тұрақты әрі қарқынды өскенін көрсетеді. 2020-2021 жылдары көлем төмен болып, маршрут негізінен қосымша (балама) бағыт ретінде қолданылған. 
2020 жылғы ~0,8 млн. тоннадан 2025 жылы 5,2 млн. тоннаға дейін. 2022 жылдан геосаяси факторлар әсерінен тасымал көлемінің күрт артуы. Инфрақұрылымның дамуы, порттар, теміржол және контейнерлік жүйелердің кеңеюі. Қазақстанның рөлінің күшейіп, оның Еуропа мен Азия арасындағы негізгі транзиттік хабқа айналуы. Осылайша, Орта дәліз резервтік бағыттан стратегиялық маңызды халықаралық көлік артериясына айналды, ал Қазақстан оның негізгі транзиттік буыны ретінде позициясын нығайтты. 
Хвалын газ кен орны Каспий теңізінің қазақстандық бөлігіндегі газ конденсаты алаңы. Өндірісті іске қосу 2016 жылға жоспарланған болатын, жоба шетелдік серіктестермен (соның ішінде Лукойл, Total және т.б.) бірлесіп іске асырылу көзделген. Хвалын кен орнын игеру жөнінде  10 жылдан астам уақытқа созылатын күрделі келіссөздерге байланысты «Газпром» мен «ҚазМұнайГаз» перспективалы кен орнында газ өндіруді бастай алмайды, қазір кен орнын игерудің әртүрлі нұсқалары талқылануда. Қазіргі уақытта жоба операторлары  компанияларға «Лукойлға» 50%, «ҚазМұнайГазға» 25%, Total 18%, GDF Suez 8% тиесілі [173]. Бұл Каспий режимінің құқықтық шеңберіне ауыстырылған және жер қойнауын игеру жөніндегі қолданыстағы келісімдерге дәйекті келтірілген жоба.
Қаламқас-Теңіз және Хазар Каспий теңізінің қазақстандық секторындағы маңызды мұнай-газ кен орындарының бірі. Жоба құқықтық режимге жай ғана «бейімделіп» қана қойған жоқ, ол жаңа заң тетігі шеңберінде рәсімделді және жалғасуда. 2023 жылғы қаңтарда Қазақстанда жетілдірілген модельдік келісімшарт (IMC) Каспий теңізіндегі офшорлық жобаларды қоса алғанда, күрделі жобалар үшін арнайы құқықтық тетік туралы нормалар күшіне енді. Қаламқас-Теңіз және Хазар учаскесі бойынша келісімшарт осы тетік шеңберінде мемлекет (Энергетика министрлігі+«ҚазМұнайГаз») пен серіктес («ЛУКОЙЛ») арасында 2023 жылғы ақпанда бірінші болып қол қойылды, бұл жобаның құқықтық негізі рәсімделгенін және жоба жаңа құқықтық режимге бейімделгенін білдіреді [174]. Жетілдірілген модельдік келісімшартқа қол қойылып, оператор («Қаламқас‑Хазар» ЖШС) құрылғаннан кейін жоба жобалық құжаттаманы әзірлеу мен өндірісті жоспарлауды қоса алғанда, практикалық іске асыру кезеңіне өтті [175]. Соңғы инвестициялық шешім (FID) 2025 жылы қабылданады деп жоспарлануда, ал мұнайдың физикалық өндірісі 2028-2029 жылдары күтілуде. Яғни, жоба заңды түрде рәсімделген, бірақ әлі аяқталған жоқ (тұрақты өндіру сатысына жеткен жоқ). Бұл Қазақстандағы ең ауқымды және технологиялық жағынан күрделі жобалардың бірі, кен орнында теңіз платформаларын орнату жоспарлануда. Жобаны «ҚазМұнайГаз» ресейлік «Лукойл» компаниясымен бірлесіп жүзеге асыруда [22, с. 71-79]. 
Каспий энергетикасы ірі ойыншылардың энергетикалық, экономикалық және геосаяси стратегиялық мүдделері қиылысатын, сондай-ақ, энергия ресурстарын өндіру, қайта өңдеу және тасымалдау салаларының жиынтығы.
Каспий теңізінің құқықтық мәртебесі 2018 жылғы Каспий конвенциясында бекітілді, ол Каспий маңы елдерінің акваторияны бірлесіп пайдалануы, ресурстарды барлауы және игеруі үшін заңды негізді айқындайды. Бұл акваторияларды делимитациялау және инвестициялық режимді қоса алғанда, жобалар іске асырылатын халықаралық-құқықтық базаны құрады.
Сарапшылар Каспий аймағының Ресей үшін стратегиялық маңызы ресурстардың көлемінен гөрі оның геосаяси жағдайымен анықталатынын атап көрсетеді. Аймақ негізгі энергия нарықтары (Еуропа және Азия) мен ресурстарды жеткізушілер арасында орналасқан, сондықтан көлік бағыттарын бақылау Каспийді Ресейдің саяси ықпалының маңызды аймағына айналдырады [176]. 
РФ-ның 2035 жылға дейінгі бекітілген энергетикалық стратегиясында Ресей үкіметі энергетикалық ресурстар экспортын дамытудың, әлемдік энергетикалық нарықтағы позицияларды нығайтудың және энергия қауіпсіздігін арттыруды негізгі стратегиялық міндеттерінің бірі ретінде анықтайды [47, с. 3-23]. Стратегия мәтінінде «Каспий энергетикасы» нақты көрсетілмегенімен, аймақ әлемдік нарықтардағы бәсекелестік және жеткізу маршруттарын әртараптандыру қажеттілігі жағдайында Ресейдің мұнай-газ секторы үшін маңызды экспорттық және көлік торабы ретінде қарастырылады. Ресейдің энергетикасы мен оның халықаралық мүдделеріне арналған аналитикалық зерттеулер ресейлік энергетикалық компаниялардың (мемлекеттік және жеке компанияларды қоса алғанда) Каспий секторындағы жобаларды, соның ішінде газ және мұнай кен орындарын әзірлеуге қатысатынын атап көрсетеді, бұл аймақтың шикізат көзі және транзит трассасы ретіндегі стратегиялық рөлін күшейтеді [177]. Каспий аймағындағы энергетикалық ынтымақтастық Мәскеудің әлемдік энергетикалық нарыққа ықпалын нығайту шеңберінде және сыртқы экономикалық саясаттың элементі ретінде қарастырылады. Ресейдің 2050 жылға дейінгі жаңа энергетикалық бағытында негізгі бағдарлар сыртқы нарыққа мұнай мен газды тұрақты жеткізу және экспорттық мүмкіндіктерді, соның ішінде бұрынғы еуропалық нарықтан тыс кеңейту болып қала береді. Ресей Каспий аймағынан келетін энергетикалық ағындарға, Каспий мұнай құбыры консорциумы (CPC) инфрақұрылымы арқылы ықпалын сақтауға және ресурстардың шетелдік нарықтарға транзитін бақылауға ұмтылды [178].
Каспийдегі энергетикалық саясатта Ресейдің стратегиялық көзқарастары тек энергетика емес, сыртқы саясат, аймақтық ықпал және қауіпсіздік аясында, Ресейдің аймақтық интеграциялық жобаларға қатысуы, ЕО/АҚШ бәсекелестігіне жауап беру, Әзербайжан, Қазақстан, Түрікменстандағы өз саясаттарын үйлестіруі тұрғысынан  жиі талқыланады. Бұл көзқарас Мәскеу үшін Каспий маңызды геосаяси және ресурстық кеңістік болып қала беретінін, бірақ жеке өзінің энергетикалық стратегиясының негізгі драйвері емес екенін көрсетеді. Ресейдің стратегиялық құжаттарындағы Каспий энергетикасы ішкі энергетикалық стратегияның негізгі бағыты ретінде емес, сыртқы саяси және экспорттық-көлік факторы ретінде қабылданады. Ресейлік энергетикалық стратегияның негізгі басымдықтары елдің энергетикалық қауіпсіздігін қамтамасыз етуге, жылу электр станциясының ішкі әлеуетін дамытуға және жаһандық нарықтардағы позицияларды нығайтуға бағытталған, ал Каспий аспектісі жеке стратегиялық ось ретінде емес, осы жаһандық мақсаттар аясында қарастырылады [47, с. 3-23].
Батыстың санкциялары «Каспий энергетикасына» арнайы жеке объект ретінде бағытталмаған, бірақ, олар айтарлықтай жанама қысым жасайды. Санкциялар ірі қазақстандық Қарашығанақ, Теңіз, Каспий құбыр консорциумы жобаларында үлесі бар Лукойл сияқты компанияларға қатты тиді. Лукойлге қарсы санкцияларға байланысты АҚШ оның шетелдік активтерін сатуды талап етті, бұл Қазақстанды OFAC (АҚШ-тың шетелдік активтерді бақылау басқармасы) мақұлдауымен осы акцияларды ресми сатып алуды бастауға әкелді [179].
Қытайдың энергетикалық стратегиясының басты мақсаты энергия ресурстарына тұрақты қол жеткізуді қамтамасыз ету үшін экономикалық өсімді және теңіздік жеткізу жолдарының қауіпсіздігін қамтамасыз ету. Қытай біртіндеп «өзін өзі қамдау» дәстүрлі стратегиясынан Орталық Азиямен, Қазақстан мен Түрікменстан сияқты Каспий аймағы елдерімен ынтымақтастықты қоса алғанда, халықаралық энергия желілеріне белсенді қатысуға көшуде. 
Каспий аймағы стратегиялық тұрғыдан осал теңіз жолдары арқылы (мысалы, Малакка бұғазы арқылы) жеткізілімге тәуелділікті азайтуға мүмкіндік береді. Қытай көршілес аймақтардағы мұнай мен газды қоса алғанда, энергия көздерін әртараптандыруға тырысады [180]. ҚХР-ның ресми құжаттары Каспийге дербес стратегиялық «энергетикалық хаб» ретінде тікелей баса назар аудармаса да, Қазақстанмен және аймақтың басқа елдерімен энергетикалық ынтымақтастық «Бір белдеу-Бір жол» бастамасын іске асырудың бір бөлігі болып табылады. Инфрақұрылымдық инвестициялар бағдарламалары Орталық Азия мен Каспий арқылы Қытай мен еуропалық нарықтар арасындағы тұрақты көлік байланысын қамтамасыз етеді [47, с. 3-23]. Бұл Қазақстан мен Каспий арқылы Қытайды Батыспен байланыстыратын көлік маршруттарының және логистикалық инфрақұрылымның ұлғаюымен расталады, бұл Еуразияның энергетикалық және экономикалық байланысын нығайтады. Қытай компаниялары Қазақстан мен Түрікменстаннан мұнай мен газ өндіруге және жеткізуге белсенді қатысады, сондай-ақ Ресей арқылы өтетін дәстүрлі бағыттарды ішінара айналып өтетін логистикалық тізбектерді дамытады. Каспий ресурстары мен логистика Қытайдың энергетикалық импортын әртараптандырудың стратегиялық элементі ретінде қарастырылады. 
Еуропалық Одақ үшін Каспий энергетикасы энергетикалық жеткізілімдерді әртараптандыру және саяси тәуекелдер мен геосаяси қақтығыстар жағдайында Ресейден жеткізілімдерге тәуелділікті азайту құралы. Бұл Каспий аймағынан Кавказ бен Түркия арқылы Еуропаға табиғи газды тасымалдау кешенді жобаларының Оңтүстік газ дәлізі деп аталатын тұжырымдаманың негізі болды [181]. 
АҚШ  Каспий газының негізгі сатып алушысы болмаса да, сыртқы саясатында  Оңтүстік газ дәлізі сияқты жобаларды белсенді түрде қолдайды, өйткені олар Еуропаның энергетикалық тәуелсіздігін күшейтеді және Ресейдің еуропалық нарықтарға ықпалын азайтады. Бұл АҚШ-тың сыртқы саясаты және аймақтың энергетикалық қауіпсіздік саясаты бойынша сарапшылардың мәлімдемелері мен талдауларынан көрінеді [182].
Батыс үшін Каспий энергетикасы Еуропаның энергетикалық қауіпсіздігінің элементтерінің бірі және Ресейден жеткізілімге тәуелділікті азайту құралы ретінде қарастырылады. Бұған Оңтүстік газ дәлізінің («Набукко» жобасының қысқартылған нұсқасы) бөліктері-TAP, TANAP инфрақұрылымдық жобаларға саяси және техникалық қолдау, сондай-ақ аймақтың негізгі экспорттаушы елдерімен дипломатиялық өзара іс-қимыл кіреді [183].
Каспий энергетикасы Қытай үшін бұл «Белбеу және Жол» бастамасы аясында импортты әртараптандыру және құрлықтағы энергетикалық қауіпсіздік элементі, ЕО үшін Оңтүстік газ дәлізін дамыту арқылы ресейлік энергия тасымалдаушыларға тәуелділікті азайту саясатының бір бөлігі, АҚШ үшін Еуропаның энергетикалық тәуелсіздігін және Еуразиядағы геосаяси тепе-теңдікті нығайтуды қолдау құралы ретінде маңызды орын алады. Бұл акторлар үшін Каспий әлемдік энергетиканың басты орталығы емес, алайда, әртараптандыру стратегиясының, жеткізілімдердің тұрақтылығы мен геосаяси ықпалдың маңызды элементі.
Көмірсутек қорының едәуір бөлігі Әзербайжанға, Қазақстанға, Түрікменстанға және Өзбекстанға тиесілі, Каспийдің теңіз кен орындарынан мұнай өндіру әлемдік мұнай жеткізілімінің 1% құрайды, ал табиғи газ өндірісі жылына 4 трлн текше футтан (Tcf) асады. Аймақтық өндірушілер жаңа экспорттық нарықтарға ұмтылған сайын энергетикалық сауданың динамикасы өзгеруде. 
Әзербайжанның Еуропаға табиғи газ экспорты 2023 жылы Трансанадолы құбыры (TANAP) мен Трансадриатикалық құбырдың (TAP) қолдауымен 4%-ға өсті. Қазақстан БТД арқылы шикі мұнай экспортын кеңейтіп, жеткізілімдерді 2024 жылдың сәйкес кезеңімен салыстырғанда 54%-ға арттырды. Орталық Азия-Қытай газ құбырының жоспарланған D желісі (Галкынаш пен Қытайды Қырғызстан мен Тәжікстан арқылы) Түрікменстанның Қытайға негізгі жеткізуші ретіндегі рөлін одан әрі нығайтады және 2028 жылға қарай жылдық экспорт көлемі 2,3 Tcf-ты құрайды деп есептелуде (бірақ, 2020 жылы аяқталуға жоспарланған газ құбырының төртінші желісі (line D) бүгінгі күні аяқталған жоқ және пайдалануға берілген жоқ). 
Алайда, геосаяси тәуекелдер, инфрақұрылымның осалдығы, экологиялық проблемалар Каспий аймағындағы энергиямен жабдықтау тізбегінің ұзақ мерзімді тұрақтылығына әсер ететін негізгі факторлар болып қала береді.
2025 жылғы жағдай бойынша аймақта шамамен 46 миллиард баррель дәлелденген мұнай қоры және 610 триллион текше фут (Tcf) табиғи газ қоры бар [184]. 
Каспий энергетикасы әлемдік нарықтарда бұрын-соңды болмаған өзектілікке ие болды. Украинадағы соғысқа байланысты Ресей мен Еуропа арасындағы дәстүрлі энергиямен жабдықтау жолдарының үзілуі, cондай-ақ Ресейдің шығысқа бет бұруы Каспий маңы мемлекеттерінің табиғи газ саудасын әртараптандырудағы рөлін күшейтті.
Әзербайжан, Түрікменстан, Қазақстан және Өзбекстан жер шарын энергиямен қамтамасыз етуді айтарлықтай арттырды. Өңірдегі мұнай мен газдың жалпы экспорты тұрақты болып қалғанымен, соңғы он жылда ірі құбыр жобалары көбейді.
АҚШ-тың Энергетикалық Ақпарат Басқармасы (EIA) жариялаған деректер мен көрнекіліктер осы тармақтарды, соның ішінде аймақтың заңды мәселелерін контексттейді.
2025 жылдың 6 ақпанында Энергетикалық Ақпарат Басқармасы Каспий теңізі аймағындағы энергетикалық талдауды жаңартты. Ол аймақтық көмір өндіру, электр энергиясын өндіру, энергияны экспорттау бағыттары туралы түсінік береді және осы аймақтағы мұнай өңдеу зауыттарының жұмысына егжей-тегжейлі шолу жасайды. Бірінші кезекте Әзербайжан, Қазақстан, Түрікменстан және Өзбекстанға бағытталған. Талдау 2013 жылы талдаудан 12 жыл өткен соң жүргізілді ал, келесі талдау 2027 жылдың ақпанына жоспарланған. Бұл Каспий энергетикасын талдау жиілігінің айтарлықтай артуы, Каспий энергетикасының әлемдік нарықтар үшін өсіп келе жатқан маңыздылығын көрсетеді.
Статистикалық мәліметтер қазіргі мұнай мен газ қорларының жай-күйін талдауды жеңілдетіп, перспективалық бағыттарды айқындауға көмектеседі [184].
Әзербайжанның дәлелденген мұнай қоры 2025 жылдың 1 қаңтарындағы жағдай бойынша 7 миллиард баррельді құрады. Әзербайжанда шикі мұнай өндіру (конденсатты қоспағанда) 2009-2010 жылдары тәулігіне 1,0 миллион баррельге жеткеннен бері төмендеп келеді. Біз 2024 жылдан 2026 жылға дейін мұнай сұйықтықтарының жалпы өндірісі тәулігіне орта есеппен 600 000 баррельден сәл асады деп болжап отырмыз (1-сурет). Әзербайжан республикасының мемлекеттік мұнай компаниясы (SOCAR)-2021 жылы Әзербайжанда тәулігіне 282 000 баррель мұнай өндіруге жауапты мемлекеттік компания, негізінен кен орындарындағы азшылық үлестері есебінен.

Сурет 1 – Каспий өңірінде мұнай және басқа да сұйық отын өндіру, 2013-2026

Ескерту – Әдебиет негізінде құралған [184]

Қазақстанда мұнай және басқа да сұйық отындарды өндіру көлемі 2024 жылы тәулігіне шамамен 1,9 миллион баррельді құрады (1-сурет). Теңіз мұнай кен орны, Қашаған теңіз мұнай кен орны, Қарашығанақ табиғи газ конденсаты кен орны Қазақстанда мұнай өндірудің негізгі көздері болып табылады. «Қазмұнайгаз», (бұрынғы «Қазақстан Ойл») көптеген кен орындарында салыстырмалы түрде аз үлесті сақтайды және Shell, Chevron, Eni, Lukoil және ExxonMobil сияқты халықаралық фирмалар операциялардың көп бөлігін қадағалайды. 
Түрікменстанның дәлелденген мұнай қоры 2025 жылдың 1 қаңтарындағы жағдай бойынша 600 миллион баррельді құрады.
Түрікменстанда шикі мұнай мен сұйық мұнай отынын өндіру 2024 жылы тәулігіне шамамен 275 000 баррельді құрады, ал біздің бағалауымыз бойынша тұтыну 2024 жылы тәулігіне 154 000 баррельді құрады (1-сурет).
Өзбекстан Каспий маңы мемлекеттерінің қатарына жатпайды, себебі оның Каспий теңізіне тікелей шығатын жолы жоқ. Соған қарамастан Өзбекстан Каспий өңірі елдерімен көлік, энергетика және логистика салаларындағы бірқатар өңірлік жобаларға қатысып, белсенді ынтымақтастық орнатуда. Елдің дәлелденген мұнай қоры 2025 жылғы 1 қаңтардағы жағдай бойынша шамамен  594 млн. баррельді құрады. Өзбекстанның мұнай өндіру көлемі өңірдегі жетекші өндіруші мемлекеттермен салыстырғанда төмен деңгейде. 2024 жылы республикада тәулігіне орта есеппен 63 мың баррель шикі мұнай мен сұйық отын өндіріледі (1-сурет). 
Өзбекстанда мұнай сұйықтықтарының жалпы өндірісі ондаған жылдар бұрын шарықтау шегіне жетіп, 1999 жылы тәулігіне 189 000 баррельге жетті. 
Өзбекстан Каспий маңы мемлекеті емес, өйткені оған шығу мүмкіндігі жоқ Каспий теңізі. Алайда, Өзбекстан Каспий маңы елдерімен бірқатар жобаларда (көлік, энергетика, логистика) ынтымақтасады. Қазір Түрікменстанмен екіжақты келісімдер арқылы Каспиймен байланысты өңірлік бастамаларға қатыса алады. Мысалы, Өзбекстан Түрікменстан аумағы (Түрікменбашы порты) арқылы Каспий теңізіне шығу мүмкіндігін алады. Екі ел логистика, мультимодальды тасымалдау және цифрлық шешімдер саласындағы бірлескен жобалардың жоғары сұранысын айқындайтын Шығыс–Батыс және Солтүстік–Оңтүстік негізгі транзиттік маршруттарының қиылысында тұр. 
Өзбекстан Республикасының Президенті Ш.М.Мирзиёев өзінің «Центральная Азия на пороге новой эпохи» атты мақаласында: «Бірте-бірте Орталық Азияның жаңа аймақтық бірегейлігі деп атауға болатын нәрсе дүниеге келеді. Біртұтас аймақтық кеңістікке жату сезімі қалыптасады, бұл көршілік бір  елдің жетістігі ортақ жетістікке айналатын мүмкіндік» [185], деп атап өтті. Өзбекстан мен Түрікменстанның өзара іс-қимылы бұл үрдісті айқын көрсетеді: инфрақұрылымдық жобалардың синхрондалуын күшейту және транзиттік рәсімдерді жеңілдету арқылы елдер бәсекеге қабілетті және тұрақты логистикалық тізбектерге негіз жасайды. 2025 жылдың 9 айында елдер арасындағы жүк тасымалдау көлемі өткен жылдың сәйкес кезеңімен салыстырғанда 30%-ға ұлғайып, 1,3 млн. тоннаны құрады. Баку-Түрікменбашы Каспий паромы өткелі арқылы мультимодальды маршрут (теміржол, теңіз, автокөлік), Ресейді айналып өтіп Орталық Азияны Еуропамен байланыстырады. Бұл «жаңа Жібек жолының» негізгі жолдарының бірі.	
Ал, Каспий аумағында құрғақ газ мәселесіне келетін болсақ, Әзербайжанның дәлелденген табиғи газ қоры 2025 жылдың1 қаңтардағы жағдай бойынша 60 триллион текше футты (Tcf) құрады. Өндіріс 2023 жылы рекордтық жоғары 1,3 Tcf табиғи газға жетті (2-сурет).
2025 жылғы 1 қаңтардағы жағдай бойынша Қазақстанда табиғи газдың дәлелденген қоры 85 триллион текше футты (Tcf)  құрады.  Қазақстанның табиғи газ қорының басым бөлігі шикі мұнаймен байланысты.  Қазақстанда табиғи газ өндіру 1,0 Tcf құрады (2-сурет).
[bookmark: _Hlk226710398][bookmark: _Hlk226957918]Түрікменстанның дәлелденген табиғи газ қоры 2025 жылдың 1 қаңтарындағы жағдай бойынша 400 триллион текше футты (Tcf) құрады, бұл әлемдегі бесінші орында. Түрікменстанда құрғақ табиғи газды өндіру 3,0 триллион текше футты (Tcf) құрады, бұл 1992 жылдан сақталған деректерден бергі рекордтық көрсеткіш (2-сурет ).

Сурет 2 – Каспий өңірінде құрғақ табиғи газ өндіру 2013-2026

Ескерту – Әдебиет негізінде құралған [184]

[bookmark: _Hlk226710715]Өзбекстанның дәлелденген табиғи газ қоры 2025 жылдың 1 қаңтарындағы жағдай бойынша 65 триллион текше футты (Tcf) құрады (2 сурет). «Өзбекнефтегаз» мемлекеттік энергетикалық компаниясы Өзбекстандағы дәлелденген қорлардың жартысына жуығына (33,0 Tcf) иелік етеді.
[bookmark: _Hlk201118899]Бұл Каспий теңізінің энергетикалық әлеуеті-аймақтың геосаяси және экономикалық маңыздылығын айқындайтын негізгі факторлардың бірі болып табылады (Қосымша Б).
Сарапшылардың пікірінше, Каспийдің энергетикалық әлеуеті құбырлар мен теңіз терминалдары жүйесі арқылы іске асырылады (Қосымша В).
Каспий мұнайы алдағы онжылдықта әлемдік мұнай сұранысының шамамен 25% - қамтамасыз ете алады. БТД жобасы Босфорды айналып өтіп, оны әлемдік нарыққа жеткізуге мүмкіндік береді. Бұл мүмкіндіктерді жүзеге асыру Еуропалық үкіметтердің саяси еркіне, сондай-ақ ақпаратқа және олардың АҚШ пен Ресеймен қарым-қатынасының қалай қалыптасатынына байланысты.
Соңғы онжылдықтарда Каспий теңізі мұнайды инвестициялау және игеру бойынша әлемдегі ең перспективалы жаңа аймақтардың біріне айналды, сонымен қатар қол жетімділік пен құбыр жолдары үшін қарқынды халықаралық бәсекелестіктің орталығына айналды. Аймақтағы этникалық шиеленіс, тұрақсыздық, баяу демократияландыру және геосаяси бәсекелестік мәселелері көрші елдерді, ірі сыртқы державаларды және инвесторларды қатты алаңдатады.
Каспий маңы мемлекеттерінің сыртқы инвестициялар үшін тартымдылығын сақтау мақсатында бағалауды жоғары деңгейде ұстауға айтарлықтай мүдделері бар. Аймақтық саяси элита аймақтың мұнайды пайдалану мен тасымалдаудағы акциялар бағасының жоғарылауынан пайда табу әлеуетін асыра көрсетуге тырысып жатқанда, Каспийдегі мұнай жарысына қатысатын шетелдік компаниялар статистиканы өздерінің сараптамалық топтары арқылы жақсы мәмілелер жасау үшін басқарады. Бұл Парсы Шығанағы немесе Сауд Арабиясы болмаса да, Каспийдегі мұнай қоры әлемдік мұнай бағасын төмендетуде маңызды рөл атқаруы мүмкін. Алдағы жылдары Мұнай Экспорттаушы Елдер Ұйымына (ОПЕК) мүше елдерден тыс елдерде Каспий теңізі аймағында ең үлкен өсім байқалуы мүмкін [186].
Каспий маңы елдерінің барлығы дерлік орасан зор қоры бар ірі энергия өндірушілер болып табылады, бұл оларды Шығыс Азия мен Еуропаға энергия экспорты үшін сөзсіз бәсекелес етеді. Сонымен қатар, Оңтүстік Кавказдың тұрақсыздығы жалғасуда, өйткені Ресей мен Түркия қауіпсіздік пен экономиканың әртүрлі мүдделерін көздейді. Еуропаны табиғи газбен қамтамасыз ету Иранның 1990 жылдардан бергі көптен бергі мақсаты болып табылады, бірақ санкциялар оның энергетикалық инфрақұрылымын дамытуға кедергі келтірді, мысалы, жаңа кен орындарын игеру, құбырлар салу және заманауи тау-кен жабдықтарын орнату.
Соңғы онжылдықтарда ЕО Каспий маңы аймағы мен Оңтүстік Кавказ арқылы өтетін жаңа энергетикалық дәліздерді дамытуға ұмтылып, энергия импортының көздері мен бағыттарын әртараптандыру саясатын жүргізді, Бұл мақсатта Каспий газын Еуопаға жеткізуге бағытталған Оңтүстік газ дәлізі (Southern Gas Corridor)  жобасы іске асырылды (Қосымша Г). Ал Ресей өз кзегінде Украина аумағы арқылы транзитке тәуелділікті азайту үшін «Солтүстік ағын-2» (Nord Stream 2) жобасын ілгерлетті [187, 188].
Объективті жағдайларға байланысты Каспий жаһандану процесіне тартылды. Мұнай газ және құбыр жобалары көп жағдайда трансұлттық сипатты алдын ала анықтады. Каспий, энергетикалық дипломатияның сахнасына айналды, онда экспорт және транзит, экологиялық қауіпсіздік, ,әскери қатысу және ықпал ету тепе-теңдігі мүдделері бір-бірімен қиылысуда. Каспий теңізінің энергетикалық әлеуеті-мұнай мен газдың орасан зор қорларын, негізгі көлік дәліздерін және халықаралық мүдделердің күрделі жүйесін біріктіретін әлемдік маңызы бар стратегиялық ресурсқа айналды. Ол жағалау елдерінің экономикалық дамуы, олардың сыртқы саяси белсенділігі және Каспий бассейнінің ерекше халықаралық-құқықтық режимін қалыптастырудың негізі болып табылады.
Энергетикалық фактор Каспий теңізінің халықаралық режимін қалыптастырудың негізгі триггері болды, өйткені көмірсутектерді барлау, өндіру және тасымалдау шарттарын келісу қажеттілігі Каспий маңы мемлекеттерін белгісіз құқықтық мәртебеден шарттық нормаларды әзірлеуге және акваторияны бөлісуге мәжбүр етті.












2 КАСПИЙ МАҢЫ МЕМЛЕКЕТТЕРІНІҢ КӨПЖАҚТЫ ӘРЕКЕТТЕСУ ФОРМАТТАРЫ

2.1 Каспий маңы мемлекеттерінің көпжақты өзара іс-қимылының негізгі форматтары
Каспий маңы мемлекеттерінің көпжақты өзара іс-қимылы өңірдегі қауіпсіздікті қамтамасыз етуге, табиғи ресурстарды тиімді пайдалануға және көлік-логистикалық байланыстарды дамытуға бағытталған. Каспий өңіріндегі ынтымақтастықтың ерекшелігі-оның жағалаудағы бес мемлекеттің мүдделерін үйлестіруге негізделген жабық өңірлік формат ретінде қалыптасуы.
Ең маңызды көпжақты өзара іс-қимыл тетігі-Каспий саммиттері институты. 2002 жылдан бері өткізілген мемлекет басшыларының саммиттері Каспийдің құқықтық мәртебесін айқындау мәселелерін талқылаудың негізгі саяси алаңына айналды. Саммиттер барысында қабылданған декларациялар мен келісімдер 2018 жылғы Ақтау Конвенциясының қабылдануына негіз қалады. Осылайша, саммиттер Каспий өңірінде консенсусқа қол жеткізудің механизмі ретінде қызмет етті (5-кесте). 

Кесте 5 – Мемлекет басшыларының саммиттері

	Саммиттер 
	Өткізілген жері
	Жылдары
	Негізгі нәтижелер

	I
	Ашхабад
	2002
	Бірінші саммит, тұрақты формат басталды.

	II
	Тегеран
	2007
	Ынтымақтастық туралы декларация.

	III
	Баку
	2010
	Қауіпсіздік мәселелері бойынша келісімдер.

	IV
	Астрахань 
	2014
	15 мильдік аумақтық сулар шекарасы белгіленді

	[bookmark: _Hlk212163556]V
	Ақтау
	2018
	Құқықтық мәртебе туралы Конвенция қабылданды

	VI
	Ашхабад
	2022
	Экономикалық және көлік байланыстарын дамыту

	Ескерту – Әдебиеттер негізінде құралған [46, с. 130-137; 147; 189-193]



Каспий саммиттері өңірлік проблемаларды шешудегі бес Каспий маңы мемлекеті арасындағы саяси диалогтың негізгі тетігіне айналды. Каспий маңы мемлекеттерінің Каспий теңізінің құқықтық мәртебесі мәселесі бойынша ұстанымдарын біртіндеп келісу Каспий саммиттерінің басты жетістігі болды. Әрбір саммит келіссөз процесін алға жылжытып, тараптар арасындағы сенім деңгейін арттырды. Осы көпжылдық дипломатиялық жұмыстың қорытындысы 2018 жылы өңірлік ынтымақтастықтың құқықтық негізін қалаған Каспий теңізінің құқықтық мәртебесі туралы конвенцияға қол қою болды. Каспий саммиттері Каспий маңы мемлекеттері арасындағы күрделі геосаяси және құқықтық мәселелерді шешудің маңызды көпжақты дипломатиялық тетігіне айналды. Дегенмен, кейбір мәселелер, соның ішінде теңіз түбін толық бөлу және экологиялық қауіпсіздік, әлі де өзекті болып қалуда.
Каспий ынтымақтастығы бұл аймақтық өзара әрекеттесудің ерекше түрі, оны классикалық интеграциялық модель ретінде қарастыруға болмайды. Оның басты ерекшелігі мемлекеттер өздерінің ресурстары мен қауіпсіздігін толық бақылауды сақтау үшін институционализация тереңдігін саналы түрде шектеді. Бәсекелестікті диалог арқылы бәсекелестікті басқара отырып, егемендікті сақтау үшін елдердің саналы таңдауымен шешіледі. Бір жағынан, мұндай модель икемділікті қамтамасыз етеді, Қазақстан, Ресей және Иранды қоса алғанда, елдер позицияларды үйлестіре алады және егемендік өкілеттіктерін бермей ашық қақтығыстардан аулақ бола алады. Бұл Каспий теңізінің құқықтық мәртебесі туралы конвенцияда бекітілген стратегиялық компромиске қол жеткізуге мүмкіндік берді [194].
Көпжақты ынтымақтастықтың тағы бір маңызды форматы-сыртқы істер министрлерінің кездесулері мен Арнайы жұмыс тобының негізгі қызметі. Бұл құрылымдар Каспий теңізінің құқықтық мәртебесіне қатысты мәселелерді келісу, халықаралық-құқықтық құжаттарды әзірлеу және мемлекеттердің ұстанымдарын жақындастыруда маңызды рөл атқарды. Әсіресе Арнайы жұмыс тобының көпжылдық келіссөздері Конвенция мәтінін әзірлеуге мүмкіндік берді.
Каспий маңы елдерінің көпжақты өзара ынтымақтастығы геосаяси, сауда-экономикалық, көлік-транзиттік, экологиялық және қауіпсіздік салаларын қамтиды. Көпжақты ынтымақтастығы тек салалық байланыстар жиынтығы емес, керісінше геосаяси тұрақтылықты қамтамасыз ететін кешенді өңірлік басқару жүйесі болып табылады. Ол ресурстарды бірлесіп пайдалану, қауіпсіздікті нығайту және Еуразиялық транзиттік кеңістіктегі рөлді арттыру арқылы стратегиялық маңызға ие.
Қауіпсіздік саласында мемлекеттер Каспийдегі қауіпсіздік мәселелері жөніндегі консультациялар мен салалық механизмдерін дамытты. Олардың мақсаты-терроризмге, трансұлттық қылмысқа, заңсыз балық аулауға және есірткі тасымалына қарсы күрес бойынша іс-қимылдарды үйлестіру. Сонымен қатар, Каспийде жағалаулық емес мемлекеттердің әскери күштерін орналастырмау қағидаты аймақтық қауіпсіздіктің маңызды элементіне айналды.
Экологиялық ынтымақтастық та көпжақты өзара іс-қимылдың маңызды бағыты болып табылады. Бұл саладағы негізгі халықаралық-құқықтық құжат-Тегеран Конвенциясы. Аталған Конвенция Каспий теңізінің экологиялық қауіпсіздігін қамтамасыз етуге, теңіз ортасының ластануын болдырмауға және биологиялық ресурстарды сақтауға бағытталған мемлекеттердің бірлескен міндеттемелерін айқындайды.
Соңғы жылдары көлік және транзит саласындағы ынтымақтастықтың маңызы артып келеді. Каспий мемлекеттері ТХКБ дамыту, порттық инфрақұрылымды жаңғырту және Еуропа мен Азия арасындағы жүк тасымалын ұлғайту бағытында өзара іс-қимылды күшейтуде. Бұл үрдіс Каспийдің энергетикалық кеңістіктен халықаралық көлік-логистикалық хабқа айналуына ықпал етуде. Каспий аймағындағы көпжақты өзара іс-қимыл форматтарын сипаттау құрылымдық жағынан нақты болғанына қарамастан, олардың саяси тиімділігі мен нәтижелілігін бағалау талдамалық тереңдікті талап етеді.
Каспий маңы мемлекеттерінің көлік саласындағы көпжақты ынтымақтастығы аймақтың көлік жүйелерін интеграциялауға маңызды қадам болып табылады. Қол қойылған келісімдер, инфрақұрылымды дамыту және халықаралық бастамаларға қатысу байланыстылықты жақсартуға, тасымалдардың тиімділігін арттыруға және елдер арасындағы экономикалық байланыстарды нығайтуға ықпал етеді.
Каспий елдерінің Сыртқы істер министрлері мен Арнайы жұмыс топтарының кездесулері Каспий теңізінің халықаралық-құқықтық мәртебесіне, ынтымақтастығына және теңіз ортасын қорғауға байланысты мәселелерді шешу үшін өткізіледі. Бұл кездесулер аймақты басқару тәсілдерін келісуге және әсіресе Каспий маңындағы бес мемлекетке: Әзербайжанға, Иранға, Қазақстанға, Ресейге және Түрікменстанға қатысты саладағы келіспеушіліктердің алдын алуға бағытталған.  Сыртқы істер министрлерінің Каспий мәселелері жөніндегі кездесулері тұрақты кестеге емес, қажеттілікке қарай өткізіліп, саммиттерге дайындық кезеңі ретінде маңызды рөл атқарады. Келіссөздер процесі аясында әртүрлі кезеңдерде, әртүрлі деңгейде (сыртқы істер министрлері, олардың орынбасарлары және арнайы жұмыс топтары деңгейінде) жүйелі түрде өткізілетін көпжақты консультациялар формасында жүзеге асты. Мысалы, 2010-2018 жылдардағы келіссөздер барысында осы министрлер деңгейіндегі кездесулер бірнеше рет ұйымдастырылып, кейін 2018 жылғы Каспий теңізінің құқықтық мәртебесі туралы Конвенция қабылдануына негіз болды [195].
Арнайы жұмыс тобының басты міндеттеріне: теңіз акваториясын делимитациялау қағидаттарын нақтылау, теңіз түбін бөлу әдістемесін келісу, экологиялық және қауіпсіздік режиміне қатысты ортақ нормаларды әзірлеу, сондай-ақ, халықаралық-құқықтық құжаттардың жобаларын дайындау кіреді. Сонымен қатар, мемлекеттер арасындағы саяси деңгейде қабылданған шешімдерді нақты құқықтық тетіктерге айналдыруда «техникалық көпір» қызметін атқарды. Аналитикалық тұрғыдан алғанда, Арнайы жұмыс тобының тиімділігі оның тұрақты жұмыс форматына және сараптамалық деңгейдегі қатысуына негізделеді. Бұл формат саяси келіссөздер мен құқықтық нормаларды әзірлеу арасындағы байланысты қамтамасыз етіп, күрделі мәселелерді кезең-кезеңімен шешуге мүмкіндік береді. Нәтижесінде Арнайы жұмыс тобы Каспий өңіріндегі көпжақты ынтымақтастықтың тұрақтылығын қамтамасыз ететін негізгі институттарының біріне айналды.
Сыртқы істер министрлерінің және Арнайы жұмыс топтарының кездесулері:
· Мәскеуде 2023 жылғы 5 желтоқсанда өткен Каспий маңы мемлекеттері СІМ кездесуінде [193] тараптар Каспий өңіріндегі ынтымақтастықтың басым бағыттарын, мемлекет басшыларының тапсырмаларын іске асыру мәселелерін және көпжақты өзара іс-қимылдың келешегін талқылады;
· 2024 жылы Бакуде Каспий мәселелері жөніндегі 9-шы жоғары деңгейдегі жұмыс тобы кездесуі өтті [194, с. 32-42]. Онда теңіз ресурстарын пайдалану және ғылыми зерттеулер саласындағы жаңа келісім жобалары қаралды;
· 2025 жылы Ашхабадта экологиялық зерттеу және браконьерлікпен күрес жөніндегі келісім [195] жобалары талқыланды.
Сыртқы істер, энергетика, көлік және экология министрінің тұрақты кездесулері уағдаластықтардың іс жүзінде іске асырылуын және нақты саладағы саясатты үйлестіруді қамтамасыз етеді.
Бұл форматтар экономикалық және энергетикалық ынтымақтастықты дамытуға жағдай жасады. Каспий мұнай-газ ресурстарын игеру, порттық инфрақұрылымды дамыту және Транскаспий көлік дәлізін кеңейту мәселелері тұрақты диалог аясында шешіледі.
Қазіргі уақытта Каспий теңізі мен оның ресурстарының айналасындағы геосаяси жағдай ҚХР-ның әлемдік экономикадағы ұстанымдарының күшеюіне және оның Иран мен Орталық Азия бағыттарындағы саясатының жандануына байланысты айтарлықтай өзгере бастады. 
Б.Қ. Сұлтановтың редакциясымен дайындалған «Орталық Азия және Каспий өңірі: тәуекелдер, сын-қатерлер және қауіптер» монографиясы Каспий кеңістігіндегі қауіпсіздік, энергетикалық бәсекелестік және геосаяси ықпал мәселелерін кешенді талдай отырып, өңірлік тұрақтылықты қамтамасыз етудің басты шарты ретінде жағалаудағы мемлекеттердің институционалдық ынтымақтастығы мен көпжақты өзара іс-қимылын көрсетеді [196].
Аймақтағы мемлекетаралық қатынастарға теріс әсер ететін тағы бір маңызды фактор – АҚШ пен Иран арасындағы шиеленіс. Иранмен әскери қақтығыстың шиеленісуі Орталық Азия мен Каспий аймағындағы тұрақтылықты бұзу қаупі бар. В. Путин 2012 жылдың 7 мамырында Ресей Федерациясының президенті [197] қызметіне кіріскеннен кейін Ресейдің сыртқы саясаты, оның ішінде Каспий аймағында айтарлықтай өзгерістер болды. Каспийдегі қалыптасқан геосаяси жағдай Ресейдің сыртқы саясатының Каспийлік бағытының келесі мақсаттарын анықтайды: 1) Каспийге аймақтан тыс ойыншыларды, ең алдымен АҚШ пен ЕО елдерін кіргізбеу және олардың аймақ мемлекеттеріне әсерін шектеу үшін қажетті күш-жігер жұмсау; 2) құбырлардың, атап айтқанда Транскаспийдің Ресейге айналып өтуіне жол бермеу.
Осы мақсаттарға жету үшін Мәскеу өзінің қолындағы барлық дипломатиялық, заңдық және құқықтық, сондай-ақ әскери мүмкіндіктер мен құралдарды белсенді қолдана бастайды. Бұдан басқа, ол Каспий аймағы елдерінің жұртшылығына және Каспийдің құқықтық мәртебесі, кеме қатынасы, балық аулау, экология, рекреациялық ресурстары мәселелері бойынша халықаралық ұйымдарға жүгіне бастады.
Ең алдымен Каспий теңізінің құқықтық мәртебесі туралы Конвенцияны қабылдау, мемлекетаралық қайшылықтардың деңгейін төмендетуге және одан әрі өзара іс-қимыл жасау үшін негіз құруға мүмкіндік беретін тұрақты шарттық-құқықтық базаны қалыптастыру түйінді жетістік деп санаған жөн. Сонымен қатар, бұл форматтардың тиімділігі шектеулі болып қалады. Бұл қабылданған шешімдердің әлсіз институционализациясынан, бақылаудың ұлттықтан жоғары тетіктерінің болмауынан және келісімдерді жүзеге асырудан, сондай-ақ бір жағынан мүдделер тепе-теңдігін сақтауға ықпал ететін, бірақ екінші жағынан шешім қабылдау мен іске асыру процесін баяулататын консенсус тәсілінің басым болуынан көрінеді. Тиімділікті төмендететін қосымша фактор Каспий маңы мемлекеттерінің мүдделерінің асимметриясы, олардың сыртқы саяси басымдықтары мен экономикалық даму деңгейіндегі айырмашылықтар. Нәтижесінде көптеген бастамалар декларативті болып табылады және әрқашан нақты бірлескен жобаларға айналмайды. Осылайша, Каспий аймағындағы көпжақты форматтардың саяси тиімділігі негізінен тұрақтылықты қамтамасыз ету және даулы мәселелердің алдын алу болып табылады, ал олардың бірлескен бастамаларды іске асырудағы және интеграцияны тереңдетудегі практикалық нәтижелілігі шектеулі болып қалады және одан әрі институционалдық нығайтуды талап етеді.
Каспий аймағындағы көпжақты форматтардың экономикалық тиімділігіне келетін болсақ, бұл формат экономикалық ынтымақтастық үшін қолайлы ортаны қалыптастыруға ықпал етті. Атап айтқанда, Каспий маңы мемлекеттері арасындағы энергетикалық жобаларды, көлік дәліздерін және логистикалық маршруттарды дамыту үшін алғышарттар жасалды. Каспий теңізінің ресурстарын пайдаланудың базалық қағидаттарын келісу инвесторлар үшін белгісіздік деңгейін төмендетуге және мұнай-газ секторының, сондай-ақ аймақтың транзиттік әлеуетінің дамуын ынталандыруға мүмкіндік берді. Аймақтың Еуразиялық сауданың маңызды буыны ретіндегі рөлін күшейтетін «Солтүстік-Оңтүстік» дәліздері мен Транскаспий бағытын қоса алғанда, халықаралық көлік маршруттарын дамыту ерекше маңызға ие. Бұл тұрғыда көпжақты форматтар инфрақұрылымдық жобаларды үйлестіру және экономикалық мүдделерді үйлестіру алаңы ретінде әрекет етеді.
[bookmark: _Hlk212359648]Каспий маңы елдері халықаралық көлік бастамаларына белсенді қатысады. Мысалы, Қазақстан ТРАСЕКА мультимодальды тасымалдарын дамыту туралы Келісімге қосылу жөніндегі жұмысты жүргізеді, сондай-ақ «Қытай-Пәкістан экономикалық дәлізі» және халықаралық магистральдық теміржол желілері туралы Еуропалық келісім сияқты басқа да халықаралық келісімдерге қосылу мүмкіндігін қарастырады. Бұл қадамдар көлік байланысын жақсартуға және халықаралық көлік жүйелерімен интеграциялауға бағытталған [194, с. 32-42].
Каспий маңы мемлекеттері басшыларының V саммитін өткізу барысында көлік саласындағы ынтымақтастық туралы үкіметаралық келісімге қол қойылды. Бұл халықаралық маңызы бар көліктік-логистикалық хаб құру, сондай-ақ сауда көлемін ұлғайту саласында Каспий өңірін дамытуда берік іргетас қалауды жобалайды. Көпжақты ынтымақтастық шеңберінде Каспий маңы елдері аймақтың көлік инфрақұрылымының негізгі элементі болатын халықаралық көліктік-логистикалық хаб салуды жоспарлап отыр. Қазақстан Президенті                                      Қ.-Ж. Тоқаев Қазақстанда Орталық Азия мен Каспий өңірінде толыққанды көліктік-логистикалық хабтарды қалыптастыру міндетін қойды. Оны жүзеге асыру үшін елдің айналасында Қытай, Қырғызстан, Өзбекстан, Ресей Федерациясы және Каспий жағалауында көлік-логистикалық және сауда орталықтарын құру жұмыстары жүргізілуде. Каспий торабында хабтарды дамыту шеңберінде іске асырылатын жобалардың бірі «Ақтау теңіз портында контейнерлік хаб салу» жобасы болып табылады. Құрық портының дамуы мен кеңеюіне серпін беретін тағы бір жоба «Саржа» көпфункционалды теңіз терминалының құрылысы. Бұл жобалар логистиканы жақсартуға, тасымалдаудың тиімділігін арттыруға және елдер арасындағы экономикалық байланыстарды нығайтуға бағытталған [195; 196].
Каспий саммиттерінің институционалдық тиімділігі мен шектеулерін сыни тұрғыдан талдау олардың аймақтық басқару жүйесін қалыптастырудағы рөлін ғана емес, сонымен бірге құрылымдық әлсіз тұстарын да айқындауға мүмкіндік береді.
Саммиттер сенім шараларын күшейтетін дипломатиялық механизм ретінде қызмет етеді. Мемлекет басшыларының тұрақты кездесуі әскери-саяси шиеленістерді институционалды диалог арқылы басқаруға мүмкіндік беріп, аймақтық тұрақтылықты қолдауға жағдай жасайды.
Саммиттер экономикалық және көлік-логистикалық интеграцияны ілгерілетуге ықпал етеді. Әсіресе «Орта дәліз» және энергия тасымалдау бағыттары бойынша ортақ мүдделерді үйлестіру процесі институционалдық платформа арқылы жүзеге асады.
Каспий саммиттерінде қабылданатын шешімдер көбінесе декларативті сипатқа ие болып, олардың міндетті құқықтық күші шектеулі. Осыған байланысты келісімдердің орындалуын бақылау тетіктері мен санкциялық механизмдер жеткіліксіз дамыған. Сонымен қатар, тұрақты институционалдық құрылым-тұрақты хатшылық немесе интеграцияланған басқару органы қалыптаспаған. Бұл жағдай Каспий форматындағы ынтымақтастықты ЕО немесе ШЫҰ сияқты институционалдық тұрғыдан терең және құрылымдалған халықаралық ұйымдармен салыстырғанда әлсіз етеді. Мүше мемлекеттердің геосаяси мүдделерінің әркелкілігі (әсіресе Ресей, Иран, Әзербайжан, Казақстан, Түрікменстан арасындағы) консенсусқа негізделген шешімдердің баяу қабылдануына әкеледі.
Сыртқы акторлардың (АҚШ, Қытай, ЕО, Түркия) ықпалы аймақтық келіссөздердің дербес институционалдық тереңдеуіне жанама түрде шектеу қояды, себебі әр мемлекет өз сыртқы серіктестерімен жеке стратегия жүргізеді.
Осылайша, Каспий саммиттері аймақтық диалог пен символдық бірлікті нығайтатын маңызды институт болып табылады, бірақ олардың институционалдық тиімділігі әлі де «жұмсақ басқару» деңгейінде қалып отыр. Терең интеграцияға өту үшін тұрақты хатшылық, міндетті шешім механизмдері және ортақ саясатты үйлестіру құралдарын дамыту қажет.
Экологиялық қауіпсіздік көпжақты ынтымақтастықтың  маңызды бағытына айналды. Каспий теңізінің деңгейінің өзгеруі, биоресурстардың азаюы және ластану проблемалары мемлекеттердің бірлескен іс-қимылын талап етеді. Осы тұрғыдан Тегеран конвенциясы экологиялық ынтымақтастықтың негізгі құқықтық тірегі болып табылады.
Аналитикалық тұрғыдан алғанда, Каспийдегі көпжақты форматтар «конфликтіден ынтымақтастыққа» өтудің институционалдық механизмі ретінде қызмет етеді. Олар саяси диалогты үздіксіз жүргізуге, сенім қалыптастыруға және техникалық құқықтық мәселелерді кезең-кезеңмен шешуге мүмкіндік береді. Бұл Каспий өңірін тұрақсыз геосаяси кеңістіктен орнықты ынтымақтастық аймағына айналдыруда маңызды рөл атқарды.
VI-шы Каспий саммиті (2022, Ашхабад) Каспий аймағының мәртебесін заңды бекітуден мемлекетаралық өзара іс-қимылды іс жүзіне үйлестіруге көшуін көрсетеді. Қауіпсіздік, экономика және экология сияқты өзара байланысты үш бағыт басты назарға алынды.  Бұл ретте өңірлік дербестендіру үрдісінің күшеюі байқалады. Каспий маңы мемлекеттері сыртқы акторлардың ықпалын шектей отырып, ресурстарға қол жеткізуді дербес реттеуге және көлік-логистикалық дәліздерді (атап айтқанда, Транскаспий бағыты) қалыптастыруға ұмтылады.  Сонымен бір мезгілде энергетика және экономикалық пайданы бөлу мәселелері бойынша елдер арасында жасырын қайшылықтар сақталып отырғаны, Каспий аймағындағы ынтымақтастықты прагматикалық сипатта қалдырып, оның толыққанды институционалдануын шектейді.
Саммитте бес елдің көшбасшылары теңіздің бірегей мәртебесін сақтау, технологиялар, экономика, энергетика және басқа салалардағы ынтымақтастық саласындағы үздіксіз ынтымақтастықтың маңыздылығын, сондай-ақ, үйлестіру мәселелері шешілетін Каспий маңы мемлекеттері сыртқы істер министрлерінің тұрақты кездесулерінің рөлін атап өтті. Әзербайжан Президенті И. Алиевтің «3+3» аймақтық платформасын құру туралы бастамасын С. Лавров қалыптасып келе жатқан «3+3» Оңтүстік Кавказ аймақтық диалог платформасы туралы және Мәскеудің бұл форматты да перспективалы деп санайтынын атап өтті [197]. 
Аймақтық экономикалық және инфрақұрылымдық жобалар олар көбінесе шағын құрамда екіжақты немесе көпжақты түрде талқыланатындықтан,, мұндай бастамалар (мысалы, құбыр жобалары мен көлік дәліздері) өзара іс-қимылдың тұрақты желісін қалыптастырады және мемлекеттің институционалдық өзара тәуелділігін күшейтеді.
Негізгі жобалардың бірі Каспий теңізі арқылы Қытайдан Еуропаға тауарларды тасымалдаудың тиімді және қысқа жолы болып табылатын Транскаспий халықаралық көлік бағыты ТХКБ дамыту үшін Грузия, Әзербайжан, Түркия, Украина және Қытайдың қатысуымен Үйлестіру комитеті құрылды, бұл аймақтағы көлік инфрақұрылымын дамытуға көпжақты қызығушылықты көрсетеді [198].
2022 жылы Қазақстан, Әзербайжан және Грузия ТХКД мүмкіндіктерін кеңейтуге байланысты мәселелерді талқылады. Бұл бірлескен кәсіпорын мен қажетті инфрақұрылымды құру туралы болды. ҚазақстанТХКД-дегі рөлін арттыра түсу үшін Дүниежүзілік банктің қатысуымен Ақтау портындағы порт инфрақұрылымын жаңғырту нұсқаларын қарастырды. Қазақстанның индустрия және инфрақұрылымдық даму министрі Қ. Өскенбаевтың айтуынша, «Транскаспий көлік бағыты бойынша жүк тасымалын дамыту үшін» Ақтау теңіз порты «АЭА базасында контейнерлік хаб құру жоспарлануда». Осы жоспарларды іске асыру үшін Астана белгілі контейнерлік компанияларды тартуды көздеді. «Болашақта республика Орталық Азия өңіріндегі негізгі көлік-логистикалық хабқа айналады» деген болжам бар. Каспий маңы мемлекеттерінің жаңа сыртқы экономикалық байланыстарды қалыптастыруға бағдарлануы, олардың инфрақұрылымдық жобаларға қатысуын кеңейтуге мүдделілігі олардың өзара ынтымақтастықты дамытуға кедергі келтірмейді [199].
Каспий теңізінің батыс жағалауында, Әзербайжанда көлік инфрақұрылымы да дамып келеді, Баку Түркиядан инвесторларды тартуда. Атап айтқанда, «Албайра» түрік компаниялар тобы Баку портында минералды тыңайтқыштар терминалын салуға қаражат салуға дайын. Түрік инвесторлары Баку портын Еуропадан Азияға жүк тасымалдаудың логистикалық орталығы ретінде қарастыра отырып дамытуға ниетті. Әзербайжан тарабының ынтымақтастықтағы негізгі мақсаты - логистика саласында және жеткізу тізбегі шеңберінде жүк тасымалдаушылар үшін барынша қолайлы және тұрақты жағдайлар жасау, сондай-ақ Баку порты арқылы Қытай мен Орталық Азия елдерінен Еуропа мен Түркияға транзитпен жүк тасымалдау көлемін ұлғайтуға қол жеткізу болып табылады
Өз кезегінде Түрікменстан Көлік және энергетикалық дәліздердің қатысушысы болуға ұмтылады. Ашхабадқа сыртқы нарыққа газ жеткізудің балама бағытын алу және Қытайдың монополиялық жағдайын еңсеру үшін қажет ТАПИ құбырын салу жоспарларынан басқа, Түрікменстан көмірсутек ресурстарын экспорттау бағыттарын әртараптандыру курсын жүргізуде.  
Cоңғы жылдары Каспий теңізінің батыс жағалауында түбегейлі өзгерістер орын алуда. 2020 жылы «Оңтүстік газ дәлізінің» ашылуы көмірсутек ресурстарын Еуропаға тасымалдау мүмкіндігіне айтарлықтай әсер етті, Әзербайжан газы Оңтүстік Еуропа, Греция және Италия елдеріне тікелей шыға алды [199, с. 57-66].
Иранның каспийлік саясатына келсек, ИИР Сыртқы істер министрі басшыларының Каспий мәселесі бойынша мәлімдемелері мен сөйлеген сөздерінде көрсетілгендердің барлығын Иранның Каспий теңізі аймағындағы басты мүдделерін қамтитын және төменде келтірілген төрт негізгі сала ретінде қарастыруға болады:
1. Экономикалық сала-Иранның экономикасына қатысты мәселелерді, соның ішінде көмірсутек ресурстарын, балық шаруашылығын, кеме қатынасын, туризмді қамтиды.
2. Қауіпсіздік саласы-Иранның маңызды мәселелерінің бірі Каспий өңірі күштерінің қауіпсіздігі мен күштер теңгерімін қамтамасыз ету болып табылады.
3. Құқықтық сала-Каспийдің құқықтық мәртебесін айқындау және Иранның Каспий теңізіндегі барлық мүдделерін қамтамасыз етуге бағытталған күш-жігер.
4. Экологиялық сала-ластануға қарсы күрес және теңіз экожүйесін қорғау [11, с. 3-222].
Ресей жер қойнауын пайдалануға егеменді құқықтарды жүзеге асыру мақсатында Каспий теңізінің солтүстік бөлігінің түбін ажырату туралы Қазақстанмен келісім жасасты. Сондай-ақ Ресей Әзербайжанмен Каспий теңізінің солтүстік бөлігі түбінің іргелес учаскелерін бөлу туралы келісім; Каспий теңізі түбінің іргелес учаскелерін бөлу сызықтарының түйісу нүктесі туралы үшжақты Ресей-Әзербайжан-Қазақстан келісімге қол қойды. Бұл келісімдер теңіз түбінің учаскелерін шектейтін бөлу сызықтарының географиялық координаттарын белгілейді, олардың шегінде Тараптар минералдық ресурстарды барлау және өндіру саласында өздерінің егемендік құқықтарын жүзеге асырады [11, с. 89].
Жобаларды іске асырудың бірыңғай экономикалық тетіктері мен құралдарының жоқтығы, сондай-ақ мемлекеттер арасындағы көлік ағындары мен энергетикалық нарықтар үшін бәсекелестік экономикалық тұрғыдан тиімділікті төмендетеді. Сонымен қатар бұл жағдайға сыртқы экономикалық факторлар, соның ішінде санкциялық қысым, әлемдік энергия бағасының ауытқуы және жаһандық сауда маршруттарының өзгеруі айтарлықтай әсер етеді.
Осылайша, Каспий аймағындағы көпжақты форматтардың экономикалық тиімділігі негізінен өзара іс-қимыл үшін жағдайлар мен мүмкіндіктердің  жасалуында, ал олардың ауқымды бірлескен жобалар мен терең экономикалық интеграция түріндегі практикалық қайтарымы шектеулі болуы институционалдық және инфрақұрылымдық базаны одан әрі дамытуды талап етеді.
Каспий аймағындағы көпжақты форматтар шеңберіндегі экологиялық ынтымақтастықтың тиімділігі шектеулі және даулы болып қала беруде. Барлық Каспий маңы мемлекеттері үшін экологиялық проблема-құрлықтық қайраңда мұнай өндіру және тасымалдау нәтижесінде судың ластануы, Каспий теңізі деңгейінің жүйелі көтерілуіне байланысты жекелеген объектілерді су басуымен байланысты болуда. Нәтижесінде көпжақты өзара іс-қимыл шеңберіндегі көптеген бастамалар негізінен екіжақты негізде іске асырылады, бұл өңірлік ынтымақтастықтың тиімділігін төмендетеді [200].
Бір жағынан, Каспий маңы мемлекеттері белгілі бір нормативтік-құқықтық базаны қалыптастырып, қоршаған ортаны қорғау мәселелері бойынша тұрақты диалог орната алды. Бұл позицияларды үйлестіруге, ақпарат алмасуға және биоресурстарды сақтауды, ластануды азайтуды және теңіз экожүйесінің жағдайын бақылауды қоса алғанда, жалпы экологиялық мәселелерді шешудің келісілген тәсілдерін жасауға ықпал етеді. Екінші жағынан, бұл ынтымақтастықтың практикалық тиімділігі төмен. Негізгі кедергілер экологиялық тетіктерді әлсіз институционализациялау, қабылданған міндеттемелерді бұзғаны үшін бақылау мен жауапкершіліктің тиімді құралдарының болмауы, сондай-ақ аймақ мемлекеттерінің ұлттық мүдделері мен экологиялық басымдықтарындағы айырмашылықтар болып табылады. Каспий маңы елдерінің экономикаларының көмірсутектерді өндіруге тәуелділігі қосымшы күрделілік тудырады, бұл көбінесе экологиялық күн тәртібінің басымдылығын төмендетеді. 
Каспий аймағындағы көпжақты өзара іс-қимыл саяси саммиттерден бастап жоғары мамандандырылған салалық тетіктерге дейін. көп деңгейлі құрылымға ие. Олардың эволюциясы теңіз мәртебесін талқылаудан практикалық ынтымақтастыққа көшуді көрсетеді.
Каспий маңы мемлекеттерінің өзара іс-қимылының көпжақты форматтары тараптар мүдделерінің құқықтық, энергетикалық, экологиялық және әскери-саяси күрделі үйлесіміне жауап ретінде қалыптасты. Олардың талдау іс-әрекеттері кездесу алаңдардың жиынтығын ғана емес, бүкіл аймақтық ынтымақтастық архитектурасының эволюциясын көрсетеді.
Каспий маңы елдерінің мемлекетаралық ынтымақтастығы теңіздің құқықтық мәртебесін, қауіпсіздікті, экологияны және экономикалық өзара іс-қимылды қамтитын халықаралық келісімдердің тармақталған жүйесі негізінде қалыптасады. Келтірілген деректер ауқымы  сандық жағынан базалық көпжақты шарттарды да, салалық келісімдер мен хаттамаларды да қамтиды (6-кесте). 

Каспий теңізі бойынша мемлекетаралық келісімдердің динамикасына жүргізілген талдау құқықтық реттеудің бірнеше эволюциялық кезеңнен өткенін көрсетеді.
1991-1995 жылдары  КСРО-ның ыдырауы мен бес Каспий маңы елдерінің қалыптасуы. Каспийдің теңіз немесе көл екендігі, ресурстарды қалай бөлу туралы келісімнің болмауы, тек позицияларды қалыптастыру кезеңі болды.
1996-2002 жылдары ішінара келісімдер жасала басталды. 1996 жылы арнайы жұмыс тобын құру келісімі, 1998 жылы РФ мен Қазақстан теңіз түбін бөлу туралы келісім, 2000 жылы саяси уағдаластыққа қол қойылды. Осының нәтижесінде 2001 жылы Әзербайжан мен Қазақстан арасындағы Каспий теңізінің түбін межелеу туралы маңызды екіжақты келісім  жасалды. 2002 жылы көп жақты Ашхабад саммиті өтті.
2003–2010 жылдары Каспий маңы мемлекеттері арасындағы келісімдердің саны тұрақты түрде өсе бастады және өңірлік ынтымақтастықтың белсенді институционалдандыру кезеңі қалыптасты. Осы кезеңде Каспий мәселелерін реттеу бойынша көпжақты дипломатиялық тетіктер нығайып, мемлекет басшыларының тұрақты кездесулері ұйымдастырылды. Атап айтқанда, 2002 жылғы Ашхабад саммитінен кейін 2007 жылғы Тегеран саммиті өңірлік диалогты жаңа деңгейге көтерді. Каспий кеңістігіндегі қауіпсіздік, биологиялық ресурстарды сақтау, қоршаған ортаны қорғау және су айдындарын пайдалану мәселелері мемлекетаралық күн тәртібінің негізгі бағытына айналды.
2011-2017 жылдар терең ынтымақтастық кезеңінде 7 келісім жасалды, соның ішінде 2012 жылғы Астрахан саммитін және 2014 жылы қауіпсіздік пен биоресурстар бойынша 2 келісімді атауға болады. 
2018-2025 жылдар келісімдер саны күрт артты, ең маңызды оқиға құқықтық рәсімдеудің жоғары шегі «Каспийдің құқықтық мәртебесі» конвенциясы болды, 2018 жылдан кейін ережелерді нақтылау, техникалық келісімдер, шиеленістердің төмендеуі, яғни  даулы талаптардан іске асыруға көшу кезеңіне өтті. 2018 жылы - 5, 2019 жылы -2, 2020 жылы  -1, 2021 жылы -1, 2022 жылы -2 келісім, оның біреуі  Ашхабад саммиті болды. Ал 2023 жылы -1 келісімге қол қойылды.  2026 жылы сәуір айында Астанада Экологиялық саммит өткізілді.
Каспий маңы елдердің ынтымақтастығының негізгі ерекшелігі, біріншіден,  өзара әрекеттесудің бәтуаластық және жабық сипаты. Барлық негізгі шешімдерді сыртқы факторлардың қатысуынсыз тек бес Каспий маңы мемлекеті қабылдайды. Бұл Каспий теңізінің құқықтық мәртебесі туралы Конвенцияда бекітілген және жаһандық энергетикалық және әскери ойыншылардың мүдделеріне байланысты аймақ елдерінің аймақты өз бақылауында ұстауға деген ұмтылысын көрсетеді.
Екіншіден, Каспий саммиттері саяси бағытты белгілейді, ал жұмыс топтары мен министрлік кездесулер саяси келісімдерді нақты нормалар мен келісімдерге бағыттау функциясын орындайды. Мұндай модель даулы жағдайлардың  деңгейін (теңіз мәртебесінен бастап техникалық реттеуге дейін) біртіндеп төмендетуге мүмкіндік берді. 
Үшіншіден, ынтымақтастықты орталықтандырудың маңыздылығы. Негізгі саяси-құқықтық мәмілеге қол жеткізгеннен кейін мемлекеттер практикалық салаларға-экологияға, қауіпсіздікке, транспортқа баса назар аударды. Мысал ретінде Каспий теңізінің теңіз ортасын қорғау жөніндегі Тегеран конвенциясын келтіруге болады, ол теңіз мәртебесі түпкілікті реттелгенге дейін институционализацияның алғашқы сәтті саласы болды. 
Төртіншіден, өзара әрекеттесу форматтары гибридті: формальды түрде көпжақты механизмдер екіжақты келісімдердің белсенді желісімен үйлеседі (әсіресе түбін бөлу және кен орындарын игеру бойынша). Бұл «бестік» форматында консенсусқа қол жеткізудің қиындығын өтейді және жобаларды іс жүзінде іске асыруды жеделдетеді.
Бесіншіден, энергетикалық фактор барлық форматтардың жасырын интеграторы болып қала береді. Тіпті экологиялық және көлік бастамалары ресурстарды тұрақты өндіру мен экспорттауды қамтамасыз етумен байланысты. Бұл өзара әрекеттесуге идеологиялық емес, прагматикалық сипат береді.
Каспий маңы мемлекеттерінің көпжақты өзара іс-қимылының негізгі форматтары ынтымақтастықтың институттандырылған және тақырыптық тетіктерін қамтиды. Негізгі мәселелерге Каспий маңындағы бес мемлекеттің ұстанымдарын келісудің жоғары саяси деңгейі болып табылатын Каспий саммиттері, теңіздің құқықтық мәртебесі мен аймақтық қауіпсіздік мәселелері бойынша тұрақты диалогты қамтамасыз ететін «Каспий бестігінің» келіссөздер форматы, сондай-ақ энергетика, көлік, экология және биоресурстарды қорғау салаларындағы өзара іс-қимылдың мамандандырылған салалық тетіктері жатады. Екіжақты келісімдер де маңызды рөл атқарады, олар көбінесе көпжақты күн тәртібін толықтырады және қол жеткізілген келісімдерді іс жүзінде жүзеге асыру құралы ретінде қызмет етеді.
Бұл 2018 жылғы Конвенция «жоғары деңгей», ал хаттамалар мен жұмыс келісімдері - іске асыру тетіктері болып табылатын көпдеңгейлі шарттық архитектураның қалыптасқанын көрсетеді.
Қорытындылай келе, Каспий теңізі бойынша келісімдердің динамикасы 1991–2025 жылдар аралығында аймақтағы мемлекеттердің бәсекелестіктен институционалдық ынтымақтастыққа біртіндеп өткенін көрсетеді. Кеңес Одағы ыдырағаннан кейін Каспийдің құқықтық мәртебесі, теңіз түбін бөлу, энергетикалық ресурстарды пайдалану және қауіпсіздік мәселелері мемлекетаралық қайшылықтардың негізгі көзіне айналды. Алайда уақыт өте келе жағалаудағы бес мемлекет-Қазақстан, Ресей, Әзербайжан, Түрікменстан және Иран өзара келіссөздер арқылы компромистік модель қалыптастыра алды.
2000-жылдардағы екіжақты және үшжақты келісімдер Каспий түбін секторлық бөлуге негіз қалап, энергетикалық жобаларды жүзеге асыруға мүмкіндік берді. Ал 2018 жылғы Каспий теңізінің құқықтық мәртебесі туралы конвенцияның қабылдануы Каспийді халықаралық-құқықтық тұрғыдан реттеудің маңызды кезеңіне айналды. Конвенция Каспийдің ерекше құқықтық мәртебесін бекітіп, әскери қауіпсіздік, биоресурстарды пайдалану және көлік-логистикалық ынтымақтастықтың ортақ қағидаларын анықтады.
Сонымен қатар келісімдер динамикасы аймақта толық консенсус әлі де қалыптаспағанын көрсетеді. Әсіресе теңіз түбін толық делимитациялау, Транскаспий энергетикалық жобалары, экологиялық қауіпсіздік және сыртқы акторлардың ықпалы сияқты мәселелер сақталып отыр. Ресей мен Иран қауіпсіздік пен сыртқы күштердің қатысуын шектеуге басымдық берсе, Қазақстан мен Әзербайжан Каспийді халықаралық транзиттік және энергетикалық хаб ретінде дамытуға мүдделі. Түрікменстан болса бейтараптық саясатын сақтай отырып, экспорттық бағыттарды әртараптандыруға ұмтылады.
2020–2025 жылдардағы геосаяси өзгерістер, әсіресе Ресей–Украина соғысы мен «Орта дәліздің» күшеюі Каспийдің стратегиялық маңызын одан әрі арттырды. Нәтижесінде Каспий аймағы тек энергетикалық кеңістік қана емес, Еуропа мен Азияны байланыстыратын геоэкономикалық және геосаяси торапқа айналды. Осы жағдайларда Каспий келісімдерінің болашақтағы тиімділігі мемлекеттердің өзара сенім деңгейіне, институционалдық механизмдерді нығайтуына және аймақтық тепе-теңдікті сақтау қабілетіне тәуелді болады.
Осылайша, Каспий маңы мемлекеттерінің көпжақты өзара іс-қимыл жүйесі саяси диалог пен мүдделерді үйлестіруді қамтамасыз ете отырып, көп деңгейлі және әсіресе үйлестіру сипатына ие, Сонымен қатар тараптар   институционалдық интеграция дәрежесін және ынтымақтастықтың практикалық нәтижелілігін шектейтін икемді және бейресми тетіктерге едәуір дәрежеде сенім артады.

[bookmark: _Hlk200988529]2.2 Каспий теңізінің құқықтық мәртебесі: тараптардың ұстанымдары және проблемаларды шешу перспективалары
Каспийдің халықаралық-құқықтық мәртебесі мәселесі су қоймасының және жалпы аймақтағы барлық мәселелерде шешуші болып табылады. 1991 жылдың желтоқсанына дейін Каспий теңізінің құқықтық мәртебесі мен пайдалану режимі Кеңестік Ресей мен Персия (1921), сондай-ақ КСРО мен Иран (1940 жылдан) арасындағы шарттармен анықталды. Осылайша, 1970 жылғы шешім КСРО республикаларының Каспий теңізіндегі шекараларын нақты анықтады. Одан кейін КСРО-ның Каспий маңы республикаларының әрқайсысы өз аумақтық суларында өз қызметін жүзеге асыра бастады. КСРО мен Иранның саясатын Каспийде тиімді ынтымақтастыққа мүмкіндік беретін бірқатар екіжақты келісімдер мен шарттар реттеді.
Каспийдің жаңа тәуелсіз мемлекеттері 1921 және 1940 жылдардағы Кеңес-Иран келісімдерінің қатысушылары болып табылмайды және олардың мүдделеріне сәйкес келмейтін шарттарды қабылдағысы келмейді. Олар Каспийдің халықаралық құқық пен практика тұрғысынан құрлықішілік су айдыны ретінде барлық жағалаудағы мемлекеттерді бірлесіп пайдалану объектісі болып табылатындығын мәлімдейді.  Ресей бұған жалпы келіседі, бірақ мәселені шешкенге дейін барлық Каспий маңы мемлекеттері 1921 және 1940 жылдардағы Кеңес-Иран келісімдерімен байланысты деп санайды. 
КСРО ыдырағаннан кейін Каспийдің халықаралық-құқықтық мәртебесі өзгерді. Сонымен, 1990 жылдары Каспийдің ресурстары мен суларының құқықтық субъектілері Ресей, Қазақстан, Иран, Әзербайжан, Түрікменстан болды. 
Осылайша, Каспий теңізі шекараларды делимитациялау принциптері тұрғысынан күрделі нысанға айналды. Бұл жағдай «Каспий бестігі» мемлекеттері дипломаттарының көптеген кездесулеріне әкелді. Сонымен қатар, министрлер деңгейінде 12 кездесу, посткеңестік тарихтағы Каспий теңізінің суларында құқықтық реттеу және оның мәртебесін белгілеу туралы тұңғыш кешенді келісімге (Конвенцияға) қол қоюға негіз қалаған Бес Президенттік саммит өткізілді. Бұл келісімге Каспийдің барлық елдері қолдау көрсетіп, қатысушы болды. Бұл қадам үлкен жетістік болды. Біріншіден, келіссөздерді тең құқылы бес қатысушы елдің өкілдері жүргізді, келіссөздер процесінде кейбір қиындықтар болды, өйткені акторлардың ұлттық мүдделері бір-бірімен түйіскен немесе мүлдем сәйкес келмеген жағдайлар орын алды. Екіншіден, Каспий теңізі бассейні-бұл континенттің ортасындағы су және көмірсутек ресурстарының ең үлкен көзі ғана емес, сонымен қатар кеме қатынасы өзендерін байланыстыратын көлік торабы және биоресурстарға бай өңір.
КСРО ыдырағаннан кейін Каспий теңізінің құқықтық мәртебесін анықтау бойынша Каспий маңы мемлекеттерінің келіссөздері басталды. Арнайы жұмыс тобының кездесулерінен де, Каспий бестігі көшбасшыларының кездесулерінен де тұратын келіссөздер процесі шартты түрде бірнеше кезеңге бөлінеді [202].
Каспий теңізінің құқықтық мәртебесі туралы Конвенцияның (бұдан әрі – Каспий конвенциясы) мәтінін әзірлеуге жауапты Арнайы жұмыс тобы сыртқы істер министрлерінің орынбасарларынан тұрды.  Каспий конвенциясына қол қойылғанға дейін Каспий маңы мемлекеттері мемлекет басшыларының бесжақты төрт саммитін өткізді. 
2002 жылғы Ашхабад Саммитінде Каспий маңы мемлекеттері мемлекет басшылары деңгейінде алғаш рет осы су айдынының құқықтық мәртебесін айқындау жөніндегі өз ұсыныстарын жариялады. Саммитте президенттер су айдынының нормативтік - құқықтық базасын жетілдіру жөнінде нақты ұсыныстар ұсынды, өзара іс-қимылдың бастапқы кезеңіндегі ең маңызды аспектілері бойынша жекелеген талқылаулар жүргізілді, Ресей, Әзербайжан және Қазақстанның Каспийдің теңізінің түбін бөлудің «солтүстік формуласын» Каспийдің оңтүстігіндегі түбін ажыратуға қолданылуы  және т.б. қарастырылды.
Табиғатты қорғау саласындағы ынтымақтастықты қоса алғанда, аймақтық мәселелерді шешудің қолайлы құқықтық негізін іздеу процесін жандандыру 2000 -ші жылдары басталды. 
2003 жылы Тегеранда Каспий теңізінің теңіз ортасын қорғау жөніндегі негіздемелік конвенцияға (бұдан әрі – Тегеран конвенциясы) [203] қол қойылды. 2006 жылғы 12 тамызда күшіне енген Тегеран конвенциясының депозитарийі Иран Ислам Республикасы болып табылады.
Барлық Каспий маңы мемлекеттерінің бірінші халықаралық-құқықтық актісі күшіне енген, олардың ұтымды және жемісті аймақтық өзара іс-қимылға дайындығын растаған күн, 12 тамыз халықаралық Каспий теңізі күні ретінде атап өтіледі. Кейінірек Тегеран конвенциясы хаттамалармен толықтырылды. Төрт хаттама қабылданды:
1. 2016 жылғы 25 шілдеде күшіне енген, 2011 жылғы 12 тамыздағы Мұнаймен ластануға әкелетін тосын оқиғалар жағдайындағы өңірлік әзірлік, ден қою және ынтымақтастық туралы хаттама [107].
2. 2012 жылғы 12 желтоқсандағы Каспий теңізін жер үстіндегі көздерден және құрлықта жүзеге асырылатын қызмет нәтижесінде ластанудан қорғау жөніндегі хаттама [204].
3. 2014 жылғы 30 мамырдағы биологиялық әртүрлілікті сақтау туралы хаттама [205].
4. Трансшекаралық контексте қоршаған ортаға әсерді бағалау туралы [206].
Бүгінгі таңда Тегеран конвенциясы және оған қатысты хаттамалар Каспий аймағындағы табиғатты қорғау қызметін құқықтық қамтамасыз етуде басты рөл атқарады. Тегеран конвенциясының басты ерекшелігі-ол теңіздің экологиялық тұтастығын мойындайды және қолданыстағы теңіз конвенцияларының ережелері мұнда қолданыла алмайтын жағдайларда Каспийдегі табиғатты қорғау қызметін реттейді. Мамандар 2018 жылы Каспий маңы елдері қол қойған Каспий теңізінің құқықтық мәртебесі туралы Конвенцияның күшіне енуі аймақтағы табиғатты қорғау қызметін қамтамасыз ету тетіктерін жетілдіруге ықпал етеді деп есептейді.
Каспий маңының бес мемлекетінің бұдан кейінгі көпжақты шарттарында, Каспий теңізіндегі қауіпсіздік, Каспий теңізінің гидрометеорологиясы саласындағы, Каспий теңізіндегі төтенше жағдайлардың алдын алу және жою саласындағы ынтымақтастық, сондай-ақ Каспий теңізінің су биологиялық ресурстарын пайдалану мәселелері реттелді [207-210].
2007 жылы Тегеранда өткен саммит барысында Каспий маңы мемлекеттері саммитінің [211] декларациясы қабылданды, ол 25 принципті қамтыды, олардың бір бөлігі кейіннен Каспий конвенциясында көрініс тапты.
2015 жылдан 2018 жылға дейінгі кезеңді қамтитын үшінші кезең, Каспий маңы мемлекеттерінің өзара кең өзара іс-қимылмен ерекшеленді және Каспий Конвенциясының қабылдануымен [212] аяқталды.
[bookmark: _Hlk227386757]Каспий конвенциясымен бірге саммитте Каспий теңізінің қазіргі құқықтық мәртебесі мен Каспий маңы мемлекеттерінің ынтымақтастығының халықаралық құқықтық негізін құрайтын өзге де халықаралық шарттарға қол қойылды [213]:
1. Каспий теңізіндегі оқиғаларды болғызбау туралы келісім [214].  
2. Каспий маңы мемлекеттерінің үкіметтері арасындағы көлік саласындағы ынтымақтастық туралы келісім [215]. 
3. Каспий маңы мемлекеттерінің үкіметтері арасындағы сауда-экономикалық ынтымақтастық туралы келісім [216]. 
4. 2010 жылғы 18 қарашадағы Каспий теңізіндегі қауіпсіздік саласындағы ынтымақтастық туралы келісімге Каспий теңізіндегі терроризмге қарсы күрес аясындағы ынтымақтастық туралы хаттама [217]. 
5. 2010 жылғы 18 қарашадағы Каспий теңізіндегі қауіпсіздік саласындағы ынтымақтастық туралы келісімге шекара ведомстволарының ынтымақтастығы және өзара іс-қимылы туралы хаттама [218].
Түрікменстан келіссөздердің бастапқы кезеңдерінде «орта сызық» әдісін қолдануға қарсы болды. Алайда Әзербайжан, Қазақстан және Ресейдің Каспий теңізінің түбін ажырату практикасын бір ауыздан қолдауы нәтижесінде Түрікменстан 2014 жылғы 2 желтоқсанда Қазақстан Республикасымен Каспий теңізінің түбін межелеу (бөлу) туралы екіжақты келісімге қол қойды.
2014 жылғы қазақ-түрікмен келісімі Каспий теңізінің түбі мен жер қойнауын «халықаралық құқықтың қағидаттары мен нормаларын ескере отырып, сондай-ақ Тараптардың уағдаластығы бойынша» орта сызық әдісімен ажыратуды көздеді. Сарапшылар ұзақ жылдар бойы Түрікменстанның Каспий теңізінің түбін орта сызық әдісімен бөлуден бас тартуы осы мемлекеттің Әзербайжан Республикасының кейбір энергия тасымалдаушы кен орындарына, әсіресе Кяпаз кен орнына (Түрікменстанда оны «Сердар»деп атайды) даулы талаптарымен байланыстырады [219, 220].
Каспий маңы мемлекеттері саммитінің төртінші кезеңі 2014 жылғы 29 қыркүйекте Астраханьда (Ресей) өтті. Қазақстан, Ресей, Әзербайжан, Түрікменстан және Иран көшбасшылары Каспий теңізінің мәртебесі туралы уағдаласу және Каспий теңізінің құқықтық мәртебесі туралы болашақ Конвенцияның негізі болатын бірлескен саяси мәлімдеме қабылдау үшін кездесті. Кездесуде теңізді мемлекеттік егемендік және балық аулау аймақтарына бөлу туралы алдын ала келісім жасалды. Кездесу Каспий теңізінің құқықтық мәртебесі туралы Конвенцияға қол қоюға әкелді, онда жағалаудағы елдердің акваториясы 15 теңіз милі және жер үсті сулары бейтарап екендігі анықталды. Каспийдің биоресурстарының көп бөлігі ортақ пайдалануда қалды. 
Ұзақ жылдар бойы жүргізілген келіссөздерден, геосаяси текетірестер мен Каспий теңізінің шекара маңы аймағы мемлекетінің қарама-қайшылықтарынан кейін 2018 жылғы 12 тамызда Каспий теңізінің жаңа құқықтық мәртебесіне қатысты барлық ережелерді толық келісуге мүмкіндік туды. Әзербайжан, Иран, Қазақстан, Ресей және Түрікменстан елдерінің Каспий теңізінің құқықтық мәртебесі туралы Конвенцияға қол қоюы күннің басты оқиғасы болды.  
2018 жылғы Конвенция Каспий теңізін пайдаланудың базалық қағидаттарын бекітіп, оның ерекше құқықтық режимін белгілей отырып, Каспий маңы мемлекеттерінің көпжақты дипломатиясының маңызды жетістігі болды. Құжат су айдынына ықпал ету салаларын ажырату, теңіз кеңістігін пайдалану, кеме қатынасы қауіпсіздігі және үшінші мемлекеттердің әскери күштерін орналастыруды реттеу жөніндегі негізгі уағдаластықтарды бекітуге мүмкіндік берді. Мұның өзі бұл өңірдегі құқықтық белгісіздік деңгейін айтарлықтай төмендетті (7-кесте).

Кесте 7 – 2018 жылғы Каспий теңізінің құқықтық мәртебесі туралы Конвенцияның мазмұндық сипаттамасы

	Пункт
	Мазмұны

	Статус
	Каспий теңізі-халықаралық құқық бойынша теңіз де, көл де емес, бірегей су айдыны

	Әскери қатысу
	Үшінші елдердің қатысуына тиым салынды 

	Аумақтық суларды бөлу
	Жағалау сызығынан 15 теңіз милі

	Балық аулау аймағы
	Қосымша 10 теңіздік миль

	Түбі мен жер қойнауын бөлу
	Екіжақты келісімдер арқылы көрші елдердің қалауына қалдырылды

	Қол қойылуы
	Барлық бес мемлекет қол қойды

	Ратификациялау
	Кейбір елдер (атап айтқанда Иран) ратификацияламады

	Ескерту – Әдебиет негізінде құралған [212; 221]



Каспий теңізінің халықаралық құқықтық мәртебесі 2018 жылғы Каспий теңізінің құқықтық мәртебесі туралы Конвенциямен анықталады, онда көл немесе теңіз ретінде емес, оның ерекше құқықтық мәртебесі мойындалады, бұл навигация мен экология үшін ортақ суларды сақтай отырып, ресурстарды пайдалану үшін түбін ұлттық секторларға бөлуге мүмкіндік береді. Конвенцияға сәйкес, жағалаудағы бес елдің әрқайсысы (Ресей, Қазақстан, Әзербайжан, Иран, Түрікменстан) өз секторлары шегінде теңіз түбі мен  қойнауындағы байлығына егеменді құқықтарға ие, сондай-ақ аумақтық сулардың шекаралары белгіленеді.
Ерекше құқықтық мәртебесі:
Каспий теңізі кәдімгі теңіздер мен көлдерден ерекшеленетін ерекше құқықтық мәртебеге ие, сондықтан БҰҰ-ның теңіз құқығы туралы Конвенция қолданылмайды.
Каспий теңізінің түбі жер қойнауын пайдалану және басқа да шаруашылық-экономикалық қызмет мақсаттары үшін ұлттық секторларға (аумақтық аймақтарға) бөлінген..
Су бетінің негізгі бөлігі ортақ пайдалануда қалады, бұл тасымалдау еркіндігін, сондай-ақ экологиялық талаптарды сақтай отырып, су асты құбырларын төсеу еркіндігін қамтамасыз етеді.
Әрбір елдің Каспий теңізінде егеменді құқықтары мен юрисдикциясы бар, ол оның суына, түбіне, қойнауына және әуе кеңістігіне қатысты жүзеге асырылады.
Жағалау елдері Каспий теңізінің экологиялық жүйесін сақтауға және ластанудың алдын алуға міндеттенеді. 
Конвенция әскери саладағы ынтымақтастықтың, сондай-ақ аймақтағы бейбітшілік пен тұрақтылықты қамтамасыз етудің негізін қалайды.
Бұл халықаралық шарт Каспий теңізіне қатысты 1921 және 1940 жылдардағы кеңестік-ирандық шарттарды алмастырды.
Сондай-ақ жағалаулық мемлекеттердің көшбасшылары Каспий теңізіндегі ұйымдасқан қылмысқа қарсы күрес жөніндегі ынтымақтастық туралы хаттаманы және сауда-экономикалық және көліктік ынтымақтастық жөніндегі келісімдерді бекітті. 
Бұл құжат туралы кеңінен айтатын болсақ, қабылданған Конвенция кіріспеден және 24 баптан тұрады.  Каспий теңізінің құқықтық мәртебесі туралы конвенцияның кіріспесінде Конвенцияға қатысушылар-Каспий теңізінің жағалауында орналасқан мемлекеттер екендігі көрсетіледі, – бұдан әрі тараптар деп аталатындар, Әзербайжан Республикасы, Иран Ислам Республикасы, Қазақстан Республикасы, Ресей Федерациясы және Түрікменстан, Біріккен Ұлттар Ұйымы мен халықаралық құқық жарғысының қағидаттары мен нормаларына сүйене отырып, тараптар арасындағы тату көршілік қатынастарды тереңдету және кеңейту ниетін басшылыққа ала отырып, Каспий теңізінің тараптар үшін өмірлік маңызы бар екенін және олардың ғана Каспий теңізіне және оған қатысты егемендік құқықтары бар екенін атап өтіп, тараптар арасындағы ынтымақтастық, тату көршілік және өзара түсіністік ахуалын ескере отырып, Каспий теңізіне қатысты мәселелерді шешу Каспий теңізінің саяси, экономикалық, әлеуметтік және мәдени маңыздылығын мойындай отырып, Тараптардың айрықша құзыретіне жататынын атап өтті [222].
Каспий маңы мемлекеттері Конвенцияның 24 бабында көрсетілгендей, Каспий үшін жаңа Хартия әзірледі және Каспий теңізіндегі жағдайға қатысты, су объектісінің делимитациясына, құқықтық жағдайына, кеме қатынасына, қоршаған ортаны қорғауға, бүкіл теңіздің, аймақтың қауіпсіздігін қамтамасыз ету проблемаларына қатысты өзара қатынастардың кең ауқымы туралы уағдаласты.
Тараптардың Каспий теңізінде үшінші елдердің қарулы күштерінің болуына жол бермеу, бір-бірінің қауіпсіздігіне нұқсан келтірмеу, әскери саладағы сенім шараларын сақтау міндеттемелері ерекше маңызға ие.
Конвенция Каспийде қазіргі заманның шындығына жауап беретін және сенім, достық және тату көршілік негізіне негізделген жаңа халықаралық-құқықтық тәртіпті қалыптастырады. Конвенцияны cол кездегі президент Н. Назарбаев жағалау елдерінің ынтымақтастығы үшін тиімді заңдық база,  Каспий аймағының Конституциясы деп атады [221]. 
БҰҰ-ның Бас хатшысы А. Гутериш бұл «халықаралық бейбітшілік пен қауіпсіздікті сақтау үшін қажет аймақтық ынтымақтастықтың маңыздылығын көрсететін тарихи құжатқа» қол қоюды белсенді түрде құптады. Барлық бес мемлекетті «аймақтық ынтымақтастық пен көпжақты келіссөздердің тарихи жетістігімен құттықтады [222].
Каспий теңізінің құқықтық мәртебесі туралы Конвенцияны қабылдай отырып, Каспий маңы елдері әлемге аймақта орнықты даму және тұрақтылықты сақтау үшін қолайлы жағдайлар жасауға, аумақтық және ресурстық мәселелерді кешенді реттеу, ықтимал келіспеушіліктерді жою жолымен өзара тиімді экономикалық ынтымақтастықты тереңдетуге деген ұстанымын көрсетті.
Конвенцияның басты маңызы, Каспийдің құқықтық табиғатын нақты халықаралық теңіз немесе көл ретінде емес, «ерекше құқықтық режимі бар су айдыны» ретінде анықталуында. Бұл компромистік модель мемлекеттер арасындағы ұзақ жылдарға созылған қайшылықтарды бәсеңдетуге мүмкіндік берді. Егер Каспий толық теңіз ретінде қарастырылса, оған БҰҰ-ның Теңіз құқығы туралы конвенциясы қолданылар еді, ал көл ретінде танылса, ресурстарды тең бөлісу принципі басым болар еді. Сондықтан арнайы құқықтық мәртебе барлық тараптардың мүдделерін ішінара ескерген саяси-құқықтық шешімге айналды.
Конвенция бірнеше бағытты қамтыды. Біріншіден аумақтық сулар мен балық аулау аймақтарының шекаралары белгіленді. Әр мемлекетке 15 теңіз милі көлемінде аумақтық су және қосымша 10 мильдік балық аулау аймағы берілді. Қалған су кеңістігі ортақ пайдалануға қалдырылды. Бұл механизм қауіпсіздік пен ресурстарды пайдалану арасындағы тепе-теңдікті сақтауға бағытталды. Екіншіден, теңіз түбі мен жер қойнауын бөлу мәселесі екіжақты келісімдер арқылы шешілетін болды. Бұл әсіресе, мұнай мен газ кен орындарына бай  солтүстік Каспий бөлігінде маңызды рөл атқарды. Қазақстан, Ресей мен Әзербайжан бұған дейінгі секторлық келісімдерін сақтап қалды. Алайда оңтүстік Каспийдегі Иран мен Әзербайжан арасындағы кейбір даулы аймақтар толық шешілмей қалды. Үшіншіден, қауіпсіздік мәселесі Конвенцияның стратегиялық өзегіне айналды. Құжат бойынша Каспийде тек жағалаудағы мемлекеттердің әскери күштері ғана болуы тиіс деген қағида бекітілді. Бұл Ресей мен Иранның сыртқы әскери қатысуды шектеу жөніндегі ұстанымын заңдастырды. Нәтижесінде Каспий аймағы белгілі бір деңгейде жабық қауіпсіздік кеңістігіне айналды. Төртіншіден, Конвенция көлік пен энергетикалық ынтымақтастыққа жаңа мүмкіндік ашты. Құжатта суасты  құбырларын салуға рұқсат берілді, бірақ экологиялық талаптарды сақтау міндеттелді. Бұл норма Транскаспий газ құбыры жобасының болашағына қатысты маңызды болды. Қазақстан, Әзербайжан және Түрікменстан бұл бағытты қолдаса, Ресей мен Иран экологиялық дәлелдеулер арқылы жобаны шектеуге тырысты. Сондықтан Конвенция бір жағынан жаңа экономикалық мүмкіндіктер ашса, екінші жағынан геосаяси бәсекелестіктің жаңа формаларын қалыптастырды [212].
Конвенцияның аналитикалық тұрғыдан ерекшелігі, оның аймақтағы күштер теңгерімін институционализациялауында. Ресей Каспийдегі қауіпсіздік архитехтурасын сақтап қалуға қол жеткізді, Қазақстан көпвекторлы дипломатия арқылы консенсус алаңын қалыптастырды, Әзербайжан мен Түрікменстан энергетикалық экспорт мүмкіндігін кеңейтті, Иран болса тең бөлініс идеясынан бас тартуға мәжбүр болды.
Сонымен қатар құжаттың шектеулері де байқалды. Конвенция Каспийдің толық құқықтық мәселелерін түбегейлі шешкен жоқ. Теңіз түбін делимитациялау, экологиялық қауіпсіздік, биоресурстарды қорғау және энергетикалық жобаларға қатысты қайшылықтар сақталуда. Бұдан бөлек, құжатта міндеттемелерді орындаудың нақты санкциялық механизмдері әлсіз көрсетілген.
Жалпы алғанда, 2018 жылғы Конвенция Каспий аймағындағы геосаяси тұрақтылықты сақтаудың және аймақтық ынтымақтастықты институционализациялаудың маңызды кезеңі болды. Ол Каспийді қақтығыс аймағынан реттелетін көпжақты ынтымақтастық кеңістігіне айналдыруға ықпал етті. Алайда Конвенцияның ұзақ мерзімді тиімділігі Каспий маңы мемлекеттерінің өзара сенім деңгейіне, геосаяси бәсекелестіктің сипатына және халықаралық өзгерістерге бейімделу қабілетіне тәуелді болып қала береді.
Атап айтқанда, теңіздің түбі мен жер қойнауын түпкілікті межелеу мәселесі ашық күйінде қалып отыр. Бұл мәселе қатысушы мемлекеттердің экономикалық мүдделерінің әртүрлілігімен және көмірсутек ресурстарына бақылау орнату жөніндегі бәсекелестігімен байланысты. Сондықтан Конвенция ортақ құқықтық негізді белгілегенімен, нақты шекаралық-ресурстық реттеу көбіне екіжақты келісімдер деңгейінде жүзеге асырылуда.
Осылайша, Конвенция Каспий аймағындағы ынтымақтастықтың негізгі қағидаттарын жүйелегенімен, кейбір стратегиялық маңызды дауларды толық түбегейлі шешпей, оларды кейінгі келіссөздер мен қосымша келісімдерге қалдырған компромистік құжат болып табылады
Ең күрделі мәселе Каспий қайраңын бөлу болып қала берді, өйткені бұған елдердің көмірсутектер қорындағы үлесі тәуелді еді. 
Ресей, Қазақстан және Әзербайжанның бұл мәселедегі ұстанымдары, әдетте, сәйкес келеді, бірақ Иран елдердің акватория мен жер қойнауына тең құқығын қолдайды. Сонымен қатар, Ашхабад пен Баку арасында Каспий теңізіндегі мұнай мен газ кен орындарының өздеріне тиесілігі туралы дау бар (8-кесте).
	
Кесте 8 – Каспий теңізі акваториясындағы аумақтық даулар және олардың құқықтық реттелуі

	Дауға қатысушылар
	Даудың мәні
	Статус / Шешім

	Әзербайжан-Түрікменстан
	«Кяпаз» / «Сердар» кен орны туралы дау
	2021 жылға дейін даулы мәртебе, 2021 жылы тараптар ынтымақтастық туралы келісімге қол қойды

	Әзербайжан-Иран
	Оңтүстік теңіз шекарасы, прецедент 2021: Иран Әскери-теңіз күштері барлауға кедергі келтірді
	Шешілмеген күйінде қалуда, Иран 20% беру талабын жалғастыруда 

	Россия – Казахстан
	Солтүстік бөлікті делимита циялау, кен орындарын бөлу
	1998-2002 жылдардағы екі жақты келісімдермен реттелді

	Иран-басқа елдер
	Иран орта сызық принципіне қарамай 20% тең бөлуді талап етеді
	Келісілмеді, кедергі болып қалуда

	Ескерту – Әдебиет негізінде құралған [223-225]


Иранның 2018 жылғы Каспий теңізінің құқықтық мәртебесі туралы Конвенцияны ратификациялау мәселесіне қатысты ұстанымы күрделі әрі сақтық сипатымен ерекшеленеді. Иран Конвенцияға қол қойғанымен, оны ұзақ уақыт бойы ратификацияламады.  Бұл Иранның Каспийдегі ұлттық мүдделерін толық қамтамасыз етуге деген талпынысымен байланысты [223, с. 122-133]. Иранның негізгі алаңдаушылығы Каспий теңізіндегі үлес мәселесіне қатысты болды. Кеңес-Иран келісімдері кезеңінде Тегеран Каспийді екі жақты кеңістік ретінде қарастырса, жаңа Конвенция бес мемлекет арасындағы секторлық бөліністі бекітті. Иран сарапшылары мен саяси топтарының бір бөлігі бұл жағдайда елдің үлесі шамамен 13-14%-ға дейін қысқарады деп есептейді [224], ал Иранда «20%-тең үлес» [225] тұжырымы кең тараған. Сондықтан Конвенция Иран парламенті мен саяси элитасы арасында пікірталас тудырды. Иран бұл құжатты геосаяси тұрғыдан да бағалайды. Ратификация процесін кешеуілдеткенімен, Иран Конвенцияны толық жоққа шығарған жоқ. Бұған Каспий түбін секторларға бөлу, ұлттық үлес көлемі және көмірсутек ресурстарын игеру мәселелері бойынша алаңдаушылықтар себеп болды. Алайда Конвенцияны Каспий аймағындағы тұрақтылық пен көпжақты ынтымақтастықтың құқықтық негізі ретінде қарастырады. 
Иран 2018 жылы Ақтауда барлық жағалаудағы мемлекеттер, соның ішінде Иран қол қойған Каспий теңізінің құқықтық мәртебесі туралы Конвенцияны ратификациялаған жоқ. Қазіргі уақытта Ираннан басқа барлық елдер ратификациялауды аяқтады. Ол акваторияның 20% қол жеткізуге («медианалық» әдіс бойынша оған тек 14% тиесілі болды) ұмтылды.  2021 жылдың тамызында Мәскеудегі Иран елшісі Казем Джалали Иран үкіметі конвенцияны ратификациялауды қарастырып жатқанын, ішкі талдаудан кейін құжат жобасы түпкілікті бекіту үшін Парламентке жіберілетіні жөнінде мәлімдеді [226]. 2022 жылғы ақпанда Иранның Әзербайжандағы елшісі Сейед Аббас Мусави Каспий теңізінің құқықтық мәртебесі мәселесі көпқырлы сипатқа ие екенін және оны түпкілікті реттеу барлық жағалаудағы мемлекеттердің келісімін талап ететінін мәлімдеді. Оның айтуынша, Иран Конвенцияға қатысты ішкі рәсімдердің негізгі бөлігін аяқтап, құжаттың парламенттік мақұлдануын күтуде. Бұл мәлімдеме Тегеранның Каспий теңізінің құқықтық мәртебесі туралы 2018 жылғы Конвенцияға қағидатты түрде қарсы емес екенін көрсетеді. Сонымен қатар ол Иранның Каспийдегі құқықтық режимді қалыптастыру үдерісіне қатысуға дайын екенін, алайда теңіз кеңістігін делимитациялау, базалық сызықтарды белгілеу және ұлттық мүдделерді қорғау мәселелеріне ерекше мән беретінін аңғартады. Сондықтан Иран Конвенцияны ратификациялау процесін тек саяси емес, сонымен қатар ұлттық қауіпсіздік, энергетикалық ресурстарға қолжетімділік және теңіздік юрисдикция тұрғысынан қарастырады [227]. 
Ресей Федерациясының Сыртқы істер министрлігі Иран Ислам Республикасына Каспий теңізінің құқықтық мәртебесі туралы конвенцияны ратификациялауды жеделдету үшін бірқатар шешімдер ұсынды, жақын арада оларды ирандық әріптестерімен талқылау жоспарлануда. Бұл туралы 2025 жылдың 19 ақпанда Мемлекеттік Думадағы «үкімет сағатында» Ресей СІМ басшысы Сергей Лавров хабарлады [228]. Иран конвенцияны ратификациялау процесін әлі аяқтаған жоқ және оның күшіне енуі осы қадамға байланысты.
Каспий теңізінің түбі мен жер қойнауын түпкілікті ажырату мәселесінің шешілмеуі Конвенцияда белгіленген құқықтық режимнің негізгі шектеулерінің бірі болып қала береді. Теңіз кеңістігін пайдаланудың жалпы қағидаттары бекітілгеніне қарамастан, ресурстық аймақтарды делимитациялаудың нақты параметрлері Каспий маңы мемлекеттері арасындағы екіжақты келісімдердің қалауына қалдырылды. Аналитикалық тұрғыдан алғанда, бұл қол жеткізілген келісімдердің компромистік сипатын көрсетеді, мемлекеттер ынтымақтастықтың жалпы шеңберін келісе алды, бірақ ең елеулі мәселе, көмірсутек ресурстарын бөлу және теңіз түбін бөлуде юрисдикция бойынша бірыңғай түпкілікті шешімге келмеді. Бұл экономикалық мүдделердің үздіксіз бәсекелестігін және ресурстық аймақтардағы егемендік тәсілдеріндегі айырмашылықтарды көрсетеді.
Каспий теңізінің түбі мен жер қойнауын бөлу жөніндегі түпкілікті шешімнің болмауы қысқа мерзімді перспективада саяси тұрақтылықты қамтамасыз етеді және ұзақ мерзімді жоспарда келіспеушіліктердің әлеуетті көздерін сақталатынын көрсетті.
Осылайша, 2018 жылғы Конвенция түпкілікті шешім емес, стратегиялық компромиске келу болып табылады, ол Каспий аймағындағы ойынның негізгі ережелерін бекітеді, бірақ сонымен бірге болашақ келіссөздер мен даулы мәселелерді нақтылау үшін кеңістікті сақтайды.
Негізгі нормативтік нәтиже Каспий теңізін ішкі су кеңістігіне, аумақтық суларға, балық аулау аймақтарына және жалпы су кеңістігіне бөлу қағидатын бекіту болып табылады. Жер қойнауын пайдалану және инфрақұрылымдық жобалар саласындағы қызметті реттеу маңызды элемент болып табылады. Каспий аймағының нормативтік-құқықтық базасы теңіздегі құқықтық режимнің және Каспий маңы мемлекеттерінің өзара іс-қимылының жалпы қағидаттарын бекіткен 2018 жылғы Конвенция шешуші рөл атқаратын аралас және негіздемелік сипатта болады.
Мысалы, Қазақстан және Әзербайжан үшін Конвенция, ең алдымен, теңіз учаскелерін бөлу және көмірсутек ресурстарын игеру саласында ең үлкен практикалық тиімділікті көрсетті. Бұл ішінара реттелген екіжақты келісімдерге және кен орындарын белсенді игеруге байланысты. Ал Ресейде саяси-құқықтық және әскери-стратегиялық салада, сыртқы күштердің болуына шектеулерді бекіту және Каспийдің солтүстік бөлігінде қауіпсіздік режимін нығайтуда тиімді рөл атқарды.
Сондай-ақ, су асты құбырлары мәселесі толық әрі түбегейлі шешілген жоқ, тек жалпы құқықтық негіздер келісілген. Конвенцияда су асты құбырларын (және кабельдерді) тарту мүмкіндігі принциптік түрде бекітілді. Яғни мемлекеттер өз секторлары арқылы құбыр жүргізуге құқылы, бірақ ол тек экологиялық талаптарға сай болуы керек, барлық тиісті тараптармен келісу рәсімдері сақталуы тиіс, әсіресе экологиялық қауіпсіздік бойынша қосымша келісімдер қажет. Дегенмен негізгі мәселе толық шешілмеген, себебі, экологиялық стандарттардың нақты механизмі толық айқын емес,   мемлекеттердің мүдделері әртүрлі (әсіресе экспорттық бағыттар бойынша бәсеке бар), ірі жобалар саяси келісімдерге тәуелді. Сонымен, Конвенция су асты құбырларын салуға рұқсат беретін жалпы қағиданы бекітті, бірақ олардың нақты жүзеге асырылуы әлі де келіссөздер мен қосымша шешімдерді талап етеді.
Конвенциядағы құқықтық айқындық инвестициялық ахуалды ішінара жақсартты, бірақ саяси тәуекелдерді толық жойған жоқ. 
Ең алдымен, Каспий теңізінің түбі мен жер қойнауын түпкілікті бөлуді шешпеді, бұл мәселе екіжақты келісімдер үшін қалдырылды. Сонымен қатар, бірқатар ережелер жалпы формада тұжырымдалған және заңға тәуелді және екіжақты механизмдер арқылы одан әрі нақтылауды қажет етеді.
2018 жылдан бастап қазіргі кезең аралығы, Каспий маңы мемлекеттерінің өзара іс-қимылы негізінен келіссөздер кезеңінен Каспий теңізінің құқықтық мәртебесі туралы Конвенцияның ережелеріне негізделген ынтымақтастықтың неғұрлым құрылымдалған, бірақ бұрынғысынша икемді моделіне көшумен сипатталады. 
Саяси-құқықтық салада негізгі бағыт Каспий теңізін пайдаланудың базалық қағидаларын бекіту және «Каспий бестігі» форматында диалог тетіктерін дамыту болды. Тұрақты саммиттер мен консультациялар саяси тұрақтылықты сақтауға және аймақтық емес әскери күштердің болуына жол бермеуді қоса алғанда, қауіпсіздік мәселелері бойынша ұстанымдарды үйлестіруге ықпал етті. 
Экономикалық салада энергетика, көлік және логистика саласындағы өзара іс-қимыл күшейе түсті. Каспий маңы мемлекеттері транзиттік дәліздер мен инфрақұрылымдық жобаларды, соның ішінде Шығыс-Батыс және Солтүстік-Оңтүстік бағыттарын дамыту жөніндегі жұмысты жандандырды, бұл аймақтың  Еуразиялық сауда мен энергетикалық ағындардың маңызды торабы ретіндегі рөлін күшейтті. 
Экологиялық ынтымақтастық сонымен қатар институционалдық дамуға ие болды, бірақ оның практикалық тиімділігі ұлттық басымдықтардағы айырмашылықтарға және міндеттемелердің орындалуын бақылаудың әлсіз механизмдеріне байланысты шектеулі болып қала береді.
Тұтастай алғанда, 2018 жылдан кейінгі кезең нормативтік базаның нығаюымен және өзара іс-қимыл салаларының кеңеюімен сипатталады, алайда ынтымақтастықтың интеграциялық сипатының емес, терең институционалдандырудың болмауымен және үйлестіру сипатының басым болуымен байланысты құрылымдық шектеулер сақталады.
Конвенция инвестициялық сенімділікті арттырған құқықтық база қалыптастырды, бірақ Каспий аймағы әлі де орта деңгейлі саяси және геоэкономикалық тәуекелдер сақталатын кеңістік болып отыр.
Қорыта келе, Конвенцияның басты нәтижесі, ол Каспий маңы елдері арасындағы мемлекетаралық қарама-қайшылықтардың деңгейін төмендетіп, орнықты ынтымақтастық үшін құқықтық негіз жасағаны. Сонымен бiрге бiрқатар мәселелер (мысалы, теңiз шекараларын түпкiлiктi нақтылау және экологиялық мiндеттемелер) одан әрi екi жақты және көп жақты келiсiмдердiң мәнi болып қала бередi.
VI-шы Каспий саммиті 29 маусымда 2022 жылы Ашхабадта,  Еуразияда геосаси бәсекелестің күшеюі, Каспий аймағының көлік және энергетика торабы ретіндегі мәнінің өсуі, 2018 жылғы Каспий конвенциясынан (Ақтау) кейін құқықтық режимді бекіту қажеттілігі жағдайларында өтті. Талқылаудың негізгі тақырыптардың бірі Каспийдің қауіпсіздік мәселесі Каспийді бес мемлекеттің жабық қауіпсіздік аймағы ретінде бекітті.  
Ал экономика мен транспорт мәселесінде Транскаспий бағытын (Орта дәліз) дамыту, порттар арасындағы жүк транзитін оңайлатуды келісу, Қытай-Орталық Азия-Еуропа байланысында Каспийдің рөлін күшейту тақырыбы талқыланды. Қазақстан мен Әзербайжан логистикалық интеграцияны ілгерілетті. Теңiздiң тайыздануы мен ластануы проблемасы өзекті тақырыптардың бiрiне айналды. Ресурстарға егеменді құқықтар, келісілген ережелер кезіндегі транзит еркіндігі бойынша теңіз түбін делимитациялау қағидаттарын екі жақты  форматта уағдаластықтамен бекітілді. Бірқатар келісімдер қабылданды. 2018 жылғы Каспий конвенциясының саяси ұстанымы расталды [229]. 
Бір жағынан, Конвенцияны маңызды саяси-құқықтық жетістік деп санауға болады, өйткені ол көпжылдық келіссөздерді институттандырды және одан әрі ынтымақтастықтың негізін қалады. Бұл тұрғыда құжат аймақтық тәртіпті тұрақтандыру және ықтимал мемлекетаралық қақтығыстардың алдын алу функциясын орындайды. Екінші жағынан, Конвенцияда бірқатар ережелер жалпы, негіздемелік нысанда тұжырымдалған және Каспий маңы мемлекеттері арасындағы заңға тәуелді актілер мен екіжақты келісімдер арқылы одан әрі нақтылауды талап етеді.
Конвенция бұрын теңіз аймақтарын бөлу жөнінде екіжақты келісімдерге қол жеткізілген және энергетикалық жобалар белсенді дамып келе жатқан елдерде барынша тиімді іске асырылуда, ал аумақтық-ресурстық келіспеушіліктері сақталып отырған мемлекеттерде оның практикалық тиімділігі шектеулі болып қалады.
2002-2022 жылдар аралығындағы Каспий саммиттері біртіндеп құқықтық дауларды шешуден практикалық ынтымақтастыққа өтсе де, олардың тиімділігі әлі де шектеулі. І-ІІІ самиттердег (2002-2022) негізгі мәселелер Каспийдің құқықтық мәртебесін анықтау, теңізді бөлу, шекараларды белгілеу және ресурстарды пайдалану бойынша ірі даулар болды, Каспий маңы мемлекеттері арасында ортақ келісімге келмеу және келіспеушіліктердің басымдығы сақталды. IV Каспий саммитінде (2014 ж. Астрахан) ынтымақтастықты кеңейту кезеңіне өтті. Күн тәртібіндегі қауіпсіздік, экология және көлік-транзит мәселелері қаралды, «Каспийлік бестік» форматының институционалдық негізін нығайтуға қадам жасалды. V Каспий саммитінің (2018 ж. Ақтау) ең маңызды кезеңі Каспий құқықтық мәртебесі туралы Конвенцияның қабылдануы. Негізгі қағидалар, Каспийде үшінші елдердің әскери күштерін орналастыруға тиым салу, теңізді су кеңістіктеріне бөлу тәртібі, теңіз түбін мемлекеттер арасындағы келісім арқылы межелеу  бекітілді. VI Каспий саммитінде (2022 ж. Ашхабад) негізгі назар практикалық ынтымақтастықты дамытуға аударылды, Орта дәліз, энергетика және экология мәселелері талқыланды. Күн тәртібі құқықтық реттеуден гөрі қолданыстағы келісімдерді іске асыруға бағытталады. Бұл  саммите негізінен нақты міндеттемелерсіз, декларативті сипаттағы келісімдер қабылданды.
Жалпы алғанда, Каспий теңізінің құқықтық мәртебесі мәселе толық аяқталған процесс емес, керісінше эволюциялық сипаттағы көпдеңгейлі келіссөздер жүйесі болып қала береді. Оның тұрақты шешімі мемлекеттердің өзара сенімі, прагматикалық мүдделер балансы және аймақтық интеграцияны нығайту қабілетіне байланысты.

2.3 Каспий теңізіндегі экологиялық проблемаларды шешудегі көпжақты дипломатияның рөлі 
Каспий экологиясы  бұл табиғи проблема және саяси күн тәртібі, бұл екі өлшем бір-бірімен тығыз байланысты. Бір жағынан, Каспий аймағы объективті экологиялық сын-қатерлерге тап болады, теңіз деңгейінің ауытқуы, биоәртүрліліктің төмендеуі, әсіресе бекіре тұқымдас балықтар, мұнай-газ өндіру және өнеркәсіптік қызмет салдарынан акваторияның ластануы, сондай-ақ жағалаудағы экожүйелердің тозуы. Бұл процестер табиғи-антропогендік сипатқа ие және саяси шешімдерге тәуелсіз өмір сүреді. Екінші жағынан, экологиялық мәселелер аймақтық және халықаралық саясаттың элементі ретінде белсенді қолданылады. Қоршаған ортаны қорғау мәселелері ресурстарды бөлуге, энергетикалық жобаларға және инфрақұрылымдық дамуға (мысалы, құбырлар мен көлік дәліздері) әсер ететін Каспий маңы мемлекеттерінің келіссөздерінің бір бөлігіне айналады. Сонымен бірге экологиялық нормалар көбінесе мемлекеттер мүдделерінің тепе-теңдігін көрсететін компромистік саяси шешімдер сипатына ие болады.
Осылайша, Каспий экологиясы екі жақты нақтылықты білдіреді, бір жағынан, бұл ғылыми және техникалық шешімді қажет ететін объективті табиғи-экологиялық проблема, ал екінші жағынан-мемлекетаралық өзара іс-қимыл және аймақтағы мүдделерді үйлестіру шеңберінде қолданылатын саяси күн тәртібінің маңызды құралы.
Қазіргі жағдайда Каспий теңізінің құқықтық мәртебесін айқындайтын шарттар арасында қоршаған ортаны қорғау мәселелеріне маңызды орын беріледі. Соңғы екі онжылдықта Каспий маңы мемлекеттерінің табиғатты қорғау ынтымақтастығында оң өзгерістер байқалды, бұған бірқатар көпжақты құжаттарға қол қою дәлел. Жағалаудағы елдер Каспий теңізінің бірегей экожүйесін қорғаудың маңыздылығын және осы бағытта күш біріктірудің қажеттілігін түсінеді [230].
Мемлекетаралық деңгейде қоршаған орта мониторингімен Каспий теңізінің Гидрометеорология және ластану мониторингі жөніндегі үйлестіру комитеті (КАСПКОМ) айналысады. Бұл ұйымның құрамына Тегеран конвенциясы тараптарының барлық ұлттық гидрометеорологиялық қызметтері кіреді. КАСПКОМ қызметінің арқасында Ұлттық бақылау жүйелерін қалпына келтіру мен дамытуды үйлестіру, өзекті ақпаратпен алмасу, теңіз бен жағалау аймағын бірлесіп зерттеу, анықтамалық материалдарды дайындау және т. б. жүзеге асырылады. КАСПКОМ жедел деректер алмасу, гидрологиялық жүйелерді дамыту, жағалау тұрғындарының қауіпсіздігі және климаттық бақылауларды болжау сияқты салаларда бөлінген бес ұлттық органның іс-әрекетінде байланыстырушы рөл атқарады. Каспий экологиялық бағдарламасы БҰҰ Даму Бағдарламасы (БҰҰДБ), Дүниежүзілік банк сияқты халықаралық ұйымдардың жәрдемімен құрылды. Бағдарламаның қызметі экологиялық проблемалардың шиеленісуін болдырмауға және Каспий өңірінің орнықты дамуына жәрдемдесуге, Каспий теңізі қоршаған ортасының экологиялық жай-күйін тыңдау үшін жағдайлар жасауға бағытталған.
Бүгінгі кезеңде Каспий теңізінің экологиялық мәселелеріне, су деңгейінің төмендеуі жатады. Соңғы жылдары Каспий теңізінің деңгейі айтарлықтай төмендеп келеді. Бұған климаттың өзгеруі, буланудың көбеюі және өзендердің (әсіресі Еділдің) суының азаюы себеп. Нәтижесінде жағалау шегініп, кейбір аймақтарда теңіз бұрынғы жағадан ондаған шақырымға алыстаған [231].
Су деңгейінің төмендеуі экономикаға, экологияға және әлеуметтік салаға әсер етеді. Порттар мен тасымалдау арналарының таяз болуына әкеледі, бұл олардың өткізу қабілетін төмендетеді және инфрақұрылымды қолдау (тереңдету, порттарды жаңарту) шығындарын арттырады. Бұл әсіресе транзит пен экспортқа бағытталған елдер үшін өте сезімтал, өйткені логистика баяулайды және көлік дәліздерінің тиімділігі төмендейді. Су деңгейінің төмендеуі жағалаудағы экожүйелерді бұзады, балықтардың уылдырық шашатын жерлерін азайтады және биоәртүрліліктің деградациясын тездетеді. Тұздану, шөлейттену және ластану процестері күшейеді, өйткені судағы зиянды заттардың концентрациясы артады. 
Жағалаудағы тұрғындар зардап шегеді, балық аулаудан түсетін табыс азаяды, өмір сүру жағдайлары нашарлайды, көші-қон процестері күшейеді. Бұл жекелеген аймақтарда әлеуметтік шиеленістің өсуіне әкелуі мүмкін. Су деңгейінің төмендеуі мемлекетаралық өзара іс-қимылды қиындатады, өйткені ол ресурстарды бөлу, экология және инфрақұрылым мәселелерін қозғайды. Каспий маңы елдері арасындағы іс-қимылдарды үйлестіру қажеттілігі артып келеді, алайда мүдделер арасындағы айырмашылық қайшылықтарды күшейтуі мүмкін.
Осылайша, Каспий теңізінің су деңгейінің төмендеуі аймақ елдеріне олардың экономикалық әлеуетіне, экологиялық тұрақтылығына және әлеуметтік тұрақтылығына нұқсан келтіре отырып, жүйелі түрде теріс әсер етеді, бұл ұлттық және көпжақты ден қою шараларын күшейтуді талап етеді.
Соңғы жылдары әлемдегі ең үлкен ішкі су айдыны Каспий теңізі деңгейінің тұрақты төмендеуіне алаңдаушылық артып келеді. Су деңгейі 1995 жылдан төмендей бастады, ал 2006 жылдан 2024 жылға дейін шамамен екі метрге төмендеді. Қазіргі уақытта ол ең төменгі деңгейге жетті-теңіз деңгейінен 29 метр төмен және сарапшылар бұл деңгей төмендей береді деп болжайды. ХХІ ғасырдың аяғында су деңгейі 9-дан 18 метрге дейін төмендейді деп болжануда, бұл теңіздің жалпы аумағын төрттен біріне қысқартады. Каспий Теңізінің барлық бөліктері құрғау қаупіне ұшырағанымен, Қазақстанға тиесілі солтүстік-шығыс секторы бірінші болып зардап шегеді. Басты себеп климаттың өзгеруі болып табылады, бұл жауын-шашынның азаюына және дренаждық бассейндегі буланудың жоғарылауына әкеліп соқтырды, бұл судың жоғалуын күшейтті. 1979-2015 жылдар аралығында теңіз бетіндегі ауаның орташа жылдық температурасы шамамен бір градусқа көтерілді. Ауа температурасының бұл көтерілуі және желдің бағытының өзгеруі бассейндегі судың булануын едәуір арттырды. ЮНЕП есебіне сәйкес, буланудың ерекше жоғары деңгейі Каспий теңізі деңгейінің үздіксіз төмендеуіне әкеледі. Климаттың өзгеруі қазба отындарын пайдалану сияқты антропогендік әрекеттердің тікелей нәтижесі болып табылады. Каспий теңізі 48 миллиард баррель мұнай мен 292 триллион текше метр табиғи газды құрайтын ресурстарға бай. Бұл Каспий теңізінің жағалауындағы мемлекеттерді өз салаларында көмірсутегі өнеркәсібін белсенді дамытуға итермеледі. Каспий теңізінің қазақстандық секторында екі негізгі мұнай кен орны бар: біреуі құрлықта (Теңізшевройл) және бірі теңізде (Қашаған).
Каспий маңы ортасы мен оның ресурстарын бірлесіп қорғау және басқару қажеттілігі Каспий маңы мемлекеттері үшін бұрыннан келе жатқан мәселе болып табылады. 1998 жылы Каспий Теңізінің экологиялық жағдайының нашарлауын тоқтатуға және Каспий тұрғындарының ұзақ мерзімді игілігі үшін тұрақты дамуға жәрдемдесуге бағытталған аймақтық бастама ретінде Каспийдің қоршаған ортаны қорғау бағдарламасы  құрылды.
1998 жылдан қазірге дейінгі Каспий экологиялық бағдарламасы (КЭБ) [231] экологиялық мәселелерді халықаралық деңгейде көтеріп, мемлекеттер арасында диалог орнатуда маңызды рөл атқарды. Алайда оның практикалық тиімділігі қаржыландырудың жеткіліксіздігіне, ұлттық деңгейдегі іске асырудың әркелкілігіне және міндетті құқықтық тетіктердің әлсіздігіне байланысты шектеулі болды. КЭБ Каспий теңізінің теңіз ортасын қорғау жөніндегі негіздемелік конвенция, Тегеран конвенциясын қабылдануына негіз қалады және аймақтағы экологиялық саясаттың институционалдық базасын қалыптастырды.
Экологиялық саясатты нақтылау үшін мұнай төгілуіне қарсы күрес (Ақтау), құрлықтан ластану (Мәскеу), биоалуантүрлілік (Ашхабад), қоршаған ортаға әсерді бағалау (ҚОӘБ) туралы жеке хаттамалар қабылданды.
Экология Тегеран конвенциясының (2003) басты және негізгі тақырыбы болып табылады, барлық Каспий маңы мемлекеттерінің бірінші заңды міндетті келісімі. Құжаттың басты мақсаты Каспий теңізінің теңіз ортасын барлық ластану көздерінен қорғау [232]. 
Тегеран Конвенциясы Каспий теңізі аймағында қоршаған ортаны қорғаудың жалпы талаптары мен институционалдық тетіктерін белгілейтін жан-жақты құқықтық база ретінде қызмет етеді. Конвенцияда заманауи экологиялық қағидаттар, сақтық қағидаты, «ластаушы төлейді» қағидаты, экологиялық ақпарат алмасу және мониторинг бекітілген [233]. Екі негізгі бағыт,  ластанудың алдын алу, азайту және бақылау және теңіз ортасын қорғау, сақтау және қалпына келтіру. Конвенция қоршаған ортаға әсерді бағалау туралы ережелерді, сондай-ақ қоршаған ортаны бақылау, ғылыми-зерттеу және тәжірибелік-конструкторлық жұмыстарға қатысты жалпы міндеттемелерді қамтиды. БҰҰ-ның бұрынғы Бас Хатшысы Кофи Аннан атап өткендей, Тегеран Конвенциясына қол қою «аймақ үшін маңызды қадам» болды,  ал оның ратификациялануы «жүздеген миллион адамдардың денсаулығы мен өмір сүруіне пайдалы болады»  деп бағаланды. Бұл мәлімдеме Каспий аймағындағы экологиялық қауіпсіздік мәселелерінің тек аймақтық емес, халықаралық маңызға ие екенін көрсетті [234].
Тегеран конвенциясы шеңберіндегі Экологиялық ынтымақтастық үшін негіз қалыптастыра отырып, Каспий маңы мемлекеттерінің негізгі біріктіруші факторы болып табылады, бірақ оның практикалық нәтижелілігі қабылданған міндеттемелердің орындалу деңгейімен айқындалады.
Мұнай-газ өндірісі, өнеркәсіптік және тұрмыстық қалдықтар теңізге тікелей немесе өзендер арқылы түсіп жатыр. Бұл жағдай ауыр металдардың (қорғасын, кадмий, мырыш) жиналуына және балықтардың жойылуына әкеліп отыр. Дүниежүзілік банк Каспий теңізімен байланысты ірі экологиялық жобаны қаржыландыруды мақұлдады. Әзербайжан, Қазақстан және Түрікменстанның «Каспийді көгалдандыру» жобасы теңіздің ластануымен күресуге және биоәртүрлілікті сақтауға бағытталған. Жаһандық экологиялық қор жобаны іске асыруға 11,74 млн. доллар көлемінде грант бөледі. Қосымша тағы 8,24 млн доллар қарастырылған. Сондай-ақ, жобаны дайындауға 183 мың доллар көлемінде грант бөлу жоспарлануда. Бастама аймақ елдерінің ынтымақтастығын нығайтуға, сондай-ақ Тегеран Конвенциясы шеңберінде міндеттемелерді орындауға бағытталған [235].
Дүниежүзілік Банк (ДБ) «Каспий теңізін тазарту: ластануға қарсы және биоәртүрлілікті сақтау әлеуетін арттыру» жобасын қаржыландыруды жоспарлады, бұл бұрыннан келе жатқан экологиялық мәселелерді шешудің шұғыл қажеттілігін көрсетеді. Әзербайжан, Қазақстан және Түрікменстанның «Каспийді көгалдандыру» жобасы теңіздің ластануымен күресуге және биоәртүрлілікті сақтауға бағытталған. Жоба жаһандық Қоршаған ортаны қорғау қорының 12 миллион долларлық гранты есебінен қаржыландырылады және Біріккен Ұлттар Ұйымының Қоршаған ортаны қорғау Бағдарламасының (Report) басшылығымен бес жыл ішінде жүзеге асырылады [236].
Жобада Каспий теңізінің экологиясына ластануды бақылауды ғана емес, сонымен қатар биоәртүрлілікті сақтауды, табиғи ресурстарды тұрақты басқаруды және балық аулау қауымдастығын дамытуды қамтитын кешенді тәсіл ұсынылады. Теңіз кеңістігін жоспарлауды және жағалау аймақтарын кешенді басқаруды енгізу ұзақ мерзімді стратегиялық көзқарасты көрсетеді.
Жобаға үш ел (Әзербайжан, Қазақстан және Түрікменстан) қатысады, бұл оны трансшекаралық деңгейде экологиялық мәселелерді шешу үшін маңызды етеді. Үйлестіру орталығы мен Облыстық комитеттің құрылуы бірлескен күш-жігердің тиімділігін арттырады. Каспийдің экологиялық жағдайы бірқатар факторларға байланысты нашарлап барады. Құрлықтағы және теңіздегі кен орындарынан мұнай өндіру теңіз ортасына мұнайдың едәуір мөлшерінің түсуіне әкеледі. Бұл су бетінде мұнай дақтарының пайда болуына әкеліп соғады, бұл оттегінің қанықтылығының төмендеуіне және фитопланктонның және басқа теңіз организмдерінің өлуіне әкеледі [237].
Бекіре тұқымдас балықтар саны күрт азайған, кей түрлері жойылып кету қаупінде. Каспий итбалығы (нерпа) - теңіздің эндемикалық түрі - мекен ету ортасының өзгеруінен зардап шегіп отыр.
Каспий теңізі 2100 жылға қарай жер бөлігінің 34 пайызына дейін және тереңдігі 18 метрге дейін жоғалуы мүмкін, бұл жағалаудағы таяз жерлердің кең аумақтарын өмір сүруге жарамсыз етеді және жағалауда тұратын 10 миллионнан астам адамның өмір сүруіне зиян келтіреді, олардың көпшілігі балық аулау және сауда салаларында теңізге сүйенеді. Осыған орай Маңғыстау, Қазақстан сияқты жағалау аймақтарындағы бір кездері гүлденген порттар теңіз деңгейінің одан әрі өзгеруі қарсаңында логистикалық маршруттарды өзгерту, порттарды көшіру және инфрақұрылымды бейімдеуді жоспарлау бойынша төтенше жағдайлар жоспарларын әзірлеуде [238]. 
Экология Каспий аймағындағы ынтымақтастықты күшейтудің қуатты факторына айналып отыр. Өйткені экологиялық проблемалар трансшекаралық сипатқа ие судың ластануы, теңіз деңгейінің төмендеуі, биоресурстардың деградациясы Каспий маңындағы барлық мемлекеттерге бір мезгілде әсер етеді. Бұл елдерді іс-әрекеттерді үйлестіруге, деректермен алмасуға және бірлескен шараларды әзірлеуге объективті түрде мәжбүр етеді. Бұл тұрғыда экология қарама-қайшылық деңгейін төмендететін және диалогтың негізін құрайтын «ортақ  шақыру»  ретінде әрекет етеді. Экологиялық күн тәртібі саяси елеулі мәселелерге (мысалы, делимитация немесе энергетика) қарағанда қол жеткізуге болатын бейтарап ынтымақтастық платформасы ретінде қызмет ете алады. Бірлескен экологиялық бағдарламалар, мониторинг, биоәртүрлілікті қорғау, осының барлығы мемлекеттер арасындағы сенімнің дамуына ықпал етеді [239].
Каспий теңізінің экологиялық мәселелері бойынша көпжақты халықаралық келісімдер мен құқықтық құжаттар қабылданды. Каспий итбалықтарын жобалау тобы әрбір Каспий маңы елінің ғалымдарымен және Каспий теңізінің қоршаған ортаны қорғау Бағдарламасымен бірлесіп, итбалықтарды сақтау және басқару жөніндегі іс-шаралар жоспарын (SCAMP) әзірледі, онда олардың санын қалпына келтіруді бастау үшін қажетті егжей-тегжейлі іс-шаралар қарастырылған. Іс-шаралар жоспары ресми түрде Каспий итбалықтарын сақтау жөніндегі іс-шаралар жоспары (CSCAP) ретінде аймақ үкіметтері 2007 жылы Каспийдің Қоршаған ортаны қорғау Бағдарламасы арқылы қабылданды. Тікелей басымдықтар аңшылық және балық аулау сияқты адам қолдарынан болатын өлім-жітімді азайту және тіршілік ету ортасының маңызды аймақтарын қамтитын қорғалатын аумақтарды құру болып табылады [204]. Каспий теңізінің теңіз ортасын қорғау жөніндегі негіздемелік конвенцияға Мұнаймен ластануға әкелетін тосын оқиғалар жағдайындағы өңірлік әзірлік, ден қою және ынтымақтастық туралы хаттама қабылданған. 
Аталған хаттама Каспий өңіріндегі экологиялық қауіпсіздікті қамтамасыз етуге бағытталған маңызды нормативтік-құқықтық құрал болып табылады. Оның негізгі мақсаты мұнай төгінділеріне жедел әрекет ету, мемлекеттердің дайындық деңгейін арттыру, төтенше жағдайларда үйлестірілген іс-қимылды қамтамасыз ету, ақпарат алмасу мен техникалық ынтымақтастықты күшейту. Бұл хаттама экологиялық ынтымақтастықты институционалдандыруға ықпал етеді, алайда оның тиімділігі көбіне ұлттық деңгейде іске асыру және мемлекеттер арасындағы нақты үйлестіруге тәуелді.
2012 жылы құрлықтан теңізге келетін ластануды шектеу жөніндегі қосымша хаттама қабылданды [204]. 
Каспий теңізінің теңіз ортасын қорғау жөніндегі негіздемелік конвенцияға Мұнаймен ластануға әкелетін тосын оқиғалар жағдайындағы өңірлік әзірлік, ден қою және ынтымақтастық туралы хаттама [240].

Кесте 9 – Каспий теңізі бойынша экологиялық келісімдер

	Келісім / хаттама
	Қол қоюшы елдер
	Негізгі баптар мен мақсаттар
	Қазіргі орындалу жағдайы (2025)

	1
	2
	3
	4

	Тегеран конвенция сы (Каспий теңізінің теңіз ортасын қорғау туралы негіздемелік конвенция) (2003, Тегеран)
	Қазақстан, Ресей, Әзербайжан, Иран, Түрікменстан
	Каспий теңізінің теңіз ортасын қорғау; Ласта нуға қарсы әрекет; Ортақ мониторинг жүйесін құру; Ақпарат алмасу және ғылыми ынтымақтастық
	Барлық ел ратифика циялаған. CEP бағдар ламасы аясында тұрақ ты жұмыс істейді. Бірақ экологиялық деректер алмасуы баяу жүруде.

	Ақтау хаттамасы Мұнаймен ластану кезіндегі төтенше жағдайлар туралы. (2011, Ақтау)
	Барлық бес мемлекет
	Мұнай төгілуіне дайындық және әрекет ету тәртібі; Төтенше жағдайларда бірлескен күш жұмылдыру; Кас пийде төтенше экология лық апаттарға жауап жүйесін құру
	Қазақстан мен Ресей белсенді енгізуде. Бірақ Иран мен Түрікменс танда техникалық база жеткіліксіз. 2024 ж. бірлескен оқу-жаттығу лар өткізілді.

	Мәскеу хаттамасы Құрлықтан теңізге түсетін ластаушылар ды бақылау туралы (2012, Мәскеу)
	Барлық бес мемлекет
	Өнеркәсіптік, ауылша руашылық және тұр мыстық қалдықтардың теңізге түсуін шектеу; Бірлескен нормалар мен стандарттарды үйлесті ру; Су сапасын тұрақты бақылау
	Халықаралық монито ринг жүйесі іске қосыл ған, бірақ деректердің үйлесімділігі әлсіз. Қазақстан 2023 ж. жаңа автоматтандырылған станциялар орнатты.

	Ашхабад хаттамасы (Қорғалатын табиғи аумақтар мен биоәр түрлілікті сақтау туралы) (2014, Ашхабад)
	Барлық бес мемлекет
	Сирек түрлерді (итба лық, бекіре т.б.) қорғау; Ортақ қорықтар мен табиғи аймақтар жүйесін дамыту; Биоәртүрлілікті мониторингтеу
	Қазақстан мен Ресейде қорықтар желісі кеңей тілген. Иран жағалауын да экожүйелік зерттеу лер жүріп жатыр. Бекіре популяциясы әлі төмен деңгейде.

	Тегеран хаттамасы (ҚОӘБ бойынша) Қоршаған ортаға әсерді бағалау туралы (2018, Тегеран)
	Барлық бес мемлекет
	Каспийде жүзеге асыры латын ірі жобаларға дейін экологиялық әсер ді бағалау; Шекара аралық жобаларға келісім беру тәртібі; Ашық ақпарат алмасу
	2020 жылдан бері пилоттық жобалар жүр гізілуде. Бірақ кейбір мемлекеттерде (әсіресе Иран мен Түрікменстан да) есептілік жүйесі жетілмеген.

	Каспий экологиялық бағдарламасы (CEP) (1998–қазірге дейін)
	5 мемлекет + UNDP, UNEP, WB
	Аймақтық экожүйе мони торингі; Ортақ деректер базасы және ұлттық 
	2024 ж. жаңа «CEP-III» кезеңі басталды. Эколо гиялық деректерді бірік 

	9-кестенің жалғасы 


	1
	2
	3
	4

	
	
	стратегияларды үйлес тіру; Қоршаған ортаға қатысты білім беру жобалары
	тіру және спутниктік бақылау кеңейтілді.

	CaspEco жобасы (ЕО және БҰҰ қолдауы мен) (2011–2014)
	Барлық 5 ел + Еуропалық Одақ
	Қоғамдық экологиялық білімді арттыру; Үкімета ралық үйлестіруді күшейту
	2014 ж. аяқталды, бірақ нәтижелері CEP бағдар ламасына енгізілді.

	Ескерту – Әдебиет негізінде құралған [204; 233; 234; 235; 236; 237; 241-243] 



9-кестеде, каспийдің халықаралық экологиялық құқықтық базасы дамыған және көп деңгейлі болып табылады, бірақ оның практикалық тиімділігі мемлекеттердің саяси ерік-жігеріне және қабылданған хаттамаларды іске асыруға тікелей байланысты. Каспий аймағын экологиялық реттеудегі негіздемелік құжат [204; 241] Каспий теңізінің теңіз ортасын қорғау жөніндегі негізгі халықаралық шарт Тегеран конвенциясының хаттамалары (оның ішінде, құрлықтың ластануы, биологиялық әртүрлілік, мұнай төгілуіне әзірлік және ден қою). Мәскеу хаттамасы құрлықтан ластану және антропогендік шығарындыларды бақылау, мұнайдың апаттық төгілуіне аймақтық әзірлік және оған ден қою, қоршаған ортаға әсерді бағалау хаттамасы (ҚОӘБ) сияқты  арнайы экологиялық хаттамаларды қамтиды. Сондай-ақ, аймақтық бағдарлама, Каспий экологиялық бағдарламасы (КЭБ) [243] Каспий маңы мемлекеттерінің экологиялық ынтымақтастығының үйлестіру платформасы. Бұл құжаттар ластанудың алдын алуға, биоәртүрлілікті сақтауға және мемлекеттердің іс-қимылдарын үйлестіруге бағытталған Каспий теңізін экологиялық қорғаудың негіздемелік халықаралық-құқықтық жүйесін қалыптастырады. Бұл құжаттар жалпы экологиялық күн тәртібін қалыптастыруда маңызды рөл атқарғанымен, олардың практикалық тиімділігі (нормалардың негіздемелік сипаты, қатаң санкциялық тетіктердің болмауы, елдердің міндеттемелерді біркелкі орындамауынан) шектеулі болып қала берді.
Caspeco жобасы бес жағалаудағы елдерде әлеуетті арттыру мен өңірлік үйлестіруді қолдау арқылы Каспий теңізінің қоршаған ортасы мен табиғи ресурстарының деградациясы мәселесін шешуге бағытталған [243].
Қазақстан Солтүстік Каспийдің жағалау бойындағы ең ірі мемлекеті ретінде бірқатар елеулі экологиялық сын-қатерлерге тап болып отыр. Су деңгейінің төмендеуінен жағалаудағы экожүйелердің деградациясы, балықтардың уылдырық шашатын жерлерінің қысқаруы, кеме қатынасы жағдайының нашарлауы (Ақтау және Құрық порттары)  басты мәселелерге айналды. Ірі кен орындарын игеру (мысалы, Қашаған) мұнай мен химиялық заттардың ағып кету қаупімен қатар жүреді, суда және су түбіндегі шөгінділерде ластаушы заттардың жиналуы флора мен фаунаға теріс әсер етуде. Каспийге (әсіресе Оралға) құятын өзендерден  өнеркәсіптік және ауылшаруашылық,  тұрмыстық қалдықтардың, ауыр металдар, тыңайтқыштар мен пестицидтердің ағып келуі биоәртүрліліктің төмендеуіне, әсіресе бекіре тұқымдас балықтар түрлерінің, браконьерлік пен ластануға байланысты популяцияның азаюына, табиғи көбею жағдайларының бұзылуына әкелді. Температураның жоғарылауы және гидрологиялық режимнің өзгеруі судың булануын, теңіз деңгейінің тұрақсыздығын, аймаққа экологиялық жүктемені күшейтеді. 
Сонымен, Каспийдің Қазақстан үшін экологиялық проблемалары кешенді сипатқа ие, олар табиғи процестермен де, қарқынды экономикалық қызметпен де байланысты. Елдің халықаралық келісімдерге, Тегеран конвенциясы және т.б. қатысуына қарамастан, экологиялық жағдайды практикалық жақсарту шектеулі болып қала береді. Қазақстан үшін Каспий теңізінің экологиялық жағдайы Ұлттық экологиялық саясатты күшейтуді және басқа Каспий маңы мемлекеттерімен неғұрлым тиімді көпжақты ынтымақтастықты талап ететін стратегиялық сын болып табылады. Каспий маңындағы басқа мемлекеттермен көпжақты ынтымақтастық институционалдық және практикалық деңгейде жүйелі түрде күшейтуді талап етеді. Ең алдымен, қолданыстағы халықаралық тетіктер шеңберінде Қазақстан, Ресей, Әзербайжан, Түрікменстан және Иран арасындағы үйлестіруді тереңдету қажет. Бұған экологиялық келісімдердің ережелерін іске асыруды күшейту, Каспий теңізінің жай-күйіне бірлескен мониторингті дамыту және экологиялық ақпарат алмасу кіреді. Мұнайдың төгілуі және құрлықтан ластану сияқты трансшекаралық экологиялық қауіп-қатерлерге қарсы іс-қимылдың тиімді тетіктерін қалыптастыру маңызды бағыт болып табылады. Сондай-ақ мұнай-газ қызметі мен көлік инфрақұрылымы үшін бірыңғай экологиялық стандарттарды келісу талап етіледі. Бұдан басқа, декларативтік ынтымақтастықтан биоәртүрлілікті қалпына келтіруді, жағалау аймақтарын қорғауды және экологиялық инфрақұрылымды жаңғыртуды қоса алғанда, нақты бірлескен жобаларды іске асырудың қажеттігі туып отыр.
Каспий маңы мемлекеттерінің көпжақты ынтымақтастығы үйлестіру моделінен аймақтың қазіргі экологиялық сын-тегеуріндеріне тиімді жауап бере алатын, қазіргі форматтан нақты нәтижелерге бағытталған, институционалдық тұрғыдан нығайтылған модельге көшу талап етіледі.  Яғни, тек келісімдер мен декларациялар емес, нақты жұмыс істейтін механизмдер (бақылау, мониторинг, ортақ жобалар) нақты нәтижеге қол жеткізуді қамтамасыз етеді [244, 245].
Экологиялық проблема қауіпсіздіктің жаңа факторы ретінде қарастырылады. Бұл тұрғыда экология аймақтық жүйелердің тұрақтылығына және бірлескен әрекет ету қажеттілігіне әсер ететін «жұмсақ қауіпсіздік» элементіне айналады. Осылайша, Каспий аймағындағы экология қазірдің өзінде жоғары мамандандырылған саладан стратегиялық жоспарлауға және халықаралық ынтымақтастыққа енгізуді талап ететін қауіпсіздік жүйесінің маңызды құрамдас бөлігіне айналуда. Қазіргі экологиялық қауіптер, әсіресе Каспий аймағында, табиғатты қорғау күн тәртібінен асып түседі және мемлекеттің экономикалық, әлеуметтік және тіпті саяси тұрақтылығына тікелей әсер етеді. Экологиялық проблемалар трансшекаралық сипатқа ие, бұл оларды мемлекетаралық келіспеушіліктердің әлеуетті көзі етеді, сонымен бірге кооперацияны қажет ететін фактор болып табылады.
Жоғарыда атап өткендей, Каспий теңізінің ластануы көбінесе трансшекаралық өзендермен, ең алдымен Еділ өзені мен Жайық өзенімен байланысты. Еділ Каспийге су ағынының шамамен 80% қамтамасыз етеді және сонымен бірге ластанудың (өнеркәсіптік қалдықтар, мұнай, ағынды сулар) негізгі арнасы болып табылады. Трансшекаралық Жайық өзені арқылы Каспийге ауыр металдар, пестицидтер және мұнай ластаушы заттар түседі, олар тіпті балықта да жиналады. Сонымен қатар, өзендер жыл сайын Каспийге мұнай өнімдерінің едәуір көлемін әкеледі, бұл ағынның 95%-ы Еділмен байланысты [246].
Бұл ластануды азайту шаралары елдердің ішкі саясаты мен экономикасына өзгерістер енгізуді талап етеді. Осылайша, Каспийдің трансшекаралық өзендер арқылы ластануы экологиялық проблеманың мемлекетаралық проблемаға айналуының айқын мысалы болып табылады,
Болашақта Каспий аймағының экологиялық қауіпсіздігін қамтамасыз ету үшін көпжақты ынтымақтастықты нығайту, экологиялық таза технологияларды енгізу, ғылыми зерттеулерді кеңейту және қоғамның экологиялық мәдениетін арттыру қажет. Мемлекеттердің өзара сенімге, ғылыми негізделген шешімдерге және халықаралық нормаларға сүйенген бірлескен әрекеттері ғана теңіздің табиғи тепе-теңдігін қорғауға және аймақтың тұрақты дамуын қамтамасыз етуге жол ашады.
Қазақстан шегініп бара жатқан Арал теңізі мен Каспий теңізінің проблемаларын шешу үшін табиғатқа негізделген шешімдерді әзірлеуге міндеттенеді, - деп хабарлады Экология және табиғи ресурстар министрі Зульфия Сүлейменова 2023 жылғы 17 наурызда Орталық коммуникациялар қызметінде шетелдік бақ өкілдерімен өткен баспасөз брифингінде. Өз сөзінде Экология министрлігі табиғатқа негізделген шешімдерді, жағалауды ормандандыру, сексеул егу, биоинженерлік әдістер қолдануды   енгізіп жатқанын мәлімдеді [247]. 
Сондықтан бұл проблемаларды жеке бір мемлекеттің күшімен шешу мүмкін емес, оған Каспий маңы мемлекеттері-Қазақстан, Ресей, Әзербайжан, Иран және Түрікменстанның бірлескен әрекеті қажет. 
Тегеран конвенциясы (2003) мен Каспий теңізінің құқықтық мәртебесі туралы конвенция (2018) аймақ елдерінің экологиялық ынтымақтастығы үшін құқықтық негіз қалады. Бұл құжаттар қоршаған ортаны қорғау, теңіз экожүйесін сақтау және ластанудың алдын алу бағытында бірлескен шараларды жүзеге асыруға мүмкіндік береді. 
Дегенмен, халықаралық келісімдерге қарамастан, олардың орындалуы бірқатар қиындықтарға тап болып отыр: әр елдің ұлттық мүдделерінің айырмашылығы, қаржыландырудың жеткіліксіздігі және бірыңғай экологиялық стандарттардың болмауы. Ресей мен Қазақстанның экологиялық қатынастары Каспий теңізі контекстінде оларды іс жүзінде іске асыру көпжақты тетіктер мен өңірлік экологиялық хаттамалар арқылы жүзеге асырылады [248, 249]. 
Ресей Федерациясы мен Қазақстан Республикасы арасындағы Каспий теңізінің солтүстік бөлігінің түбін ажырату туралы келісім (1998) негізгі құжат [250] болып саналады. Келісім Ресей мен Қазақстан арасындағы Каспий теңізінің түбі мен жер қойнауының аражігін ажыратуды айқындайды, мемлекеттердің мұнай-газ ресурстарын игеру құқығын бекітеді, қайраңда бірлескен жобалар үшін құқықтық негіз жасайды. Сондай-ақ, экологиялық ынтымақтастық Каспий өңірі шеңберіндегі келісімдер, Тегеран конвенциясына қатысу, Жайық өзенінің бассейнін қоса алғанда, су ресурстарын қорғау жөніндегі бірлескен шаралар арқылы күшейтіледі.
Сонымен, Каспий теңізінің экологиялық жағдайын шешу үшін, мемлекетаралық ынтымақтастықты нығайту, экологиялық заңнаманы орындау, ғылыми мониторинг пен инновациялық шешімдерді енгізу қажет. Осы мақсаттарды орындау жоспары бойынша Қазақстанда 2025 жылы «Каспий теңізінің Қазақстан бөлігі мен оған жақын аймақтардың интеграцияланған басқаруы» атты жоба жүзеге асырылмақ, оның құны шамамен 10 млн доллар шамасында [251].
Caspian Seal Conservation Action Plan (CSCAP) – итбалық популяциясын сақтау жоспары іске қосылған. Аймақтық ғылыми орталықтар Каспийдің су деңгейі мен экожүйесін бірлесіп зерттеу жұмыстарын жүргізуде [252].
Қазақстанның Каспий бойынша стратегиясы экология, көлік және ғылым бағыттарында дами отырып, неғұрлым белсенді аймақтық рөлді қалыптастырды, алайда, әзірге жобаларды неғұрлым терең көпжақты интеграциялау және практикалық іске асыру қажеттілігімен шектелуде.
Каспий теңізі экологиясының қазіргі жағдайы көпжақты ынтымақтастықты күшейтуді, экологиялық міндеттемелердің орындалуын бақылаудың тиімді тетіктерін енгізуді, сондай-ақ экономикалық және энергетикалық жобаларды іске асыруда экологиялық стандарттарға басымдық беруді қамтитын кешенді және үйлестірілген тәсілді талап етеді.  Қазақстан Каспий теңізі экожүйесін қорғауды стратегиялық басым бағыт ретінде қарастырып, бұл мәселені ғылыми зерттеулер мен мемлекеттік қаржыландыру тетіктері арқылы шешуге ұмтылуда. Каспийдегі экологиялық жағдайдың нашарлауы елді ұзақ мерзімді экологиялық мониторингті күшейтуге және аймақтық ынтымақтастықты дамытуға итермелейді [253].
Түрікменстан 2023 жылдан бастап және кейінгі кезеңдерде Каспий теңізі жағалауындағы мемлекеттердің тиісті институттарымен және ғылыми-зерттеу платформаларымен ынтымақтастықты күшейтті. Соңғы жылдары Каспий теңізіне қатысты экологиялық мәселелерді БҰҰ деңгейіне шығару бағытында белсенді саясат жүргізіп келеді. 2023 жылы БҰҰ Бас Ассамблеясы алаңында Каспий теңізінің экологиялық жағдайын жақсартуға бағытталған «Каспий экологиялық бастамасын» құру ұсынылды. Бұл бастама теңіз экожүйесін қорғау, биологиялық әртүрлілікті сақтау және жағалаудағы мемлекеттердің экологиялық ынтымақтастығын нығайтуға арналған көпжақты халықаралық платформа ретінде қарастырылады. Каспий теңізінің су биологиялық ресурстарын сақтау және ұтымды пайдалану жөніндегі Комиссия төрағасы міндетін атқарушы Түрікменстан (2025-2026) БҰҰ-ның Бас Ассамблеясының 80-ші сессиясында басым ұстанымдарды атап өтті [254, 255]. Осылайша, Түрікменстанның ұстанымы Каспий теңізін тек ресурстық немесе геосаяси кеңістік ретінде емес, сонымен қатар ғылыми-экологиялық басқаруды қажет ететін халықаралық ортақ жүйе ретінде қарастыруға негізделген.
Осылайша, Каспий теңізінің қазіргі экологиялық жағдайы табиғи және антропогендік факторлардың үйлесімімен шиеленісті және тұрақсыз деп сипатталады. Негізгі проблемалары су деңгейінің төмендеуі, жағалаудағы экожүйелердің деградациясы, таяздану мен тұзданудың өсуі, улы заттардың жиналуынан болатын ластану (мұнай-газ қызметі, өнеркәсіп, ауыл шаруашылығы), биоалуантүрліліктің төмендеуі, әсіресе құнды түрлердің (бекіре) жоғалуы аймақтың экологиялық тұрақсыздығын күшейтетін климаттық өзгерістер болып қала береді.
Каспий теңізінің экологиясы шын мәнінде табиғи-ресурстық қана емес, сонымен қатар гуманитарлық проблема болып табылады. Болашақта экология гуманитарлық проблемаға ғана емес, сонымен бірге геосаясаттың маңызды элементіне айналады, ол халықаралық институттардың сенімділігі мен тиімділігіне байланысты шиеленістің көзі (ресурстар мен салдарға байланысты) және ынтымақтастық факторы бола алады. 
Каспийдегі экологиялық өзгерістер адам мен қоғамға тікелей әсер етеді, өйткені ол Каспий маңы халқының денсаулығына, экономикалық қауіпсіздігіне және әлеуметтік тұрақтылығына және  Каспий маңы халқының денсаулығына, экономикалық қауіпсіздігіне және әлеуметтік тұрақтылығына тікелей әсер етеді, өйткені экологиялық жағдайдың нашарлауы су сапасының төмендеуіне, балық ресурстарының азаюына, жұмыс орындарының қысқаруына және өмір сүру деңгейінің төмендеуіне алып келеді. 
Көптеген зерттеулерде экологиялық проблемалар халықаралық қауіпсіздік факторы ретінде қарастырылады.  Мысалы, БҰҰ қоршаған ортаның нашарлауы адамдардың денсаулығына, тамақтануына және өмір сүру жағдайларына тікелей әсер етіп, экологияны гуманитарлық мәселеге айналдыратынын атап көрсетеді.  Әсіресе, БҰҰ климаттың өзгеруі және экожүйелердің деградациясы ресурстарға (су, энергия, азық-түлік) байланысты қақтығыстарды күшейтуі мүмкін екенін атап өтеді [256]. БҰҰ Даму бағдарламасы Қазақстандағы климаттың өзгеруіне бейімделу жөніндегі анықтамалық дайындады [257]. 
Жердің тез өзгеретін климаты және ауа-райының күрт өзгеруі НАТО-ны экологиялық қауіпсіздік пен қоршаған ортаны қорғау саласындағы күш-жігерін жеделдетуге итермеледі. Ондаған жылдар бойы НАТО гуманитарлық апаттарға, аймақтық шиеленістерге және зорлық-зомбылыққа әкелуі мүмкін экологиялық қауіпсіздік мәселелерімен айналысып келеді. НАТО климаттың өзгеруін аймақтардағы тұрақсыздықты арттыруға қабілетті «қауіпсіздікті күшейтетін фактор» ретінде қарастырады [258]. 
Дүниежүзілік Банктің есептері экологиялық деградация (соның ішінде су ресурстарының ластануы және биоәртүрліліктің төмендеуі) халықтың әлеуметтік және экономикалық шығындарына әкелетінін атап көрсетеді. Ал зерттеулерінде экологиялық стресс (соның ішінде су тапшылығы) аймақтық қақтығыстар қаупін арттыратынын көрсетеді [259]. Каспий аймағы үшін Тегеран конвенциясы теңіз ортасын қорғауды жағалаудағы қауымдастықтардың тұрақты дамуымен, яғни адамдардың өмір сүру сапасымен тікелей байланыстырады [260].
ХХІ ғасырдағы экологияны халықаралық ұйымдар қауіпсіздік элементі ретінде мойындады және ынтымақтастықтың жетіспеушілігімен, әсіресе Каспий сияқты ресурстарға тәуелді аймақтарда, ол геосаяси шиеленістің көзі бола алады. 
Соңғы жылдары Қазақстан Каспий өңірін экологиялық, экономикалық және ғылыми трансформациялауға бағытталған бірқатар бастамаларды белсенді түрде ілгерілетуде. Қазақстан Каспий теңізінің су ресурстарын сақтау жөніндегі мемлекетаралық бағдарламаны әзірлеуге бастамашы болды және өңірдің ғылыми мониторингін, Ақтау қаласында Каспий теңізін (Каспий теңізінің қазақстандық секторын) зерттейтін Қазақ ғылыми-зерттеу институтын құруды, Каспий маңы елдерімен бірлескен экологиялық мониторингті дамытуды, орманды қалпына келтіру және табиғат қорғау жобаларын күшейтті [261]. Каспий теңізін зерттейтін Қазақ ғылыми-зерттеу институты, бұл Каспий теңізінің экожүйесін кешенді зерделеу және оны сақтау және орнықты пайдалану жөніндегі ғылыми негізделген шешімдерді әзірлеу үшін құрылған Қазақстандағы мамандандырылған ғылыми ұйым. Институттың құрылуы Қазақстанның декларативті экологиялық саясаттан ғылыми негізделген және институционалдық тәсілге көшуін көрсетеді. Алайда оның тиімділігі зерттеу нәтижелерін нақты басқару шешімдеріне біріктіруге және басқа Каспий маңы мемлекеттерімен үйлестіруге байланысты. Каспий теңізінің Қазақ ғылыми-зерттеу институты экологиялық саясат пен халықаралық ынтымақтастықтың тиімділігін арттыруға бағытталған Каспий өңірін ғылыми және экологиялық басқарудың негізгі элементі болып табылады [262].
2025 жылы «Каспий теңізін зерттеу институтын» құруға үкімет резервінен қаражат бөлінді, балық қорының деңгейін бағалау, су сапасын бақылау, экожүйені зерттеу. Қазақстан Президентінің Каспий теңізіне кешенді зерттеу жүргізу туралы директивасына сәйкес үкіметтің резервтік қорынан Каспий теңізінің Қазақстандық ғылыми-зерттеу институтына 305 миллион теңге (шамамен 549 000 доллар) бөлінді, - деп хабарлайды Trend [263].  
Институт Каспий теңізінің экологиялық мәселелерін зерттеу мақсатында құрылған. Атап айтқанда, оның қызметіне балық қорының деңгейін бағалау, оларды сақтау әдістері мен технологияларын әзірлеу, ихтиофаунаны (балық популяциясын) зерттеу, итбалықтардың жаппай қырылу себептерін анықтау және олардың популяциясын сақтау бойынша жұмыстар кіреді (10-кесте) [264].

Кесте 10 – Каспий теңізі Қазақ ғылыми-зерттеу институтының қызметі

	Жұмыс бағыты
	Қызметінің мазмұны
	Іске асыру кезеңі

	1
	2
	3

	Институционалдық кезең
	Институтты құру, құрылымды, құқықтық базаны қалыптастыру
	Аяқталды

	Ғылыми күн тәртібін қалыптастыру
	Негізгі зерттеулерді анықтау (су деңгейі, биоәртүрлілік, ластану)
	Аяқталды/орындалу барысында

	Экологиялық мониторинг
	Су, экожүйе, биоресурстар бойынша деректерді жинау
	Орындалу барысында


10-кестенің жалғасы

	1
	2
	3

	Зерттеу
	Каспий деңгейінің төмендеу себептерін, балық пен итбалық тың қырылу себептерін талдау
	Орындалу барысында

	Саясатты ғылыми қамтамасыз ету
	Мемлекеттік органдар үшін ұсынымдар дайындау
	Орындалу барысында

	Халықаралық ынтымақтастық
	Каспий маңы елдерімен және ғылыми орталықтармен өзара іс-қимыл
	Орындалу барысында

	Экологиялық жобалар
	Экожүйені және биоәртүрлілік ті сақтау жөніндегі шараларды әзірлеу
	Жоспарлануда

	Ескерту – Әдебиет негізінде құралған [261; 262; 263; 264]



Қазіргі уақытта институт жаңа құрылым болып табылады, сондықтан атқарылған жұмыстың негізгі бөлігі оны құру мен іске қосумен, сондай-ақ ғылыми міндеттерді қоюмен байланысты. Институционалдық қадамдар жасалды, зерттеудің негізгі бағыттары анықталды, деректерді бақылау және жинау, Қазақстанның халықаралық экологиялық міндеттемелерінің орындалуын қамтамасыз ету, халықаралық ынтымақтастық орнату жұмыстары жүргізіліп, оның нақты практикалық нәтижелері орта мерзімді перспективада пайда болады деп күтілуде. Каспий маңы елдерінің (Әзербайжан, Ресей) ғылыми ұйымдарымен ынтымақтастық орнатылды.  Ғылыми өзара іс-қимыл туралы халықаралық меморандумдарға қол қойылды. Каспийдің құрғаған түбінің мониторингі бойынша далалық зерттеулер (3 экспедиция) жүргізілді, гидрология және экология бойынша ғылыми жарияланымдар дайындалуда, кешенді экологиялық мониторинг жүйесі әзірленуде [265].
БҰҰ тапсырысы бойынша Каспий теңізі деңгейінің ауытқуының аналитикалық 1977-2050 жж.  мониторингі табиғи циклділіктен Каспий теңізі деңгейінің төмендеуінің ұзақ мерзімді үрдісіне көшуді көрсетеді, бұл проблеманы барлық Каспий маңы мемлекеттері үшін стратегиялық экологиялық және экономикалық сынаққа айналдырады. Қазақстан теңіз деңгейінің ұзақ мерзімді төмендеуін экономикалық орнықтылық, экологиялық қауіпсіздік мәселелерімен және көпжақты ынтымақтастықты күшейту қажеттілігімен байланыстыра отырып, Каспий деңгейінің мониторингін стратегиялық құрал ретінде атап көрсетеді [266].
Қазақстан Каспий проблемасын жаһандық және аймақтық алаңдарға белсенді түрде шығаруда. Президент Қ. Тоқаев бірнеше рет Каспийді сақтау және Каспий маңы елдерінің бірлескен іс-қимылдары бойынша мемлекетаралық бағдарламалар құруға шақырды. Қазақстан халықаралық форумдарда проблеманы талқылауға бастамашылық жасайды және әлемдік қоғамдастықты экологиялық шараларды қолдауға шақырады [267]. Каспий экологиялық саммиті 2026 жылы 22-24 сәуір аралығында болып өтті, бұл да Қазақстанның диалогтың бастамашысы ретінде танылғанын айғақтайды [268].
Бұл үдеріс Қазақстан Республикасының Каспий теңізі аймағындағы экологиялық мәселелерді шешуге бағытталған халықаралық ынтымақтастық аясында белсенді дипломатиялық актор ретінде қалыптасып келе жатқанын көрсетеді. Халықаралық бұқаралық ақпарат құралдары мен сараптамалық-талдау орталықтары Қазақстанның Каспий өңіріндегі экологиялық тұрақтылықты қамтамасыз етуге бағытталған бастамаларын, сондай-ақ жаһандық климаттық күн тәртібін іске асыруға қосып отырған үлесін жоғары бағалайды. Аталған бағыттағы мемлекеттік саясат аймақтық экологиялық қауіпсіздікті нығайтуға, трансшекаралық ынтымақтастықты дамытуға және халықаралық экологиялық бағдарламаларды жүзеге асыруға бағытталған кешенді тәсіл ретінде сипатталады  
Сонымен қатар Қазақстан тек декларативті мәлімдемелермен шектелмей, Каспий теңізін ғылыми зерттеу мен мониторинг жүргізу бағытында бейінді институттар арқылы жүйелі қаржыландыру жүргізеді. Атап айтқанда, Қазақстан Үкіметі Каспий теңізін сақтау мен зерттеу мақсатарына республикалық бюджеттен шамамен 1,1 млрд теңге (шамамен 2,2 млн. АҚШ доллары) бөлді. Бұл қаражат теңіз мониторингін жүргізуге арналған жабдықтарды сатып алуға, сондай-ақ гидробиологиялық зертханаларды жарақтандыруға бағытталды. Аталған жұмысты Каспий теңізінің Қазақ ғылыми-зерттеу институты жүзеге асырады.
Қазақстан Каспий теңізі өңіріндегі экологиялық мәселелерді шешу бағытында белсенді ұстаным қалыптастырып, халықаралық экологиялық күн тәртібінің маңызды акторы ретінде көрініс табуда. Дегенмен, бірқатар халықаралық бастамалардың толық іске аспауы және экологиялық ақпараттың ашықтығына қатысты мәселелер осы саладағы тиімділікті арттыру қажеттігін айқындайды.
Қазақстанның Каспий бойынша экологиялық бастамаларын халықаралық мойындау, әсіресе дипломатиялық және нормативтік салаларда бар және өсіп келеді, алайда жобаларды іске асырудың жеткіліксіздігі мен өңір елдері арасындағы үйлестірудің нашарлығына байланысты ол әлі де шектеулі болып қалуда.
Экология халықаралық ынтымақтастықты күшейте алады. Экологиялық проблемалар бірлескен іс-қимылдардың объективті қажеттілігін тудырып, деректермен алмасу, мониторинг жүргізу, экологиялық стандарттарды келісу және төтенше жағдайлардың алдын алу мен оларға жедел ден қою сияқты тетіктерді дамытуға негіз болады. Бұл тұрғыда экология кооперация факторы ретінде әрекет етеді, өйткені ол бірлескен жауапты талап ететін күн тәртібі арқылы саяси қарама-қайшылық деңгейін төмендетеді, практикалық жобалар арқылы мемлекеттер арасындағы сенімді дамытуға ықпал етеді. Алайда, мұндай ынтымақтастықтың тиімділігі мемлекеттердің саяси еркіне және өзара іс-қимыл тетіктерін институционализациялау дәрежесіне байланысты.
Экология проблемалардың шығу көзі ғана емес, сонымен қатар көпжақты ынтымақтастықты нығайтуға, әсіресе декларативті келісімдерден практикалық бірлескен іс-қимылдарға көшу кезінде әлеуетті ынталандыру болып табылады.
3 КАСПИЙ АЙМАҒЫНЫҢ КӨПЖАҚТЫ ФОРМАТТАРЫНДАҒЫ АМЕРИКАЛЫҚ-ТҮРІКТІК ӨЗАРА ІС-ҚИМЫЛ

[bookmark: _Hlk212127042][bookmark: _Hlk212518200]3.1 Каспий аймағындағы американ-түрік саясатының генезисі	
Каспий аймағындағы көпжақты ынтымақтастық контекстіндегі америкалық-түрік қатынастарын Еуразиядағы бәсекелестік пен мүдделерді үйлестірумен ұштастыратын күрделі геосаяси өзара іс-қимылдың мысалы ретінде қарастыруға болады. 
АҚШ пен Түркия саясатында Каспий маңы мемлекеттері тек геосаяси объект ретінде емес, аймақтық серіктес және дербес актор ретінде қарастырыла бастады. Бұл бірнеше бағытта көрінді.
Біріншіден, АҚШ саясаты Каспий елдерінің егемендігін және көпвекторлы сыртқы саясатын қолдауға бағытталды. Әсіресе Қазақстан мен Әзербайжан мемлекеттерін Ресей ықпалындағы «буферлік аймақ» ретінде ғана емес, энергетикалық және транзиттік саясат жүргізетін дербес серіктес ретінде қабылдады. Мысалы, АҚШ-тың қолдауымен жүзеге асқан БТД мұнай құбыры жобасы Әзербайжанның халықаралық энергетикалық субъектілігін күшейтті. Сонымен қатар АҚШ «Орта дәлізді» дамыту арқылы Қазақстан мен Әзербайжанның Еуразиялық логистикадағы рөлін арттыруға мүдделі болды.
Екіншіден, Түркия саясатында Каспий мемлекеттері «түркі әлемінің» және Транскаспий ынтымақтастығының маңызды бөлігі ретінде қарастырылды. Анкара Әзербайжан арқылы Каспий кеңістігіне стратегиялық түрде енсе, Қазақстан және Түрікменстан елдерімен көлік, энергетика және мәдени байланыстарды күшейтуге ұмтылды. Бұл саясат әсіресе  Түрік мемлекеттерінің ұйымы аясында айқын байқалды. Түркия Каспийді тек транзиттік кеңістік емес, Еуропа мен Орталық Азияны байланыстыратын геостратегиялық платформа ретінде қабылдады.
Үшіншіден, екі елдің саясатында да Каспий мемлекеттерінің көпвекторлы ұстанымы ескерілді. Мысалы, Қазақстан бір мезгілде Ресеймен, Қытаймен, Түркиямен және Батыспен ынтымақтастық жүргізе отырып, өз дербес геосаяси бағытын сақтап қалды. Бұл АҚШ пен Түркияның Каспий елдерімен қарым-қатынасында «ықпал ету объектісі» моделінен «аймақтық серіктес» моделіне біртіндеп көшуіне әсер етті.
Осылайша, Каспий маңы мемлекеттері сыртқы күштердің геосаяси бәсекелестік алаңы ғана емес, аймақтық нормалар мен ынтымақтастық механизмдерін қалыптастыратын дербес субъектілер ретінде қарастырылуы тиіс. Бұл тәсіл Каспий аймағын «үлкен державалардың перифериясы» ретінде емес, өзіндік стратегиялық агенттігі бар аймақтық жүйе ретінде түсіндіруге мүмкіндік береді.
КСРО ыдырағаннан кейін АҚШ Каспий аймағындағы «саяси вакуумды» толтыруға тырысты және Түркияны негізгі аймақтық одақтас ретінде өз стратегиясына енгізді. Түркияны Вашингтон «демократиялық мемлекеттің моделі» және Оңтүстік Кавказ бен Орталық Азия елдерінде Батыстың ықпалын ілгерілету үшін делдал ретінде қарастырды. 
Алайда, АҚШ пен Түркия арасындағы қатынастар толық стратегиялық одақ емес, нақты геосаяси жағдайларда тәуелді шектеулі серіктестік сипатына ие. Мысалы, Каспий аймағындағы энергетикалық және көлік-логистикалық жобаларға қатысты АҚШ пен Түркия ұстанымдары толық сәйкес келмейді, АҚШ көбінесе аймақтағы энергия тасымалдау бағыттарының әртараптандырылуын және Ресей ықпалын шектеуді қолдайды, ал Түркия өз кезегінде Каспий ресурстарын БТД сияқты жобалар арқылы өз аумағы арқылы өтетін транзиттік дәліздерді күшейтуге басымдық береді. Екі елде Ресей ықпалын азайтуға мүдделі болғанымен, жобаларды жүзеге асыру тәсілдері әртүрлі, яғни АҚШ санкциялық және дипломатиялық тетіктер арқылы баламалы маршруттарды қолдаса, Түркия өз аумағын транзиттік хаб ретінде күшейтуге басымдық береді. Сонымен қатар, қауіпсіздік саласында Түркияның Ресеймен аймақтық прагматикалық ынтымақтастығы (энергетика және Сирия контекстіндегі байланыстар) АҚШ-тың аймақтық стратегиясымен әрдайым сәйкес келе бермейді. Бұл айырмашылықтар екі елдің аймақтағы қауіпсіздік және геоэкономикалық стратегияларының толық үйлеспейтінін көрсетеді. Бұл жағдай америкалық-түріктік қатынастардың прагматикалық сипатта дамитынын және олардың ынтымақтастығы әрқашан шартты әрі контекстке тәуелді екенін көрсетеді.
АҚШ-тың аймақтағы стратегиялық мүдделері тұтас «жиынтықты» құрайды: экономикалық, геосаяси және терроризмге қарсы.  Аймақта болудың әртүрлі кезеңдерінде Вашингтонның басымдықтары өзгерді, дегенмен соңғы 20 жыл ішінде аталған мүдделер өзгеріссіз қалды (әр түрлі жағдайда  қарастырылғанымен) және тікелей немесе жанама түрде әсер ету сақталды.
Каспий аймағындағы америкалық-түрік өзара іс-қимылының негізгі бағыттары:
1. Энергетикалық және көлік саясаты
АҚШ пен Түркия Ресей мен Иранның айналасында Каспий энергетикалық ресурстарын тасымалдаудың балама бағыттарын дамытуды қолдады (мысалы, Әзербайжан мен Түркия арқылы өтетін құбыр жобалары). Бұл Түркияның энергетикалық транзиттік хаб ретіндегі стратегиялық маңыздылығын арттырды.
2. Посткеңестік мемлекеттердегі саяси ықпал
Түркия Әзербайжанмен, Қазақстанмен, Өзбекстанмен және басқа да түркітілдес елдермен ынтымақтастықты алға тартты, ал АҚШ бұл процестерді аймақтағы ықпалды әртараптандыру саясаты шеңберінде қолдады.
4. Көпжақты бәсекелестік
Аймақтың Батыспен интеграциясы 
Каспий аймағы серіктес ретінде АҚШ пен Түркияның ғана емес, Ресей мен Иранның да бәсекелестік алаңына айналды. Нәтижесінде «көпжақты бәсекелестіктің» күрделі жүйесі қалыптасты, онда Түркия бір уақытта АҚШ-тың одақтасы және өз мүдделері бар тәуелсіз ойыншы ретінде әрекет етті.
4. Институционалдық ынтымақтастық форматтары
АҚШ-тың Батыс пен Түркі мемлекеттері арасында делдал ретінде шешуші рөл атқарған Түркияның аймақтың Батыспен экономикалық және саяси интеграциясын дамытуға бағытталған бірқатар бастамаларға (мысалы, «Silk Road strategy Act») қатысты [269]. 
АҚШ Түркияның Батыс пен Түркі мемлекеттері арасында делдал бола отырып, экономикалық және саяси интеграциясын дамытуға бағытталған бірқатар бастамаларға қатысты, мысалы «Silk Road strategy Act» («Жібек жолы стратегиясы туралы» заң). Бұл 1999 жылы ұсынылған АҚШ-тың Оңтүстік Кавказ және Орталық Азия елдерінде (Каспий өңірін қоса алғанда) ұзақ мерзімді стратегиясын қалыптастыруға бағытталған заңнамалықтың бастамасы болды. [269]. Бастама 8 елді, Армения, Әзербайжан, Грузия, Қазақстан, Қырғызстан, Тәжікстан, Түрікменстан және Өзбекстанды қамтыды. Бастама Каспийдегі америкалық стратегияның негізі болды, өйткені ол энергетикалық маршруттарды (Ресей мен Ираннан айналып өтетін) әртараптандыру бағытын бекітті, Түркияның АҚШ-тың транзиттік серіктесі ретіндегі рөлін күшейтті, Транскаспий және еуразиялық көлік дәліздерінің қалыптасуына ықпал етті, кейінгі бастамалардың негізін қалады.
Каспий аймағындағы америкалық-түрік қатынастары толық үйлестірілген одақ емес. Бұл бәсекелестік элементтерімен серіктестік, онда АҚШ Түркияны аймақтық ықпал ету құралы ретінде пайдаланады, ал Түркия Еуразиядағы тәуелсіз күш орталығы ретінде өзінің амбициясын күшейтеді.
АҚШ пен Түркияның ішкі қайшылықтары мен шектеулері, біріншіден стратегиялық мақсаттарының толық сәйкес келмеуі, АҚШ жаһандық ықпалын сақтауға және қарсы күштерді тежеуге ұмтылса, Түркия аймақтық дербес ойыншы ретінде өз мүдделерін басым қояды. Екіншіден, жоғарыда көрсеткендей, энергетикалық саясаттағы айырмашылықтар, АҚШ Каспий ресурстарын әртараптандыру арқылы Ресей ықпалын әлсіретуді көздейді, ал Түркия энергия транзитінің негізгі хабына айналуға ұмтылады. Үшіншіден, акторлармен қатынастарда Түркия Ресей және Иранмен прагматикалық ынтымақтастығы АҚШ-тың аймақтық стратегиясымен сәйкес келе бермейді. Төртіншіден, қауіпсіздік және әскери саясаттағы алшақтық, АҚШ көбінесе НАТО шеңберіндегі ұжымдық қауіпсіздікке сүйенсе, Түркия ұлттық қауіпсіздікке негізделген дербес шешімдер қабылдайды. Бесіншіден, санкциялық және саяси қысым фкторларына келетін болсақ, АҚШ-тың санкциялық саясаты Түркияның кейбір сыртқы саяси және экономикалық бастамаларына шектеу қояды. Сонымен. АҚШ-Түркия тандемі толық үйлесімді одақ емес, керісінше мүдделер тоғысқан тұстарда ынтымақтастық орнайтын, бірақ айтарлықтай қайшылықтармен шектелген прагматикалық серіктестік болып табылады.
1990 жылдардың ортасы-1991 жылдардардағы АҚШ саясаты Каспий аймағындағы жаңа тәуелсіз мемлекеттермен алғашқы қатынастарды қалыптастырумен сипатталады. Бұл кезеңде АҚШ-тың аймаққа деген қызығушылығы төмен болды және негізінен Каспийдің мұнай-газ ресурстарымен және энергия көздерін әртараптандыруға байланысты болды [270]. 
Осы жылдары АҚШ-тың Каспий аймағына байыпты тартылған кезең болды. АҚШ Мемлекеттік департаментінде жаңа мемлекеттік құрылымдар құрылды, олар БТД құбырын Ресейден айналып өтіп, Каспий көмірсутектерін Еуропаға тікелей тасымалдау мақсатында салуды көздеді. Бұл америкалық және басқа халықаралық (негізінен еуропалық) мұнай компаниялары үшін белгілі бір пайда әкелгенімен, бұл АҚШ-қа айтарлықтай және тікелей әсер етпеді: бұл тек коммерциялық және геосаяси тұрғыдан дұрыс шешім болды. АҚШ аймақтың айтарлықтай дамуына байланысты Каспий бассейні елдерімен өзара іс-қимылды жандандыру саясатын тұжырымдады [271]. 
1991-1996 жылдар аралығында АҚШ КСРО ыдырағаннан кейін Каспий аймағында өзінің саяси, экономикалық және дипломатиялық қатысуын қалыптастыра бастады. АҚШ 1991 жылғы 25 желтоқсанда Қазақстан, Әзербайжан және Түрікменстанның тәуелсіздігін ресми түрде мойындады, бұл аймақпен жүйелі өзара іс-қимыл құрудың бастапқы нүктесі болды. Америкалық қатысуды нығайтудың негізгі құралы бостандықты қолдау туралы 1992 жылы қабылданған Freedom Support Act заңы болды. Ол нарықтық экономикаға көшуге жәрдемдесу, демократиялық институттарды нығайту, өңір елдерін әлемдік экономикалық жүйеге интеграциялау мақсатында посткеңестік мемлекеттерге қаржылық, техникалық және гуманитарлық көмек көрсетуді көздеді [272]. Осы кезеңде АҚШ-тың Каспий теңізінің энергетикалық ресурстарына деген қызығушылығын қалыптастыру басталады. Америкалық компаниялар Chevron және Exxon қоса алғанда, әсіресе Қазақстанда (Теңіз жобасы) және Әзербайжанда («Ғасыр келісімшарты» 1994 ж.) мұнай-газ кен орындарын игеруге белсенді қатысады. 
1996 жылдан бастап АҚШ Әзербайжан, Грузия, Өзбекстан, Қырғызстан,Түрікменстан, Қазақстан және Тәжікстанды өз ықпал орбитасына тарту бойынша үлкен жұмыс жүргізді. 1997 жылдың өзінде-ақ АҚШ әкімшілігі Закавказье мен Орталық Азия елдерін «АҚШ үшін саяси маңызы бар өмірлік мәселе» деп мәлімдеді. Осыған сәйкес аймақты АҚШ әкімшілігі сыртқы саясаттың жеке бағытына бөлді, аймақ мәселелерімен айналысатын арнайы бөлім және Президент жанындағы Қауіпсіздік Кеңесінің құрамындағы жұмыс тобы құрылды. Кавказ-Каспий аймағы АҚШ үшін соншалықты маңызды болды, сондықтан Каспий проблемасын шешу үшін бөлім мен топ құрумен қатар, Каспий аймағының энергетика мәселелері бойынша президенттің арнайы кеңесшісі және мемлекеттік хатшысы лауазымы құрылды. ОБА (Орталық барлау агенттігі) Каспий маңы елдеріндегі саяси процестерді бақылау бойынша арнайы жедел бөлімше құрды. 
Қол жетімді ақпараттарға сәйкес, Вашингтонның Каспий стратегиясын әзірлеумен АҚШ президенті әкімшілігінде, конгресінде және ғылыми-зерттеу орталықтарында бірнеше жүздеген мамандар айналысады. Олардың қатысуымен осы аймақтағы саяси бағытты жүзеге асырудың тиімді жолдары мен әдістерін анықтауға көмектесетін түрлі конференциялар, семинарлар, тыңдаулар өткізіледі. Ресми түрде АҚШ аймақтағы саясатының басты мақсаты жаңа мемлекеттердің тәуелсіздігін нығайту деп мәлімдейді. АҚШ-тың аймақтағы сыртқы саясатының басымдықтары Вашингтон өз бақылауына алуға тырысатын энергия ресурстары екені анық [273-276]. 
АҚШ-тың Каспий аймағындағы саясаты төрт негізгі стратегиялық мақсатқа негізделген: аймақты тұрақты энергетикалық өндіру және транзиттік торап ретінде дамыту, Ресей мен Иранның ықпалын теңгеру, радикалды экстремизм мен терроризм қатерлерінің таралуына жол бермеу, сондай-ақ аймақтағы «мұздатылған қақтығыстарды» реттеуге ықпал ету. Бұл мақсаттардың барлығы Каспий кеңістігін АҚШ үшін тек энергетикалық ресурс көзі ретінде емес, Еуразиядағы геосаяси тұрақтылық пен күштер теңгерімін қамтамасыз ететін маңызды стратегиялық аймақ ретінде қарастыратынын көрсетеді. Нәтижесінде Вашингтонның аймақтық саясаты энергетикалық қауіпсіздік, егемендікті қолдау және бәсекелес державалардың ықпалын шектеу арқылы Каспийдегі тұрақты халықаралық тәртіпті қалыптастыруға бағытталған [277].
[bookmark: _Hlk231796943]Бұл туралы АҚШ мемлекеттік хатшысының жаңа тәуелсіз мемлекеттер мәселелері жөніндегі арнайы кеңесшісі Stephen Sestanovich мәлімдеді: «Каспий бассейнінің энергия ресурстары мәселесіндегі стратегия америкалық әкімшіліктің Кавказ елдерінің тәуелсіздігін, егемендігін және өркендеуін қолдау мәселелеріндегі күш-жігерінің негізгі мотиві болып табылады» [278]. 
1996 жылғы ILSA (Iran and Libya Sanctions Act) - АҚШ-тың Иран мен Ливияға қарсы қабылдаған санкциялық заңы Каспий аймағындағы транзиттік саясатқа да жанама түрде ықпал етті. Оның негізгі логикасы тек Иранды оқшаулау емес, сонымен қатар Ресей мен Иран арқылы өтетін энергетикалық және көлік дәліздерін шектеу болды [279].
Айта кетерлігі, 1996-2001 жылдары АҚШ-тың Каспий аймағындағы саясаты энергетикалық мүдделердiң, геосаяси бәсекелестiктiң және Ресей мен Иранды «тежеу» саясатының тоғысқан жерiнде қалыптасты. АҚШ Каспий аймағын Таяу Шығыстан тыс энергия ресурстарының баламалы көзі ретінде қарастыра бастады. Басты міндет Ресей мен Ираннан тәуелсіз бағыттар арқылы мұнай мен газ экспортын әлемдік нарықтарға жеткізу болды. Ерекше назар Әзербайжан мен Қазақстанның мұнай жобаларына (1993-1994 келісімшарттар), экспорттық инфрақұрылымды дамытуға, «Шығыс-Батыс энергетикалық дәлізін» қалыптастыруға  аударылды [279].
АҚШ-тың Орталық Азияда әскери қатысуы мен базаларына қатысты ғылыми еңбектер мен зерттеулерде бұл мәселе көбіне «геосаяси бәсекелестік», «Big game» және «посткеңестік кеңістіктегі ықпал үшін күрес» контекстінде қарастырылады [280]. Luke Coffey зертеуі АҚШ-тың Орталық Азияға қатысты саясатының қауіпсіздікке негізделген сипатын көрсетеді және Ресей мен Қытай ықпалына қарсы стратегиялық маңызы бар аймақ ретінде қарастырады. АҚШ-тың Каспий-Орталық Азия аймағындағы постауғандық стратегиясын зерттеуде маңызды дереккөз болып табылады [281].  
АҚШ-тың Каспий аймағындағы энергетикалық саясатының маңызды элементтерінің бірі көмірсутектерді Ресей мен Иранды айналып өтетін экспорттық құбырлар арқылы тасымалдау жүйесін дамыту болды. Бұл стратегияның басты мақсаты энергия маршруттарын әртараптандыру, Еуразиядағы геосаяси тәуелділікті азайту және Каспий ресурстарын Батыс нарықтарына тікелей шығару. 
Негізгі бағыттары:
1. Ресей мен Иранды айналып өтетін экспорттық дәліздерді қалыптастыру. Көмірсутектерді осы екі елдің аумағынсыз тасымалдау арқылы транзиттік тәуелділікті азайту және саяси ықпалын шектеу.
2. Каспий-Қара теңіз-Жерорта теңізі бағытын дамыту. Ең маңызды жобалардың бірі БТД мұнай құбыры арқылы Әзербайжан мұнайын Түркия арқылы нарыққа шығару.
3. Каспий-Кавказ-Түркия энергетикалық дәлізін нығайту Әзербайжан, Грузия және Түркия арқылы өтетін инфрақұр қолдау ылымдық желіні қолдау.
4. Оңтүстік газ дәлізін (Southern Gas Corridor) қолдау TANAP және TAP жобалары арқылы Каспий газын Еуропа нарығына жеткізу, Ресей газына балама қалыптастыру.
5. Каспий ресурстарын халықаралық нарыққа интеграциялау Қазақстан, Әзербайжан, Түрікменстан мұнай-газын әлемдік нарыққа тікелей шығару үшін инвестициялық және дипломатиялық қолдау көрсету.
6. Энергетикалық инфрақұрылымға инвестиция тарту АҚШ және Батыс компанияларының қатысуымен құбырлар мен порт инфрақұрылымын дамыту.
7. Аймақтық елдердің  энергетикалық тәуелсіздігін қолдау. Посткеңестік мемлекеттердің экспорттық бағыттарын әртараптандыру арқылы Ресей мен Иран ықпалын теңгеру.

[bookmark: _Hlk231461349]Кесте 11 - АҚШ-тың Каспий аймағындағы саясаты

	Негізгі көрсеткіштер
	Жалпы сипаттама

	Негізгі мақсаттары
	Энергетикалық қауіпсіздік; Ресей мен Иранның ықпалын шектеу; Батысқа бағытталған тәуелсіз мемлекеттерді қолдау.

	Негізгі құралдары
	Энергетикалық жобаларға инвестициялар, мысалы, БТД құбыры, дипломатиялық қолдау, USAID және басқа бағдарламалар арқылы экономикалық көмек.

	Саяси стратегиясы
	Аймақ елдерінің егемендігін қолдау арқылы геосаяси тепе-теңдікті сақтау («containment» саясатының жаңа формасы).

	Нәтижесі
	Каспий мұнайын Батыс нарығына шығару бағытында жетістікке жетті, бірақ соңғы жылдары Ресей мен Қытай ықпалының күшеюіне байланысты белсенділігі азайды.

	Ескерту – Әдебиет негізінде құралған [279; 280; 281; 282]



[bookmark: _Hlk227736015]11-кестеде, АҚШ-тың Каспий аймағындегі саясаты посткеңестік кезеңнен бастап көпқырлы сипатқа ие болып, негізінен энергетика, қауіпсіздік және геосаяси ықпал факторларына сүйенеді. АҚШ саясатының басты ерекшелігі тікелей үстемдік емес, жанама ықпал (soft+strategic power) арқылы әрекет ету.  АҚШ-тың Каспий аймағындағы саясаты энергетикалық ресурстарға қол жеткізу мен геосаяси ықпал орнатуға бағытталған, бірақ аймақтың жабық құқықтық режимі мен басқа державалардың қарсы әрекеттері оның мүмкіндіктерін шектейді. АҚШ құбырларды коммерциялық жоба ретінде емес, геосаясат құралы ретінде қарастырды. 
АҚШ-тың Каспий аймағындағы қатысуы негізінен тікелей емес, жанамы және институционалдық сипатта көрінеді. АҚШ Каспий мұнай-газын әлемдік наоықтарға шығаруға бағытталған жобаларды (әсіресе, БТД құбыры сияқты бағыттарды) саяси және қаржылық тұрғыдан қолдап, энергия тасымалын әртараптандыруға ықпал етеді. Бұл АҚШ-тың аймақта әскери немесе тікелей басқарушы рөл атқармай, институционалдық және дипломатиялық тетіктер арқылы ықпал ететінін көрсетеді. Сонымен бірге, АҚШ аймақ елдерімен екіжақты серіктестік және халықаралық ұйымдар арқылы (қауіпсіздік, энергетика, инфрақұрылым салаларында) ынтымақтастықты дамыта отырып, өңірге жанама ықпал жүргізеді. Бұған қоса демократиялық институттарды дамыту, экономикалық реформаларды қолдау және аймақтық тұрақтылықты нығайтуға бағытталған бағдарламалар арқылы оның қатысуы институционалдық сипатқа ие болады. АҚШ Каспий аймағындағы бағдарламаларды қаржыландыру арқылы да жүзеге асырады. АҚШ-тың USAID агенттігі Қазақстан мен Әзербайжанның энергетика, көлік инфрақұрылымы, экология және институционалдық даму салаларындағы жобаларды қаржыландырды. Бұл бағдарламалар өңірдің транзиттік әлеуетін арттыруға, нарықтық реформаларды қолдауға және аймақтық ынтымақтастықты нығайтуға бағытталды, бұл қаржылық тетіктер арқылы жанама сипатта қатысымын көрсетеді [282]. 
Аймақта америкалық бизнес үшін қолайлы жағдайлар, соның ішінде реформаларды ілгерілету және инвестициялық ахуалды жақсарту, бұл Каспий елдеріне экономиканы дамытуға және Ресейге аз тәуелді болуға көмектеседі. АҚШ-тың Орталық Азияға арналған 2019-2025 жылдарға арналған жаңа Стратегиясы Орталық Азия мемлекеттерінің егемендігі мен тәуелсіздігін нығайтуға, жеке сектордың өзара әрекеттесуіне ықпал етуге және қолайлы бизнес ортасын құруға бағытталған.
2015 жылдардан кейін, көпжақты форматтарға көшу және стратегиялық қайта бағдарлау кезеңі басталып, сол жылы C5+1 форматы (АҚШ пен Орталық Азияның бес елі) қауіпсіздік, экономика, экология және т.б. кооперация құралы ретінде іске қосылды. C5+1-бұл сол жылдан бастап Орталық Азияның бес елінің Сыртқы істер министрлері арасында жыл сайын өткізіліп келе жатқан дипломатиялық саммитті ұйымдастыру, Америка Құрама Штаттарының мемлекеттік хатшысы АҚШ-тың Орталық Азияның бес мемлекетімен қарым-қатынасын жақсарту және нығайту, сондай-ақ Орталық Азиядағы жекелеген елдер арасындағы қарым-қатынасты нығайту үшін ортақ мәселелерді талқылаумен айналыса бастады. АҚШ сонымен қатар Ресей мен Қытайдың ықпалына балама ұсынуға тырысады, олардың үстемдігінсіз аймақтардың интеграциясын алға тартады. 2022 жылдың ақпанынан кейін Батыс саясатының, ең алдымен Америкалық саясаттың бұл ерекшелігі айқынырақ көріне бастады [283]. 
2020 жылдары АҚШ «Орта дәлізді» дамытуға қызығушылық танытып, бұл жобаны Қытайдың «Бір белдеу, бір жол» бастамасына және Ресей бағыттарына балама ретінде қарастырды. Әзербайжан, Қазақстан және Түрікменстанмен қарым-қатынасты нығайтуға ұмтылуы жаңа геосаяси формат тұрғысынан қарастырылады.
АҚШ  Қазақстанмен энергетика, көлік-логистика және аймақтық қауіпсіздік салаларындағы ынтымақтастықты дамытуға басымдық береді. Қазақстанмен энергетика саласында Каспий мұнайын әлемдік нарықтарға жеткізу мәселесінде Транскаспий халықаралық көлік бағыты (Орта дәліз) сияқты жобалардың дамуына саяси және техникалық қолдау көрсетуде. 
2001 жылғы 11 қыркүйек оқиғаларынан кейін Каспий аймағы АҚШ сыртқы саясатында және жалпы Батыс қауіпсіздік стратегиясында айтарлықтай жоғары маңызға ие болды, әсіресе 2001–2014 жылдары «әскери қауіпсіздік басымдығы» кезеңі күшейді. 
АҚШ-тың Каспий аймағына сыртқы саясатының белсенділігі оның Еуразия құрлығындағы геосаяси жағдайына байланысты. Бірқатар ғалымдардың пікірінше, Каспий бұл құрлықты екі аймаққа-Батыс (Еуропа) және Шығыс (Азия) бөлетін Еуразияның негізгі «геосаяси осі». Каспий теңізі Еуразияның географиялық осі ғана емес, сонымен қатар екі мәдени континенттің арасындағы көпірдің рөлін атқарады, оған үстемдік ету жетекші әлемдік державаларға еуразиялық кеңістіктегі ең маңызды саяси және экономикалық процестерді басқаруға мүмкіндік береді [284]. 
Каспий аймағының АҚШ үшін геосаяси құндылығын «Stratfor» [285], «Heritage Foundation», «Rand Corporation» және т.б. сияқты жетекші америкалық аналитикалық орталықтарының заманауи геосаяси зерттеулерінің нәтижелерін талдау растайды. Америкалық сарапшылар Каспий аймағының геосаяси мәртебесін сипаттау кезінде, әдетте, Каспийдің Еуразия құрлығындағы тиімді географиялық және әскери-стратегиялық жағдайы, көмірсутекті пайдалы қазбалардың едәуір қоры, аймақтағы стратегиялық маңызды көлік дәліздерінің қиылысы, бай биологиялық ресурстар және т. б. сияқты факторларды бөліп көрсетеді. 
АҚШ 1990 жылдардың басында Каспий аймағында болған геосаяси өзгерістерді пайдаланды. 1994 жылы АҚШ-тың 42-ші президенті Билл Клинтонның әкімшілігі Каспийді өзінің ұлттық мүдделерінің аймағы деп жариялады. Вашингтонда Каспий аймағында АҚШ-тың позициясын нығайту стратегиясын әзірлеу үшін ұлттық саясатты қалыптастыру мақсатында Каспий бойынша арнайы ведомствоаралық жұмыс тобы құрылды. Оған Мемлекеттік Департамент, Энергетика министрлігі, Сауда министрлігі, ОББ (ЦРУ) және АҚШ ұлттық қауіпсіздік Кеңесінің өкілдері кірді. Жұмыс тобы аймақта келісілген америкалық стратегияны құруда үйлестіруші рөл атқарды және алдында тұрған міндеттерді сәтті орындағаннан кейін ғана қысқарды [286]. 
АҚШ-тың Каспий теңізі аймағындағы негізгі мақсаттарына мыналар жатады:
1. Ресей мен Иранның ықпалынсыз Каспий елдерінің тұрақты, егеменді және өзін-өзі басқаруы үшін аймақтың тұрақтылығы мен қауіпсіздігін қамтамасыз ету, сондай-ақ олардың аймаққа араласуын тежеу.
2. Аймақта энергия көздерін әртараптандыру және дәстүрлі жеткізушілерге тәуелділікті азайту мақсатында, аймақты әлемдік нарық үшін энергоресурстардың (мұнай мен газдың) маңызды транзиттік және өндірістік орталығы ретінде қолдау.
3. Аймақтық елдердің Қытайға экономикалық тәуелділігін төмендету және олардың экономикалық тәуелсіздігін сақтау үшін Blue Dot Network сияқты экономикалық инвестициялар мен бастамалар арқылы Қытайдың ықпалының өсуіне қарсы тұру.
4. Радикалды исламизммен күресу және аймақты трансұлттық терроризм үшін алаң ретінде пайдаланудың алдын алу.
5. Аймақтық қауіпсіздік пен тұрақтылыққа ықпал ету мақсатында Ресейдің ықпал ету құралы болып отырған аймақтағы «шешілмеген» қақтығыстарды реттеу.
АҚШ стратегиялық серіктестікті нығайту және көлік дәліздерінің қауіпсіздігін қамтамасыз ету мақсатында осы аймақтағы Түркия сияқты одақтастарын қолдау. Осылайша, АҚШ энергетикалық, геосаяси, экономикалық және қауіпсіздік мүдделерін біріктіре отырып, Каспий аймағындағы өзінің ықпалы мен күш теңгерімін нығайтуға ұмтылады.
2000 жылдан бергі әрбір президенттік мерзімде атқарушы билік АҚШ-тың қазіргі саяси мақсаттарын, стратегиялық басымдықтарын және демократияны ілгерілетуді егжей-тегжейлі сипаттайтын Ұлттық қауіпсіздік Стратегияларын жүзеге асырды. 2006 жылы АҚШ-тың бұрынғы президенті Джордж Буш терроризмге және Таяу Шығысқа қарсы стратегияны басшылыққа алып, америкалық демократияны шет елдерге таңғысы келді. 
2015 жылы Президент Барак Обама Азия-Тынық мұхиты аймағы мен экономикалық байланыстардың кеңеюіне баса назар аударды, ал 2017 жылы Президент Дональд Трамп ұлы державалардың бәсекелестігі,  Қытаймен және Ресеймен бәсекелестігін атап өтті. Алайда, Ресей 2022 жылдың 24 ақпанында Украинаға толық масштабты басып кіргеннен бері АҚШ саясаты Ресейдің ықпалындағы аймақтарда күшті қатысуын көрсетеді. Президент Байденнің ұлттық қауіпсіздіктің жаңа Стратегиясы, Еуропаның Шығысындағы қатынастарға бағытталған және Трамптың ұлттық қауіпсіздік Стратегиясына ұқсас «ұлы державалардың бәсекелестігі қайта оралды» [284]. 
«С5+1» платформасы 2015 жылы құрылғанымен, 2023 жылдың қыркүйегінде Нью-Йоркте АҚШ Президенті Джо Байден мен Орталық Азияның бес республикасының (Қазақстан, Қырғызстан, Тәжікстан, Түрікменстан және Өзбекстан) қатысуымен өткен кездесу АҚШ Ауғанстаннан шыққаннан бері америкалықтардың аймаққа деген қызығушылығының жанданғанын көрсетті. 
[bookmark: _Hlk208579285]Бұл кездесу  АҚШ пен Орталық Азия республикалары арасындағы қарым-қатынастағы маңызды кезең болды. 2024 жылғы 14-15 наурызда Алматыда C5+1 елдерінің көшбасшылары қол қойған Нью-Йорк декларациясының міндеттемелерін орындауға бағытталған «B5+1» (Бизнес 5+1) бірінші форумы өтті. Форум Вашингтонның аймақтық байланыстарды дамытуға деген ұмтылысын көрсетеді. «B5+1» форумы Орталық Азияны жаһандық ағындардағы транзиттік аймақ емес, тартымды экономикалық бағыт ретінде орналастыруға ықпал етеді. Ол үшін сауда, транзиттік және инвестициялық реттеу шараларын жақсарту бойынша ұсыныстар әзірленді. Сонымен қатар, форум Көлік және логистика, агробизнес, электрондық коммерция, туризм сияқты негізгі секторларда, сондай-ақ «жасыл» және жаңартылатын энергетика саласындағы заңнамаларды аймақ елдері деңгейінде үйлестіруге бағытталған [284].
Өзінің геосаяси мақсаттарына жету үшін Вашингтон инвистициялар, дипломатиялық қысым, санкциялар, әскери серіктестік тәсілдерін және «Containment» саясатының жаңа формаларын қолданады: әскери емес, көп деңгейлі тежеу жүйесі (12-кесте). Ол технологиялық, экономикалық, ақпараттық және геосаяси бағыттарда Қытайға қарсы: технологиялық және экономикалық шектеулер (мысалы, жасанды интеллект пен чип өндірісіндегі санкциялар, жеткізу тізбегін әртараптандыру). Ресейге қарсы: Украинадағы соғысқа байланысты экономикалық санкциялар, НАТО-ның шығысқа кеңеюі, әскери тежеу шаралары жүргізілуде [287].

[bookmark: _Hlk231464621]Кесте 12 – Геосаяси, экономикалық және энергетикалық аспектілерді ескере отырып, АҚШ-тың Каспий аймағында болуын SWOT-талдау

	Күшті жақтары:
Энергетикалық ықпал. АҚШ Каспий аймағынан Ресей мен Иранды айналып өтетін мұнай мен газды тасымалдау жөніндегі жобаларды қолдайды, бұл одақтастардың энергетикалық қауіпсіздігін нығайтады
Саяси қолдау - Әзербайжанмен, Қазақстанмен, Түрікменстанмен диплома тиялық қатынастар мен стратегиялық диалогтың болуы АҚШ-тың аймақтық процестерге ықпал етуіне мүмкіндік береді.
Әскери қатысу және ынтымақтастық.  Жаттығуларға қатысу, құрал-жабдықтар жеткізу және әскери дайындық АҚШ-тың ықпал ету деңгейін жоғарылатады.
Экономикалық мүдделер. Энергетика, инфрақұрылым және жоғары технологиялар саласындағы жеке америкалық компаниял ардың қолдауы АҚШ-тың экономикалық мүдделеріне ықпал етеді.
	Әлсіз жақтары:
Шектеулі әскери мүмкіндіктер. АҚШ-тың аймақта тұрақты әскери базасы жоқ, бұл олардың жедел ықпал етуін төмендетеді.
Жергілікті серіктестерге тәуелділік. Сыртқы саяси бағытты өзгерте алатын ықпал жергілікті мемлекеттермен ынтымақ тастыққа байланысты.
Үйлестірудің күрделілігі. Аймаққа әртүрлі саяси режимдері мен мүдделері бар елдер кіреді, бұл ұзақ мерзімді стратегияны жүзеге асыруды қиындатады.


	Мүмкіндіктер:
Энергетикалық маршруттарды дамыту. Транскаспий құбырларын және Еуропаға мұнай мен газ жеткізудің баламалы маршруттарын кеңейту.
Қауіпсіздік саласындағы ынтымақ тастықты кеңейту. Терроризмге, киберқауіп терге және теңіз қауіпсіздігін бақылауға қарсы іс-қимыл.
Дипломатиялық байланыстарды нығай ту. Ресей мен Иранның бақылауында емес, аймақтармен демократиялық бастамалар мен экономикалық интеграцияны ілгерілету.
Инвестициялар мен бизнес-жобалар.    Америкалық компаниялардың инфрақұры лымға, көлікке және ресурстарды өндіруге қатысу мүмкіндігі
	Қауіптер:
Ресеймен және Қытаймен бәсе келестік. Көрші державалардың белсенді әсері АҚШ-тың мүмкіндіктерін төмен детеді.
Аймақтық қақтығыстар. Қарабах,   Түрікменстан мен Қазақстандағы тұрақсыз дық стратегиялық жоспарларды қиындатуы мүмкін.
Халық пен саяси элитаның теріс реакциясы. Батысқа қарсы көңіл-күй немесе ресейшіл және ираншыл топтардың әсері.
Геосаяси тұрақсыздық. Әлемдік энергия бағасының өзгеруі және Иранға немесе Ресейге қарсы санкциялар АҚШ мүдделеріне жанама әсер етуі мүмкін

	Ескерту – SWOT-талдау негізінде жасаған


Бұл шаралардың барлығы Ресейді экономикалық тұрғыдан тежеуге және АҚШ пен олардың одақтастарының Каспий аймағындағы позицияларын нығайтуға бағытталған.  
2025 жылдың 10 қаңтарында Америка Құрама Штаттарының Қаржы Министрлігінің шетелдік активтерді Бақылау Басқармасы («OFAC») Ресейдің энергетикалық секторына, атап айтқанда мұнай өндіру мен экспортқа бағытталған Ресейге қатысты жаңа санкциялық шектеулер енгізді [288].
ХХ ғасырдың ортасынан бастап Түркия АҚШ-тың негізгі және тұрақты одақтастарының бірі болды. 1990 жылдары Түркияның Каспий аймағындағы саясаты идеологиялық бағдарланған көзқарастан прагматикалық экономикалық және энергетикалық стратегияға өтті. Бұл кезеңді шартты түрде екі кезеңге бөлуге болады.
1991-1995 жылдары Түркия Каспий аймағында өзінің ұзақ мерзімді болуының негізін қалады. «Түркі факторына» сүйену оған саяси және мәдени байланыстарды тез орнатуға мүмкіндік берді.  
1991 жылы Каспий өңірінде жаңа тәуелсіз мемлекеттердің пайда болуы Түркия үшін жаңа стратегиялық мүмкіндіктер ашты. Алғашқы кезеңде түрік саясаты негізінен түркі халықтарының ынтымақтастығын дамытуға, саяси байланыстар орнатуға және экономикалық ықпалдастықты күшейтуге бағытталды. 
Түркия 1992 жылдан бастап Орталық Азия мен Оңтүстік Кавказдағы түркітілдес мемлекеттер арасында көшбасшы болуға, түркітілдес мемлекеттер саммиттеріне бастамашы болуға (1992 жылдан бастап), мәдени, білім беру және гуманитарлық бағдарламаларды дамытуға, зайырлы мемлекеттің түрік моделін ілгерілетуге, «түркі ынтымақтастығы» тұжырымдамасын белсенді ілгерілетуге тырысуда. 
2000 жылдардан бастап Түркияның Каспийге қатысты саясаты прагматикалық сипат алып, энергетикалық қауіпсіздік пен көлік дәліздерін дамыту мәселелері алдыңғы қатарға шықты. Әсіресе, Әзербайжан мұнайы мен газын әлемдік нарықтарға жеткізуге бағытталған БТД мұнай құбыры және Оңтүстік газ дәлізі Түркияның аймақтық рөлін күшейтті. 
2005 жылдан бастап қазіргі уақытқа дейін Түркияның Каспий аймағындағы саясаты геосаяси дербестіктің күшеюімен, энергетикалық дипломатияның кеңеюімен және экономикалық, көліктік және әскери-саяси құралдарды үйлестіретін неғұрлым кешенді стратегияға көшумен сипатталады. Осы кезеңнен бастап Түркия Каспий өңiрi мен Еуропа арасындағы негiзгi транзиттiк торап ретiнде түпкiлiктi бекiді. 
Әзербайжанмен стратегиялық әріптестікті тереңдету Түркияның өңірдегі энергетикалық саясатының негізіне айналды, бірлескен энергетикалық жобаларды дамыту, сыртқы саяси ұстанымдарды үйлестіру, әскери-саяси ынтымақтастықты күшейту айрықша маңызға ие болды. Түркия Орталық Азия елдерімен сауда-экономикалық байланыстарды белсенді түрде кеңейте бастады, инфрақұрылымға инвестициялар, көлік дәліздерін дамыту, түрік компанияларының құрылыс және энергетикалық жобаларға қатысуы қарқындады. Осылайша, «Түркі әлемі» тұжырымдамасы екінші орынға шықты. Оның орнына Түркия экономикалық пайдаға бағдарланды, көп векторлы икемді саясатқа бейімделді. Бұл кезеңде Түркия АҚШ-пен тығыз үйлесімде болып, батыстың энергетикалық бағыттарды әртараптандыру жөніндегі бастамаларын қолдап, оның Еуразиядағы стратегиялық маңызын күшейтті, Ресей мен басқа да аймақтық ойыншылардың мүдделерін ескерді. 
Түркия мен АҚШ Каспий аймағында энергетика мен инфрақұрылым жобалары бойынша ынтымақтастықты кеңейтті. Каспий аймағы елдерінен Түркияға энергия тасымалдаушыларды жеткізу, атап айтқанда Баку-Тбилиси-Джейхан (БТД) және Оңтүстік Кавказ газ құбыры (SCP) жобаларын іске асыру Түркияның энергетика және табиғи ресурстар министрі Хилми Гүлердің  2006 жылғы 7 ақпандағы АҚШ-қа сапары барысында негізгі талқылау тақырыбы болды [289]. Нәтижесінде АҚШ Ресейлік газ импортына тәуелділікті азайтуды көздеген Давутоглудың «Стратегиялық тереңдік» тұжырымдамасын Каспий аймағын Еуропа мен Азияны байланыстыратын маңызды геосаяси кеңістік ретінде қарастыра бастады [290].
Анкара аймақтағы ықпалын кеңейтуге мүдделі болды, өйткені бұл маңызды экономикалық және саяси дивидендтер алуға мүмкіндік беретін еді. Вашингтон мен Анкараның Каспий маңы аймағындағы мүдделері тоғысып, нәтижесінде пайда болған одақ 1990 жылдары аймаққа әсер етудің маңызды факторы болды. Бұл  посткеңестік Каспий елдерінің американ-түрік тандемінің саясатына қатынасын анықтау тұрғысынан өзекті болып табылады. 
Сонымен қатар АҚШ пен Ресей арасындағы қарым-қатынаста әлі де сақталып келе жатқан және теріс әсер ететін «қырғи қабақ соғыстың» қалдықтары Каспий маңындағы   жағдайларда көрініс табуда екенін айтып өткен жөн.  Аймақтағы позицияларды жақындастыру жолдарын белгілеу қазіргі дәуірдің «жаңа қауіптерінің» пайда болуы тұрғысынан өте маңызды міндет болып табылады.
[bookmark: _Hlk232599652][bookmark: _Hlk231981956]А. Давутоглудың «Стратегиялық тереңдік» тұжырымдамасын қарастыратын болсақ, ол Каспий өңірін Түркияның еуразиялық сыртқы саясатының негізгі геостратегиялық бағыты ретінде айқындайды.  Бұл концепция Түркияны аймақтық ықпалын кеңейтуші «орта держава» ретінде қарастырып, энергетикалық ресурстар, көлік-транзиттік дәліздер және түркі мемлекеттерімен ынтымақтастық арқылы геосаяси позициясын нығайтуға ұмтылысын негіздейді. Неореализм және геосаяси теориялар тұрғысынан бұл ұстаным Каспий кеңістігін ірі державалар арасындағы бәсекелестік аймағы ретінде көрсетеді және Түркияның Ресей мен Иранмен ықпал үшін күресте баламалы энергетикалық және логистикалық жобалар арқылы белсенді стратегия жүргізетінін дәлелдейді  [290, с. 3-580]. 
Сондай-ақ, Түркия Каспий аймағында дербес актор ретінде өз рөлін энергетикалық және көлік-логистикалық жобалар арқылы айқын көрсетеді. Мысалы, Түркия Әзербайжан мұнайын Жерорта теңізіне жеткізетін БТД мұнай құбырының негізгі транзиттік буыны ретінде әрекет етіп, Каспий ресурстарын әлемдік нарықтарға шығаруда маңызды хабқа айналумен қатар, Трансанатолиялық газ құбыры (TANAP) арқылы  Каспий газының Еуропаға жеткізілуін қамтамасыз етіп, энергетикалық қауіпсіздік мәселесінде өзінің стратегиялық рөлін күшейтті. Бұл Түркияның транзиттік ел ғана емес, аймақтық энергетикалық саясатты қалыптастыруға ықпал ететін дербес геоэкономикалық акторға айналғанын көрсетеді. Сонымен бірге, Түркия өз мүдделерін жүзеге асыруда Батыс елдерімен де, аймақ мемлекеттерімен де прагматикалық негізде әрекет етеді, бұл оның сыртқы саясатының автономдылығын айқындайды [291].
Түркияның және мәдени-гуманитарлық бастамалары Түрік мемлекеттерінің ұйымы  аясында белсенді қолдау табуда. Түркия реакциясы ең үйлесімді және ынтымақтастыққа бағытталған сипатта.
Түркия Қазақстан мен Әзербайжан аумағы арқылы Қытай, Орталық Азия, Каспий және Еуропаны Қазақстанның экспорттық бағыттарды әртараптандыруға ұмтылысы аясында Түркияның осы жобаларға қатысуы логистикалық «осал жерлерде» тұрақтылық пен тәуелсіздіктің факторы ретінде қарастырылады.
Закавказье мен Таяу Шығыстағы тұрақсыздық жағдайында аймақтық қауіпсіздік мәселесі өзекті болып келеді.
2010-жылдардан бастап америка-түрік қатынастары шиеленісе түсті. Негізгі қайшылықтар Сирия мәселесі, күрд факторлары, Түркияның Ресейден әуе қорғау С-400 жүйесін алуы және Түркияның дербес сыртқы саясатының күшеюі еді.
Дегенмен, Түркия Каспий газын Еуропаға жеткізуші негізгі транзиттік мемлекет рөлін сақтап қалды. АҚШ Еуропаның энергетикалық тәуелсіздігін қолдай отырып, Каспий жобаларын қолдауды жалғастыруда [291].
2010 жылдар кезеңінде Түркия өзінің, тәуелсіз және мезгіл-мезгіл АҚШ-тың мүдделеріне қайшы келетін сыртқы саясатын жүргізе бастағанын көрсетті. Бұл үрдіске  2014 ж. Түрік Республикасының Президенті лауазымына Р. Ердоғанның келуі және оның кейіннен неоосманизм және пантюркизм саясатын жүргізе бастауы себепші болды.
Түркияның аймақ елдерімен байланысы мәдени-цивилизациялық риторикадан институционалдық интеграцияға өтумен сипатталады, бұл Түркі кеңесінің (2009) құрылуынан бастап Түркі мемлекеттері ұйымына (2021) дейінгі эволюция арқылы көрініс табады. Бұл трансформация саяси үйлестіруді, экономикалық кооперацияны және қауіпсіздік саласындағы өзара әрекеттестікті кеңейтуге бағытталған көпдеңгейлі аймақтық интеграция моделін қалыптастырды. 
АҚШ-Түркия-Каспий кеңістігі қазіргі Еуразиядағы ең күрделі және көпқабатты геосаяси конфигурациялардың бірі ретінде қалыптасып отыр. Бұл үшбұрыш энергетикалық ресурстар, транзиттік дәліздер және институционалдық ықпал үшін өзара тәуелді, бірақ сонымен қатар бәсекелі мүдделер тоғысатын жүйені құрайды.  Түркияның геосаяси позициясы оны Каспий ресурстарын Еуропа нарықтарына жеткізетін негізгі транзиттік түйінге айналдырады. Бұл өз кезегінде АҚШ-тың энергетикалық әртараптандыру және жеткізу қауіпсіздігі стратегиясымен үйлеседі [292].
2010-2020 жж. Түркия дербес сыртқы саясат жүргізеді  Ресеймен, ЕО және АҚШ-пен қарым-қатынастарды әртараптандыруды, аймақтық автономияның өсуін күшейтеді. Оңтүстік Кавказдағы басты оқиға 2020 жылғы екінші Қарабақ соғысынан кейін Түркияның рөлі күшейді, бұл оның Каспий-Кавказ өңіріндегі ықпалын айтарлықтай арттырды.
Бұл кезеңде Түркияның күн тәртібінде Түркі мемлекеттері ұйымы аясындағы белсенділікті арттыру, Қарабақ соғысынан кейін Әзербайжанмен стратегиялық әріптестікті нығайту, Зангезур дәлізін іске қосу, Баку-Тбилиси-Карс теміржолы мен Транскаспий халықаралық көлік бағытының мүмкіндіктерін пайдалану арқылы өңірлік логистикалық хабқа айналу мақсаты тұрды.
2020-2025 жылдардағы Түркияның Каспий өңіріндегі саясаты геоэкономикалық, энергетикалық және көлік-логистикалық мүдделерді ілгерлетуге бағытталған белсенді стратегиямен сипатталды. 
Түркияның Каспий аймағындағы қатысуы геосаяси артықшылықтарға және энергетикалық-транзиттік мүмкіндіктерге негізделген. Ел өз позициясын Орта дәліз бен энергетикалық хаб ретінде нығайтып отыр. Алайда Ресей, Иран және жаһандық бәсекелестік факторлары Түркияның стратегиясын тұрақты түрде «теңгерімді және тәуекелге бейімделген» саясатқа мәжбүрлейді.

Кесте 13 – Түркияның Каспий аймағындағы қатысуына SWOT-талдау (геосаяси, экономикалық және энергетикалық аспектілер негізінде)

	Күшті жақтары:
- Еуропа мен Азия арасындағы страте гиялық географиялық орналасу;
- энергетикалық транзиттік инфрақұры лымның дамуы (BTC, TANAP, Оңтүстік газ дәлізі); 
- Әзербайжанмен «бір ұлт – екі мемлекет» деңгейіндегі саяси жақындық;
- түркі мемлекеттерімен институцио налдық байланыстар (ТМҰ); 
- логистикалық хабқа айналу тәжірибесі (Орта дәліз, BTK теміржолы)
	Әлсіз жақтары:
- энергетикалық ресурстарға толық бақылаудың болмауы (импортқа тәуелділік);
- Ресей мен Иранға энергетикалық және геосаяси тәуелділік элементтері;
- қаржы және инвестициялық мүмкіндіктердің шектеулілігі; 
- Каспийде тікелей жағалау шекарасының болмауы (Түркия – транзиттік мемлекет)

	Мүмкіндіктер:
- Орта дәліздің жаһандық маңызының артуы (Ресей–Украина соғысынан кейін);
- еуропаның энергия көздерін әртарап тандыру сұранысының өсуі;
- Каспий мұнай-газ ресурстарын жаңа нарықтарға шығару;
- түркі интеграциясының тереңдеуі;
- логистикалық және порт инфра құрылымын кеңейту мүмкіндігі
	Қауіптер:
	-Ресей–Батыс геосаяси қақтығысының ушығуы; 
- Иран–АҚШ шиеленісінің Каспийге таралу ықтималдығы;
- энергетикалық маршруттар үшін бәсекелестіктің күшеюі;
- аймақтық тұрақсыздық (Кавказ, Таяу Шығыс); 
- энергетикалық нарықтағы баға құбыл малылығы және санкциялық тәуекелдер




	Ескерту – SWOT-талдау негізінде жасаған



13-кестеде, SWOT-талдау нәтижесі Түркияның Каспий аймағындағы позициясын бір мезетте айтарлықтай стратегиялық артықшылықтарға және құрылымдық шектеулерге негізделгенін көрсетеді. Түркияның негізгі күші-Еуропа мен Азияны байланыстыратын транзиттік-геоэкономикалық орналасуы, энергетикалық дәліздер мен көлік инфрақұрылымындағы белсенді рөлі және түркі мемлекеттерімен институционалдық ықпалдастығы. Алайда энергетикалық ресурстарға тікелей қолжетімділіктің шектеулігі және Ресей мен Иран сияқты акторларға қатысты жанама тәуелділік оның маневр жасау мүмкіндігін тарылтады. Соған қарамастан, Орта дәліздің күшеюі және Еуропаның энергия көздерін әртараптандыруға деген сұранысы Түркияға жаңа мүмкіндіктер ашып отыр. Жалпы алғанда, Түркияның Каспийдегі саясаты геосаяси бәсекелестік жағдайында тәуекелдерді басқаруға және көпвекторлы транзиттік-энергетикалық стратегияны дамытуға негізделген.
Түркия Ресей мен Батыс арасындағы геосаяси шиеленістер жағдайында Каспий бағытының маңыздылығын арттыруға мүдделі болды. Ресей-Украина қақтығысынан кейін Орта дәліздің стратегиялық маңызы өсіп, Түркияның Каспий өңіріне қызығушылығын одан әрі күшейтті.
Түркия түркі мемлекеттерімен саяси және экономикалық ықпалдастықты кеңейтуді жалғастырды. Осы тұрғыда Түркі мемлекеттері ұйымы аясындағы ынтымақтастық Каспий кеңістігін Қазақстан, Әзербайжан және Түрікменстанмен энергетика, көлік және сауда салаларындағы байланыстар кеңейді.дегі өзара байланыстарды күшейтудің маңызды тетігіне айналды.
Каспий аймағы Түркия үшін тек экономикалық емес, сонымен қатар Ресей мен Иран ықпалымен бәсекелестік жүріп жатқан геосаяси кеңістік болып табылады. Әсіресе Оңтүстік Кавказдағы өзгерістер (Әзербайжанмен стратегиялық серіктестік) Анкараның Каспийдегі позициясын күшейтті.
2025 жылдың маусымында Түркияның мемлекеттік мұнай компаниясы TPAO, Әзербайжанның SOCAR компаниясы және BP компаниясы Каспий теңізіндегі Шафағ-Асиман оффшорлық алаңында газ өндіру бойынша келісімге қол қойды. Бұл жоба Түркияның Әзербайжандағы мұнай-газ өндірісіндегі үлесін арттырады [293].
АҚШ пен Түркияның ортақ мақсаттары Ресей мен Иранды айналып өту арқылы Каспий энергиясын әлемдік нарыққа жеткізу. Бірақ, АҚШ бұл аймақты геостратегиялық бәсекенің бір бөлігі ретінде қараса, Түркия оны өзінің тарихи және мәдени ықпал аймағы ретінде көреді.Түркия көбіне  «жұмсақ күшке», АҚШ «қатты күшке» сүйенеді. Каспий аймағындағы америкалық және түрік саясаттарының генезисі мен эволюциясы, геоэкономикалық мүдде мен геомәдени факторлардың қиылысқан үлгісі.
Екі ел де аймақтың болашағын энергетика, көлік және мәдени ықпал арқылы айқындауға тырысып келеді. Бірақ, соңғы жылдары Түркияның дербес сыртқы саясаты (мысалы, Ресеймен және Қытаймен теңгерім саясаты) АҚШ-пен кейде қайшылыққа әкеледі [148].
Энергетикалық және көлік қауіпсіздігі, Еуропаның тұрақты энергиямен қамтамасыз етілуі, Ресей мен Иранның ықпалын шектеу ортақ мүдделеріне айналды АҚШ энергияны бірнеше негізгі механизмдер арқылы Каспий аймағындағы ықпалын күшейтудің негізгі құралы ретінде пайдаланады.
Ирандағы соңғы оқиғалар, ішкі дағдарыстың күшеюі, наразылықтар, Ормуз бұғазының төңірегіндегі шиеленіс,  санкциялық қысым және Иран-Израиль қақтығысының шиеленісуі Каспий аймағындағы күштер теңгеріміне айтарлықтай әсер етті. Түркияның бұл кезеңдегі Иранға қатысты ұстанымы сақтық, тепе-теңдік және прагматикалық дипломатия қағидаларына негізделді.  Иран мен Батыс арасындағы әскери-саяси шиеленістің күшеюі Түркияны шекаралық қауіпсіздікке ерекше көңіл бөлуге итермеледі. Түркия НАТО мүшесі ретінде аймақтық тұрақсыздықтың кеңеюіне жол бермеуге мүдделі. Халықаралық оқшаулану жағдайында Тегеран Каспийді санкциялық және әскери-саяси шектеулерді айналып өту кеңістігі ретінде пайдалана отырып, Ресеймен және Қытаймен ынтымақтастықты күшейтуде. Бұл аймақтың геоэкономикалық рөлін арттырады және сонымен бір мезгілде көлік бағыттары мен энергетикалық ағындарды бақылау үшін сыртқы акторлардың бәсекелестігін күшейтеді. Бұл геосаяси, әскери-стратегиялық, көліктік-энергетикалық және аймақтық-дипломатиялық бағытта көрінді.
Аталған жағдайлар Түркияның Анкара-Иран-АҚШ арасындағы келіссөздерге жанама қолдау білдіру арқылы аймақтық шиеленісті басқаруға және ядролық мәселенің ушығуын шектеуге мүдделі. Сонымен қатар, Түркия Орта дәліз бен Каспий бағыттарын белсенді дамыту арқылы Иранның транзиттік және геоэкономикалық ықпалын теңгеруге ұмтылады. Жалпы алғанда, аймақтық соғыс сценарийлерінің алдын алу мақсатында Түркия «деэскалация дипломатиясын» ұстанып, қауіпсіздік пен экономикалық мүдделер арасындағы тепе-теңдікті сақтауға бағытталған стратегия жүргізіп отыр [292].
[bookmark: _Hlk231987527]АҚШ үшін Каспий кеңістігі ең алдымен Ресей мен Иран ықпалын теңгеруге мүмкіндік беретін геоэкономикалық диверсификация аймағы болып қала береді. Вашингтон бұл мақсатқа тікелей әскери қатысу арқылы емес, керісінше энергетикалық жобалар, инвестициялық ынталандыру және көпжақты дипломатиялық платформалар (әсіресе С5+1 форматы) арқылы қол жеткізеді [294].
[bookmark: _Hlk231987808]Түркия осы стратегияда ерекше рөл атқарып, Каспий ресурстарын Еуропа нарықтарына жеткізетін негізгі транзиттік буынға айналды. БТД және Оңтүстік Кавказ газ құбыры сияқты жобалар арқылы Анкара АҚШ-тың энергетикалық әртараптандыру мақсаттармен сәйкес келетін инфрақұрылымдық саясат жүргізді [295].
Сонымен қатар, Түркияның Каспий аймағындағы рөлі тек транзиттік функциямен шектелмей, соңғы жылдары институционалдық түркі интеграциясы арқылы кеңейіп келеді. Түркі мемлекеттері ұйымының дамуы Анкараға Орталық Азия мен Каспий кеңістігінде жұмсақ күш пен саяси ықпалын күшейтуге мүмкіндік алды.
АҚШ-Түркия өзара іс-қимылының маңызды ерекшелігі олардың мүдделерінің толық сәйкестігі емес, ішінара конвергенция   (partial convergence) сипаты. Яғни, энергетикалық дәліздер мен Ресей ықпалын шектеу мәселесінде ортақ мүдде  болғанымен, Түркияның дербес аймақтық амбициялары (түркі интеграциясы, автономды геосаяси рөл) кей тұстарды Вашингтон стратегиясымен толық сәйкес келе бермейді.
Каспий аймағындағы көпжақты форматтар (C5+1, энергетикалық консорциумдар, транзиттік дәліздер) АҚШ пен Түркияның аймақтағы ықпалын институционалдандыру құралына айналды. Бұл үрдіс Ресей мен Қытайдың параллель ықпал кеңістіктерімен қатар жүріп, Каспийді бәсекелес геоэкономикалық жобалардың түйісу нүктесіне айналдырды.
Каспий аймағы Иран үшін АҚШ пен Израильдің қысымы жағдайында салыстырмалы түрде қауіпсіз солтүстік дәліз ретінде ерекше стратегиялық маңызға ие болды. Таяу Шығыстағы қақтығыстың шиеленісуінен кейін Тегеран Ресеймен логистика, көлік және әскери-техникалық өзара іс-қимылды қоса алғанда, Каспий бағыттары арқылы ынтымақтастықты жандандырды.
Батыс сарапшыларының пікірінше, Каспий Иран мен Ресейге санкциялық шектеулерді айналып өтуге мүмкіндік беретін баламалы көлік кеңістігінің бір бөлігіне айналды. Каспий аймағы қазіргі халықаралық жүйеде классикалық геоэкономикалық кеңістік шеңберінен шығып, санкциялық қысымға жауап беретін баламалы логистикалық архитектураның ядросына айналып отыр. [296]. Иранның ядролық бағдарламасы мен әскери нысандары төңірегінде қақтығыстың күшеюі Каспийдің әскери-саяси маңыздылығын арттырды.
2025-2026 жылдары алғаш рет Бендер-Энзели портын қоса алғанда, Каспий жағалауындағы ирандық инфрақұрылыммен байланысты объектілерге соққы беру туралы хабарлама пайда болды. Бұл Каспийдің біртіндеп тек қана экономикалық ынтымақтастық аймағы болуын тоқтатып, Таяу Шығыстың анағұрлым кең дағдарысына тартыла бастағанын көрсетеді
Жаппай наразылықтар, экономикалық құлдырау және халықаралық оқшаулаудың күшеюімен қатар жүретін Ирандағы ішкі дағдарыс Тегеранның ұзақ мерзімді Каспий жобаларын іске асыру мүмкіндігін шектейді. Атап айтқанда, Қазақстанмен және аймақтың басқа елдерімен бірлескен бастамалардың бір бөлігі Ирандағы тұрақсыздық пен төтенше жағдай режиміне байланысты тоқтатылды. 2026 жылдың 11 сәуірінде Иран мен АҚШ Исламабадта келіссөздердің бірнеше раундын өткізді, бірақ ұзақ мерзімді реттеу жөніндегі келісімге қол жеткізілмеді. Осыдан кейін 13 сәуірде АҚШ Иранға теңіз блокадасын енгізді. Қазақстан мен Иранның құрлық бойынша ортақ шекарасы болмасада, Каспий теңiзiне шығу жолы бар, сондай-ақ бiрқатар халықаралық ұйымдарға кiредi. Иран көлік-транзит жобалары арқылы, ең бастысы «Солтүстік-Оңтүстік» халықаралық көлік дәлізі аясында өз ықпалын сақтап қалуға ұмтылады. Каспий Тегеранға экономикалық бейімделу мен еуразиялық нарықтарға шығудың маңызды құралы болып қала береді [297].
Санкциялар жағдайында Иран үшін Каспий порттары мен теңіз коммуникацияларының рөлі едәуір артты. Сонымен қатар, ағымдағы оқиғалар Каспий маңы мемлекеттерінің аймақтық қауіпсіздік мәселелеріне алаңдаушылығын күшейтті. Каспийді милитаризациялау және аймақтың сыртқы акторларға қарсы тұруға тартылу қаупі өсуде. Бұл жағдайда Қазақстан мен Әзербайжан мемлекеттері көп векторлы дипломатияны ұстануға және Каспийді шектеулі бейтараптық пен аймақтық теңгерім кеңістігі ретінде сақтауға ұмтылады. Ирандағы соңғы оқиғалар оның Каспий аймағындағы саясатының екіжақты сипатын күшейтті. Бір жағынан, Тегеран Ресеймен ынтымақтастық және көлік бағыттарын дамыту арқылы өзінің геоэкономикалық және стратегиялық маңызын нығайтуға тырысады. Екiншi жағынан, iшкi дағдарыс пен сыртқы саяси шиеленiс бүкiл Каспий кеңiстiгiнiң тұрақсыздану және аймақтың ынтымақтастық аймағынан геосаяси бәсекелестiк аймағына айналу қаупiн арттырады.
Қорыта келгенде, Каспий аймағындағы АҚШ пен Түркияның өзара іс-қимылы соңғы онжылдықтарда классикалық екі жақты серіктестіктен гөрі, көпжақты геоэкономикалық және геосаяси форматтар арқылы жүзеге асатын күрделі жүйеге айналды. Бұл жүйенің негізгі өзегі энергетикалық дәліздер, транзиттік инфрақұрылым және аймақтық қауіпсіздік архитектурасын қайта құруға бағытталған ортақ мүдделердің тоғысуы.
Осылайша, АҚШ-тың энергетикалық саясаты, Түркияның ұстанымы  мен Ирандағы соңғы геосаяси өзгерістер Каспий аймағын жаһандық бәсекелестік пен транзиттік дипломатияның стратегиялық кеңістігіне айналдырып, аймақ мемлекеттерінің энергетикалық, көлік және қауіпсіздік салаларындағы геосаяси маңызын одан әрі күшейтті.

3.2 АҚШ пен Түркияның аймақтық бастамаларға қатысуы: энергетикалық және транспорттық вектор
АҚШ пен Түркияның аймақтық бастамаларға, әсіресе Каспий және неғұрлым кең еуразиялық кеңістікке қатысуы геосаяси бәсекелестіктің күшеюі және жаһандық қауіпсіздік жүйесінің трансформациясы жағдайында жоғары өзектілікті сақтайды. АҚШ аймақты Еуропаны энергетикалық әртараптандырудың маңызды элементі ретінде, сондай-ақ баламалы көлік-энергетикалық бағыттар мен көпжақты жобаларды қолдау арқылы Ресей мен Иранның ықпалын тежеу кеңістігі ретінде қарастырады.
Олардың қатысуының өзектілігі энергетикалық қауіпсіздікті қамтамасыз ету, көліктік өзара байланысты дамыту және аймақтық тәуекелдерді басқару қажеттілігімен күшейтіледі. Нәтижесінде АҚШ пен Түркия аймақтағы мүдделер теңгерімі мен ынтымақтастық архитектурасына әсер ете отырып, аймақтық процестердің маңызды, бірақ әр түрлі уәждемелі қатысушыларына айналды.
АҚШ пен Түркия Каспий аймақтық бастамаларында әртүрлі рөлдерді атқарады, АҚШ негізінен жобаларға жанама энергетикалық және көлік дәліздерін қолдау арқылы қатысады, ал Түркия энергетика, көлік және геосаяси ықпалға байланысты мүдделері бар, әсіресе Каспийдің түрік аумағы арқылы Еуропа мен Таяу Шығыспен байланысы контекстінде негізгі аймақтық ойыншы болып табылады. КСРО-ның ыдырауы бірқатар батыс елдерінде, ең алдымен АҚШ-та Каспийге саяси және экономикалық ену және оны одан әрі нығайту мақсатында пайдаланылды, бұл өз кезегінде аймақта шиеленістің жаңа ошақтарының пайда болуына әкелді.
АҚШ бірнеше негізгі бағыттар есебінен Каспий аймағында өз позициясын нығайтуды жоспарлады, оның қатарында Түрікменстанды Әзербайжанмен байланыстыратын және табиғи газды еуропалық нарыққа жеткізуді қамтамасыз ететін Транскаспий құбырларын салу. Бұл Еуропаның ресейлік энергия ресурстарына тәуелділігін азайтуға және Ресейдің аймақтағы әсерін азайтуға мүмкіндік береді
Өткен ғасырдың 90-жылдарында Әзербайжан мұнайы мен газының болашақ көлемін экспорттау бағыттарын таңдау мәселесінде болған бәсекелестікте Ресей өз позициясын қорғай алмады. Нәтижесінде салынған БТД мұнай құбыры және Баку-Тбилиси-Эрзерум газ құбыры Каспий көмірсутектерінің түрік нарығына, кейіннен «Оңтүстік газ дәлізін» және еуропалық газ нарығына шығуын қамтамасыз етті [298].
Каспий маңы мемлекеттерін (Қазақстан, Әзербайжан, Түрікменстан) инвестициялар, көлік дәліздерін дамыту және экономикалық интеграция арқылы Батыспен ынтымақтастыққа белсенді тарту. АҚШ бұл елдердің Ресеймен және Қытаймен қарым-қатынасын Америкамен тығыз серіктестікті  қайта қарауы үшін жағдай жасауға тырысады.
Бастапқы импульсивтілік прагматикалық түсінікке, қабылдауға жол берді, гуманитарлық көмек және халықаралық ынтымақтастықты қолдау сияқты «жұмсақ күш» құралдары Штаттардың сыртқы саясатының ажырамас бөлігі болды. Дәл осы түсінік 2025 жылдың сәуір айында USAID-тің құқықты жалғастырушы болған АҚШ-тың халықаралық гуманитарлық көмек жөніндегі жаңа агенттігінің (USAIHA) құрылуына әкелді.
АҚШ-тың Орталық Азиядағы жаңа стратегиясының жетістігі Вашингтонның аймақты тұрақсыздандыруы мүмкін геосаяси үйкелісті тудырмай, тартымды экономикалық ынталандыруды ұсыну қабілетіне байланысты болады. Осы жылдың басында Дональд Трамп әкімшілігі АҚШ-тың халықаралық даму агенттігіне (USAID) қатты сын айтып, оны шамадан тыс шығындар, соның ішінде ұлттық мүдделерге қатысы жоқ мақсаттар үшін айыптады. Сондай – ақ, «C5+1» платформасын «C6+1» деп өзгерту және оған Әзербайжанды қосу бастамасы CACI және Caspian Policy Center жұмыстарында талқыланған Транскаспий интеграциясы идеясына сәйкес келеді.
Әзербайжан Каспий арқылы өтетін сауда маршруттарындағы негізгі ойыншы ретінде Орталық Азияның Еуропамен байланысын нығайта алар еді. Тағы бір ықтимал ұсыныс  ОА елдерін осы елдің проблемаларын шешуге тарту және онда Мәскеудің рөлінің күшеюіне қарсы күш құру мақсатында Ауғанстанды интеграциялық процестерге қосу болды.
Жалпы, соңғы уақытта пайда болған басылымдар АҚШ-тың аймаққа қатысты белсенділігін көрсетеді. Америкалық қатысудың күшеюі РФ мен ҚХР тарапынан қарсылықты тудыруы мүмкін, олар мұны өз мүдделеріне қауіп ретінде қабылдайды. Тарихи тұрғыдан Орталық Азияны өзінің ықпалының объектісі ретінде қарастыратын Ресей ҰҚШҰ мен Еуразиялық экономикалық одақ арқылы оған әсер ету тетіктерін сақтайды, ал Қытай аймақтың өз инвестицияларына тәуелділігін пайдаланады [299].
«Жұмсақ күшті» қолдану, мәдени және дипломатиялық өзара әрекеттесуді дамыту, демократиялық институттар мен құқықтық бастамаларды қолдау және аймақтағы АҚШ мемлекеттік және үкіметтік емес ұйымдарының жұмысын жандандыру.
Ресейлік ғалым С. Жильцов «Независимая газетаға» газетке берген берген сұхбатында: АҚШ-тың өткен ғасырдың 90-шы жылдарындағы Каспийде құбырларды кез келген жағдайда жылжытуға тырысқан агрессивті саясатынан айырмашылығы,  қазір сақтықпен әрекет етуде,  өз мақсаттарына жетуге деген ұмтылысы жоғалған жоқ, - деді [300].
Еуразиядағы Қытай мен Ресейдің ықпалына қарсы іс-қимылдың жалпы стратегиясы шеңберінде АҚШ Каспий аймағында өз орнын бекіту үшін экономикалық, саяси, энергетикалық және әскери құрамдас бөліктерді қамтитын көпвекторлы саясатты құруға бағытталған  бағытты ұстанды.
АҚШ-тың 2000 жылдан бергі Ұлттық қауіпсіздік стратегиялары эволюциялық түрде өзгеріп, бастапқыда терроризмге қарсы күрес пен Таяу Шығыстағы демократияны ілгерілетуден біртіндеп ұлы державалар бәсекелестігіне қайта бағытталды. Обама кезеңінде Азия-Тынық мұхитына басымдық берілсе, Трамп пен Байден әкімшіліктерінде Қытай мен Ресеймен стратегиялық бәсекелестік парадигмаға айналды. Осы контексте Каспий өңірі АҚШ үшін энергетикалық маршруттарды әртараптандыру, Еуразиядағы ықпалды теңгеру және Ресей, Қытай, Иран ықпалын шектеу құралы ретінде маңызды геосаяси кеңістікке айналды.
Сонымен бірге, 1990 жылдардың аяғында және кейінірек Ресей Оңтүстік Кавказдағы түрік саясатын қайта қарады, Ресей Түркияны қауіпті қарсыластан гөрі пайдалы серіктес ретінде көре бастады. Бұған энергетикалық ынтымақтастық әсер етті: Түркия Еуропамен бірге Ресей үшін газ өткізудің негізгі нарығы болып табылады.
1990 жылдардың басынан 2001 жылға дейінгі бастапқы кезең Каспий аймағына ірі америкалық компаниялардың, ең алдымен мұнай-газ саласына белсенді енуімен, сондай-ақ Вашингтон мен Каспий елдерінің әртүрлі әскери ынтымақтастығының басталуымен сипатталды.
90-жылдардың басында америкалық компаниялардың Каспий маңы елдеріне экономикалық таралуы АҚШ-тың Каспий аймағына енуінің және оны бекіту стратегиясының негізгі элементі болды.1993 жылы сәуірде Каспийге қол жеткізген америкалық компаниялардың алғашқысы халықаралық «Chevron» компаниясы болды. 1994 жылы Әзербайжан мен британдық «Бритиш Петролиум»арасында «Ғасыр келісімшарты» жасалды. 1997 жылы америкалық компаниялар Каспий теңізінің қазақстандық қайраңында алып Қашаған мұнай-газ кен орнын игеріп жатқан «Agip KCO» халықаралық консорциумының негізгі акционерлерінің бірі болды.
Agip KCO 1997 жылы жасалған Солтүстік Каспий бойынша ӨБК шеңберінде NCOC-оператор компаниясының агенті болып табылады. Солтүстік Каспий жобасы (https://www.ncoc.kz/ru) Қазақстандағы теңіз мұнай-газ кен орындарын игерудің алғашқы ірі жобасы болып табылады. Оның құрамына үш кен орны кіреді: Қашаған, Қайран және Ақтоты.
1991 жылы Кеңес Одағы ыдырағаннан кейін АҚШ Кавказ бен Орталық Азиядағы саясатын қайта қарастыра бастады. Энергетика және транзит мәселелері тез арада саясаттың маңызды бөлігіне айналды, мысалы, АҚШ-тың осы аймақтағы БТД құбырына (pipeline) қолдау көрсетуі осының мысалы. Түркия АҚШ үшін осы аймақтағы маңызды серіктестердің бірі болды.
АҚШ Түркияны өз стратегиясының «батысқа шығу» бағытының транзиттік платформасы ретінде көрді. Бірге жұмыс істейтін бағыттар: мысалы, Каспийден Батысқа мұнай және газ тасымалын Түркия арқылы ұйымдастыру. АҚШ қолдаған «шығыс-батыс коридоры» осының мысалы болып табылады [104].
АҚШ-тың Каспий аймағындағы энергетикалық стратегиясында негізгі бағыт үш (егемендікті қолдау, баламалы экспорт дәліздері, энергетикалық қауіпсіздік) халықаралық зерттеулерде нақты расталған. CRS дерегінде АҚШ-тың Каспий саясаты егемен мемлекеттерді қолдау және аймақтық интеграцияны дамытуға бағытталғаны көрсетіледі [301]. CRS талдауы бойынша, АҚШ 1990-жылдардың соңында-ақ Ресей мен Иранды айналып өтетін құбыр жүйесін қолдаған және оны аймақтық саясаттың «cornerstone» элементі ретінде қарастырған [302]. Heritage Foundation және басқа аналитикалық орталықтар АҚШ пен ЕО-ның Каспий ресурстарын Еуропа нарығына жеткізуді Ресей ықпалын әлсірететін құрал ретінде қарастырғанын көрсетеді [270]. Осылайша, Каспий энергетикалық жобалары тек экономикалық инфрақұрылым емес, АҚШ-тың Еуразиядағы геосаяси архитектурасының бір бөлігі ретінде қарастырылады.
Алайда дағдарыстар да болды, мұнай мен газ резервтерінің нақты күткендей болмауы, аймақтағы тұрақсыздық, Ресей мен Иранның қарсы әрекеті. Сонымен қатар, Түркия мен АҚШ-тың мүдделері әрқашан толықтай сәйкес болмады, мысалы, Түркияның аймақтағы ұлттық мүдделері мен АҚШ-тың глобалды стратегиясы арасында шиеленістер пайда болуы мүмкін.
Каспий аймағында АҚШ пен Түркияның геосаяси мүдделерін іске асыру аспектілерін қарастыруды қорытындылай келе, өткен ғасырдың 90-шы жылдарының басында Каспийдегі геосаяси жағдай өзгергеннен кейін Вашингтон аймақтың жаңа тәуелсіз елдеріне ықпалын арттыруға және Ресейдің жетекші аймақтық жағдайын нығайтуға бағытталған күш-жігерін бейтараптандыруда мақсатты және көп қырлы қызметті жүзеге асыра бастады деп тұжырымдау керек. Осы негізгі аймақты жан-жақты зерттеудің маңыздылығы, бірқатар мәселелерді терең талдаусыз онда болып жатқан процестерді түсіну мүмкін емес, бұл Оңтүстік Кавказ елдерінің дамуының негізгі тенденцияларын да, ондағы сыртқы ойыншылардың ұстанымын анықтаудан тұрады.
АҚШ-тың аймақтағы ең сәтті геостратегиялық жобаларының бірі БТД және «Көгілдір ағын» (Blue Stream) жобалары Каспий-Қара теңіз-Түркия энергетикалық кеңістігінде екі түрлі геостратегиялық логиканы көрсетеді: БТД -Ресей мен Иранды айналып өтетін диверсификация және балама маршрут құру стратегиясы, ал Blue Stream – Ресей мен Түркия арасындағы терең энергетикалық өзара тәуелділік пен ықпалдастықты күшейтетін модель (Қосымша Д). [303].
АҚШ пен Түркияның ортақ мақсаттары Ресей мен Иранды айналып өту арқылы Каспий энергиясын әлемдік нарыққа жеткізу. Бірақ, АҚШ бұл аймақты геостратегиялық бәсекенің бір бөлігі ретінде қараса, Түркия оны өзінің тарихи және мәдени ықпал аймағы ретінде көреді.Түркия көбіне  «жұмсақ күшке», АҚШ «қатты күшке» сүйенеді. Каспий аймағындағы америкалық және түрік саясаттарының генезисі мен эволюциясы, геоэкономикалық мүдде мен геомәдени факторлардың қиылысқан үлгісі. Екі ел де аймақтың болашағын энергетика, көлік және мәдени ықпал арқылы айқындауға тырысып келеді. Бірақ, соңғы жылдары Түркияның дербес сыртқы саясаты (мысалы, Ресеймен және Қытаймен теңгерім саясаты) АҚШ-пен кейде қайшылыққа әкеледі.
Түркия мен АҚШ «энергетика және климат жөніндегі Үкіметаралық бағдарламаны» құруға келісті [304].
АҚШ Түркияны Еуропаға газ ағындарын әртараптандырудың негізгі энергетикалық аймақтық торабы ретінде қарастырады.
АҚШ Каспий теңізінің түбінде газ құбырын Түрікменстаннан Түркияға дейін және одан әрі Еуропа нарықтарына тартуды қолдайтынын мәлімдеді. АҚШ-тың Түрікменстандағы елшісі Элизабет Руд журналистерге Түрікменстаннан Түркияға Каспий арқылы және одан тыс жерлерге апаратын инфрақұрылымды қолдайды деп мәлімдеді [305].
Түркия Каспий аймағынан Солтүстік Кавказдан өзі арқылы Еуропаға газ тасымалдау жобаларына қатысады. Оның әлемдік энергетикалық нарықтағы стратегиялық позициясы Трансанадолы табиғи газ құбыры (TANAP) және Оңтүстік газ дәлізі (SGC) сияқты маңызды инфрақұрылымдық жобаларға қатысу арқылы нығаяды.
Түркияның геосаяси күшін арттырумен қатар, оның өмірлік маңызды транзиттік бағыт ретіндегі рөлі Еуропаның энергия көздерін әртараптандыруға және оның ресей газына тәуелділігін азайтуға көмектеседі. Екіжақты энергетикалық байланыстарды нығайтқан Трансанадолы Газ Құбыры (TANAP) сияқты ұзақ мерзімді келісімдер мен стратегиялық инфрақұрылымдық жобалар газ экспортының тұрақты өсуінің негізгі факторлары болып табылады.
Түркияның бастамасымен іске асқан Баку-Тбилиси-Карс және TANAP жобалары аймақтың энергетикалық және көлік логистикасын түбегейлі өзгертті [306].
Каспий аймағындағы АҚШ-тың негізгі энергетикалық жобаларына мыналар жатады:
1. Транскаспий газ құбыры  (ТГҚ)- табиғи газды Түрікменстаннан Каспий теңізі арқылы Әзербайжанға, одан әрі Еуропаға тасымалдауға бағытталған АҚШ қолдайтын негізгі жоба.
2. Баку-Тбилиси-Джейхан (БТД) - Каспий мұнай кен орындарын Жерорта теңізіндегі түріктік Джейхан портымен байланыстыратын, Ресей мен Ираннан өтіп, әлемдік нарықтарға мұнай жеткізуге мүмкіндік беретін мұнай құбыры. АҚШ бұл жобаны 1990 жылдардан бері қолдап келеді және оны пайдалану мен дамытуға ықпал етуді жалғастыруда.
3. Оңтүстік Кавказ газ құбыры (Баку-Тбилиси-Эрзурум)-газды Әзербайжаннан Грузия арқылы Түркияға тасымалдайды. Бұл аймақтың Еуропамен энергетикалық ынтымақтастығын күшейту үшін АҚШ қолдайтын энергетикалық инфрақұрылымның маңызды бөліктерінің бірі.
[bookmark: _Hlk208740488]4. Трансадриатикалық газ құбыры (TAP) – Оңтүстік Кавказ газ құбырын Греция, Албания және Италия арқылы еуропалық нарықтармен байланыстыратын жоба. 2024-2025 жылдары TAP Әзербайжан газын Еуропаға жеткізуді қамтамасыз ететін коммерциялық операцияларды бастады, бұл да АҚШ-тың қолдауына ие.
5. Жасыл энергетикалық бастамалар-АҚШ Әзербайжан жағалауындағы оффшорлық жел электр станцияларын дамытуды және аймақтың энергетикалық әртараптандырылуына және тұрақты дамуына ықпал ететін «Каспий - Қара теңіз – Еуропа» «жасыл» энергетикалық дәлізін құруды қоса алғанда, аймақта жаңартылатын энергетикалық жобаларға қолдау көрсетеді.
Бұл жобалар Каспий аймағын тек ресурс көзі ретінде емес, жаһандық энергетикалық және геосаяси бәсекелестіктің күрделі жүйесі ретінде қарастыруға мүмкіндік береді.
Сондай-ақ, АҚШ-тың стратегиялық мақсатына, Еуропаның энергетикалық қауіпсіздігін нығайтуға, АҚШ-тың аймақтағы ықпалын кеңейтуге және Ресей мен Иранның Каспий энергетикасындағы үстемдігін төмендетуге қызмет етеді. Каспий аймағындағы АҚШ-тың негізгі энергетикалық жобаларына Транскаспий газ құбыры (Түрікменстаннан Каспий теңізі арқылы Әзербайжанға және одан әрі Еуропаға табиғи газды тасымалдауға бағытталған жоба), Каспий кен орындарын түріктің Джейхан портымен байланыстыратын БТД мұнай құбыры, сондай-ақ Оңтүстік Кавказ газ құбыры және Трансадриатикалық газ құбыры (TAP), Әзербайжан газын Еуропаға жеткізуді қамтамасыз ету. Дәстүрлі энергетикадан басқа, АҚШ аймақтағы «жасыл» энергетикалық бастамаларды, соның ішінде оффшорлық жел жобаларын және Каспий-Қара теңіз-Еуропа «жасыл» энергетикалық дәлізін құруды қолдайды. Бұл жобалар энергиямен жабдықтау бағыттарын әртараптандыруға, Еуропаның энергетикалық қауіпсіздігін нығайтуға және АҚШ-тың Каспий өңіріндегі ықпалын күшейтуге ықпал етеді [307-309].
Транскаспий газ құбырының құрылысына келесі елдер қатысады:
1. Түрікменстан-газ құбыры үшін негізгі энергия ресурсының көзі.
2. Әзербайжан-газ құбыры салынатын және түрікмен кен орындарынан газ келетін ел.
3. Қазақстан-осы бағытқа қосылу үшін қосымша газ көзі ретінде қарастырылады.
4. Грузия-транзиттік ел, ол арқылы газ одан әрі тасымалданады.
5. Түркия-газ қабылдайтын және оны Еуропаға транзиттік бағыттайтын ел.
Түркияда Әзербайжан мен Қазақстанмен бірге «Транскаспий Шығыс-Батыс дәлізі» бойынша жұмыс тобы құрылды.
«Орта дәліз» немесе Транскаспий халықаралық көлік бағыты (ТХКД) - Қазақстан, Каспий теңізі, Әзербайжан, Грузия және Түркия арқылы өтетін маршруттарды пайдалана отырып, Ресейден айналып өтіп Қытай мен Еуропаны байланыстыратын мультимодальды дәліз. Қазіргі кезде қарқынды дамып келеді. 2025 жылы осы дәліз арқылы транзит көлемі 60%-ға өсіп, 4-5 миллион тонна жүкке жетті.
Баку-Тбилиси-Эрзурум газ құбыры Әзербайжаннан басталып, Грузия арқылы Түркияның Эрзурум қаласына дейін созылатын негізгі экспорттық газ инфрақұрылымы. Бұл құбыр Әзербайжанның Шах-Дениз газ кен орнынан өндірілетін табиғи газды тасымалдауға арналған және Каспий аймағындағы энергетикалық экспорттың басты бағыттарының бірі болып саналады. Ол Түркияның ішкі нарығын газбен қамтамасыз етумен қатар, Еуропаға бағытталған Оңтүстік газ дәлізінің бастапқы буыны қызметін атқарады. Баку-Тбилиси-Эрзурум газ құбыры Каспий газын Еуропа нарығымен байланыстырып, Ресей мен Иранды айналып өтетін стратегиялық балама маршрут ретінде әрекет ете отырып, Әзербайжан, Грузия және Түркияның геоэкономикалық салмағын күшейтеді және Еуропаның энергетикалық қауңпсіздігін әртараптандыруға тікелей ықпал ететін негізгі интеграциялық инфрақұрылым болып табылады. Газ құбыры Каспий аймағын Еуропамен байланыстыратын энергетикалық көпір ретінде аймақтың геосаяси және геоэкономикалық айтарлықтай арттырды [310].
«Бай Солтүстік» және «Кедей Оңтүстік» елдері арасындағы отын және басқа да минералды ресурстар үшін күрес сөзсіз, өйткені дамушы елдердегі ЖІӨ мен ресурстарды тұтынудың өсуі дамыған елдердегі өсуден асып түседі.
Каспий маңы елдеріндегі экономикалық тұрақсыздық, Каспий теңізінің реттелмеген мәртебесі, аймақтағы әскери-саяси қақтығыстар (Қарабақ, Абхаз, Оңтүстік Осетин) америкалық саясаттың объектілері болып табылады. Бір жағынан, олар аймақтағы америкалық мүдделерге қауіп төндіреді. Екінші жағынан, бұл қолайсыз процестерді америкалықтар кеңесшілер мен бітімгерлер ретінде аймақтағы саяси және экономикалық қатысуын негіздеу үшін пайдаланады. 2001 жылдың қыркүйегіндегі террористік актілерден кейін АҚШ-тың сыртқы саясатында әскери компонент өсті. Вашингтон өзін Каспий аймағынан Батыс нарықтарына еркін мұнай ағынын қамтамасыз ету үшін қажетті тұрақтылықтың кепілі ретінде көреді.
Энергетикалық стратегиялық жоспары Орта дәліз және Транскаспий дәлізі арқылы Каспий газын және мұнайын Еуропаға жеткізетін транзиттік орталыққа айналу. Бакуде өткен отырыста Түркияның ұсынысы бойынша дәліздің өткізу қабілеті мен тиімділігін арттыру туралы хаттамаға қол қойылған жұмыс тобы құрылды.
Түркияның көлік және инфрақұрылым министрі Әділ Қараимайлоғлу Түркия мен Әзірбайжанның сыртқы істер және көлік министрлерінің 2022 жылғы 27  маусымда Бакуде өткен кездесуінде Орта дәліз қашықтық пен уақыт бойынша басқа көлік дәліздеріне сенімді балама екенін айтты. «Егер Қытайдан Еуропаға жөнелтілетін жүк пойызы Орта дәліз мен Түркияны таңдаса, ол 12 күнде 7000 шақырымды (4349 миль) жүріп өтеді, егер сол пойыз Ресейдің солтүстік сауда бағытын таңдаса, Суэц каналына артықшылық беру үшін кем дегенде 15 күн және 45-60 күн қажет болады», - деді [311].

Кесте 14 – АҚШ пен Каспий маңы елдерінің арасындағы жобалар

	Елдер
	Жобалар
	Америкалық серіктес / бағыт

	1
	2
	3

	Әзербайжан
	АҚШ–Әзербайжан экономикалық әріптестігі: елде шамамен 235 америкалық компания тіркелген
	Baker Hughes, Bechtel, GE, KBR, Schlumberger және т.б. энергетика және инфрақұрылым жобаларына қатысады

	Қазақстан
	Wabtec Corporation компаниясы мен бірлескен локомотив шығару жобасы; сонымен қатар Теңіз, 
	Wabtec, Chevron, ExxonMobil және т.б.

	14-кестенің жалғасы


	1
	2
	3

	
	Қашаған, Қарашығанақ жобала рында америкалық қатысу бар
	

	Түрікменстан
	АҚШ қатысқан 180-ге жуық жоба, жалпы құны шамамен 3,3 млрд доллар.
	[bookmark: _Hlk212979929]Boeing, GE, John Deere және басқа америкалық компаниялар.

	Түрікменстан
	USAID бағдарламалары: су ресурстары мен экология саласындағы аймақтық жобалар.
	USAID, «Water and Vulnerable Environment» бағдарламасы.

	Қазақстан-Әзербайжан-Грузия
	Орта дәліз бойынша америкалық бизнес делегациясы – сауда, көлік және логистика бағытындағы ынтымақтастық.
	USACC, American Chamber of Commerce Kazakhstan және басқалар.

	Ескерту – Әдебиет негізінде құралған [312-321] 



Жоғарыда 14-кестеде берілген АҚШ пен Каспий маңы елдерінің (Әзербайжан, Қазақстан, Түрікменстан)  арасындағы нақты жобаларға тоқталайық.
Baker Hughes энергетикалық технологиялар компаниясы Әзербайжан Республикасының мемлекеттік мұнай компаниясының (SOCAR) электр суасты сорғылары технологиясын (ESP) және Leucipa автоматтандырылған далалық бағдарламалық қамтамасыз етуді елдің мұнай кен орындарында пайдалану шешімін қабылдады. Бірлескен ынтымақтастық туралы келісімге қол қою рәсімі Бакуде Baker Hughes компаниясының бас директоры және Басқарма төрағасы Лоренцо Симонелли мен SOCAR Президенті Ровшан Наджафтың қатысуымен өтті. Біріктірілген ұсыныс SOCAR мұнай кен орындарындағы барлық операцияларды оңтайландыруды арттыруға мүмкіндік береді, тиімділік жұмыс көлемін айтарлықтай азайтады деп  күтілуде [312]. 
Америкалық Bechtel инжинирингтік компаниясы Әзербайжандағы ірі жобаларға қатысты. Баку-Тбилиси-Джейхан мұнай құбыры сияқты мұнай мен газды өндіру және тасымалдау құбырларын дамыту мен салуды қамтиды. Америкалық Bechtel корпорациясының делегациясының басшысы Ч. Редман Әзербайжанға сапардың негізгі мақсаты мен ынтымақтастықтың болашақ бағыттарымен таныстырды. Оның қызметінің негізгі бағыттары тиісті жобаларды дайындау және басқару, түрлі коммуникациялық желілерді құру, көлік саласында, металлургияда, энергетикада, инфрақұрылымда, тау-кен саласында сервистік объектілер салу және өндіріс болып табылады [313]. 
1878 жылы Томас Эдисон негізін қалаған General Electric (GE) өз бизнесін әлемнің түкпір-түкпірінде бір ғасырдан астам уақыт бойы дамытып келеді. GE жабдықтары алғаш рет 1930 жылдары Қазақстандағы ірі түсті металлургия кәсіпорындарына жеткізілді. Компания бизнесінің белсенді дамуы 90-шы жылдары басталды. Мәселен, 1995 жылы Қазақстанда теміржол инфрақұрылымын дамыту мақсатында GE магистральдық локомотивтерді жаңғырту үшін ҚТЖ-мен келісімшартқа қол қойды. GE әлемдік өнеркәсіп және цифрлық көшбасшы. GE әлемдік өнеркәсіптің дамудың түбегейлі жаңа кезеңіне шығуына ықпал етеді. Сандық және өнеркәсіптік жабдықты қосу арқылы GE тұтынушыларға озық, жақсы болжамды, өзара байланысты технологиялық шешімдерді ұсынады. 
GE Ресейде/ТМД-да 100 жылға жуық жұмыс істейді, халықаралық тәжірибені қолдана отырып және аймақтың негізгі инфрақұрылымдық міндеттерін шешу және адамдардың өмірін жақсарту үшін энергетика, мұнай-газ саласы, көлік, денсаулық сақтау саласындағы стратегиялық серіктестермен ынтымақтастықта озық технологияларды орналастырды [314]. 
Әзербайжан мемлекеттік мұнай компаниясы (SOCAR) мен америкалық KBR бірлескен кәсіпорны болып табылатын SOCAR-KBR LLC компаниясы британдық bp-мен екі жаңа жоба бойынша келісімшарттар жасағаны туралы KBR баспасөз қызметі хабарлады. «Келісімшарттардың бірі Сангачал терминалын (STEL) электрлендіру жобасын, екіншісі – Шахдениз газ кен орнындағы компрессорлық станция жобасын (Shah Deniz Compression, SDC) қолдауды көздеді. Келісімшарт талаптарына сәйкес, SOCAR-KBR екі жоба үшін де толық инженерлік жобалау және сатып алу қызметтерін ұсынады», - делінген ақпаратта [315].
Wabtec Corporation 1996 жылдан бастап Қазақстанмен белсенді ынтымақтастықта болды, локомотивтерді жаңғыртып, өндіріске инвестиция салып, теміржол саласында технологияларға қызмет көрсету және дамыту үшін орталықтар құрды. Сонымен қатар, 2024 жылдың шілдесінде Wabtec Қазақстанда инновацияларды енгізу және кадрларды даярлау алаңына айналған технологиялық және инженерлік орталық ашты [316].
Trend агенттігі қазіргі уақытта Түрікменстанда АҚШ компанияларының қатысуымен 180 жоба жүзеге асырылуда, олардың жалпы құны 3,3 миллиард долларды құрайды, - деп хабарлайды. Онда жобаны жүзеге асырудың негізгі салмағы Boeing, General Electric және John Deere сияқты ірі компанияларға жүктелетінін атап өтілді. Сонымен қатар, Түрікменстанның АҚШ инвестициялары мен елдегі ғылыми және инновациялық салаларды дамытуға бағытталған озық технологияларды тарту перспективалары туралы тоқталады [317]. Сонымен қатар, АҚШ-тың Халықаралық Даму Агенттігі (USAID) 2020 жылы Түрікменстанды қамтитын екі аймақтық жобаны іске қосты. «Water and Vulnerable Environment» су және қоршаған ортаға арналған жобасы салауатты экожүйелерді нығайтатын және шиеленістердің алдын алатын табиғи ресурстарды (су ресурстарын) басқаруды жақсарту бойынша аймақтық ынтымақтастықты ілгерілетуді жалғастырады [318].
[bookmark: _Hlk232403516]Орта Дәліз-Орталық Азияны Каспий Теңізі арқылы Оңтүстік Кавказбен байланыстыратын және Шығыс Еуропа мен Жерорта теңізіне дейін созылатын дамып келе жатқан сауда және транзиттік жол. Оның стратегиялық географиялық орналасуы, дамыған логистикалық инфрақұрылымы, заманауи порттары, жүк тасымалы нысандары, еркін сауда аймақтары Еуропа мен Азия арасындағы тауарлар мен қызметтердің қозғалысын жеңілдетуге айтарлықтай мүмкіндіктер ұсынады.  Әзербайжан, Грузия және Қазақстандағы Сауда, Энергетика, Инфрақұрылым және Логистиканы зерттеу миссиясы энергетика, маңызды инфрақұрылым, цифрлық сауда, жаңа технологиялар, көлік және логистика сияқты салалардағы америкалық компанияларды біріктіреді [319].
КСРО-ның ыдырауы бірқатар батыс елдерінде, ең алдымен АҚШ-та Каспийге саяси және экономикалық ену және оны одан әрі нығайту мақсатында пайдаланылды, бұл өз кезегінде аймақта шиеленістің жаңа ошақтарының пайда болуына әкелді. АҚШ-тың Каспий аймағындағы сыртқы саясаты оның Еуразия континентіне болуымен анықталады. Бірқатар ғалымдардың пікірінше, Каспий - бұл құрлықты екі аймаққа-Батыс (Еуропа) және Шығыс (Азия) бөлетін Еуразияның негізгі «геосаяси осі».  Каспий теңізі Еуразияның географиялық осі ғана емес, сонымен қатар екі мәдени континенттің арасындағы көпірдің (немесе дәліздің) бір түрі, онда үстемдік ету жетекші әлемдік державаларға Еуразия кеңістігіндегі ең маңызды саяси және экономикалық процестерді басқаруға мүмкіндік береді.
Басынан бастап АҚШ-тың аймақ үшін сыртқы саясатының негізі, елдердің тәуелсіздігін, егемендігін және аумақтық тұтастығын қолдау болды. Сыртқы саяси жауапкершілігін көрсету үшін АҚШ барлық елдермен толық дипломатиялық қарым-қатынас орнатты және соңғы жылдары көптеген саяси, экономикалық, коммерциялық, әскери және гуманитарлық бағдарламаларды қолдау үшін көптеген елдерде жаңа елшіліктер құрды.
Алайда, Орталық Азия мен Оңтүстік Кавказдың Каспий аймағы екі негізгі себеп бойынша АҚШ үшін ешқашан сыртқы саясаттың басымдығы болған емес:
Біріншіден, «шешілмеген қақтығыстарға» қарамастан, аймақ салыстырмалы түрде тұрақты - Ресейдің Грузиядағы Абхазия мен Оңтүстік Осетияны басып алуы және Арменияның Әзербайжандағы Таулы Қарабақты басып алуы.
Екіншіден, АҚШ кеңестік мұрасына байланысты аймақ елдерімен қарым-қатынасын әлдеқашан нығайтты, бұл олардың әлеуметтік ұйымдастыру және басқару жүйелерін батыстықтардан айтарлықтай ерекшелендірді, әсіресе олардың адам құқықтары мәселесіне байланысты.
Адам құқықтары мен демократиялық даму мәселелері, АҚШ-тың аймақта қатынасын шектеуге негіз болды [320].
Бұрыңғы елші Ричард Э. Хогланд 2018 жылдың 19 маусымында Вашингтонда жұмыс істейтін Каспий саяси орталығының сайтында «АҚШ-тың Каспий аймағындағы сыртқы саясаты» («U.S. Foreign Policy in the Caspian Region») атты өте мазмұнды мақала жариялады. Каспий аймағына қысқаша сипаттама, америкалық истеблишменттің Каспийге қатысты жетекші әлемдік державалардың мүдделеріне көзқарасын ашады, ең бастысы АҚШ әкімшілігін аймақтағы сыртқы саясатын қайтадан жандандыруға шақырады [321].
Өзінің геосаяси мақсаттарына жету үшін Вашингтон өзіне тән құралдар мен әдістерді қолданды. Дереккөздерді талдау АҚШ-тың Каспий аймағындағы геосаяси стратегиясын іске асырудың дәйекті кезеңдерін анықтауға мүмкіндік береді.
Түркияның аймақтық бастамаларға қатысуы энергетикалық және көлік-транзиттік бағыттарды нақты инфрақұрылымдық жобалар арқылы іске асып, оның Еуразиядағы геоэкономикалық рөлін күшейтіп отыр.
Түркия Әзербайжанмен стратегиялық серіктестікті тереңдете отырып, Каспий көмірсутектерін Еуропа нарығына жеткізудегі рөлін күшейтті. Әсіресе, Оңтүстік газ дәлізі және Трансанатолиялық газ құбыры (TANAP) арқылы Түркия Каспий энергетикалық ресурстарының негізгі торабына айналуға ұмтылды.
Түркия Орта дәлізді (Trans-Caspian International Transport Route) дамытуға ерекше назар аударды. Бұл жүктерді тасымалдауға мүмкіндік беріп, Түркияның Еуразиядағы көлік-логистикалық хаб ретіндегі позициясын нығайтты. 

Кесте 15 – Түркияның көлік-транзиттік және логистикалық бағыттары

	Бағыт
	Негізгі маршрут
	Түркияның мақсаты
	Каспий өңірі үшін маңызы

	Орта дәліз (Middle Corridor, TITR)
	Қытай-Қазақстан - Каспий теңізі - Әзербайжан - Грузия - Түркия - Еуропа
	Түркияны Еуразияның негізгі логистикалық хабына айналдыру
	Каспий арқылы өтетін жүк тасымалын ұлғай ту және Ресей бағыт тарына балама қалып тастыру

	Орта дәліз (Middle Corridor, TITR)
	Қазақстан/Түрікменстан - Каспий теңізі - Әзербайжан -Түркия
	Еуропа мен Орталық Азия арасындағы сауданы дамыту
	Каспийді Шығыс-Батыс дәлізінің негізгі буынына айналдыру

	Баку-Тбилиси-Карс теміржолы
	Әзербайжан - Грузия -Түркия
	Теміржол транзитін арттыру, жеткізу уақытын қысқарту
	Каспий жүктерінің Түркия арқылы Еуропаға шығуын қамтамасыз етеді

	Каспий порттарымен интеграция
	Ақтау - Құрық - Баку (Алят) - Түркия
	Порттық және мультимодальды инфрақұрылымды дамыту
	Каспийдегі теңіз тасымалдарының тиімділігін арттыру

	Энергетикалық-транзиттік бағыттар
	Каспий - Кавказ – Түркия - Еуропа
	Мұнай мен газ транзитіндегі рөлін күшейту
	Каспий ресурстарын әлемдік нарықтарға шығарудың негізгі жолдарының бірі

	Түркі мемле кеттері арасын дағы логисти калық байланыс
	Орталық Азия- Каспий - Кавказ-Түркия
	Түркі мемлекет тері нің көлік байланыс тарын нығайту
	Түркі интеграция сының экономикалық негізін қалыптастыру

	Ескерту – Әдебиет негізінде құралған [322-327]



15-кестеде, Түркияның көлік-транзиттік саясатының өзегін Орта дәліз құрайды. Ресей-Украина соғысынан кейін жаһандық жеткізу тізбектерінің қайта құрылуы жағдайында Түркия Каспий теңізін Еуропа мен Азияны байланыстыратын стратегиялық транзиттік кеңістік ретінде қарастырып отыр. Осы мақсатта Анкара ТХКБ, Баку-Тбилиси-Карс теміржолын және Каспий порттарымен байланысты мультимодальды желілерді дамытуға басымдық беруде. Нәтижесінде Түркия Каспий өңіріндегі геоэкономикалық ықпалын күшейтіп, өзін Еуразиядағы маңызды логистикалық және энергетикалық хаб ретінде орнықтыруға ұмтылуда [322; 323; 324; 325, р. e2989; 326, р. 16-32; 327]. 
Осылайша, АҚШ пен Түркияның аймақтық бастамаларға энергетикалық және көлік векторларына қатысуы Каспий-Еуразия кеңістігінің қазіргі заманғы инфрақұрылымын қалыптастыруда маңызды рөл атқарады. АҚШ энергетикалық жеткізілімдерді әртараптандыруға және Еуропаның дәстүрлі бағыттарға тәуелділігін төмендетуге бағытталған жобаларды ілгерілетуде, ал Түркия Каспий өңірінің Еуропа және Таяу Шығыс нарықтарымен қосылуын қамтамасыз ететін негізгі транзиттік торап болып табылады.	
Тұтастай алғанда, олардың өзара іс-қимылы аймақтың өзара геоэкономикалық байланысын күшейте отырып, баламалы энергетикалық дәліздер мен көлік бағыттарын дамытуға ықпал етеді, бірақ сонымен бірге Еуразиядағы ірі державалар арасындағы ықпалдар бәсекелестігін күшейтеді.

3.3 АҚШ пен Түркияның Каспий аймағына әскери-саяси қатысуы
АҚШ пен Түркияның Каспий аймағындағы әскери-саяси қатысуы негізінен қауіпсіздік пен қорғаныс саласындағы қызметтері арқылы көрініс табады. Екі мемлекет те аймақтық тұрақтылықты сақтау, энергетикалық және көлік инфрақұрылымының қауіпсіздігін қамтамасыз ету, трансұлттық қауіптерге қарсы күрес және серіктес мемлекеттердің қорғаныс әлеуетін нығайту бағыттарында белсенді саясат жүргізеді.
Каспий аймағындағы қауіпсіздік пен қорғаныс мәселелерінде АҚШ пен Түркияның ұстанымдары ортақ геосаяси мақсаттарды тоғысады. Екі мемлекет те Ресей мен Иранның аймақтағы ықпалын теңгеруге, энергетикалық маршруттарды әртараптандыруға және аймақтық тұрақтылықты сақтауға мүдделі. Дегенмен, бұл мақсаттарға қол жеткізу құралдары мен аймақтағы қатысу деңгейі бойынша олардың саясатында елеулі айырмашылықтар бар. 
АҚШ Каспий аймағына тікелей әскери қатысуды емес, негізінен дипломатиялық, институционалдық және энергетикалық құралдарды пайдалануға басымдық береді. Каспийді Еуропа мен әлемдік нарықтарды энергия ресурстарымен қамтамасыз ететін маңызды геоэкономикалық дәліз ретінде қарастырады. Осыған байланысты АҚШ Ресейдің энергетикалық ықпалын шектеуге және Еуропаның ресейлік энергия көздеріне тәуелділігін төмендетуге бағытталған энергетикалық маршруттарды әртараптандыру саясатын қолдайды. Бұл саясат, ең алдымен, Каспий мұнайы мен газын Ресей аумағын айналып өтетін бағыттар арқылы тасымалдауға негізделген.
Осы мақсатта АҚШ Әзербайжан, Грузия және Түркия арқылы өтетін Шығыс-Батыс энергетикалық дәліздерінің дамуын қолдап келеді. БТД мұнай құбыры, Оңтүстік Кавказ газ дәлізі жобалары Вашингтрнның аймақтағы энергетикалық стратегиясының маңызды элементтері болып табылады. АҚШ Каспий маңы мемлекеттерімен қауіпсіздік саласындағы серіктестікті дамыту, теңіз қауіпсіздігін нығайту, энергетикалық инфрақұрылымды қорғау және шекаралық бақылау жүйелерін жетілдіру арқылы аймақтағы тұрақтылықты сақтауға ұмтылады.
АҚШ Каспий аймағындағы әскери-саяси қатысуын негізінен екіжақты әскери ынтымақтастық (Қазақстан және Әзербайжанмен), НАТО-ның «Бейбітшілік үшін серіктестік» бағдарламасы аясындағы өзара іс-қимыл, серіктес мемлекеттердің қарулы күштерін даярлау мен жаңғырту, энергетикалық инфрақұрылымды қорғау және теңіз қауіпсіздігін қамтамасыз ету бағыттары арқылы жүзеге асырады. Вашингтон аймақтық геосаяси мәселелерге қатысты дипломатиялық ықпал ету және санкциялық тетіктерді қолдану құралдарын пайдаланады [328].
2001 жылғы 11 қыркүйектегі оқиғадан кейін аймақ АҚШ стратегиясында әскери стратегиялық маңызға ие болды, осыған байланысты аймақ мемлекеттерімен әскери және техникалық ынтымақтастық кеңейді.
АҚШ энергетикалық, геосаяси, экономикалық және қауіпсіздік мүдделерін біріктіре отырып, Каспий аймағындағы өзінің ықпалы мен күш теңгерімін нығайтуға ұмтылады.
Каспий теңізі аймағында Ресейдің ықпалымен күресу үшін АҚШ бірнеше стратегияларды қолданады:
1. Қауіпсіздік саласындағы серіктестікті кеңейту және экономикалық инвестицияларды күшейту арқылы аймақ мемлекеттерінің егемендігі мен тәуелсіздігін қолдау, бұл аймақ елдерінің Ресейге тәуелділігін төмендетуге көмектеседі.
2. Ресейдің энергетикалық ағындарға әсерін азайту үшін Ресейді айналып өтіп, Каспий энергетикалық ресурстарын экспорттауға арналған балама инфрақұрылымдық жобалар мен көлік дәліздерін қаржылық қолдау.
3. Каспий маңы елдерімен қорғаныс ынтымақтастығын дамыту арқылы олардың қауіпсіздік әлеуетін күшейтуге және Ресейдің әскери ықпалын теңгеруге ұмтылады. Бұл мақсатта әскери-техникалық көмек көрсетіп, кадрлар даярлау, шекаралық және теңіз қауіпсіздігін жетілдіру бағыттарында қолдау білдіреді.
4. Ресей мен Қытайдың экономикалық ықпалына балама ретінде батыстық  инвестицияларды тарту үшін аймақтағы құқықтық тәртіп пен ашықтықты нығайту бойынша жұмыс.
5. Қару-жарақ пен санкцияланған тауарлардың контрабандасына бақылауды күшейту және Ресейдің санкцияларды айналып өту әрекеттеріне қарсы тұру үшін одақтастармен және халықаралық ұйымдармен жұмыстарды үйлестіру.
6. Ресейдің аймақты тұрақсыздандыру арқылы ықпалының күшеюіне жол бермеу үшін аймақтық интеграцияны ілгерілету және қақтығыстарды реттеу [329, 330].
Вашингтонның тағы бір бағыты  бірі Каспийге әскери қол жетімділікті қамтамасыз ету болды, өйткені Вашингтонның бақылауындағы әскери нысандарды аймақта орналастыру Ресейдің аймақтағы әскери-саяси позицияларын едәуір әлсіретіп, сонымен қатар АҚШ-тың Каспийге де, жалпы Еуразиялық аймаққа да геосаяси ықпалын арттыру үшін қажетті алғышарттар жасайды. 1990-шы жылдарда Әзербайжан, Қазақстан және Түрікменстанның басшылығының АҚШ-қа сапарлары және Америка әкімшілігі өкілдерінің өзара сапарлары барысында екіжақты әскери ынтымақтастықты күшейту жөнінде уағдаластықтарға қол жеткізілді.
1990-2000 жылдары Каспий аймағы АҚШ-тың сыртқы саясаты мен Солтүстік Атлантикалық альянста алдыңғы қатарлы орында болды.
Бұл аумақты бақылау (америкалық академиялық ортада «Үлкен Каспий» деп аталады) АҚШ-тың азиялық саясатында айтарлықтай артықшылықтар беріп, олардың әлемдік энергетикалық нарықтарға әсерін күшейтер еді. Каспий аймағындағы америкалық саясаттың өрістеуі 2000 жылдаға  сай келді, бір жағынан көмірсутектердің жоғары бағасы, мысалы, БТД немесе Трансафган газ құбыры (ТАПИ) сияқты ең батыл экономикалық жобаларды жүзеге асыруға мүмкіндік берді, ал екінші жағынан аймақтың транзиттік әлеуеті үшін  үлкен қажеттілік болды.
Осыған сәйкес АҚШ Каспий елдеріне әскери техниканы сатуды немесе беруді, аға офицерлердің мерзімді сапарлары, әскери қызметшілерді даярлау, бірлескен жаттығулар өткізуді қамтитын әскери көмектің әртүрлі түрлерін көрсете бастады. Сонымен бірге, Пентагонда аймақтағы америкалық мүдделерге қауіп төнген жағдайда «Каспий үстіндегі дауыл» әскери араласу жоспары жасалды [286, с. 3-193; 302]. 
Еуразиялық зерттеулер мәселелері жөніндегі сарапшы Аслан Рубаев Alpha News тікелей эфирінде аймақтағы Батыс ойыншыларының іс-әрекеттеріне түсініктеме беріп, 30 жыл бұрын «Каспий үстіндегі дауыл» доктринасы әзірленгенін, ол алдымен Оңтүстік Кавказдың, содан кейін жалпы Каспий аймағының тұрақсыздығына әкелетінін еді деп атап өтті [331].
АҚШ Каспийдегі ҚР әскери-теңіз күштерінің дамуына белсенді үлес қосқанын атап өткен жөн. Ынтымақтастықтың осы бағыты шеңберінде 2006 жылы Вашингтонның делдалдығымен 100 доллар номиналды ақыға Қазақстанға Оңтүстік Кореяда салынған «Си долфин» типті үш қайық сатылды, сондай-ақ теңіз жаяу әскерлерінің мотоатқыштар бригадасын орналастыру үшін Каспий жағалауында әскери қалашық салуға 5 млн. доллар бөлінді [286, с. 59]. 
Америкалық БАҚ мәліметтері бойынша, Каспий теңізінің су айдынын бақылау және Әзербайжан мен Қазақстанның Құрлық шекараларын қорғау үшін штаб-пәтері Бакуде орналасқан «Каспий күзеті» деп аталатын арнайы бөлімшелерді құру қарқынды жүрді.
2003 жылы АҚШ Каспий өңірінде «Каспий күзеті» (Caspian Guard) атты арнайы мақсаттағы күштер мен әскери базалар құру жөніндегі бағдарламаны іске асыруға кірісті (16-кесте). 

Кесте 16 – Америкалық «Каспий күзеті» жобасы (130 млн. АҚШ долл.)

	С-130 транспорттық ұшағы
(теңіздің қазақстандық секторымен радиолокациялық бақылауды жүзеге асырады)
	Жағалау күзеті қайығы
(АҚШ-та дайындалған, теңіздің Әзербайжан секторын патрульдеуді жүзеге асырады)

	Қамтамасыз етеді

	· патрульді жетілдіру;
· мемлекеттердің шекараларын қорғау;
· теңізшілерді дайындау;
	· командалық-штабтық орталықтар салу; 
· әуе және теңіз операциялары бойынша

	Ескертулер:
1. Каспий теңіз бассейнінде АҚШ-тың саяси және іскерлік мүдделерін іске асыру жөніндегі жоба. 
2. Әдебиет негізінде құралған [286, с. 3-195]


Оның жоспарына сәйкес, құрылған әскери нысандардың негізгі міндеттері мұнай нысандарын террористердің шабуыл қаупінен қорғау және есірткі трафигі мен жаппай қырып-жоятын қару-жарақ саудасына қарсы күрес болуы керек еді. Бағдарламаны іске асыра отырып, АҚШ Әзербайжан мен Қазақстанды, ал болашақта Түрікменстан, Өзбекстан және Түркияны белсенді ынтымақтастыққа тартуға ниетті болды. Алты жыл ішінде Пентагон осы бағдарламаны 130 млн. доллар көлемінде қаржыландыруды жүзеге асыруды көздеді. Қазақстан мен Әзербайжан аумағында командалық-штабтық орталықтар, ал Каспий жағалауында әуе және теңіз құпия операцияларына арналған орталықтар салу жоспарланды [286, с. 137-139]. Алайда, АҚШ бағдарламасын, ең алдымен Ресей мен Иранның Каспийде аймақтық емес елдердің бақылауындағы әскери нысандарды орналастыруға қатысты қатаң ұстанымына байланысты жүзеге асыру мүмкін болмады.
2003 жылы Қорғаныс министрлігі Әзербайжан мен Қазақстанның Каспийдегі қауіпсіздік мүмкіндіктерін арттыруға бағытталған  Caspian Guard Initiative бағдарламасын іске қосты. Бағдарлама аясында әуе кеңістігін, теңіз аймақтарын және шекараларды бақылаудың ықпалдастырылған жүйесін құру көзделді.
Каспийде АҚШ-тың геосаяси қатысуын күшейтудің жаңа кезеңі Каспий теңізінің мәртебесін және оған іргелес ресурстарды өндіру аумақтарын құқықтық реттеу мәселелерін мемлекетаралық талқылау, Каспийді басқарудың құқықтық принциптері, шекаралары мен режимдері туралы Каспий маңы елдері арасында келісім жасасу кезеңіне келеді. АҚШ Каспий қауіпсіздігін «теңіз кеңістігін бақылау» (maritime domain awareness) тұжырымдамасы арқылы қарастырады. Оның мақсаты Каспий маңы мемлекеттерінің теңіздегі жағдай туралы жедел ақпарат алу, заңсыз тасымалдарды анықтау, энергетикалық инфрақұрылымды қорғау және шекара қауіпсіздігін қамтамасыз ету мүмкіндіктерін арттыру [33].
Вашингтонның Каспий теңізіндегі қауіпсіздікті қамтамасыз ету саясатының негізгі бағыты-жағалаулық мемлекеттердің теңіз кеңістігін бақылау және қауіпсіздік қатерлеріне жедел әрекет ету мүмкіндігін күшейту. 
Бұл саясаттың негізінде бірнеше стратегиялық мақсаттар жатыр. Біріншіден, Каспийдегі мұнай-газ кен орындары, теңіз платформалары мен экспорттық инфрақұрылымның қауіпсіздігін қамтамасыз ету көзделді. Екіншіден, терроризм, есірткі тасымалы, қару-жарақ контрабандасы және заңсыз көші-қон сияқты трансұлттық қауіптерге қарсы күрес маңызды орын алады. Үшіншіден, АҚШ аймақтағы Ресей мен Иранның теңіздегі әскери басымдығын жанама түрде теңгеруге және Каспий маңы мемлекеттерінің қауіпсіздік саласындағы дербес мүмкіндіктерін арттыруға ұмтылады. Осылайша, Вашингтонның саясаты аймақтық тұрақтылықты нығайтуға, энергетикалық қауіпсіздікті қамтамасыз етуге және серіктес мемлекеттердің қорғаныс әлеуетін күшейтуге бағытталған [333].
АҚШ көптеген жылдар бойы Әзербайжанның Мемлекеттік шекара қызметінің жағалау күзетімен ынтымақтастық орнатып келеді. 2023 жылы АҚШ Еуропалық қолбасшылығының өкілдері Каспийдегі маңызды инфрақұрылымды қорғау және заңсыз тасымалдарға қарсы іс-қимыл бойынша көрсетілген көмектің нәтижелерін бағалады [334]. 
АҚШ Әзербайжанға Каспий теңізіндегі бақылау мүмкіндіктерін күшейту үшін жағалау радарларын, байланыс жүйелерін және теңіз мониторингі құралдарын енгізуге қолдау көрсетті. АҚШ-тың көмегімен әзірленген Maritime Surveillance System жүйесі Каспийдегі кемелердің қозғалысын бақылауға және теңіздегі ахуал туралы жедел ақпарат алуға мүмкіндік береді [335].
АҚШ Мемлекеттік департаментінің Export Control and Related Border Security (EXBS) бағдарламасы аясында Әзербайжанға шекаралық және теңіз қауіпсіздігін қамтамасыз етуге арналған техникалық көмек көрсетілді. Бағдарлама жаппай қырып-жою қаруларының заңсыз таралуын, контрабанданы және есірткі тасымалын болдырмауға бағытталған [336].
2008-2009 жылдары Б.Обама әкімшілігінің билікке келуімен АҚШ-тың Каспий аймағындағы геосаяси саясатының келесі кезеңі басталды. Бұл кезең, негізінен, бұрыңғы бағыттарды сақтаумен және институциналдық сабақтастығын сақтаумен сипатталады. Обама әкімшілігі Б.Клинтон және Дж.Буш кезеңдерінде қалыптасқан негізгі қағидаттарды сақтай отырып, Каспий маңы мемлекеттерінің экономикалық дербестігін нығайтуға басымдық берді. Бұл кезеңде Вашингтонның аймақ мемлекеттерімен саяси және қауіпсіздік салаларындағы өзара іс-қимылының қарқындылығы салыстырмалы түрде төмендегенімен, Каспийге қатысты ұзақ мерзімді геосаяси мүдделер өзгеріссіз қалды.
Тараптар ынтымақтастығының негізгі бағыттары әскери байланыстарды жолға қою, Каспий маңы елдерінің әскери және қорғаныс әлеуетін дамыту, олардың бірлескен бітімгершілік операцияларға қатысу мүмкіндіктерін арттыру, ақпарат алмасу мен барлау жұмыстарын жетілдіру және т.б. болып табылады. 2010 жылдан бастап АҚШ Қорғаныс министрлігі мен мемлекеттік департамент тікелей жүзеге асыратын әскери салада аймақта бірқатар білім беру бағдарламаларын жүзеге асырды. Сонымен қатар, осы саладағы жекелеген жобаларды АҚШ Жағалау күзеті жүзеге асырады. Қазақстанның, Түрікменстанның және Әзербайжанның әскери қызметшілері мен азаматтық қызметшілері қауіпсіздік саласындағы зерттеулер жөніндегі өңірлік орталықтардың базасында, негізінен Маршалл Орталығында және Таяу Шығыс пен Оңтүстік Азияның Стратегиялық зерттеулер орталығында даярлықтан өтеді. Елдерде шет мемлекеттерге әскери көмек көрсету бағдарламасы (FMS), шетелдік әскери қаржыландыру (FMF), халықаралық әскери білім беру және дайындық (IMET), бітімгершілік операциялары жөніндегі жаһандық бастама (PKO-Peacekeeper operations), Терроризмге қарсы аймақтық қорғаныс бағдарламасы, есірткі саудасының жолын кесу және есірткіге қарсы іс-шаралар: есірткіге қарсы оқыту бағдарламасы (1004 бөлім - CDTS) сияқты америкалық бағдарламалар жүзеге асырылды 
2010 жылдардан бастап Вашингтон аймақтың істеріне араласуды қысқарта бастайды, оның аймақтағы қатысуы біртіндеп азая түсті. Америкалық сарапшылар қауымдастығы америкалық үкіметтің аймақтағы әрекеттеріне жедел жауап берді. Зерттеушілердің пікірінше, америкалық стратегияның энергетикалық және идеологиялық компоненттері айқын сәтсіздікке ұшыраған кездің өзінде де, әсіресе терроризм қаупі мен Таяу Шығыстың жалпы тұрақсыздығы жағдайында Каспий геосаясат тұрғысынан құндылығын сақтайды. 
Каспий аймағындағы өзгерістерді бақылай отырып, АҚШ басшылығы көп ұзамай жіберілген қателіктің тереңдігін түсінді және аймақтағы жоғалған позицияларды қайтару әрекеті ретінде қарастыруға болатын бірқатар бастамалар жасады. Оларға С5+1 Орталық Азия үшін өзара іс-қимылдың жаңа аймақтық форматын құру, 2018 жылғы қаңтарда әскери ынтымақтастық туралы келісім жасалған Қазақстанмен қарым-қатынастарды жаңғырту, тіпті трансафғандық (ТАПИ) газ құбырының бұрыннан келе жатқан жобасын жандандыру  жатады.
АҚШ аймақтағы негізгі мақсаттарын экономикалық және энергетикалық тетіктер арқылы іске асыруды жалғастырды. Атап айтқанда, Каспий көмірсутек ресурстарын Ресей аумағын айналып өтетін бағыттармен тасымалдау, Шығыс–Батыс көлік-энергетикалық дәліздерін дамыту және Каспий маңы мемлекеттерінің экономикалық дербестігін күшейтуге бағытталған саясаттар басымдыққа ие болды. Бұл өз кезегінде Ресейдің өңірлік экономикалық ықпалын жанама түрде теңгеруге мүмкіндік берді.
Әскери-саяси тұрғыдан АҚШ-тың қатысуы тікелей әскери шоғырландырусыз, бұрынғы қалыптасқан үлгілер негізінде – әскери-техникалық көмек, қауіпсіздік саласындағы ынтымақтастық және институционалдық қолдау арқылы жүзеге асты. Нәтижесінде, Обама кезеңіндегі Каспий саясаты «тұрақтандырылған прагматизм» сипатында болып, экономикалық құралдарға негізделген жанама ықпал ету механизмі ретінде қалыптасты.
Дж. Байден әкімшілігі кезеңінде АҚШ-тың посткеңестік кеңістікке қатысты саясаты толық басымдық мәртебесінен гөрі, өзгермелі геосаяси ортаға бейімделген стратегиялық бағыт ретінде көрінеді. Вашингтон бұл аймақты бұрынғыдай тікелей бақылау объектісі емес, жаһандық бәсекелестік пен ықпал теңгерімі жүретін кеңістік ретінде қарастырады. Байден кезеңіндегі саясат «қатаң бақылау» моделінен «стратегиялық бәсекелестікті басқару» үлгісіне ауысуымен сипатталады.
Дональд Трамптың президенттік кезеңінде (2017–2021) АҚШ-тың Каспий аймағындағы қауіпсіздік пен қорғанысқа қатысты саясаты жалпы америкалық стратегиялық бағыттың бір бөлігі ретінде сақталды, бірақ ол бұрынғы әкімшіліктермен салыстырғанда «шектеулі қатысу» және «экономикалық-энергетикалық прагматизм» қағидаттарына көбірек сүйенді. Трамп әкімшілігі Каспий маңы елдерімен, әсіресе Қазақстан және Әзербайжанмен, бұрын қалыптасқан әскери-техникалық ынтымақтастықты негізінен сақтап қалды. Бұл саясат шекара қауіпсіздігін күшейту, терроризмге қарсы күрес және әскери кадрларды даярлау бағыттарымен шектелді [329; 337-339]. 
Сонымен бірге, Трамп кезеңінде жаңа ауқымды әскери бастамалар іске қосылмай, АҚШ-тың Каспийдегі қауіпсіздік саясаты инерциялық және сақтаушы сипатта болды. 2025 жылдан кейінгі Трампқа тән бағыт Каспий аймағында «шығын аз, нәтиже жоғары» қағидасына негізделген прагматикалық стратегия ретінде сипатталады. АҚШ-тың қатысуы сақталады, бірақ ол кеңейген әскери міндеттемелерден гөрі энергетикалық мүдде мен жанама қауіпсіздік құралдарына сүйенеді.
АҚШ Мемлекеттік департаментінің соңғы құжаттары Каспий аймағының Вашингтон үшін стратегиялық маңызын сақтап отырғанын көрсетеді. АҚШ саясатының негізгі бағыты-Каспий маңы мемлекеттерімен қауіпсіздік саласындағы ынтымақтастықты дамыту және оны өңірлік тұрақтылықты қолдаудың құралы ретінде пайдалану.
Сонымен қатар, сараптамалар АҚШ-тың Каспийдегі мүмкіндіктері толық деңгейде іске асырылмай отырғанын атап өтеді. Бұл, бір жағынан, жаһандық басымдықтардың қайта бөлінуімен, екінші жағынан өңірдің күрделі геосаяси құрылымымен байланысты. 
Ресей мен Иранның аймақта өз ықпалын күшейтуге ұмтылуы және Түрікменстан халықаралық істерде, әсіресе саяси бағытты таңдауды талап ететін мәселелерде бейтарап мәртебені ұстануды жөн көретіндіктен, АҚШ-тың аймаққа әсер етуінің негізгі нүктелері Әзербайжан мен Қазақстан болды.
Вашингтонның Баку мен Астанаға деген мүдделері бірқатар экономикалық және саяси факторлармен түсіндіріледі, олардың америкалық стратегия шеңберіндегі маңызы географиялық себептермен күшейтілді. Әзербайжан Каспий теңізінің батыс жағалауында, Қазақстан шығыста аймақтық саясат контекстінде маңызды синергетикалық бірлікті құрайды.
Әзербайжан және қазақ теңіз секторларында Каспий көмірсутектерінің едәуір қоры бар, сондықтан олармен ынтымақтастық АҚШ үшін экономикалық тұрғыдан өте тиімді болды. Әзербайжан мен қазақтың газ және мұнай кен орындарын пайдаланудың басталуымен бірге осы елдерге инвестициялар мен технологиялардың келуімен америкалық инвестицияларды қорғау және аймақта саяси жобаны ілгерілету тетіктерін құру қажеттілігі туындады. Сонымен қатар, Вашингтонға жаңа серіктестеріне қауіпсіздік кепілдіктерін беру қабілетін көрсету маңызды болды, бір жағынан олардың еуроатлантикалық бірлік желісіне адалдық ұстанымын қамтамасыз ету, екінші жағынан бәсекелестері Ресей немесе Иранның ықпалын шектеу.
Американың қатысуы бірқатар факторлармен, аймақтың АҚШ-тан географиялық алшақтығы, Ресей (Каспий флотилиясы) мен Иранның позициясының күшеюі, Каспий маңы мемлекеттерінің сыртқы әскери араласуға ішкі наразылығы, Каспий аймағында АҚШ-тың тұрақты әскери базаларының болмауымен шектеледі.
2022 жылдан кейін қалыптасқан халықаралық жағдай АҚШ-тың Каспий аймағына қатысты саясатына жаңа серпін берді. Ресейдің Украинаға қарсы соғысы, Еуропаның энергетикалық қауіпсіздік мәселелерінің күшеюі және Қытайдың Еуразиядағы экономикалық ықпалының артуы Вашингтонның Каспий аймағына деген қызығушылығын қайта жандандырды. Осыған байланысты АҚШ-тың Каспийдегі қатысуының жаңа кезеңі энергетикалық әртараптандыру, көлік дәліздерін дамыту, аймақтық қауіпсіздікті нығайту және геосаяси бәсекелестікті нығайту және геосаяси бәсекелестікті басқару міндеттерімен сипатталады.
Түркия Каспий аймағын тек энергетикалық және көлік-транзиттік кеңістік ретінде ғана емес, сонымен қатар ортақ тарихи, мәдени және саяси байланыстармен біріктірілген түркі-геосаяси кеңістік ретінде қарастырады. Осыған байланысты Түркияның Каспий қауіпсіздігіндегі рөлі АҚШ-пен салыстырғанда әлдеқайда тікелей және операциялық сипатқа ие. Оның басты тірегі Әзербайжанмен қалыптасқан стратегиялық әскери одақтастық болып табылады. 2020 жылғы екәнші Қарабақ соғысынан кейін екі ел арасындағы қауіпсіздік интеграциясы тереңдеп, қорғаныс саласындағы үйлестіру жаңа деңгейге көтерілді [274]. 
Аймақтағы әскери-саяси ықпалын нығайту үшін Түркия Оңтүстік Кавказ мемлекеттері арасындағы бар қайшылықтарды (мысалы, армян-әзербайжан қақтығысы), оларды ішкі істерге араласуға себеп ретінде қарастырады және Иранға мен ресейлік Солтүстік Кавказға бағытталған НАТО бойынша батыстық одақтастарының саяси мүмкіндіктерін  пайдаланып, Кавказда және Үлкен Таяу Шығыста өздерінің саяси ойындарын жүргізуде.
Түркия Әзербайжан, Қазақстан және Түрікменстан сияқты одақтастарды флот пен әскери инфрақұрылымды құруда қолдай отырып, Каспий аймағында өзінің әскери-теңіз күштерін күшейте бастады. Бұл Ресей мен Иранның аймақтық үстемдігіне қарсы тұру. Түркия батыстық одақтастарымен бірге каспийлік емес мемлекеттердің қарулы күштерінің теңізде болуына тыйым салатын 2018 жылғы Конвенцияның шектеулерін айналып өтуге, өзінің стратегиялық энергетикалық маршруттарға ықпалы мен бақылауын күшейтуге ұмтылады. Мәселен, соңғы онжылдықтарда Каспийдегі өте күшті флотты Түрікменстан Түркияның көмегімен құрды. Дәл осы түрік жобасы бойынша Түрікменстанның ең ірі кемесі және Каспийдегі ең ірі әскери кемелердің бірі – Дениз хан корветі салынып, 2021 жылы пайдалануға берілді. Түрік жобалары бойынша түрікмен шекарашыларына арналған зымыран, зымыран-артиллериялық  және және басқа да қайықтар жасалды  [292]. 
Кеңес Одағының ыдырауы сәтінен бастап Түркияның Оңтүстік Кавказдағы сыртқы саясатының жаңа кезеңі басталады. Нәтижесінде Түркияның қазіргі саясатында Оңтүстік Кавказ басым орындардың бірін иеленеді. Сонымен қатар Түркия үшін Кавказ бағыты түрік ықпалының шексіз кеңеюі мүмкін жалғыз бағыт болып табылатындығына байланысты. Бұл саясатында басты қарсыласы Оңтүстік Кавказда өз мүдделері бар және Оңтүстік Кавказ мемлекеттерімен ынтымақтастықты нығайтқан Ресей, бірақ әзірге оның бұл аймақтағы ықпалы әлі де әлсіз, ал өсіп келе жатқан түрік экспансиясына қарсы тұруды қалыптастыруға Оңтүстік Кавказ мемлекеттерінің бытыраңқылығы және олардың арасындағы елеулі қайшылықтар, «шешілмеген» қақтығыстар кедергі келтіреді. 
Оңтүстік Кавказ аймағында Түркиядан басқа, АҚШ пен НАТО бойынша одақтастары белсенді әрекет жасауда, олардың әрекеті Ресейдің осы бағыттағы ұлттық мүдделері мен қауіпсіздігіне маңызды стратегиялық қатер болып табылады. Каспий аймағында ұлы державалардың мұнай-газ ресурстарын және транзиттік әлеуетті бақылау үшін бәсекелестігі өрбіді, онда АҚШ пен НАТО Ресейге тікелей қарсылас болып, аймақты жаһандық қақтығысқа айналуға барлық мүмкіндігі бар жаңа әскери-саяси қақтығысқа итермелейді. 
Вашингтон күш-жігерін аймақта АҚШ үстемдігін орнатудың стратегиялық жобасын жүзеге асыруға жұмылдырады, оның мақсаттарының бірі-Ресей мен Иран арқылы қолданыстағы тасымалдау жолдарын айналып өту және Каспий аймағының энергия тасымалдаушыларын тікелей НАТО елі Түркияның тасымалдау пунктіне бағыттау, сөйтіп энергетикалық ресурстардың кепілдендірілген көздерін қамтамасыз ету болды. Бұл Ресейдің ұлттық мүдделеріне  сын болып табылады. Ресей барлық қол жетімді құралдарды – дипломатиялық, экономикалық, гуманитарлық және әскери құралдарды қолдана отырып, Кавказдағы ұлттық мүдделерін белсенді түрде қорғауды жалғастыруда. Қиындықтар мен проблемаларға қарамастан, Ресейдің бұл бағыттағы саяси және дипломатиялық белсенділігі көп қырлы және тұрақты, сындарлы.
Түркияның Каспий аймағындағы әскери-саяси ықпалының маңызды бағыты  Әзербайжанмен стратегиялық серіктестік болып табылады. Бұл саясат Каспий аймағындағы күштер теңгерімін қалыптастыруда және Ресей мен Иран ықпалын теңестіруде маңызды рөл атқарады.
Түркияның Каспий аймағындағы әскери-саяси ықпалының маңызды бағыты  әскери-саяси ықпалының ең маңызды бағыты Әзербайжанмен стратегиялық серіктестік болып табылады. 2020 жылғы Қарабақ соғысынан кейін екі ел арасындағы әскери ынтымақтастық айтарлықтай күшейді.  Бұл үдеріс бірлескен әскери жатығулардың кеңеюінен, атап айтқанда,  «TurAz Qartalı», «Mustafa Kemal Atatürk», «Бірлік жұдырығы». сияқты  оқу-жаттығу бағдарламаларының өткізілуінен көрініс тапты. Түркия-Әзербайжан бірлескен әскери жаттығулары екі елдің қарулы күштері арасындағы жедел үйлесімділікті арттыруға бағытталған. Бұл оқу-жаттығулар әуе операцияларын үйлестіру, тактикалық басқару және бірлескен әрекет ету қабілетін жетілдіру арқылы қорғаныс әлеуетін күшейтеді [340].
Түркия Әзербайжанға әскери техника, соның ішінде дрон жүйелері мен заманауи қару-жарақтарды жеткізіп, әскери кадрларды даярлау және тәжірибе алмасу бағытындағы ынтымақтастықты дамытты. 2021 жылы қол қойылған Шуша декларациясы екі ел арасындағы қатынастарды ресми түрде стратегиялық одақтастық деңгейіне көтеріп, әскери-саяси интеграцияны институционалдандырды.
Каспий қауіпсіздігі мәселесінде Түркия көпжақты дипломатиялық форматтарды белсенді дамытып келкді. Осы тұрғыда Түркі мемлекеттері ұйымы шеңберінде қорғаныс, қауіпсіздік және терроризмге қарсы күрес салаларында үйлестіру тетіктері біртіндеп қалыптастыруда.
Сонымен қатар мүше мемлекеттер арасында бірлескен әскери-оқу жаттығулар өткізу және әскери кадрларды даярлау бағдарламаларын дамыту тәжірибесі кеңейіп келеді.  
Түркияның Каспий аймағындағы қауіпсіздік саясатының маңызды құрамдас бөлігі Қазақстан және Түрікменстанмен әскери-техникалық байланыстар болып табылады. Қазақстанмен әскери ынтымақтастық қорғаныс өнеркәсібін дамыту, дрон технологиялары саласындағы тәжірибе алмасу және әскери кадрларды даярлау бағдарламаларын қамтиды. Бұл бағыт екі ел арасындағы қорғаныс саласындағы институционалдық байланысты тереңдетуге ықпал етуде. 
Түрікменстанмен әскери-техникалық байланыстар салыстырмалы түрде шектеулі сипатқа ие болғанымен, шекаралық қауіпсіздік пен аймақтық тұрақтылықты қамтамасыз ету салаларында ынтымақтастық сақталып отыр. Түркия мен Түрікменстан арасындағы әскери ынтымақтастық жұмсақ форматтағы, көбіне кадрлық және консультациялық сипаттағы қатынастармен шектеледі. Бұл өзара іс-қимыл Түрікменстанның бейтараптық саясатын сақтай отырып, оның қорғаныс әлеуетін біртіндеп нығайтуға бағытталған.
 Қазақстандық әскери қызметкерлер Түркияның әскери оқу орындарында білім алады. Бұл офицерлердің басқару, штабтық жоспарлау және операциялық үйлесімділік дағдыларын жетілдіруге мүмкіндік береді. Түркия Қазақстанға қорғаныс өнеркәсібі, байланыс жүйелері және әскери техника салаларында тәжірибе алмасу арқылы қолдау көрсетеді.
Түркия мен Қазақстанның әскери ынтымақтастығы Каспий өңірінің қауіпсіздік архитектурасына тікелей емес, жанама түрде ықпал етеді. Қазақстанның жағалау мемлекеті ретіндегі қорғаныс әлеуетінің күшеюі аймақтық әскери-саяси тепе-теңдікті нығайтуға жағдай жасайды [341].
Қазақстанның бітімгерлік және тактикалық даярлығының артуы («Steppe Eagle», «KAZBAT» бағдарламалары) оның қорғаныс әлеуетін күшейтіп, әскери кәсібилігін арттырады. Бұл өз кезегінде Каспий аймағындағы қауіпсіздік теңгерімін нығайтып, сыртқы және трансұлттық қауіптерге жедел жауап беру мүмкіндігін кеңейтеді. «Anatolian Eagle» -Түркия ұйымдастыратын әуе-тактикалық оқу-жаттығу. Қазақстан кейбір жылдары бақылаушы немесе қатысушы ретінде тартылып, көпұлтты әуе операцияларын үйлестіру және бірлескен әрекет ету дағдыларын жетілдіруге қатысады [341].
 «Steppe Eagle»-АҚШ, Қазақстан және НАТО серіктестері қатысатын бітімгерлік бағыттағы жаттығу. Түркия бұл форматта бақылаушы немесе серіктес ретінде қатысып, халықаралық бітімгерлік стандарттарға бейімделуге үлес қосады.
[bookmark: _Hlk232418970] «KAZBAT» оқу-жаттығулары. Қазақстанның бітімгерлік батальонының дайындығына бағытталған бағдарламалар. Бұл форматта Түркиядан әскери нұсқаушылар тартылып, тәжірибе алмасу жүзеге асырылады [342].
Екіжақты штабтық және тактикалық жаттығулар терроризмге қарсы іс-қимыл, шекара қауіпсіздігі және бітімгерлік операцияларға дайындық сценарийлерін қамтиды.
Мұндай оқу-жаттығулар Қазақстан мен Түркияның әскери ынтымақтастығын институционалдық деңгейде нығайтып, бітімгерлік операциялар мен көпұлтты миссияларға қатысу әлеуетін арттыруға бағытталған.
Түркиямен әскери ынтымақтастық Қазақстанның көпвекторлы қауіпсіздік саясатын күшейтіп, қорғаныс саласын әртараптандыруға ықпал етеді. Бұл Каспий аймағындағы қауіпсіздік архитектурасының бір орталыққа тәуелділігін азайтып, оның икемділігін арттырады.
Сонымен қатар, Қазақстанның қорғаныс әлеуетінің нығаюы Каспий өңіріндегі күштер балансына әсер етіп, Ресей және басқа да аймақтық ойыншылармен өзара қатынастарда салыстырмалы тепе-теңдікті сақтауға мүмкіндік береді.
Сонымен қатар Түркия соңғы жылдары әскери экспорттаушы мемлекет ретінде позициясын нығайтып, әсіресе Baykar компаниясы өндірген дрон жүйелері мен өзге де қорғаныс технологияларын халықаралық нарыққа шығару арқылы өзінің әскери-техникалық ықпалын кеңейтті. Бұл фактор Түркияның Каспий аймағындағы әскери-саяси рөлін жанама түрде күшейтіп отыр.
Жалпы алғанда, Түркия ұстанатын қауіпсіздік моделі қатаң әскери блоктан гөрі «жұмсақ координация» қағидасына негізделеді. Бұл тәсіл Каспий және оған іргелес аймақтарда қауіпсіздік архитектурасын институционалдандырудан гөрі икемді саяси үйлестіру арқылы қалыптастыруға бағытталған [343].
Өз кезегінде АҚШ-тың Каспийдегі іс-әрекетінің жаңа кезеңі аймақты Ресей, Қытай және Иран ықпалын теңгерудің маңызды геосаяси кеңістігі ретінде қарастыруымен ерекшеленеді. Егер ХХ ғасырдың соңы мен ХХІ ғасырдың басында Вашингтонның басты назары Каспий көмірсутектерін игеру және оларды әлемдік нарықтарға жеткізетін құбыр инфрақұрылымын дамытуға бағытталса, қазіргі кезеңде АҚШ стратегиясы әлдеқайда кешенді сипатқа ие болды. 
Бүгінде оған Орта дәліз сияқты көлік-логистикалық бағыттарды қолдау, аймақтық қауіпсіздікті нығайту, Каспий маңы мемлекеттерінің экономикалық тұрақтылықты арттыру және Еуразиядағы стратегиялық бәсекелестік жағдайында олардың егемендігін қолдау міндеттері кіреді. АҚШ-тың Каспий саясаты энергетикалық мүдделерден кеңейіп, аймақтағы геоэкономикалық және геосаяси тепе-теңдікті сақтауға бағытталған көпқырлы стратегияға айналды.
Түркия Каспий аймағын түркі әлемінің геосаяси кеңістігі, энергетикалық транзиттік хаб және Кавказ-Орталық Азия арасындағы стратегиялық көпір ретінде қарастырады.
Түркияның Каспий маңы елдеріне көмегі әскери, экономикалық және институционалдық деңгейлерде өзара байланысқан жүйе ретінде көрінеді. Әскери ынтымақтастық қорғаныс әлеуетін күшейтсе, энергетикалық жобалар экспорттық бағыттарды әртараптандыруға мүмкіндік береді, ал түркі интеграциясы саяси ықпалды тереңдетеді.
Нәтижесінде, бұл саясат гуманитарлық немесе техникалық қолдаумен шектелмей, Түркияның Каспий аймағындағы ұзақ мерзімді геосаяси позициясын нығайтатын кешенді стратегия ретінде қалыптасады.
АҚШ Каспий қауіпсіздігінде негізінен дипломатиялық, институционалдық және техникалық құралдар арқылы жанама ықпал етсе, Түркия аймақтық қауіпсіздік процестеріне әскери-саяси серіктестік пен нақты қорғаныс ынтымақтастығы тетіктері арқылы белсендірек қатысады. Бұл екі мемлекеттің  Каспий аймағындағы рөлдерінің ерекшелігін айқындайды [344].





ҚОРЫТЫНДЫ

Каспий аймағы посткеңестік кезеңде энергетикалық ресурстардың стратегиялық маңызы мен көлік-транзиттік дәліздердің дамуына байланысты халықаралық қатынастардың маңызды геосаяси кеңістігіне айналды. Аймақ энергетикалық қауіпсіздік, транзиттік байланыстар және ірі державалардың мүдделері тоғысқан күрделі геоэкономикалық жүйе ретінде сипатталады.
Осыған байланысты Каспий өңірін зерттеу геосаяси, геоэкономикалық және институционалдық тәсілдерді кешенді түрде қолдануды талап етеді. Бұл әдіснамалық бағыттар аймақтың стратегиялық маңызын жан-жақты ашуға мүмкіндік жасады. Геосаяси тәсіл Каспий маңындағы мемлекеттердің мүдделерін, аймақтағы күштер тепе-теңдігін және сыртқы акторлардың ықпалын талдауға бағытталса, геоэкономикалық тәсіл энергетикалық ресурстарды игеру, мұнай-газ тасымалдау бағыттары, көлік-транзиттік дәліздер және сауда байланыстарының рөлін бағалауға мүмкіндік береді. Ал институционалдық тәсіл халықаралық ұйымдардың, келісімдердің және аймақтық ынтымақтастық тетіктерінің Каспий кеңістігіндегі тұрақтылық пен қауіпсіздікті қамтамасыз етудегі орнын зерттейді.
Осы тәсілдердің өзара байланысы Каспий өңірінің энергетикалық әлеуетін, көлік-транзиттік маңызын, қауіпсіздік жүйесін және халықаралық акторлардың ықпалын кешенді түрде түсіндіруге жағдай жасады. 
Осылайша, Каспий кеңістігі энергетикалық ресурстар, транзиттік бағыттар және саяси мүдделер тоғысқан гибридті геосаяси жүйе ретінде сипатталады.
Каспий аймағының геосаяси трансформациясы ең алдымен аймақтағы күштер тепе-теңдігінің қайта құрылуымен сипатталады. Кеңестік кезеңдегі орталықтандырылған саяси кеңістік посткеңестік кезеңде көпакторлы және бәсекелестік сипаттағы геосаяси ортаға айналды.
Әлі де шешімін толық таппаған бірқатар түйінді мәселелердің болуына қарамастан, Каспий кеңістігінде қалыптасқан құқықтық және институционалдық реттеу тетіктері жағалау мемлекеттері арасындағы өзара қатынастарды жүйелеудің және тұрақтандырудың маңызды негізіне айналды. Аталған механизмдер мемлекеттердің егеменді мүдделерін ескере отырып, ортақ ресурстарды пайдалану, экологиялық қауіпсіздікті қамтамасыз ету, көлік-транзиттік байланыстарды дамыту және өңірлік тұрақтылықты сақтау бағыттарындағы ынтымақтастықты институционалдық тұрғыдан бекітуге мүмкіндік берді.
Сонымен қатар, Каспий кеңістігіндегі келісімдік-құқықтық база мемлекетаралық қайшылықтардың алдын алуға, даулы мәселелерді саяси-дипломатиялық құралдар арқылы реттеуге және өзара сенім деңгейін арттыруға ықпал ететін маңызды фактор ретінде көрініс табады. Бұл үдеріс аймақты ықтимал қақтығыстар аймағынан басқарылатын өзара әрекеттестік, келісілген бәсекелестік және көпжақты ынтымақтастық қағидаттары негізінде дамитын институционалдық кеңістікке айналдыруға мүмкіндік берді.
Энергетикалық фактор Каспий теңізінің халықаралық режимінің қалыптасуында негізгі триггерлік рөл атқарып, құқықтық, саяси және геоэкономикалық үдерістердің бағытын айқындады. Каспийдің мұнай-газ ресурстарына деген жоғары сұраныс жағалаудағы мемлекеттердің теңіз түбін бөлу, ресурстарды игеру және экспорттық бағыттарды қалыптастыру бойынша ұстанымдарын күрделендіріп, ұзақ мерзімді келіссөздер мен институционалдық реттеудің қажеттілігін туғызды. Нәтижесінде Каспий тек табиғи су айдыны емес, стратегиялық энергетикалық бассейн ретінде қарастырылып, оның құқықтық мәртебесін нақтылау үдерісі аймақтық державалардың геосаяси және экономикалық бәсекелестігімен тығыз байланыста дамыды.
Каспий аймағындағы геосаяси үдерістер тек жағалаудағы мемлекеттердің саясатына ғана емес, сонымен қатар АҚШ пен Түркия сияқты сыртқы акторлардың стратегиялық мүдделеріне де тәуелді. АҚШ–Түркия қатынастары энергетикалық қауіпсіздік, көлік дәліздері және аймақтық ықпал мәселелері арқылы Каспий кеңістігіндегі күштер тепе-теңдігіне әсер ететін маңызды фактор болып табылады.
Каспий маңы мемлекеттер әртүрлі стратегиялық бағыттарды ұстанады. Қазақстан мен Әзербайжан көпвекторлы сыртқы саясат жүргізіп, Батыс, Ресей және Азия нарықтары арасында тепе-теңдік сақтауға ұмтылады. Түрікменстан бейтараптық саясатын ұстана отырып, негізінен энергетикалық экспортқа бағдарланады. Ресей аймақтағы қауіпсіздік архитектурасын бақылауға және өзінің геосаяси ықпалын сақтауға басымдық береді. Иран болса құқықтық теңдік және ресурстарды әділ бөлу қағидатын алға тартады.
Бұл әртүрлі ұстанымдар Каспий аймағының көпвекторлы және күрделі геосаяси құрылым екенін көрсетеді.
Каспий аймағындағы көлік-логистикалық инфрақұрылымның дамуы өңірдің геоэкономикалық рөлін күшейтіп, оны Еуразиялық транзит жүйесінің маңызды буынына айналдырды. Орта дәліздің (ТХКД) қалыптасуы Каспий аймағының геоэкономикалық трансформациясындағы негізгі факторлардың бірі болып табылады. Оның дамуы көлік бағыттарын әртараптандыруға, халықаралық сауда ағындарын қайта ұйымдастыруға және аймақ мемлекеттерінің транзиттік рөлін күшейтуге мүмкіндік берді. Қазіргі кезеңде Орта дәліздің даму стратегиясында негізгі басымдықтар оның өткізу қабілетін арттыруға, көлік инфрақұрылымын жаңғыртуға және тасымалдау үдерістерін цифрлық технологиялар негізінде жетілдіруге бағытталып отыр. Аталған бағыттың тиімді жұмыс істеуі үшін теміржол желілерін жаңарту, логистикалық тораптарды дамыту, Каспий теңізіндегі порттық инфрақұрылымның мүмкіндіктерін кеңейту және шекаралық рәсімдерді оңтайландыру бойынша кешенді шаралар жүзеге асырылуда.
Осы тұрғыдан алғанда, 2025 жыл Орта дәліздің инфрақұрылымдық және институционалдық қалыптасу кезеңінен стратегиялық даму кезеңіне өтуімен ерекшеленеді. 
2025 жылы Орта дәліз бойынша жүзеге асырылған инфрақұрылымдық жобалар оның транзиттік әлеуетін арттыруға және Еуразиялық көлік жүйесіндегі стратегиялық маңызын күшейтуге мүмкіндік берді. Достық-Мойынты учаскесін жаңғырту, теміржол және порттық инфрақұрылымды дамыту бағыттың өткізу қабілетін арттыруға ықпал еткенімен, оның толыққанды бәсекеге қабілетті халықаралық дәліз ретінде қалыптасуы тасымал тиімділігін арттыру, институционалдық үйлестіруді жетілдіру және логистикалық процестерді оңтайландыру міндеттерін шешуге байланысты. Кейінгі жылдардағы тасымал өсімінің артуы Орта дәліздің жаһандық логистикадағы рөлін айтарлықтай арттырып отыр.
Болашақ даму тұрғысынан Каспий аймағында үш негізгі сценарий айқындалады: көпжақты ынтымақтастықтың тереңдеуі, геоэкономикалық бәсекелестіктің күшеюі және аралас, прагматикалық тұрақсыз тепе-теңдік моделі. Осы сценарийлердің әрқайсысы Каспийдің халықаралық транзит, энергетика және қауіпсіздік жүйесіндегі стратегиялық рөлінің сақталатынын көрсетеді.
Сонымен бірге, Орта дәліздің толыққанды бәсекеге қабілетті халықаралық көлік бағыты ретінде орнығуы үшін бірқатар жүйелік мәселелерді шешу қажет. Олардың қатарында тасымал шығындарын оңтайландыру, көлік инфрақұрылымының техникалық және институционалдық үйлесімділігін қамтамасыз ету, Каспий теңізі арқылы өтетін логистикалық учаскелердің тұрақтылығын арттыру және қатысушы мемлекеттер арасындағы үйлестіру механизмдерін жетілдіру мәселелері бар.
АҚШ-Түркияның Каспий аймағындағы саясаты посткеңестік кезеңде қалыптасқан жаңа геосаяси жағдайға бейімделу негізінде дамыды. Екі мемлекет энергетика, көлік-транзит және өңірлік қауіпсіздік салаларында ортақ мүдделерге сүйене отырып, аймақтағы ықпалын кеңейтті. Олардың саясаты энергетикалық жобалар, көлік дәліздері және дипломатиялық тетіктер арқылы іске асырылып, Каспий кеңістігіндегі көпвекторлы тепе-теңдіктің қалыптасуына ықпал етті.
Энергетикалық инфрақұрылым АҚШ пен Түркияның Каспий аймағындағы стратегиялық мүдделерін байланыстыратын негізгі фактор болып табылады. Зерттелген энергетикалық жобалар АҚШ пен Түркияның Каспий аймағындағы стратегиялық мүдделерінің өзара тоғысқанын көрсетеді. Бұл инфрақұрылымдық бастамалар Еуропаның энергетикалық қауіпсіздігін нығайтып қана қоймай, Түркияның аймақтық транзиттік-геоэкономикалық маңызын арттырып, Каспий кеңістігіндегі геосаяси ықпал тетіктерін күшейтті. 
Каспий қауіпсіздік жүйесі әскери блоктарға емес, көпжақты реттеу мен икемді механизмдерге негізделген. АҚШ пен Түркияның қатысуы институционалдық және стратегиялық ықпал арқылы жүзеге асып, аймақтағы гибридті қауіпсіздік моделінің қалыптасуына әсер етті.
Жалпы алғанда, Каспий аймағындағы АҚШ–Түркия қатынастары ортақ стратегиялық мүдделерге негізделген, бірақ ықпал ету құралдары мен рөлдік функциялары бойынша ерекшеленетін серіктестік моделі ретінде қалыптасты. АҚШ энергетикалық қауіпсіздік, дипломатиялық және институционалдық тетіктер арқылы жанама ықпал етсе, Түркия аймақтық интеграция, көлік дәліздері және қауіпсіздік байланыстары арқылы белсенді рөл атқарады. Осы ерекшелік Каспий кеңістігінде бәсеке мен ынтымақтастық қатар жүретін гибридті геосаяси жүйенің қалыптасуына жағдай жасап, АҚШ–Түркия қатынастарын аймақтық тұрақтылықты қолдаушы фактор ретінде көрсетеді.
Жүргізілген зерттеу нәтижелері Каспий аймағының қазіргі халықаралық қатынастар жүйесінде энергетикалық ресурстар, транзиттік әлеует және қауіпсіздік мүдделері тоғысқан көпдеңгейлі геосаяси кеңістік екенін көрсетті. Аймақтың трансформациясы мемлекетаралық бәсеке мен ынтымақтастықтың қатар дамуы, сыртқы акторлардың ықпалы және жаңа институционалдық механизмдердің қалыптасуы арқылы сипатталады.
Жалпы алғанда, Каспий аймағы халықаралық қатынастар жүйесінде энергетикалық, транзиттік және қауіпсіздік өлшемдері тоғысқан ерекше геосаяси құрылым ретінде өз маңызын сақтап қана қоймай, оның күрделілігі мен көпқабаттылығы одан әрі артып келеді.
Жүргізілген зерттеулер негізінде Каспий аймағындағы көпжақты ынтымақтастық контекстінде АҚШ–Түркия және Каспий маңы елдері қатынастарының дамуы бойынша келесі сценарийлік болжамды ұсынады:
1. Ынтымақтастықтың тереңдеу сценарийі. Бұл сценарийде Каспий маңы мемлекеттері мен сыртқы акторлар арасындағы институционалдық өзара іс-қимыл күшейеді. Энергетикалық жобалар, транзиттік дәліздер және қауіпсіздік саласындағы үйлестіру кеңейіп, көпжақты форматтар тиімді жұмыс істейді. АҚШ пен Түркияның рөлі негізінен қолдаушы және үйлестіруші сипатта сақталады, ал аймақтық интеграция деңгейі артады.
2. Геосаяси бәсекелестіктің күшею сценарийі. Бұл жағдайда Каспий кеңістігі ірі державалар арасындағы ықпал ету күресінің күшею алаңына айналады. Энергетикалық маршруттар мен логистикалық жобалар бәсекелестік құралы ретінде пайдаланылады. АҚШ–Түркия конвергенциясы сақталғанымен, Ресей мен Иран факторының күшеюі көпжақты келісімдердің тиімділігін төмендетуі мүмкін.
3. Прагматикалық тұрақсыз тепе-теңдік сценарийі. Ең ықтимал сценарий ретінде Каспий аймағында бәсеке мен ынтымақтастықтың қатар өмір сүруі жалғасады. Көпжақты институттар сақталғанымен, олардың тиімділігі шектеулі болады. АҚШ пен Түркия жанама ықпал етуші акторлар ретінде әрекет етіп, аймақтық тепе-теңдікті сақтауға үлес қосады, алайда толық тұрақтылыққа қол жеткізу қиын болады.
4. Энергия тасымалдау интеграциясы. АҚШ пен Түркия Әзербайжан және Қазақстанмен бiрлесiп Каспий энергетикалық және көлiк бағыттарын (Орта дәлiздi қоса алғанда) дамытуға ұмтылады. Аймақ бәсекелестік емес, кооперация басым еуразиялық логистиканың негізгі буынына айналады.
5. Көп жақты ынтымақтастық. Өзара іс-қимылдар жекелеген жобалар шеңберінде ғана жүзеге асырылуы мүмкін. АҚШ пен Түркия жекелеген бастамаларға ғана қатысады (энергетика, логистика, цифрландыру). Каспий маңы елдері дербестігін сақтайды және әртүрлі сыртқы күштер орталықтарының арасында теңгерімделеді.
6. Каспий геобалансы. Әзербайжан, Қазақстан және Түрікменстан сыртқы саясатта көпвекторлы бағытты сақтай отырып, АҚШ, Түркия, Ресей және Қытай сияқты негізгі геосаяси орталықтармен бір мезгілде өзара іс-қимыл жүргізеді. Мұндай баланс саясаты бір ғана күш орталығына тәуелді болмауға, экономикалық және энергетикалық жобаларда әртүрлі серіктестерді пайдалану арқылы ұлттық мүдделерді қорғауға бағытталған, Нәтижесінде Каспий аймағы тұрақты бәсекелестік пен ынтымақтастық қатар жүретін, икемді геосаяси кеңістік ретінде қалыптасады. Каспий бір күштің тұрақты басымдығы жоқ икемді дипломатия аймағына айналады.
7. Саяси тұрақтылық және қауіпсіздік. Каспий аймағы мемлекеттері негізгі басымдықты ішкі саяси тұрақтылықты сақтауға және аймақтық қауіпсіздік тәуекелдерді басқаруға береді. Ынтымақтастықтың басты бағыты шекаралық қауіпсіздік, терроризм мен трансұлттық қылмысқа қарсы күрес, сондай-ақ, энергетикалық жіне көлік инфрақұрылымды қорғауға бағыттайды. Сонымен қатар сыртқы акторлар (АҚШ, Түркия, Қытай және ЕО) аймаққа тікелей әскери ықпалдан гөрі, қауіпсіздік диалогы, технологиялық қолдау және инфрақұрылымдық қауіпсіздік жобалары арқылы қатысады. Нәтижесінде Каспий кеңістігі қақтығыстан гөрі басқарылатын қауіпсіздік аймағы ретінде қалыптасып, тұрақтылық пен болжамдылық деңгейі артады.
Осылайша, Каспий аймағындағы АҚШ-Түркия және Каспий маңы мемлекеттері арасындағы қатынастардың болашағы ашық және көпнұсқалық сипатқа ие. Дегенмен, барлық сценарийлерде ортақ үрдіс Каспийдің халықаралық энергетикалық, транзиттік және қауіпсіздік жүйесіндегі стратегиялық маңызының сақталуы болып табылады.

Сурет А.1 – Түрікменстан-Өзбекстан-Қазақстан-ҚХР газ құбыры

Ескерту – Әдебиет негізінде құралған [122]

Сурет Ә.1 – Каспий маңы мемлекеттеріндегі ірі мұнай кен орындары

Ескерту – Әдебиет негізінде құралған [184]

Картада Каспий маңы мемлекеттеріндегі ірі мұнай кен орындары көрсетілген, олардың әрқайсысында айтарлықтай қорлар бар. 
Ірі мұнай кен орындары: 
1. Қазақстанда Теңіз, Қашаған, Құрманғазы.
2. Әзербайжанда Азери-Чираг-Гюнешли (AÇG).
3. Түрікменстанда Челекен жағалауындағы кен орындары. 
4. Ресейде Астрахань мен Иранда Альборз кендерінің барлау ресурстары аз болса да, маңызды.
Ірі газ кен орындары:
1. Галкыныш (Түрікменстан) - әлемдегі ең ірі кен орнының бірі.
2. Шах-Дениз (Әзербайжан).
3. Қарашығанақ (Қазақстан).
4. Ресей мен Иран қайраңындағы перспективалы кен орындары: Каспийдің ресейлік солтүстік бөлігі, ең таяз су аймағы, мұнда түбінің едәуір бөлігі көмірсутектерге бай дельта және шөгінді құрылымдармен ұсынылған.


ҚОСЫМША Б

Сурет Б.1 – Картада аймақтағы құбыр жолдарының кең желісі

Ескерту – Әдебиет негізінде құралған [184]

Негізгі бағыттар:
1. Баку-Тбилиси-Джейхан (БТД) - Әзербайжан мұнайының Түркияға және одан әрі әлемдік нарықтарға экспорты.
2. Каспий құбыр консорциумы (КТК) — қазақстандық мұнайды Новороссийск (Ресей) арқылы тасымалдау.
3. Баку–Тбилиси-Эрзурум (BTE) — Түркия мен Еуропаға газ жеткізуге арналған газ құбыры.
4. Транскаспий газ құбыры мен «Оңтүстік–Солтүстік» дәлізінің жобалары өңірдің әлемдік энергетикаға интеграциясын күшейтеді.


ҚОСЫМША В

Сурет В.1 – Оңтүстік газ дәлізі

Ескерту – Әдебиет негізінде құралған [188]

Оңтүстік газ дәлізінің картасы 2020 жылы аяқталды.
Оңтүстік газ дәлізі - Каспий теңізінің газ ресурстарын Еуропаға жеткізуге арналған стратегиялық маңызды, құны 40 миллиард долларлық ірі энергетикалық инфрақұрылым. Оның басты мақсаты – Еуропаның энергия қауіпсіздігін қамтамасыз ету және табиғи газды әртараптандыру. 
Дәліздің маңызды сипаттамалары:
Бағыты: Әзербайжаннан (Шах Дениз кен орны) басталып, Грузия, Түркия, Грекия, Албания арқылы Италияға дейін созылады.
Жоба үш негізгі магистральдан тұрады: Оңтүстік Кавказ құбыры (SCP), Транс-Анадолу (TANAP) және Транс-Адриатикалық (TAP) құбырлары.

Кесте Г.1 – «Көгілдір ағын» газ құбыры арқылы Түркияға газ жеткізу

	Кезең
	Жеткізу көлемі (млрд м³/жыл)
	Негізгі сипаттама
	Түркия үшін маңызы

	2003–2005
	~5–7
	Ресейден Түркияға Қара теңіз арқылы газ жеткізудің басталуы
	Энергетикалық тікелей байланыстың қалыптасуы

	2006–2010
	~7–10
	Жеткізудің тұрақтануы, импорттың өсуі
	Ресей газының үлесінің артуы

	2011–2015
	~10–13
	Құбырдың толық қуатқа жақындауы
	Түркияның газ импортына тәуелділігінің күшеюі

	2016–2020
	~12–16
	Жоғары жүктеме, балама маршруттармен қатар жұмыс істеуі
	Энергетикалық бәсекенің күшеюі

	2021
	~15,98
	Ең жоғары деңгейдегі жеткізу көлемі
	Қара теңіз арқылы стратегиялық маңыздың артуы

	2022–2026
	~13–16
	Тұрақты жеткізілім, Түрік ағынымен қатар жұмыс істеуі
	Энергетикалық жүйедегі негізгі рөлін сақтау

	Ескерту – Әдебиет негізінде құралған [303]

Figure 3. Caspian region petroleum and other liquid fuels production,
2013-2026

Data source: U.S. Energy Information Administration, International Energy Statistics and Short-Term Energy Outlook
Note: Data for 2025 and 2026 are forecast in the Short-Term Energy Outlook. Excludes production in Iran and Russia

Figure 5. Caspian region dry natural gas production, 2013-2023

